
SECRETUL SHAMBHALEI


Când James Redfield a scris primul său bestseller, „Profeţiile de la Celestine”, milioane de cititori au dat-o din mână în mână de-a lungul şi de-a latul Americii, descoperind în paginile sale adevăruri pozitive, cum ar fi sincronia, intuiţia, destinul individual. În această nouă carte, călătoriile iniţiatice din „Profeţiile de la Celestine” şi „A Zecea Viziune” continuă, ducându-ne spre noi aventuri şi noi adevăruri spirituale care apar în conştiinţa omenirii.

În munţii etern înzăpeziţi din Tibet trăieşte o comunitate mult timp considerată mitică, numită Shambhala sau Shangri-la. În acel loc, ascunse de secole, se află intuiţiile care au impact asupra vieţii fiecăruia dintre noi.
Căutarea dumneavoastră începe cu vorbele unui copil şi viziunea unui prieten. Aceste indicii slabe, împreună cu o sincronie foarte puternică, vă vor purta în Kathmandu. În Nepal, şi apoi în Lhasa, în Tibet. Prin furtuni de zăpadă şi munţi plini de pericole, veţi găsi o sectă tibetană străveche, care păstrează nişte legende misterioase, instrucţiuni transmise verbal din generaţie în generaţie, de secole, în care se descriu schimbările interioare pe care le parcurge o fiinţă înainte de a intra în Shambhala.
Până la urmă. cu soldaţii chinezi mereu în spate, veţi trece prin locuri unde mânia şi compasiunea se luptă pentru supremaţie, şi veţi ajunge într-o realitate uluitoare, unde se revelează puterea rugăciunii umane ea poate amplifica evenimentele sincrone în viaţa noastră, influenţându-ne astfel viitorul.
Ca şi celelalte cărţi ale lui James Redfield, „Profeţiile de la Celestine” şi „A Zecea Viziune”, „Secretul Shambhalei” este o poveste frumoasă. Deschideţi-vă către această aventură, şi viziunea dumneavoastră asupra lumii va deveni mai bogată. Veţi fi mai hotărât în direcţionarea gândurilor şi dorinţelor într-o forţă dinamică, spre eliberarea vieţii dumneavoastră şi a altora şi schimbarea reală a lumii în care trăim.
James Redfield este autorul altor două cărţi publicate de editura noastră. „Profeţiile de la Celestine” şi „A Zecea Viziune”. Scrisul lui se îndreaptă în principal spre conştiinţa spirituală umană, şi activează în cadrul unui efort mai larg de la salvare a ce a mai rămas din zonele sălbatice ale planetei. James trăieşte, împreună cu soţia sa, Salle, şi pisica lor Meredith, în Florida şi Arizona.


MULŢUMIRI

Există mulţi eroi ai revoluţiei spirituale. Mulţumesc în mod special lui Larry Dossey, pentru pionieratul şi popularizarea cercetării ştiinţifice a rugăciunii şi intenţiei lui Marilyn Schlitz, care continuă să ducă înainte studii asupra intenţiei umane la Institutul de Ştiinţe Non-etice. De asemenea, mulţumesc lui Theododre A. Baroody şi Robert Young, pentru studiile asupra nutriţiei acid-alcaline.
Personal mulţumesc lui Albert Gaulden, John Winthrop Austin, John Diamond şi Claire Zion, care au avut o contribuţie cu totul specială la această lucrare. Şi cel mai mult mulţumesc lui Salle Merrill Redfield, ale cărei intuiţii şi a cărei putere în credinţă îmi menţin mereu viu misterul.


NOTA AUTORULUI

Când am scris „Profeţiile de la Celestine” şi „A Zecea Viziune”, am fost convins că omenirea evoluează spre o serie de realităţi ale vieţii şi spiritualităţii, realităţi care au putut fi descrise şi documentate. Tot ce s-a petrecut de atunci mi-a adâncit această convingere.
Noi devenim conştienţi de acest proces spiritual superior care se desfăşoară în spatele scenelor de viaţă, şi ştiind aceste lucruri, părăsim viziunea materialistă care reduce viaţa la supravieţuire, tolerează o religie a şcolii de duminică şi foloseşte tot felul de jucării şi găselniţe care înlocuiesc viaţa adevărată.
Ceea ce dorim în loc este o viaţă plină de coincidenţe misterioase, de intuiţii nebănuite care ne canalizează pe o cale unică în existenţă, pe o direcţie specială de urmărire a informaţiilor şi experienţelor - ca şi cum un destin se zbate să iasă la suprafaţă. Acest tip de viaţă este ca o cercetare în sinea noastră, şi ceea ce vom găsi ne va duce înainte, de la o viziune la alta.
Descoperim că în noi există o dimensiune reală a divinului, şi când vom găsi această conexiune, în viaţa noastră va fi mai multă claritate şi intuiţie. Începem să prindem imagini ale destinului, ale misiunii care trebuie îndeplinită; asta dacă reuşim să trecem de obiceiurile greşite care ne distrug şi să-i tratăm pe ceilalţi în mod etic, fiind mereu adevăraţi în inima noastră.
De fapt, începând cu A Zecea Viziune, această perspectivă se extinde şi mai mult, incluzând sensul istoriei şi al culturii. La un anumit nivel, toţi ştim că venim dintr-o dimensiune cerească şi participăm, în lumea materială, la un scop global: acela de a crea încet, încet, generaţie cu generaţie, o cultură spirituală pe această planetă.
Şi chiar când prindem înţelesul acestei viziuni puternice, una nouă, Cea de-a Unsprezecea, răsare la orizont. Cuvintele şi atitudinile noastre contează în realizarea viselor noastre. De fapt, eu cred că ne aflăm în faţa înţelegerii finale a intenţiilor noastre mentale, a rugăciunilor noastre, chiar a opiniilor noastre secrete şi a ipotezelor pe care le adoptăm, şi a felului în care acestea influenţează nu numai succesul nostru propriu, ci şi pe al celorlalţi.
Bazându-mă pe propria mea experienţă şi pe ceea ce se întâmplă în jur, ofer în această carte o ilustrare a acestui nou pas al conştiinţei. Sunt convins că această viziune se manifestă deja şi apare în discuţiile spirituale nocturne ale multor oameni, ascunsă sub ura şi teama care încă mai marchează vremurile pe care le trăim. Ca şi mai înainte, singura noastră datorie şi răspundere este să trăim la înălţimea lucrurilor pe care le cunoaştem, şi să reuşim să răspândim Cuvântul.
James Redfield
vara lui 1999


Atunci Nabucodonosor, regele, uluit, se ridică în grabă şi vorbi:
Nu am trimis noi trei oameni în mijlocul flăcărilor?... Şi iată că văd patru, mergând în para focului fără vreo atingere şi al patrulea se vede ca fiul lui Dumnezeu...
Binecuvântat fie Dumnezeul lui Shadrach, Meshach şi Abednego care şi-a trimis îngerul, care şi-a mântuit robii care au crezut în El.
- Cartea lui Daniel -


Cap. 1 - CÂMPURILE INTENŢIEI

Telefonul suna şi eu mă uitam la el. Ultimul lucru de care aveam nevoie era altceva care să mă distragă... Am încercat să mi-l şterg din minte, uitându-mă pe geam la copaci, la flori, sperând să mă pierd între culorile pădurii din jurul casei.
A sunat din nou, iar în faţa ochilor mi-a răsărit o imagine: cineva voia să-mi vorbească. Am ridicat receptorul şi am răspuns:
Alo.
Sunt Bill, am auzit la capătul celălalt al firului o voce cunoscută. Bill era horticultorul care mă ajutase cu grădina. Locuia pe o colină nu mai departe de cinci sute de metri.
Bill, te rog să mă suni mai târziu, i-am spus. Trebuie neapărat să termin ceva...
N-ai cunoscut-o pe fiica mea Natalie, nu-i aşa?
Poftim?
Fără replică.
-Bill!?
Ei, a spus el într-un târziu, fiica mea vrea să vorbească cu tine. Cred că e important. Nu ştiu cum de ştie aşa ceva dar se pare că ştie cu ce te ocupi. Spune că are nişte informaţii despre un loc care s-ar putea să te intereseze. Un loc în nordul Tibetului. Spune că oamenii de acolo au informaţii importante...
Câţi ani are? am întrebat.
Numai paisprezece, a râs Bill la capătul celălalt al firului, dar spune multe lucruri interesante în ultima vreme. Spera că poate să te întâlnească în această după amiază, înainte de meciul de fotbal. Crezi că se poate?
Mă gândeam să amân lucrurile, dar imaginea de mai înainte s-a extins şi a devenit foarte clară. Era o fată tânără, cu care vorbeam lângă o fântâniţă, exact în faţa casei lui Bill.
Bine, am spus. La două e bine?
E perfect, a spus Bill.
Am ieşit. Pe drum, am văzut o casă nouă, construită pe colina vecină, spre nord. Patruzeci, m-am gândit. În doar doi ani. Ştiam că locul e frumos, dar nu mă gândisem vreodată că ar putea fi distrus. Eram lângă o rezervaţie, la mai mult de zece kilometri de următorul oraş - pentru unii prea departe. Familia care stăpânea acest pământ vindea case, făcute la mare distanţă una de alta, şi atât de bine integrate în peisaj încât locul părea intact. Fiecare casă era ascunsă printre păduri de pini.
Ceea ce mă deranja pe mine, de fapt, era izolarea practicată de vecini. Din câte ştiam eu, fiecare avea o istorie, erau oameni „fugiţi” de carierele şi profesiile cele mai diverse, oameni care apucaseră să-şi facă o nişă unică în care lucrau cu program flexibil şi călătoreau în calitate de consultanţi - o libertate necesară ca aerul celor care vroiau să locuiască în sălbăticie.
Ceea ce ne lega părea să fie idealismul, nevoia de a aduce în profesie o infuzie de viziune spirituală, în tradiţia celei de A Zecea Viziuni. Doar că fiecare îşi vedea de el însuşi, fericit să se concentreze în propriul câmp şi fără să dea mare atenţie comunităţii sau nevoii de a clădi o viziune comună. Mai mult, erau şi practicanţi ai unor religii diverse... Din nu se ştie ce motiv, valea a atras oameni de multe credinţe, inclusiv budişti, evrei, creştini catolici şi protestanţi, musulmani, între aceştia nu exista ostilitate, dar nici afinitate.
Lipsa comunităţii mă preocupa, pentru că existau semne că unii dintre copiii noştri aveau aceleaşi probleme: prea mult timp în singurătate, prea mult video şi calculator şi prea multă preocupare pentru nimicurile care se întâmplau pe la şcoală. Se pare că familia şi comunitatea erau prea puţin prezente în viaţa copiilor şi probleme mărunte nu puteau fi împinse în colţul lor şi tratate în conformitate cu dimensiunea lor reală.
Spre culme, poteca se îngusta şi trecea pe lângă doi bolovani uriaşi, peste care susura o cascadă. Trecând pe acolo, auzeam clipocitul izvorului lui Philips, numit astfel de braconierii care-şi făceau tabără în acest loc în secolul al şaptesprezecelea. Apa cădea printre pietre într-un bazin limpede, făcut de mâna omului. Generaţiile adăugaseră şi alte lucruri, meri mai departe, margini de beton bazinului... Am făcut pumnii cupă şi m-am îndreptat spre apă. Am nimerit cu piciorul peste o creangă ruptă, care a alunecat într-o parte, într-o groapă care se căsca lângă unul din bolovani...
- Ei! am strigat, sărind înapoi. Simţeam sudoarea pe frunte. Mai existau încă pericole în această sălbăticie. Poate nu acelea pe care bătrânul Philips le întâlnise cu două secole în urmă, dar n-ar fi fost imposibil ca, mergând pe vreo potecă, să dai peste vreun râs apărându-şi puiul sau peste o turmă de mistreţi cu colţii cât degetul care să-ţi sfâşie picioarele dacă nu te sui destul de repede în vreun copac. Şi dacă ziua ar fi fost cu adevărat proastă, mai dădeai şi peste vreun indian Cherokee furios sau peste vreun Semiol pribeag, obosit în căutare de vânat... şi care ar fi muşcat cu poftă din inima ta ca să oprească pentru totdeauna valul european. Cei care au trăit pe aici - nativii americani sau europenii vestici - au avut de-a face cu pericole care le-au testat hotărârea şi curajul în fiecare moment.
Generaţia noastră pare să aibă alte probleme, legate mai degrabă de atitudinea faţă de viaţă, de bătălia constantă între optimism şi disperare. Apar tot mai multe voci care strigă tare evidenţa că stilul de viaţă occidental nu poate rezista, că aerul se încălzeşte, arsenalele teroriste cresc, pădurile mor şi tehnologia atacă sălbatic şi produce o lume virtuală, care înnebuneşte copii şi ameninţă că ne ţine pe toţi tot mai departe în distracţii fără substanţă, într-un suprarealism fără sens.
Împotriva acestei tendinţe există optimiştii, care afirmă că istoria este plină de prostii şi că problemele noastre se pot rezolva cu aceeaşi tehnologie care le-a produs şi că omenirea a început să-şi realizeze potenţialul.
M-am oprit şi am privit din nou spre vale. Ştiam că Viziunea de la Celestine se găsea între aceşti doi poli. Marca o încredere în creşterea raţională a tehnologiei, dar numai bazată pe intuiţia sacrului, şi pe un optimism care vine din viziunea spirituală a sensului acestei lumi.
Un lucru este clar. Dacă aceia care cred în puterea viziunilor ar conta, ar trebui să înceapă chiar acum, când suntem otrăviţi de teama misterului unui nou mileniu. Lucrul acesta mă uluieşte. Cum de am fost chiar noi acei norocoşi care să vedem nu numai un secol, ci şi un mileniu schimbându-se? De ce noi? De ce această generaţie? Am impresia că marile răspunsuri sunt încă înainte.
Am privit înjur, aşteptându-mă ca Natalie să fie pe undeva pe aproape. Eram sigur că locul acesta îl văzusem în viziunea mea. Ar fi fost aici, lângă izvor, doar că mie îmi apăruse ca şi cum aş fi văzut-o pe fereastră. Eram încă foarte confuz.
Ajuns la ea acasă, totul mi-a părut pustiu. Am urcat pe verandă şi am bătut în uşă. Nici un răspuns. Întorcându-mă spre dreapta, ceva mi-a atras atenţia. O potecuţă pietruită traversa grădina de legume a lui Bill şi ducea spre o pajişte cu iarbă, chiar pe lângă vârful colinei. Mi se părea mie, sau se schimbase lumina?
Am privit spre cer, încercând să-mi dau seama ce se întâmpla. Văzusem o schimbare în lumina care scălda pajiştea, ca şi cum soarele ar fi ieşit brusc de după un nor, iluminând numai acel loc. Doar că pe cer nu era nici un nor. M-am grăbit să ajung pe pajişte, şi am găsit-o pe fată şezând acolo. Era înăltuţă, cu păr castaniu, îmbrăcată într-o uniformă albastră de majoretă. S-a speriat şi a tresărit văzându-mă.
Nu am vrut să te sperii, am spus.
Am privit într-o parte o clipă, timid, adolescentin, aşa că m-am aşezat şi eu şi i-am spus cum mă cheamă.
M-a privit în ochi, mult mai matur decât m-aş fi aşteptat.
Nu trăim conform Viziunilor aici, mi-a spus.
Ce? am tresărit.
Viziunile. Am spus că nu le trăim.
Ce vrei să spui?
M-a privit fără expresie.
Vreau să spun că nu le cunoaştem în totalitate. Mai trebuie să ştim ceva...
Vezi tu, nu cred că e uşor...
M-am oprit. Nu-mi venea să cred că eram luat pe sus aşa de un copil de paisprezece ani. Am simţit o undă de mânie. Dar chiar atunci Natalie a zâmbit - nu mult, a fost doar o mişcare imperceptibilă a buzelor care i-a îndulcit trăsăturile. M-am relaxat.
Cred că Viziunile sunt reale, am spus. Dar nu e uşor. E nevoie de timp.
Nu s-a lăsat:
Există oameni care le trăiesc acum.
O clipă, am privit-o în trecere.
Unde? am întrebat?
În Asia centrală, în munţii Kunlun. I-am văzut pe hartă... Trebuie să te duci acolo, a continuat ca exaltată. Ceva se schimbă. Trebuie să te duci, e foarte important. Trebuie să vezi.
Când spunea aceste lucruri, expresia feţei părea foarte matură, autoritară, ca şi cum ar fi avut patruzeci, nu paisprezece ani. Am scuturat din cap. Nu-mi credeam urechilor...
Trebuie să te duci acolo, mi-a repetat.
Natalie, am spus, nu sunt sigur că înţeleg ce-mi spui. Ce loc e acela?
Am privit în depărtare.
Spui că l-ai văzut pe hartă. Mi-l poţi arăta?
Mi-a ignorat întrebarea. Părea absentă.
Cât... cât e ceasul? a întrebat aproape în şoaptă.
Doi şi un sfert.
Trebuie să plec!
Aşteaptă, stai, Natalie! Eu nu cunosc locul despre care vorbeşti...
Alerga, şi m-am străduit să mă ţin după ea.
Te rog, îţi aduci aminte exact unde este acest loc din Asia? M-a privit peste umăr. Avea exact expresia unei majorete de paisprezece ani cu mintea la jocul de fotbal...
Întors acasă, nu aveam nici un chef de treabă. Ce se întâmpla? Şedeam la birou, incapabil să mă concentrez. Mai târziu am ieşit la plimbare şi am înotat în lac... M-am hotărât să-l sun pe Bill de dimineaţă şi să lămuresc tot misterul. M-am dus la culcare devreme.
Pe la trei dimineaţa am fost trezit brusc. Camera era cufundată în întuneric. Singura lumină aluneca în cameră pe la baza uneia dintre jaluzele. Ascultam în tăcere, auzind numai sunete obişnuite în noapte: un cor intermitent de greieri, orăcăitul ocazional al unor broaşte şi, mai departe, lătratul unui câine.
Mă gândeam să mă scol şi să încui uşile casei, ceva ce nu făceam de obicei. Am renunţat, însă, la idee, alunecând din nou în somn. Probabil că aş fi adormit liniştit dacă, la o ultimă privire, nu aş fi zărit ceva diferit la fereastră. Mi s-a părut că e mai multă lumină afară decât înainte.
M-am ridicat şi am privit din nou. Hotărât lucru, era mai multă lumină care trecea printre jaluzele. Am luat ceva pe mine, m-am dus la fereastră şi am deschis obloanele din lemn. Totul părea normal. Lumina de unde venea?
Am auzit un zgomot în spatele meu. Cineva era în casă.
Cine e acolo? am întrebat.
Nici un răspuns.
Am ieşit din dormitor în holul ce ducea spre salon, cu gândul să scot puşca din debara. Mi-am dat seama că aveam cheia de la debara pe undeva prin dulapul de lângă pat... Am înaintat cu atenţie.
Fără veste, o mână m-a atins pe umăr.
Sst, sunt Wil...
Am recunoscut vocea. Am vrut să aprind lumina în hol, dar el m-a oprit, a traversat camera şi a privit pe fereastră. Mi-am dat scama că era ceva diferit la el faţă de ultima dală când îl văzusem. Părea mai puţin elastic, trăsăturile îi erau mai banale, nu mai aveau lumina de mai înainte.
Ce vrei să vezi? l-am întrebat. Ce se întâmplă? M-ai speriat de moarte.
S-a întors spre mine.
Trebuia să ne vedem. Totul s-a schimbat. M-am întors înapoi.
Ce vrei să spui?
Cred că asta trebuia să se întâmple, mi-a spus, zâmbind. Nu mai pot pătrunde mental în alte dimensiuni, ca mai înainte. Reuşesc încă să ajung la un oarecare nivel energetic, dar trăiesc aici în această lume...
Am privit gânditor pe fereastră.
Ca şi cum înţelegerea celei de A Zecea Viziuni ar fi fost gustul, străfulgerarea, forma viitorului, o experienţă înaintea morţii, care a ţinut o clipă şi apoi s-a stins. Acum avem ceva de făcut aici, pe pământ...
Eu n-am mai reuşit-o din nou, oricum, am spus.
Wil m-a privit direct în ochi.
Ştii, am primit multe informaţii despre evoluţie, despre atenţie, despre intuiţie şi coincidenţe. Am încercat să le aplicăm, cu toţii. Doar că n-o facem la nivelul la care trebuie. Lipseşte ceva în cunoaşterea noastră.
După o secundă a continuat.
Încă nu ştiu de ce, dar trebuie să plecăm în Asia... În Tibet, sau lângă... Se întâmplă ceva acolo. Ceva ce trebuie să ştim...
Eram uluit! Natalie spusese acelaşi lucru.
Wil s-a uitat din nou afară.
De ce te tot uiţi pe fereastră? l-am întrebat. De ce te-ai furişat în casă? Nu puteai să baţi la uşă? Ce se întâmplă de fapt?
Nimic, cred... Cred că, mai devreme, am fost urmărit. Nu sunt sigur... Nu pot să-ţi spun sigur acum, a continuat. Nici cu nu ştiu ce se întâmplă, dar există un loc în Asia pe care trebuie să-l găsim. Poţi să vii la hotelul Himalaya din Kathmandu în şaisprezece?
Fi-r-ar să fie! Wil, am treabă aici! Am de terminat...
Wil m-a privit cu o expresie pe care n-am mai văzut-o pe faţa nimănui altcuiva: un amestec pur de aventură şi intenţie.
- Bine, a spus. Dacă nu ajungi pe şaisprezece, nu ajungi. Dar dacă vii, te rog să fii tot timpul foarte atent. Se va întâmpla ceva.
Era serios, deşi zâmbea.
Am privit pe fereastră. Nu mă amuza. Nu vroiam să fac asta.
A doua zi de dimineaţă am hotărât să nu spun nimănui unde urma să plec. Numai lui Charlene. Problema era că nu se afla în ţară şi nu prea aveam cum să dau de ea. N-am putut decât să-i las un e-mail.
L-am trimis de pe computerul meu, întrebându-mă, ca totdeauna, cât de sigur era Internetul. Hackerii puteau pătrunde chiar şi în cea mai sigură companie, chiar şi în calculatoarele guvernului. Cât de greu putea să fie să interceptezi mesaje electronice... Mai ales că se ştie că Internetul a fost conceput iniţial de Departamentul de Apărare ca o legătură între cercetătorii patronaţi de ei din toate universităţile... Oare este monitorizat tot Internetul? Ce conta, era doar o prostie de-a mea, încă una... Erau zeci de milioane de mesaje acolo. Cui să-i pese?
Tot pe calculator am făcut şi aranjamente pentru sosirea în Kathmandu, Nepal, în şaisprezece, şi şederea la hotelul Himalaya. Urma să plec în două zile... Aveam foarte puţin timp pentru pregătiri.
Am clătinat din cap... O parte din mine era fascinată de ideea de a merge în Tibet. Ştiam că era un loc minunat şi misterios. Dar mai era şi o ţară aflată sub controlul represiv al guvernului chinez, şi ştiam că putea fi periculos. Planul era să particip la această aventură numai atât cât mă simţeam în siguranţă. Nu aveam de gând să mă las depăşit de evenimente şi împins în situaţii pe care nu le puteam controla.
Wil a dispărut din casa mea tot aşa de repede cum apăruse, fără să-mi mai spună nimic, şi mintea mea era plină de întrebări. Ce ştia el despre acel loc de lângă Tibet? Şi de ce îmi spusese şi fetiţa aceea să merg acolo? Wil fusese foarte atent, foarte ferit. De ce? N-aveam de gând să fac nici un pas dincolo de Kathmandu fără a afla...
Când a venit ziua, am încercat să fiu atent în timpul tuturor zborurilor, la Frankfurt, New Delhi şi apoi la Kathmandu, dar nu s-a întâmplat nimic demn de luat în seamă. La hotel, am luat o cameră cu numele meu şi mi-am dus lucrurile, după care am început să umblu încolo şi încoace, sfârşind în restaurant. M-am aşezat la o masă. Din moment în moment Wil ar fi putut apărea, dar nu se întâmpla nimic. După vreo oră mi-am spus că ar fi o idee să mă duc la piscină, aşa că am întrebat un chelner şi m-am dus. Aerul era proaspăt, dar nu era rece. Soarele strălucea suficient ca să încălzească şi la o asemenea altitudine.
Am ieşit şi, conform indicaţiilor, am găsit repede piscina, mărginită de două corpuri de clădire. Erau acolo mai mulţi oameni decât m-am aşteptat, dar puţini vorbeau între ei. M-am aşezat şi acolo la o masă. Mi se părea că oamenii de acolo - majoritatea asiatici, doar puţini europeni - erau ori foarte stresaţi, ori le era dor de casă. Se priveau unii pe alţii destul de încruntat, se mai răsteau din când în când la personalul hotelului cerând băuturi sau altceva, şi evitau contactul vizual cu orice preţ.
Şi dispoziţia mea a început să se deterioreze. Iată-mă, îmi spuneam, pierzându-mi vremea într-un hotel în partea cealaltă a pământului, fără nici o figură prietenoasă în jur. Am oftat şi m-am gândit la spusele lui Wil, am încercat să rămân atent şi să nu uit că urmăream mişcările subtile ale sincronicităţii, coincidenţei misterioase care se putea întâmpla în orice moment şi care putea împinge viaţa în direcţii noi.
Încercam să percep acest flux misterios şi ştiam că astfel mă aflam în experimentarea spiritualităţii, cu dovezi palpabile că se întâmplă ceva în spatele scenelor de viaţă obişnuite. Problema este că aceste percepţii au o natură sporadică, apar pe negândite, destul de rar, şi dispar tot atât de repede.
Cum priveam în jur, am văzut un bărbat înalt cu părul negru, care ieşea din hotel şi se îndrepta exact spre mine. Era îmbrăcat în pantaloni de culoarea nisipului şi pulover alb, de bună calitate, şi ţinea un ziar împăturit sub braţ. A trecut printre şezlonguri şi mese şi a luat loc la masă chiar în dreapta mea. În timp ce îşi despăturea ziarul, a privit în jur şi mi-a zâmbit, salutându-mă cu o mişcare a capului. Apoi a chemat un chelner şi i-a cerut apă. Părea asiatic, dar vorbea o engleză fără accent.
După ce apa i-a fost adusă s-a pus pe citit ziarul. Avea ceva care m-a atras imediat, dar n-aş fi putut spune ce anume. Radia o energic plăcută, şi privea din când în când înjur, zâmbind. La un moment dat, s-a privit drept în ochi cu unul dintre domnii morocănoşi care stăteau în faţa mea.
Mă aşteptam ca încruntatul în chestiune să privească repede în altă parte, dar în schimb i-a zâmbit brunetului „meu” şi s-au apucat să discute ceva în ceea ce părea a fi nepaleză. La un moment dat chiar au râs. Atraşi de conversaţie, alţii de la mesele învecinate au râs, şi apoi s-a mai spus câte ceva care a generat şi mai multă veselie.
Mă uitam la toată scena cu interes. Se întâmpla ceva acolo, îmi spuneam. Dispoziţia se schimbase cu totul în jurul meu.
- Hei, ia uite, a exclamat brunetul, privind spre mine. Ai văzut asta?
Am privit înjur. Toţi ceilalţi păreau că s-au întors la treburile lor, şi era clar că omul mi se adresa chiar mie, arătându-mi ceva din ziar.
A mai apărut un studiu despre rugăciune, a continuat. Fascinant!
Şi ce s-a descoperit? am întrebat.
S-a studiat efectul rugăciunii asupra celor cu probleme de sănătate, şi s-a descoperit că pacienţii care se rugau şi primeau şi rugăciunea altora au prezentat mai puţine complicaţii şi s-au însănătoşit mai repede, chiar şi cei care nu ştiau că se fac rugăciuni pentru ei. Aceasta, este o dovadă clară că forţa rugăciunii este reală. Dar s-a mai descoperit şi altceva: cea mai eficientă rugăciune nu este aceea care se structurează ca o cerere, ci aceea care este în acelaşi timp o afirmaţie.
Nu cred că-mi dau seama ce vrei să spui, am spus.
Mă privea cu nişte ochi albaştri şi limpezi.
S-au supus studiului două tipuri de rugăciuni. Primul era o cerere la adresa lui Dumnezeu, a divinului, care era rugat să intervină şi să ajute o persoană bolnavă. Celălalt era o afirmaţie, spusă cu credinţă, că Dumnezeu va ajuta această persoană. Vezi diferenţa?
Nu ştiu, nu ştiu sigur.
O rugăciune care îi cere lui Dumnezeu să intervină se face în ipoteza că Dumnezeu poate să intervină numai dacă decide să onoreze această cerere. Asumă că noi nu avem alt rol decât acela de a cere. Cealaltă formă de rugăciune asumă că Dumnezeu poate şi vrea, dar legea existenţei umane este astfel stabilită încât împlinirea cererii depinde în mare măsură de credinţa noastră şi lucrul cerut se poate întâmpla. Aşa că rugăciunea trebuie să fie o afirmaţie care să spună cu glas tare această credinţă. În studiu se spune că acest tip de rugăciune este cel mai eficient.
Am dat din cap. Începeam să înţeleg.
Omul a privit o clipă în zare, adâncit în gânduri, şi a vorbit din nou:
Toate marile rugăciuni din Biblie sunt afirmaţii, nu cereri. Gândeşte-te la Tatăl Nostru: „Facă-se voia Ta, precum în cer aşa şi pe pământ. Pâinea noastră cea de toate zilele, dă-ne-o nouă astăzi, şi ne iartă greşelile noastre...” Nu spune „te rog să ne dai ceva de mâncare” sau „te rog să ne ierţi”. Afirmă că aceste lucruri sunt gata să se întâmple şi asumă în credinţă că aşa va fi, şi atunci aşa este.
A tăcut din nou, ca şi cum ar fi aşteptat o întrebare. Zâmbea.
Mi-a venit şi mie să zâmbesc. Buna lui dispoziţie era molipsitoare.
Unii oameni de ştiinţă s-au apucat să teoretizeze, a continuat el, şi spun că aceste noutăţi implică altceva, de o mare importanţă pentru fiecare în parte. Spun că dacă aşteptările noastre şi credinţa noastră fac rugăciunea să „funcţioneze”, atunci fiecare poate deveni o forţă în acest tip de energie în lume, fie că ştie, fie că nu. Vezi unde duce asta?
A continuat fără să-mi lase timp să răspund:
Dacă rugăciunea este o afirmaţie bazată pe aşteptările noastre, pe credinţa noastră, atunci tot ceea ce ne dorim poate avea acest efect. Ne rugăm, practic, tot timpul pentru ceva în viitorul nostru sau al altora, şi nu ştim...
M-a privit de parcă tocmai scăpase din mână o bombă.
Îţi dai seama? a continuat. Ştiinţa confirmă acum cunoaşterea pe care au avut-o cei mai ezoterici mistici ai tuturor religiilor. Toţi au spus că avem o influenţă mentală şi spirituală asupra lucrurilor care ni se întâmplă în viaţă. Adu-ţi aminte de scripturi, cum credinţa cât un bob de muştar putea muta munţii din loc! Ce-ar fi dacă această calitate ar fi secretul adevăratului succes în viaţă, ar crea comunitatea adevărată...
Ochii i-au sclipit, de parcă ar fi ştiut mai mult decât spunea.
Ei, a concluzionat scurt, ar trebui să vedem cum lucrează treaba asta. E timpul.
I-am zâmbit fără reţinere, intrigat de ceea ce tocmai spusese, uluit încă de schimbarea de „ton” care se petrecuse în grupul de lângă piscină. Instinctiv, am întors capul spre stânga. Am simţit privirea cuiva îndreptată spre noi. Unul dintre cei care purtau uniforma hotelului se uita la noi din cadrul unei uşi. Când privirile ni s-au întâlnit, s-a uitat repede în altă parte, s-a întors şi a pornit prin coridor, spre lift.
Domnule, vă rog să mă scuzaţi, am auzit o voce în spate.
Privind în jur am văzut un alt om în uniformă.
Pot să vă aduc ceva de băut? m-a întrebat.
Nu, mulţumesc, i-am răspuns. Mai am puţin de aşteptat.
Omul din coridor dispăruse. L-am căutat din ochi pentru o clipă. M-am întors din nou spre dreapta, dar interlocutorul meu dispăruse şi el.
M-am ridicat şi i-am întrebat pe ceilalţi încotro o luase... Au dat din cap că nu ştiau şi şi-au văzut de ale lor.
Am stat în cameră tot restul după-amiezei. Evenimentele de lângă piscină m-au bulversat puţin. Cine era omul care-mi vorbise despre rugăciune? Era vreun eveniment sincron implicat în această informaţie? De ce se uitau chelnerii la mine? Şi, până la urmă, unde era Wil?
Spre seară, după un somn destul de lung, am ieşit din nou, hotărât să mă duc pe-afară, cu câteva imobile mai încolo, unde auzeam că ar fi fost un restaurant bun.
-Foarte aproape, foarte sigur, îmi spusese portarul. Fără probleme!
Am ieşit din hol cu ochii tot după Wil. Strada era înţesată, dar cumva mi-am croit drum. Ajuns la restaurant m-am aşezat la o măsuţă într-un colţ, lângă un grilaj de fier forjat, foarte aproape de rumoarea străzii. Am mâncat puţin, am citit un ziar englezesc am tras de timp mai mult de o oră.
La un moment dat am avut o senzaţie de disconfort, ca şi cum aş fi fost spionat, numai că nu vedeam pe nimeni. M-am uitat înjur, într-o doară, dar se părea că nu-mi dădea nimeni atenţie. M-am ridicat şi m-am uitat peste grilaj, la oamenii de pe stradă. Nimic. Mă luptam să mă scutur de senzaţia aceea neplăcută. Am plătit şi am plecat.
Aproape de intrarea în hotel, am observat un bărbat lângă o tufa, la vreo câţiva metri. Privirile ni s-au întâlnit şi a făcut un pas spre mine. Eu am dat să plec, dar mi-am dat scama că era acelaşi om care mă privise mai devreme la piscină, doar că acum era îmbrăcat în blugi şi cămaşă. Părea să aibă vreo treizeci de ani. O figură curioasă. Am continuat să merg.
Domnule, scuzaţi-mă, mi-a spus.
Nu m-am oprit.
Vă rog, a insistat, trebuie să vorbesc cu dumneavoastră.
Am mers mai departe, ca să ajung în raza vederii portalului, şi apoi m-am întors.
Ce doriţi? l-am întrebat.
S-a apropiat, plecându-se pe jumătate.
Cred că dumneavoastră sunteţi omul cu care trebuie să mă întâlnesc, a spus. Îl cunoaşteţi pe domnul Wilson James?
Pe Wil? Desigur. Unde este?
N-a putut să vină. M-a rugat pe mine să vin să vă întâlnesc.
Mi-a întins mâna, şi i-am strâns-o destul de nesigur, spunându-mi numele.
Mă numesc Yin Doloe, s-a prezentat el.
Lucraţi în hotel?
Nu, îmi pare rău. Un prieten mi-a împrumutat o uniformă, ca să pot intra să vă caut. Trebuia să aflu dacă eraţi în hotel.
L-am privit mai cu atenţie. Din instinct ştiam că spune adevărul. Dar de ce atâta fereală? De ce n-a venit la mine când eram la piscină, ca să mă întrebe cine sunt?
De ce întârzie Wil? am întrebat.
Nu ştiu exact. Mi-a cerut să vă întâlnesc şi să vă conduc la Lhasa. Cred că planul său este să ne întâlnim acolo.
Am privit în gol. Lucrurile astea mă făceau să mă simt nesigur.
Nu ştiu dacă vreau să fac asta, am spus. De ce nu m-a sunat?
Sunt convins că a avut un motiv întemeiat, a spus Yin apropiindu-se de mine. Wil a fost foarte insistent. Trebuie să vă duc la el. Are nevoie de dumneavoastră.
Mă implora din ochi...
Putem pleca mâine?
Bine, am spus. Haide înăuntru, bem împreună o cafea şi mă pui la punct cu toate detaliile.
Privea înjur cu teamă...
Vă rog, te rog... O să vin mâine dimineaţă, la ora opt. Wil a aranjat şi un avion, şi viza...
Mi-a zâmbit şi a plecat înainte ca eu să pot face un gest.
La opt fără cinci, am coborât în holul hotelului, cu rucsacul în spate. Am lăsat toate celelalte valize în mesagerie. Plănuiam să vin într-o săptămână, nu mai târziu, doar că dacă mi s-ar fi întâmplat ceva suspect, eram decis să mă salvez imediat.
Punctual, Yin a venit la volanul unei Toyota nu tocmai nouă, şi m-a dus la aeroport. Pe drum a fost cordial, dar nu a spus nimic despre ceea ce se petrecea cu Wil. I-aş fi povestit despre spusele Nataliei, despre locul secret din Asia Centrală, despre convorbirea mea târzie în noapte cu Wil, doar ca să văd cum reacţionează, dar m-am hotărât că e mai bine să n-o fac... Mai bine să văd ce are el de spus, să văd ce se întâmplă la aeroport.
La ghişeul de bilete am aflat că mi se rezervase într-adevăr un loc în zborul pentru Lhasa. Am privit în jur, încercând să simt atmosfera locului. Părea că totul e normal. Yin zâmbea, evident într-o stare de bună dispoziţie. Din nefericire, funcţionara de la ghişeu nu era tot aşa... Vorbea foarte prost engleza şi era arţăgoasă. Când mi-a cerut paşaportul, m-am enervat şi eu şi m-am cam răstit la ea... S-a oprit şi m-a privit încruntată, hotărâtă să nu-mi dea biletul.
Yin a intervenit şi i-a vorbit cu calm, în nepaleză. După câteva clipe, ea şi-a schimbat atitudinea. Nu s-a uitat la mine, dar a vorbit frumos cu Yin, chiar a râs la gluma lui. După câteva minute, cu biletele şi vizele luate, şedeam la o masă şi ne luam cafeaua într-un bar de lângă aerogară. Peste tot mirosea puternic a tutun.
Ai multă mânie în tine, mi-a spus Yin. Nu-ţi foloseşti energia cum trebuie.
Ce vrei să spui? l-am întrebat uluit.
M-a privit cu simpatie...
Spun că n-ai făcut nimic ca s-o ajuţi pe funcţionara aceea cu toane...
M-am prins unde bătea. În Peru citisem A Opta Viziune, care spunea cum să ajuţi un om prin concentrarea asupra lui într-un mod distinct.
Cunoşti viziunile? am întrebat.
Da, a spus el. Dar lucrurile sunt mai vaste decât atât.
Nu mi-e uşor să-mi proiectez energia, am spus defensiv.
Dar trebuia să-ţi dai seama, a spus Yin cu hotărâre, că o influenţai deja, fie că ştiai, fie că nu. Important era să-ţi stăpâneşti câmpul de... de...
Vedeam că se străduia să găsească un cuvânt potrivit în engleză.
Câmpul de intenţii, a spus supărat. Câmpul tău de rugăciune...
L-am privit intens. Părea că descrie rugăciunea în acelaşi mod ca şi brunetul de lângă piscină.
Ce vrei să spui? am întrebat.
Ai fost vreodată în aceeaşi încăpere cu oameni a căror energie era joasă şi a căror dispoziţie era cenuşie, şi apoi să apară cineva nou, care să ridice frecvenţa de vibraţie numai prin intrarea pe uşă? Câmpul energetic al persoanei nou venite a intrat înaintea lui şi a influenţat pe toată lumea.
Da, am spus. Cred că înţeleg.
M-a privit de parcă ar fi vrut să mă pătrundă.
Dacă vrei să găseşti Shambhala, a spus, trebuie să înveţi să faci asta în mod conştient.
Shambhala? Cum adică?
Faţa lui Yin s-a făcut palidă. Era stânjenit. A dat din cap, ca şi cum s-ar fi mustrat că a întins coarda mai mult decât trebuia.
Lasă, a spus, aproape în şoaptă. Wil trebuie să-ţi explice aceste lucruri...
Coada la intrarea în avion începea să se formeze. Yin s-a ridicat şi s-a îndreptat spre punctul de control.
Mă chinuiam să găsesc un context pentru cuvântul „Shambhala”. În cele din urmă mi-am dat seama. Shambhala era comunitatea mitică a budiştilor tibetani, locul pe care se bazau toate poveştile despre Shangri-la.
Acel loc este un mit, nu-i aşa? am întrebat.
Yin a dat biletele la control şi s-a îndepărtat.

* * *
În timpul zborului către Lhasa, Yin şi cu mine am stat în secţiuni diferite. Aveam nevoie de gândire... Ştiam că Shambhala are o mare importanţă pentru budiştii tibetani, ale căror scrieri străvechi o descriau ca pe o cetate de aur şi diamant, plină cu lamaşi şi discipoli şi ascunsă pe undeva prin vastele zone imposibil de locuit din nordul Tibetului sau China... Mai spre zilele noastre, budiştii vorbeau despre Shambhala în termeni foarte criptici, simboluri, ca şi cum ar fi o stare a spiritului, nu un loc anume.
Am găsit o broşură despre Tibet în buzunarul scaunului din faţă. Speram să mă lămurească cel puţin despre geografia locului. Cu China în nord, India şi Nepal în sud, Tibetul este practic un platou uriaş, cu puţine zone locuibile, la o înălţime de 1800 de metri. La graniţa sudică se întind lanţurile muntoase ale Himalayei, inclusiv Everestul, iar la cea nordică, de fapt pe teritoriul chinez, se înalţă munţii Kunlun. Între ele, prăpăstii uriaşe, râuri sălbatice şi mii de hectare de tundră pietroasă. De pe hartă, Tibetul de est părea să fie mai fertil şi mai populat, în timp ce nordul şi vestul arătau mai pustii, cu drumuri puţine.
Aparent, există doar două rute majore în Tibetul de vest: un drum prin nord, utilizat mai mult de camioane, şi unul prin sud, pe la poalele munţilor Himalaya, folosit de pelerinii aflaţi în drum spre locurile sacre din Everest lacul Manasarovar şi Kailash, şi mai departe spre Kunlun.
Atenţia mi s-a abătut de la broşură. Zburam la mare altitudine - simţeam o diferenţă de temperatură, de câmp energetic. Sub noi, Himalaya se ridica în lanţuri de gheaţă şi piatră spre cerul albastru. Zburam pe deasupra vârfului Everest. Tocmai intram în spaţiul aerian al Tibetului - ţara zăpezilor, acoperişul lumii. Un neam de oameni care caută, de călători în lumea interioară. Cum priveam întinderile pietroase şi văile scăldate în verde, nu mă puteam abţine să nu mă minunez de misterul lor. Păcat că erau conduşi de un guvern totalitar... Dar eu, mă întrebam, eu ce loc am în toate astea?
Yin se afla cu câteva locuri mai în spate. Mă deranja stilul lui secretos. M-am hotărât din nou: trebuia să fiu foarte prudent. Nu vroiam să merg mai departe de Lhasa fără o explicaţie clară.
Ajunşi la aeroport, Yin a rezistat eroic tuturor întrebărilor mele despre Shambhala, repetând mereu că ne vom întâlni cu Wil şi că el îmi va spune tot.
Am prins un taxi care ne-a dus la un mic hotel din centru, unde trebuia să ne aştepte Wil.
Yin se uita lung la mine.
Ce e? am întrebat.
Voiam să văd cum te obişnuieşti cu altitudinea, a spus el. Lhasa e la peste 3000 de metri altitudine. Trebuie să te obişnuieşti.
Am apreciat preocuparea lui pentru mine. În trecut nu aveam probleme cu această adaptare. Era gata să deschid gura şi să spun asta, când am văzut o structură uriaşă, o clădire ca o fortăreaţă, la o oarecare distanţă de noi.
Palatul Potala, a spus Yin. Vroiam să-l vezi. A fost locuinţa de iarnă a lui Dalai Lama înainte să fie exilat. Acum este simbolul luptei poporului tibetan împotriva ocupaţiei chineze.
Yin a tăcut apoi tot drumul. Maşina nu a oprit în faţa hotelului, ci la vreo cincizeci de metri mai departe, pe stradă.
Wil trebuia să fie deja aici, a spus Yin în timp ce deschidea portiera. Aşteaptă în maşină. Eu mă duc să văd.
În loc să iasă, s-a oprit brusc şi a rămas cu ochii pironiţi pe intrarea în hotel. Am privit şi eu aceeaşi direcţie. Strada era aglomerată, plină de localnici, cu doar puţini turişti. Totul părea normal. Apoi ochii mi-au căzut pe un chinez scund care stătea în colţul clădirii. Avea în mână un ziar, se prefăcea că citeşte, dar supraveghea cu mare atenţie intrarea în hotel.
Yin privea maşinile parcate peste drum de hotel. Era acolo şi o limuzină mare, veche, în care aşteptau câţiva bărbaţi în costum.
Yin i-a spus ceva şoferului de taxi. Acesta, nervos, a condus până la următoarea intersecţie. Trecând pe lângă hotel, Yin s-a aplecat pe banchetă, spre a nu fi văzut de cei care supravegheau locul.
Ce se întâmplă? am întrebat.
Nu ştiu, dar sunt sigur că Wil nu e acolo. Cred că e în altă parte. Uită-te dacă suntem urmăriţi.
M-am întors, în timp ce Yin îi mai explica ceva şoferului. Erau câteva maşini în spate, dar după o curbă nu ne-au mai urmat. Maşina cea veche de la hotel nu era.
E cineva în spate? a întrebat Yin.
Nu cred, am răspuns.
Eram gata să mai întreb ceva, când am observat că mâinile lui Yin tremurau. Era palid la faţă, şi fruntea era plină de sudoare. Era îngrozit. Am simţit şi eu un tremur în corp.
Înainte să pot spune ceva, Yin mi-a făcut semn spre o parcare. Taxiul a oprit, şi am sărit din maşină în grabă, cotind spre o alee îngustă. După vreo cincizeci de metri, am rămas câteva clipe lângă un zid, cu ochii pe strada de pe care tocmai veneam. Nici unul nu spunea un cuvânt.
De-abia după ce ne-am convins că nu eram urmăriţi, am mers la uşa unei case şi Yin a bătut de câteva ori. Fără nici un răspuns, uşa s-a deschis dinăuntru.
Stai aici, a spus Yin. Vin imediat.
A intrat încet în clădire şi a închis uşa. Când am auzit zăvorul, m-a năpădit din nou frica... Ce se întâmpla? Yin era speriat. Eu eram lăsat acolo. De ce? Priveam spre alee, spre strada vecină. De asta-mi fusese frică. Era cineva care-l căuta pe Yin. Poate şi pe Wil... N-aveam idee în ce mă amestecam.
Ar fi fost mai bine ca Yin să dispară, mă gândeam. Aşa aş fi fugit înapoi pe stradă, m-aş fi ascuns în mulţime şi aş fi ajuns cumva la aeroport... Aşa aş fi scăpat de răspunderea căutării lui Wil, şi de orice altceva în această aventură.
Uşa s-a deschis brusc şi Yin a alunecat afară. După el, uşa s-a închis din nou.
Wil ne-a lăsat un mesaj, a spus el. Hai să mergem.
Am făcut câţiva paşi pe alee şi ne-am ascuns printre containere. Yin a scos din buzunar un plic în care era un bilet. L-am privit în timp ce citea. Parcă se făcea tot mai palid. Când a terminat, mi-a întins şi mie biletul.
Ce scrie? Am întrebat, nervos...
Era scrisul lui Wil: „Yin, sunt convins că ni se permite intrarea în Shambhala, dar trebuie să merg eu înainte. Trebuie să-l aduci pe prietenul nostru american cât de aproape poţi. Ştii că dakini te vor călăuzi.” Semnat „Wil”.
L-am privit pe Yin, care a întors repede capul.
Ce vrea să spună cu „ni se permite intrarea în Shambhala?” Vorbim la figurat, nu? Doar nu crede că locul există în realitate...
Yin privea în pământ.
Bineînţeles că Wil crede că locul există în realitate, a şoptit.
Dar tu? L-am întrebat.
A privit în altă parte, parcă împovărat de toate generaţiile lumii.
Da... da... Doar că mulţi oameni nu cred, a spus el, şi cu atât mai puţin încearcă să ajungă acolo. Noi doi nu putem în mod sigur...
Vocea i-a pierit.
Yin, i-am spus. Trebuie să ştiu ce se întâmplă. Ce face Wil? Cine sunt oamenii pe care i-am văzut lângă hotel?
Yin m-a privit câteva clipe, şi apoi a spus:
Cred că sunt agenţi ai serviciilor secrete chineze.
Ce!?
Nu ştiu ce caută aici... Aparent, au fost alertaţi de tot mai multe activităţi şi discuţii despre Shambhala. Mulţi dintre lamaşii de aici îşi dau seama că se schimbă ceva în locul sfânt. S-a vorbit foarte mult.
Ce se schimbă? Spune-mi.
Yin a respirat adânc.
Aş fi vrut să-l las pe Wil să-ţi explice, dar presupun că acum trebuie să încerc eu... Trebuie să înţelegi ce înseamnă Shambhala. Oamenii de acolo sunt în viaţă, născuţi în locul acela, dar ajunşi într-o stare evolutivă mai înaltă. Ei ajută la menţinerea energiei şi viziunii lumii întregi.
Priveam fără ţintă, gândindu-mă la A Zecea Viziune.
Sunt călăuze spirituale?
Nu cum crezi tu, mi-a spus Yin. Nu sunt ca nişte membri ai familiei sau alte suflete ale vieţii de dincolo care să ne ajute din altă dimensiune. Sunt oameni în viaţă aici, acum. Shambhala găzduieşte o comunitate exterioară, la un nivel de dezvoltare foarte înalt. Ei sunt modelul realizării ultime pentru restul lumii.
Unde este acest loc?
Nu ştiu.
Cunoşti pe cineva care a văzut ce e acolo?
Nu. Copil fiind, am studiat cu un mare lama, care a spus într-o zi că urma să plece în Shambhala, şi după câteva zile de sărbătoare, a şi plecat.
A ajuns acolo?
Nimeni nu poate şti. A dispărut şi n-a mai fost văzut nicăieri în Tibet.
Deci nu ştie nimeni dacă locul există sau nu...
Yin a tăcut câteva clipe, apoi a Spus:
Noi avem legende...
Care noi?
S-a holbat la mine. Se străduia să se abţină, probabil sub imperiul vreunui cod al tăcerii.
Nu-ţi pot spune. Numai şeful grupului nostru, Lama Rigden, poate să aleagă să-ţi vorbească.
Spune-mi despre legende...
Nu pot spune mai mult decât că legendele povestesc despre cei care au încercat să ajungă la Shambhala în trecut. Sunt vechi de secole.
Yin mai vroia să spună ceva, când un zgomot de pe stradă ne-a atras atenţia. Nu vedeam pe nimeni.
Stai aici, a spus Yin.
A bătut din nou la uşa cunoscută şi a dispărut înăuntru. Pe negândite, a ieşit repede şi s-a urcat într-un jeep ruginit, acoperit cu prelată. A deschis portiera repede şi mi-a făcut semn.
Haide, a spus. Trebuie să ne grăbim.

Tăceam. Yin conducea liniştit. Ieşeam din Lhasa, spre munţi. Mă întrebam ce vroia să spună biletul lui Wil. de ce a hotărât să plece singur? Cine erau dakinii? Eram gata să-l întreb pe Yin, când am văzut un camion militar chinezesc într-o intersecţie, puţin mai în faţă.
Am tresărit. Un val de agitaţie îmi năpădea corpul. Ce făceam? Tocmai văzusem siguranţa chineză în faţa hotelului unde trebuia să ne întâlnim cu Wil. Poate că şi aceştia ne căutau.
Stai, Yin, am spus. Vreau să ne întoarcem la aeroport. Este mult prea periculos pentru mine.
Yin m-a privit alarmat.
Şi Wil!? a spus. Ai citit biletul. Are nevoie de tine.
Da, dar el e obişnuit cu lucrurile astea... Nu cred că se aşteaptă ca eu să mă bag în primejdii...
Dar te-ai băgat deja. Trebuie să ne depărtăm de Lhasa.
Unde mergem? am întrebat.
La mănăstirea lui Lama Rigden, lângă Shigatre. O să ajungem târziu.
Există telefon acolo?
Da, cred... Dacă funcţionează...
Yin s-a concentrat din nou asupra drumului.
Bine, mă gândeam. Nu aveam de gând să mă grăbesc să plec fără un aranjament prealabil.
Am mers ore întregi pe drumul acela plin de hârtoape, de camioane supraîncărcate şi maşini vechi. Locul era urât, un amestec de instalaţii industriale inestetice, printre care se iveau pasaje magnifice. După ce s-a întunecat am ajuns şi noi. Am intrat în curtea unui bloc de beton. Un câine mare şi lăţos era legat lângă un garaj şi lătra furios.
Asta e casa lui Lama Rigden? am întrebat.
Nu, nu, a spus Yin. Dar îi cunosc pe cei de aici. Putem face aprovizionarea cu hrană şi benzină, s-ar putea să avem nevoie mai încolo. Vin imediat.
L-am urmărit din priviri cum se îndepărta. Uşa i-a fost deschisă de o femeie tibetană în vârstă, care l-a îmbrăţişat. Yin a făcut un semn spre mine şi a spus ceva ce n-am înţeles. Mi-a făcut semn să intru şi eu în casă.
O clipă mai târziu, am auzit scârţâitul unor frâne afară. Yin a sărit la fereastră şi s-a uitat, printre draperii. Am sărit şi eu în spatele lui. În întuneric, am reuşit să disting o maşină neagră, fără număr, pe şosea, la vreo cincizeci de metri depărtare.
Cine este? am întrebat.
Nu ştiu, a spus Yin. Du-te până afară şi ia bagajele noastre din maşină.
L-am privit întrebător.
E în regulă, mi-a spus. Grăbeşte-te.
Am ieşit şi m-am îndreptat spre jeep, încercând să nu mă uit spre maşina cea neagră. Am luat repede rucsacul meu şi pachetul lui Yin şi am revenit în casă. Yin era tot la fereastră.
Uite-i că vin! a spus, dintr-o dată.
Am văzut luminile unei maşini în curte. Yin a înşfăcat pachetul şi m-a tras după el spre uşa din dos, pe întuneric.
Trebuie să plecăm pe aici, mi-a strigat în timp ce alergam pe o potecă, între două movile pline de pietre. Spre groaza mea, privind înapoi, am văzut agenţi în uniformă care încercuiau casa. O altă maşină a oprit în curte, şi alţi agenţi au pornit spre împrejurimi. Dacă continuam să mergem pe unde mergeam, urmau să ne prindă imediat.
Yin, stai, am şoptit. Ne vor tăia calea.
S-a oprit o clipă.
Hai la stânga, a spus. O să încercăm să-i ocolim.
Doar că alţi agenţi alergau deja într-acolo. Puteam fi văzuţi.
Am privit în jur, şi ceva mi-a atras atenţia printre povârnişuri: o potecuţă îngustă era sensibil mai luminoasă.
Trebuie să urcăm direct pe acolo, am spus, din instinct, şi am arătat direcţia luminoasă.
Am pornit-o pe acolo. Ne-am căţărat printre pietre, în timp ce agenţii se apropiau.
În vârful unei coline, unul dintre ei părea să stea chiar în faţa noastră. Ne-am ascuns între doi bolovani. Spaţiul din jurul nostru părea mai luminos. Omul nu era la mai mult de douăzeci de metri, şi se mişca spre un loc de unde urma să ne vadă clar... Doar că s-a oprit brusc, a privit în jur, a mai făcut câţiva paşi şi s-a răzgândit, întorcându-se de unde venise.
După câteva clipe, l-am întrebat pe Yin, în şoaptă, dacă credea că fusesem văzuţi.
Nu. Nu cred, a spus el. Hai să mergem.
Am mai urcat vreo zece minute, înainte de a ne opri pe o surplombă de unde puteam vedea locul din care fugisem. Veniseră mai multe maşini. Una dintre ele era a poliţiei şi avea un girofar roşu. Tot ce vedeam mă umplea de teamă. Nu mai aveam nici o îndoială: pe noi ne căutau.
Yin privea şi el spre casă, cu mâinile tremurânde.
Ce vor păţi prietenii tăi? l-am întrebat, speriat de răspunsurile posibile.
Yin m-a privit cu lacrimi de furie în ochi, apoi s-a întors şi a început din nou să urce.
Am mai mers câteva ore, conduşi de lumina unei seceri de lună, din când în când ascunsă în nori. Voiam să întreb despre legende, dar Yin era întunecat şi grav. Sus în vârful dealului, s-a oprit şi a spus că trebuie să ne odihnim. Ne-am aşezat pe nişte pietre, el cu spatele la mine, la câţiva metri distanţă.
De ce ai fost atât de sigur că acesta e drumul? m-a întrebat, fără să se întoarcă.
Am tras aer în piept.
Am văzut ceva, am spus într-un târziu. Am văzut o lumină. Mi s-a părut că trebuia să mergem pe acolo.
S-a întors cu faţa spre mine.
Ai mai văzut aşa ceva şi înainte? m-a întrebat.
Am încercat să-mi stăpânesc teama. Inima îmi bubuia, de-abia puteam vorbi.
Da, am spus. De multe ori, în ultima vreme.
A rămas tăcut, cu ochii îndreptaţi spre întuneric.
Yin, ştii ce se întâmplă? am întrebat.
Legenda ar spune că primim ajutor.
De la cine?
A privit din nou în lături.
Yin, trebuie să-mi spui ce ştii.
Nu mi-a răspuns.
Este vorba despre ceea ce Wil a numit „dakini”?
Din nou, nici un răspuns. Am simţit un val de mânie.
Yin! Spune-mi ce ştii!
A sărit în picioare...
Ne este interzis să vorbim despre unele lucruri! Nu înţelegi? Numai rostirea acelui cuvânt poate să lase un om mut sau orb mai mulţi ani! Aceştia sunt păzitorii Shambhalei.
Şi-a scos haina şi s-a întins pe o piatră lată.
Şi eu mă simţeam obosit. Nu puteam gândi.
Trebuie să dormim, a spus Yin. Te rog să ai răbdare, vei afla mai multe mâine.
M-am întins şi eu şi am adormit adânc.
O rază de lumină strecurată printre două vârfuri m-a trezit. Am sărit în picioare şi am văzut că Yin nu mai era acolo. Dispăruse. Am privit înjur, l-am căutat. Mă durea fiecare fibră a corpului. Yin nu era nicăieri.
Fi-r-ar să fie, mi-am spus. Habar n-aveam unde mă aflam. Mi-era frică. Am aşteptat vreo jumătate de oră, uitându-mă la peisaj - dealuri întunecate, văiugi pline de verdeaţă - dar Yin tot nu a apărut. M-am ridicat din nou, şi am observat atunci că la baza pantei dealului era o potecuţă pietruită. Mi-am luat rucsacul şi am coborât până acolo, şi apoi am apucat spre nord. După câte îmi aminteam, trebuia să mă apropii de Lhasa în această direcţie.
Nu făcusem nici un kilometru, când am văzut oameni la vreo sută de paşi în faţă. M-am ascuns între stânci, încercând să-i urmăresc fără să fiu văzut. Au trecut pe lângă mine. Erau o familie: un bătrân, un bărbat şi o femeie de vreo treizeci de ani şi doi băieţi adolescenţi. Duceau nişte saci uriaşi, bărbatul cel tânăr împingea un căruţ, plin de lucruri. Arătau ca nişte refugiaţi.
Am simţit impulsul de a-i întreba despre drumul pe care mergeau, dar m-am reprimat. Mi-era teamă că ar fi putut să mă toarne pe undeva mai târziu, aşa că i-am lăsat să treacă. Am aşteptat vreo douăzeci de minute, şi am pornit după ei. După vreo trei kilometri, pe drum era o curbă printre câteva deluşoare. Sus, pe o colină, am putut vedea mănăstirea. Am părăsit drumul şi am urcat pe stânci până în apropierea ei. Era făcută dintr-o cărămidă de culoarea nisipului, avea un acoperiş plat, vopsit în brun şi era formată din două corpuri de-o parte şi de alta a unei clădiri principale.
Nu se vedea nici o mişcare. Am crezut o clipă că locul era pustiu. Aproape imediat, uşa de la intrare s-a deschis, şi am văzut un călugăr îmbrăcat în robă roşie, ieşind din clădire şi începând să lucreze în grădină, lângă un copac care creştea singuratic, în dreapta edificiului.
Părea destul de inofensiv, dar am hotărât să nu-mi forţez norocul. M-am întors la drum, l-am traversat şi am făcut o ocolire mare spre stânga. Apoi am reluat drumul. Soarele era destul de puternic şi vremea era supărător de caldă.
După mai mult de un kilometru am auzit zgomote. Am fugit după o piatră şi am ascultat cu atenţie. La început, am crezut că era o părere, dar de fapt auzeam oameni vorbind, la o distanţă destul de mare. Cine putea fi?
Cu mare grijă am urcat, încercând să am o perspectivă mai largă asupra văii de dedesubt. Am înlemnit. Sub mine era un refugiu unde erau parcate trei jeep-uri militare. Mai mulţi soldaţi, înjur, fumau şi vorbeau. M-am tras înapoi şi am încercat să-mi găsesc o ascunzătoare.
De acolo am auzit alte zgomote... Un elicopter!
Cuprins de panică, am fugit cât mai departe de drum. Am încercat să sar peste o apă şi am alunecat. M-am udat zdravăn până la genunchi. Am fugit din nou, mai departe, şi am alunecat din nou, de data aceasta căzând zdravăn... Mi-am rupt pantalonii şi mi-am scrântit piciorul. M-am ridicat din nou şi am fugit din nou, în căutarea unei ascunzători.
Elicopterul se apropia... M-am furişat cât am putut, şi am încercat să mă înghesui sub o piatră, când m-am simţit apucat şi tras într-o văgăună. Era Yin. Am stat într-o linişte perfectă, aşteptând ca elicopterul să treacă de noi.
E un Z9, a spus Yin. Părea şi el panicat, dar şi furios în acelaşi timp.
De ce ai plecat de la tabăra noastră? aproape că mi-a strigat.
Tu ai plecat! i-am spus.
N-am lipsit mai mult de o oră. Trebuia să mă aştepţi.
Frica şi furia au izbucnit în mine.
Să aştept!? Tu de ce nu mi-ai spus că pleci?
Nu terminasem ce aveam de spus, dar elicopterul se întorcea.
Ce facem? am întrebat. Aici nu mai putem rămâne.
Înapoi în mănăstire! a spus Yin. Eu de acolo veneam...
Ne-am ridicat şi ne-am uitat după elicopter. Din fericire o luase spre nord. Altceva mi-a atras atenţia: călugărul de adineauri venea drept spre noi.
Ajungând lângă noi, i-a spus ceva lui Yin în tibetană, şi apoi s-a uitat la mine.
Vino, te rog, a spus în engleză, apucându-mă de braţ.
Am traversat o curte interioară unde se găseau mulţi tibetani, cu bagaje. Unii dintre ei păreau foarte săraci. Ajunşi la clădirea principală, un călugăr a deschis în faţa noastră uşile mari de lemn şi ne-a lăsat să trecem într-un coridor unde mai erau şi alţi tibetani cu bagaje. Am recunoscut familia pe care o văzusem pe drum. Mă priveau cu căldură.
Yin a văzut că mă uitam la ei şi m-a întrebat de unde îi cunoşteam. I-am povestit despre întâlnirea de pe drum.
Erau acolo pentru că trebuiau să te conducă aici, mi-a spus Yin. Dar tu ai fost prea fricos ca să urmezi evenimentul sincron.
Mă privea cam sec. L-am urmat pe călugărul care ne conducea, şi am ajuns într-un birou cu rafturi de cărţi, câteva bănci şi câţiva cilindri cu rugăciuni. Ne-am aşezat în jurul unei mese sculptate. Călugărul şi Yin vorbeau de zor în tibetană.
Stai să-ţi văd piciorul, am auzit o altă voce în spate.
Era un călugăr, venit cu o trasă medicală într-un coş. Faţa lui Yin s-a luminat.
Voi vă cunoaşteţi! am exclamat.
Călugărul nou venit mi-a întins mâna.
Mă numesc Jampa, a spus.
Yin mi-a spus:
Jampa e cu Lama Rigden de zece ani, deja.
Cine este Lama Rigden?
Jampa şi Yin s-au privit, nesiguri. Nu ştiau cât să-mi spună.
Ţi-am povestit despre legende, a spus Yin într-un târziu. Lama Rigden le înţelege mai bine decât oricine. El este un expert în Shambhala.
Spune-mi exact ce ţi s-a întâmplat, mi-a spus Jampa, pregătindu-se să-mi examineze piciorul.
L-am privit pe Yin, care cu o mişcare a capului m-a îndemnat să vorbesc.
Trebuie ca Lama să afle ce ţi s-a întâmplat, a continuat Jampa.
I-am povestit tot ce se întâmplase de la venirea în Lhasa...
Dar înainte să vii în Tibet, ce ţi s-a întâmplat? m-a întrebat, din nou.
I-am spus despre fiica vecinului meu şi despre Wil.
El şi Yin s-au privit.
Ce crezi despre toate astea? m-a întrebat Jampa din nou.
Cred că lucrurile care se întâmplă aici mă depăşesc, am spus. Mă gândesc să mă întorc la aeroport.
Nu asta am vrut să ştiu, mi-a spus Jampa. Astăzi de dimineaţă când ai văzut că Yin a plecat, la ce te-ai gândit, care a fost atitudinea ta?
M-am speriat. Ştiam că chinezii mă puteau găsi imediat. Am încercat să mă orientez, să mă întorc la Lhasa.
Jampa s-a întors încruntat spre Yin.
Habar n-are despre câmpurile de rugăciune!
Yin a dat din cap şi s-a uitat în altă parte.
Am vorbit despre ele, am spus eu, dar nu ştiu cum operează. Ce ştii despre elicopter? Suntem căutaţi?
Jampa a zâmbit şi mi-a spus să nu-mi fac griji, că mă aflu în siguranţă. Am fost întrerupţi de alţi călugări, care au venit cu supă, ceai şi pâine. În timp ce mâncam, mintea părea să mi se limpezească şi am început să evaluez situaţia. Trebuia să ştiu imediat totul!
L-am privit pe Jampa cu multă hotărâre. El mi-a întors privirea caldă.
Ştiu că ai multe întrebări, mi-a spus. O să încerc să-ţi dau câte răspunsuri pot. Noi, aici în Tibet, suntem un cult special. Atipic. Multe secole am îmbrăţişat credinţa că Shambhala este un loc real. La fel, am menţinut legendele vii, înţelepciunea verbală mai veche decât Kalachakra, devotaţi integrării adevărurilor tuturor religiilor. Mulţi dintre lamaşii noştri se află în contact cu Shambhala prin vise. Acum câteva luni, prietenul tău Wil a început să apară în visele despre Shambhala ale lui Lama Rigden. Nu la multă vreme, Wil a ajuns la mănăstirea noastră. Lama Rigden a acceptat să-l întâlnească şi a aflat că şi Wil avea vise despre Shambhala.
Ce-a spus Wil? am întrebat. Unde s-a dus?
A dat din cap.
Mă tem că trebuie să aştepţi să vezi dacă Lama Rigden va fi de acord să-ţi dea această informaţie el însuşi.
Şi chinezii? l-am întrebat pe Jampa. Ei ce caută.
Jampa a dat din umeri.
Nu ştiu. Probabil bănuiesc ce se întâmplă. Doar un lucru să-ţi mai spun: se pare că în toate visele apare şi o altă persoană. Un american.
Jampa s-a oprit o clipă, şi s-a plecat uşor.
Prietenul tău Wil nu era sigur, a continuat el, dar se pare că e vorba despre tine...
După o baie bună şi schimbarea hainelor cu altele curate, aduse de Jampa, a ieşit în curte. Câţiva călugări lucrau în grădină liniştiţi. Ideea de chinezi le era complet străină. M-am uitat spre munţi, spre cer. Nici urmă de elicoptere.
Vrei să stai pe o bancă? am auzit o voce din spate. Era Yin.
Am mers împreună şi am trecut prin câteva terase acoperite cu plante ornamentale şi legume până când am ajuns lângă un altar budist. Orizontul era stăpânit de un munte uriaş spre nord, dar în sud aveam o panoramă asupra a zeci de kilometri de văi. Mulţi oameni mergeau pe drum împingând cărucioare.
Unde este Lama? am întrebat.
Nu ştiu, mi-a răspuns Yin. Încă nu a fost de acord să vă întâlniţi.
De ce nu?
Nu ştiu, a spus Yin dând din cap.
Crezi că ştie unde este Wil?
Yin a clătinat din nou din cap.
Crezi că ne caută din nou chinezii aceia? am întrebat.
Yin a ridicat din umeri şi a privit în gol.
Îmi pare rău că energia mea e atât de slabă, a spus el. Nu te lăsa influenţat. Mă copleşeşte furia. Din 1954, chinezii distrug sistematic cultura tibetană. Uită-te la toţi oamenii ăştia.
Mulţi dintre ei sunt fermieri, care au fost daţi afară de pe pământul lor deoarece chinezii au idei economice. Alţii sunt nomazi, care mor de foame pentru că această politică le-a distrus modul de viaţă.
Strângea din pumni.
Chinezii fac aici ce a făcut Stalin în Manciuria, a continuat. Aduc mii de etnici chinezi în Tibet, pentru a dezechilibra cultura locului şi a impune modul lor de a vedea lucrurile. Cer ca şcolile să predea numai în limba chineză.
Dar de ce vin toţi oamenii aceştia aici? am întrebat.
Lama Rigden şi călugării de aici îi ajută mult pe săraci, care o duc mai rău decât oricând. De asta chinezii îl lasă în pace. Le rezolvă nişte probleme şi astfel populaţia nu se revoltă împotriva dominaţiei lor.
Yin a spus aceste cuvinte cu un ton care mă făcea să cred că avea resentimente faţă de Lama...
N-am vrut să spun că Lama cooperează prea mult, a adăugat el repede. Doar că faptele chinezilor sunt teribile.
Din nou a strâns din pumni şi din dinţi.
Mulţi am crezut, la început, că guvernul chinez va respecta modul de viaţă al tibetanilor, că Tibetul va face parte din naţiunea chineză fără a pierde totul. Dar guvernul este hotărât să ne distrugă. E clar, acum. Trebuie să nu le permitem.
Vrei să spui că trebuie să vă luptaţi cu ei? am întrebat. Yin, ştii bine că nu aveţi cum să-i bateţi.
Ştiu, ştiu, a spus Yin. Doar că mă înfurie cumplit ce fac ei cu noi. Într-o zi, războinicii Shambhalei vor veni şi îi vor înfrânge pe aceşti monştri.
Ce?
Aceasta este o profeţie pe care poporul meu o cunoaşte.
M-a privit, clătinând din cap.
Ştiu, a mai spus, ştiu că trebuie să-mi stăpânesc furia, îmi distruge câmpul de rugăciune.
S-a ridicat brusc în picioare şi a spus:
Mă duc să văd dacă Jampa a vorbit cu Lama. Iartă-mă o clipă...
S-a înclinat uşor şi a plecat.
O vreme am privit depărtările, încercând să înţeleg ce înseamnă ocupaţia chineză. Am avut impresia că aud un elicopter, dar nu se vedea nici unul. Ştiam că mânia lui Yin era justificată. M-am mai gândit o vreme la realitatea politică din Tibet. Mi-am amintit şi că de aici puteam da un telefon, şi m-am întrebat dacă era cazul să încerc o convorbire internaţională.
Eram pe punctul de a intra în clădire, când mi-am dat seama de cât de obosit eram... Am respirat profund de câteva ori şi am încercat să mă concentrez asupra frumuseţii din jur. Munţii înzăpeziţi şi verdele şi brunul din peisaj alcătuiau contraste minunate. Cerul era de un albastru intens, cu doar câţiva nori, departe, spre apus.
Am observat că doi călugări, aflaţi într-o vale, mai jos, mă priveau cu intensitate. M-am întors să văd dacă nu mai era şi altceva, dar nu era. Le-am zâmbit.
După câteva minute, unul dintre ei a urcat spre mine. Avea în braţe un coş cu unelte. Când a ajuns lângă mine, s-a înclinat politicos şi a început să sape un strat de flori la câţiva metri mai încolo. După câteva minute a venit şi celălalt, care s-a apucat să facă acelaşi lucru. Din când în când, mă priveau cu ochi întrebători.
Am respirat adânc de câteva ori şi m-am concentrat din nou spre depărtări, gândindu-mă la ceea ce spusese Yin despre câmpul de rugăciune. Era îngrijorat că mânia sa la adresa chinezilor îi va submina energia. Oare ce voia să spună cu asta?
Am simţit dintr-o dată căldura soarelui şi o anume pace, pe care nu o cunoscusem de când venisem aici. Am mai tras o dată adânc aer în piept, cu ochii închişi, şi am perceput o mireasmă foarte, foarte fină, de flori. Prima idee care mi-a venit a fost că unul dintre călugări voia să-mi dea o floare.
Am deschis ochii. Nu era aşa. Briza aducea spre mine acel parfum care nu venea de nicăieri. Călugării îşi lăsaseră uneltele şi mă priveau cu gurile căscate, ca şi cum ar fi văzut o mare ciudăţenie. Am privit din nou în spate, încercând să-mi dau seama ce se întâmpla. Văzând că m-au deranjat, călugării şi-au strâns rapid uneltele şi aproape că au fugit spre mănăstire. I-am urmărit din ochi: robele roşii le fluturau. de vreo două ori au privit peste umăr, să vadă ce făceam.
De cum am intrat în mănăstire mi-am dat seama că ceva nu era în ordine. Toţi călugării mă priveau şi îşi vorbeau în şoaptă.
M-am dus la mine în cameră, gândindu-mă cum să-l întâlnesc pe Jampa şi să-l întreb de telefon. Eram într-o stare mai bună, dar aveam serioase îndoieli în privinţa spiritului meu de conservare. Mă lăsam târât în lucrurile care se petreceau în loc să încerc să plec. Cine putea şti ce soartă mă aştepta dacă mă prindeau chinezii? Oare ştiau cum mă cheamă? Poate că era prea târziu ca să mai dispar...
Exact când m-am hotărât să ies să-l caut, Jampa a intrat în cameră.
Lama a acceptat să te întâlnească, a spus. E o mare onoare. Să nu ai nici o teamă, vorbeşte engleza foarte bine.
Mă simţeam puţin nervos. Jampa aştepta.
Trebuie să te conduc la el, mi-a spus.
L-am urmat. Am trecut printr-o cameră foarte mare, cu tavanul înalt, şi am intrat într-o încăpere foarte mică. Cinci sau şase călugări, cu cilindri cu rugăciuni şi eşarfe albe ne aşteptau. Era şi Yin acolo.
Aceasta este camera de întâmpinare, mi-a şoptit Jampa.
Interiorul era de lemn, pictat în albastru deschis. Basoreliefuri şi mandale ornau pereţii. Am aşteptat câteva minute. Lama a apărut, înalt, îmbrăcat în roşu, exact la fel ca şi ceilalţi călugări. După ce a privit pe fiecare dintre, cei de faţă, i-a făcut un semn lui Jampa. Şi-au atins frunţile, şi i-a şoptit ceva la ureche.
Jampa s-a întors imediat şi a făcut un gest, după care toţi călugării au ieşit din sală. Yin, în timp ce ieşea, mi-a aruncat o privire şi a dat uşor din cap. Am luat gestul drept o dovadă de încurajare. Călugării, trecând pe lângă mine, mi-au dat eşarfele lor şi m-au privit la fel de încurajator.
După ce am rămas în încăpere, Lama mi-a făcut semn să vin să mă aşez pe un scăunel cu spătar drept, lângă el. M-am înclinat uşor şi m-am aşezat.
Mulţumesc pentru că m-ai primit, am spus.
S-a înclinat şi a zâmbit, apoi m-a privit mai multe minute.
Pot să te întreb ceva despre Wilson James, prietenul meu? am spus. Ştii unde se află?
Ce ştii despre Shambhala? m-a întrebat, într-un târziu.
Cred că mi-am închipuit întotdeauna că este un loc imaginar, o fantezie. Ca şi Shangri-la.
Lama şi-a îndreptat spinarea şi a răspuns cu indiferenţă:
Este un loc real şi există ca o parte a comunităţii umane.
Atunci de ce nu l-a descoperit nimeni? De ce atât de mulţi budişti vorbesc despre Shambhala ca despre o stare a minţii sau un mod de viaţă?
Pentru că Shambhala reprezintă şi un mod de viaţă, şi o stare a minţii. Este foarte bine descrisă prin aceste cuvinte. În acelaşi timp, este şi un loc unde oamenii vii au atins această stare de comuniune.
Ai fost acolo?
Nu, încă nu am fost chemat.
Atunci cum poţi să fii atât de sigur?
Am visat Shambhala de atâtea ori, ca şi mulţi alţii pe pământ. Ne comparăm visele, şi sunt atât de asemănătoare încât trebuie ca acest loc să existe cu adevărat. Am păstrat această cunoaştere sacră, legende, explicaţii ale relaţiei noastre cu această comunitate sacră.
Ce fel de relaţie?
Noi păstrăm această cunoaştere aşteptând vremea când Shambhala va ieşi la iveală şi se va arăta tuturor oamenilor.
Yin mi-a spus că se crede că războinicii Shambhalei vor apărea şi îi vor învinge pe chinezi.
Mânia lui Yin este foarte periculoasă pentru el însuşi.
Greşeşte, aşadar?
Vorbeşte dintr-un punct de vedere pământesc şi vede înfrângerea ca un războinic, o luptă fizică. Nu ştim încă felul în care se va împlini această profeţie. Trebuie ca mai întâi să înţelegem Shambhala. Ştim că va fi un fel de bătălie.
Ultima lui afirmaţie mi s-a părut cifrată, dar se comporta într-un mod atât de înţelegător, încât nu m-am simţit confuz.
Noi credem, a continuat Lama Rigden, că momentul în care Shambhala va fi cunoscută este foarte aproape.
Cum poţi şti asta?
Tot din vise. Prietenul tău, Wil, a fost aici, aşa cum deja ai auzit. Acest fapt a fost un mare semn, pentru că l-am visat înainte. Şi el a simţit mireasma şi a auzit şoapta.
Eram uluit...
Ce mireasmă?
Cea pe care ai simţit-o şi tu mai devreme, mi-a zâmbit el.
Acum se legau toate, şi reacţia călugărilor, şi primirea aceasta.
Şi tu ai fost chemat, a adăugat el. Mireasma aceasta este un lucru foarte rar. Eu am mai fost martor la aşa ceva doar de două ori: o dată cu învăţătorul meu, şi a doua oară cu prietenul tău. Acum s-a întâmplat şi cu tine. N-am ştiut dacă să te întâlnesc sau nu. Este periculos să vorbeşti despre aceste lucruri în van. Strigătul l-ai auzit?
Nu, am spus. Nu înţeleg ce fel de strigăt.
Este tot o chemare a Shambhalei. Aşteaptă-te să auzi un sunet cu totul deosebit. Vei şti atunci când îl vei auzi.
Lama, eu nu sunt sigur că vreau să merg. Locul acesta mi se pare foarte periculos. Chinezii ştiu cine sunt. Aş vrea să mă întorc în Statele Unite cât mai curând posibil. Poţi să-mi spui unde este Wil? Este undeva aproape?
Lama a dat din cap, cu un aer trist.
Nu, mi-e teamă că este hotărât să meargă înainte.
Am rămas tăcut. Multă vreme Lama n-a făcut decât să mă privească.
Mai este ceva ce trebuie să ştii, mi-a spus, într-un târziu. Reiese clar din toate visele că, fără tine, Wil nu va supravieţui încercării pe care o face. Trebuie să fii şi tu acolo ca să reuşească.
M-a cuprins frica... Nu asta vroiam să aud.
Legenda spune, a continuat Lama, că în Shambhala fiecare generaţie are un destin, care este un subiect cunoscut şi dezbătut. La fel se întâmplă şi cu oamenii din afara Shambhalei. Câştigi multă putere şi multă claritate privind ce curaj a avut generaţia dinaintea noastră.
M-am întrebat unde vroia să ajungă cu această idee.
Tatăl tău mai trăieşte? m-a întrebat.
A murit acum câţiva ani.
A luptat în războiul mondial?
Da.
În lupte directe?
Da, în aproape tot războiul.
Ţi-a povestit despre lucrurile care l-au speriat cel mai tare? Întrebarea lui mi-a adus în minte discuţii pe care le aveam cu tata când eram tânăr. Am încercat să-mi amintesc.
Probabil că aterizarea în Normandia, în 1944, pe plaja Omaha.
Ah, da! a exclamat Lama. Am văzut filme despre invazie. Tu ai văzut?
Da, şi m-au impresionat foarte mult.
Vorbeau despre soldaţii aflaţi între fiică şi curaj, a continuat el.
Da.
Crezi că tu ai fi putut să faci aşa ceva?
Nu ştiu. Nu-mi închipui cum au putut ei...
Poate că le-a fost mai uşor, pentru că aceasta a fost chemarea unei întregi generaţii. Toţi au simţit-o la un anumit nivel: unii au luptat, alţii au produs arme, alţii au asigurat hrana. Au salvat cu toţii lumea din unul dintre cele mai mari pericole.
A tăcut, aşteptând parcă răspunsul meu, sau o întrebare din partea mea. Şi eu am tăcut.
Chemarea acestei generaţii este alta, a continuat el. Şi tu trebuie să salvezi lumea, doar că trebuie să o faci în alt mod. Trebuie să înţelegi că în tine se găseşte o mare putere, care poate fi cultivată şi extinsă, o energie a minţii care se numeşte rugăciune.
Asta mi s-a mai spus, dar presupun că nu ştiu încă folosul acestui lucru.
Lama a zâmbit şi s-a ridicat în picioare, cu o licărire în ochi.
Ei, a spus el, dar îl vei şti. Cu siguranţă.
Mă odihneam, întins, în camera mea şi mă gândeam la recenta mea conversaţie cu Lama. Terminase brusc întâlnirea, concediind cu un gest toate posibilele mele întrebări.
- Du-te şi odihneşte-te, îmi spusese, chemând câţiva călugări cu sunetul unui clopoţel. Vom vorbi din nou mâine.
Mai târziu, Jampa şi Yin m-au pus să le povestesc tot ce spusese Lama. Dar adevărul era că Lama lăsase mai multe întrebări decât răspunsuri. Tot nu aflasem unde era Wil, nu ştiam ce însemna cu adevărat chemarea Shambhalei. Lucrurile mi se păreau interesante, dar periculoase.
Yin şi Jampa nu ştiau mare lucru. Restul serii, am mâncat şi am admirat peisajul, şi ne-am dus la culcare devreme... Din nou mă uitam la tavan, incapabil să dorm, cu gândurile alergându-mi prin cap.
M-am gândit la tot ceea ce trăisem în Tibet şi apoi am căzut într-un somn odihnitor. M-am visat fugind de mulţimi în Lhasa şi căutând ascunzătoare într-o mănăstire. Călugării m-au privit şi mi-au trântit uşa în nas. Soldaţii mă urmăreau. Alergam printre pajişti şi alei, cu speranţele aproape năruite când, la capătul unei străzi, am privit în dreapta şi am văzut un loc mai luminat decât altele, cum mai văzusem de câteva ori. M-am dus într-acolo. Lumina a dispărut gradat, dar în faţa mea se afla o poartă. Soldaţii veneau după mine. Am deschis poarta şi m-am pomenit într-un peisaj îngheţat...
M-am trezit imediat. Unde eram? Încet, încet, am recunoscut camera. M-am ridicat şi m-am dus la fereastră. Zorile înroşeau cerul spre răsărit. Am încercat să scutur visul şi să mă culc din nou, dar nu se mai putea. Eram treaz de-a binelea.
M-am îmbrăcat şi am ieşit în curte, lângă grădina de legume. M-am aşezat pe o băncuţă de fier forjat. Priveam răsăritul, când ara auzit o mişcare în spatele meu. M-am întors şi am văzut pe cineva ieşind din clădire şi îndreptându-se spre mine. Era Lama Rigden.
M-am ridicat. S-a plecat în faţa mea.
Te-ai sculat devreme, mi-a spus. Sper că ai dormit bine.
Da, i-am spus.
Lama a aruncat seminţe în bazinul cu peşti. Luciul apei s-a tulburat când peştii s-au grăbit să apuce mâncarea.
Ce ai visat? m-a întrebat, fără să mă privească.
I-am spus despre urmărire, despre zona luminoasă. M-a privit uluit.
Ai mai avut experienţa aceasta în realitate? a întrebat.
De câteva ori de când sunt în Tibet. Lama, ce se întâmplă?
A zâmbit şi s-a aşezat pe o altă bancă, în faţa mea.
Eşti ajutat de către dakini.
Nu înţeleg. Ce sunt dakini? Wil i-a lăsat lui Yin un bilet în care pomenea despre dakini, dar n-am auzit nimic mai înainte.
Fac parte din lumea spirituală. Apar de obicei ca femei, dar pot lua ce formă doresc. În Occident li se spune îngeri, dar sunt mult mai misterioşi decât par. Mă tem că numai cei din Shambhala îi cunosc cu adevărat. Legenda spune că ei aduc lumina Shambhalei.
A tăcut o secundă, privindu-mă intens.
Te-ai hotărât să urmezi chemarea? m-a întrebat.
Nu ştiu ce să fac, am spus.
Legendele te vor călăuzi. Ele spun că este momentul ca Shambhala să fie cunoscută şi recunoscută, pentru că mulţi vor începe să înţeleagă cum se trăieşte în Shambhala, să înţeleagă adevărul energiei rugăciunii. Rugăciunea nu este o putere de care îţi dai scama numai când te aşezi într-o anumită poziţie şi spui anumite cuvinte. Rugăciunea nu funcţionează numai în aceste momente, ci şi în altele...
Vorbeşti despre un câmp constant de rugăciune?
Da. Orice dorim sau aşteptăm, bun sau rău, conştient sau inconştient, aducem în realitate. Rugăciunea are o energie, o putere care emană din noi în toate direcţiile. Pentru majoritatea oamenilor, care gândesc lucrurile în mod obişnuit, această putere este slabă şi contradictorie. Pentru cei care par să reuşească totul în viaţă, oamenii creativi şi plini de succes, acest câmp de energie este puternic, deşi încă inconştient. Cei mai mulţi au un câmp puternic pentru că au trăit într-un mediu în care au învăţat să ia succesul drept ceva care li se cuvine. Sunt oameni care emulează modele foarte puternice. Legendele spun că nu va trece mult şi oamenii vor afla despre această putere şi îşi vor înţelege abilitatea de a folosi, întări şi extinde această energie. Ţi-am spus toate astea ca să înţelegi cum să răspunzi chemării Shambhalei. Pentru a găsi acest loc sfânt, trebuie să-ţi extinzi sistematic câmpul energetic până vei avea destulă putere creativă pentru a merge acolo. Procedura este descrisă de legende şi are trei paşi importanţi. Mai există şi un al patrulea, dar este cunoscut doar de cei care au ajuns deja în Shambhala. De aceea găsirea ei e atât de grea. Chiar dacă îţi extinzi suficient energia pentru a putea parcurge primii trei paşi, trebuie să primeşti ajutor pentru a găsi calea spre Shambhala. Dakini trebuie să-ţi deschidă poarta.
Ai spus că dakini sunt fiinţe spirituale. Sunt suflete plecate în viaţa de dincolo, care s-au întors pentru a ne călăuzi pe noi?
Nu, dakini sunt alt gen de fiinţe, care acţionează pentru trezirea şi protecţia oamenilor. Nu sunt şi nu au fost vreodată oameni.
Sunt un fel de îngeri?
Sunt ceea ce sunt, a spus Lama zâmbind. O realitate. În fiecare religie se numesc altfel, pentru că fiecare religie are un alt mod de a-l descrie pe Dumnezeu şi de a-i îndruma pe oameni în viaţă. Dar peste tot experienţa lui Dumnezeu, energia iubirii sunt exact aceleaşi. Fiecare religie are istoria ei, relaţia ei cu oamenii, mesajul ei, dar există un singur izvor divin. Da, sunt la fel ca îngerii.
Deci nici tu nu eşti doar budist...
Cultul nostru şi legendele îşi trag ceva din budism, dar eu sunt pentru sinteza tuturor religiilor. Cred că în fiecare există un adevăr care le lipseşte celorlalte. Putem face asta fără ca tradiţia fiecăruia să nu-şi piardă suveranitatea. M-aş putea numi şi creştin, de exemplu, sau evreu, sau musulman. Cred că în Shambhala există preocuparea pentru această integrare. Ei lucrează în acelaşi spirit în care Dalai Lama acordă iniţierea în Kalachakra oricui are o inimă sinceră.
Mă uitam la el încercând să înţeleg totul cât mai bine.
Nu te strădui să înghiţi totul dintr-o dată, a spus Lama. Trebuie doar să reţii ideea că integrarea adevărurilor fiecărei religii este importantă dacă vrei ca energia rugăciunii tale să fie suficient de mare ca să învingă primejdia fricii. Şi să nu uiţi că dakini sunt o realitate.
De ce ne ajută? am întrebat.
Lama a respirat adânc. Întrebarea mea a părut să-i atingă o frustrare.
Toată viaţa am încercat să înţeleg asta, a spus el într-un târziu, şi trebuie să recunosc că nu ştiu. Cred că acesta este un mare secret al Shambhalei, şi noi nu-l vom înţelege până nu vom înţelege Shambhala.
Şi crezi că dakini mă ajută şi pe mine? am întrebat.
Da, pe tine şi pe prietenul tău Wil.
Şi pe Yin? El unde e în toată povestea asta?
Yin l-a cunoscut pe Wil în această mănăstire. Şi el te-a visat, dar într-un context diferit faţă de visul meu sau al altor lama. Yin a fost educat în Anglia şi cunoaşte bine modul de viaţă şi gândire occidental. El este un fel de ghid al tău, dar are şi el îndoielile lui, cum probabil ai observat. El face asta pentru că nu vrea să dezamăgească pe nimeni. Te va călăuzi cât de mult va putea.
A tăcut o clipă şi m-a privit.
Şi guvernul chinez? am întrebat. Ei ce vor? de ce îi interesează atât de mult tot ce se întâmplă?
Lama şi-a coborât privirea
Nu ştiu. Simt şi ei că se întâmplă ceva legat de Shambhala. Ei au încercat mereu să distrugă spiritualitatea tibetană şi ne-au descoperit cultul. Trebuie să fii foarte atent. Le este foarte frică de noi.
Priveam în zare, gândindu-mă la chinezi.
Te-ai hotărât? m-am auzit întrebat.
Adică dacă ştiu încotro s-o iau?
Da.
Nu ştiu. Nu cred că am atâta curaj. Risc să pierd totul.
Lama m-a privit cu înţelegere şi a dat din cap.
Mi-ai spus lucruri care sunt o provocare pentru generaţia mea, am spus. Încă nu le înţeleg.
Războiul mondial, ca şi războiul rece, au fost provocările generaţiilor trecute. Tehnologia a pus arme teribil de periculoase în mâinile naţiunilor. Fiecare, cu febra ei naţionalistă, cu totalitarismul din ea, a încercat să supună alte ţări, unele democrate. Această ameninţare ar fi fost şi realizată dacă n-ar fi fost oameni care să lupte şi să moară pentru a apăra adevărul şi democraţia. Sarcina noastră este diferită de cea a părinţilor noştri. Misiunea generaţiei tale este diferită de cea a generaţiei care a luptat în al doilea război mondial. Ei au luptat cu tirania prin violenţă, cu braţul armat. Tu trebuie să lupţi împotriva ideii de război şi a conceptului de duşman. Îţi trebuie mult eroism pentru asta. Înţelegi? Părinţii tăi nu erau pregătiţi pentru ce au trebuit să facă, şi au făcut. Şi tu vei face la fel. Forţele totalitarismului nu au dispărut, doar nu se mai exprimă prin imperialism. Tirania de acum este internaţională şi mult mai subtilă, dependenţa noastră de tehnologii o avantajează, la fel şi dorinţa de tot felul de credite şi compromisuri. Fără nici o teamă, ei încearcă să concentreze puterea tehnologică în mâna unor puţini, astfel încât puterea lor economică să nu mai poată fi subminată în nici un fel şi evoluţia ulterioară a lumii să fie controlată de ei. A te opune cu puterea pe care o ai tu este imposibil. Democraţia trebuie păstrată ca pas în evoluţia libertăţii. Trebuie să folosim puterea viziunilor noastre, puterea aşteptărilor noastre, prin rugăciune continuă. Această putere e cea mai mare dintre toate; trebuie să o stăpânim şi să o folosim până nu este prea târziu. Există semne, ceva se schimbă în Shambhala, începe să se deschidă. Se face un fel de salt.
Lama mă privea cu hotărâre.
Tu trebuie să răspunzi chemării Shambhalei, mi-a spus, apăsat. Numai aşa poţi urma calea pe care părinţii au deschis-o pentru tine.
Cu aceasta din urmă m-a umplut de temeri.
Ce trebuie să fac? am întrebat.
Să îţi extinzi energia. Nu-ţi va fi uşor din cauza fricii şi a furiei. Dar dacă insişti, poarta îţi va apărea şi se va deschide.
Poarta!?
Da. Legenda spune că sunt mai multe porţi spre Shambhala: una în estul Himalayei, în India, alta în nord-est, la graniţa cu China, şi una în Rusia, în nordul îndepărtat. Semnele te vor conduce spre cea potrivită. Când totul va părea pierdut, caută-i pe dakini.
Lama vorbea, când Yin a intrat în încăpere, cu bagajele noastre.
Bine, am spus, simţind şi mai multă teamă. Voi încerca. Vorbeam, dar nu-mi venea să cred că eram eu cel care spunea aceste cuvinte.
Nu-ţi fie teamă, a spus Lama Rigden. Yin te va ajuta. Nu uita că înainte de a găsi Shambhala trebuie să măreşti energia care emană din tine şi merge către lume. Nu vei avea nici un succes fără asta. Trebuie să înveţi să stăpâneşti puterea aşteptărilor tale.
L-am privit pe Yin. Zâmbea.
Este timpul, a spus el.


Cap. 3 - CULTIVAREA ENERGIEI

Am ieşit. Am văzut, parcată pe partea cealaltă a drumului, o maşină de teren de culoarea deşertului, un model vechi de zece ani. Era plină cu lăzi frigorifice de voiaj, cutii cu hrană conservată, saci de dormit, haine groase. În spate erau legate şi câteva canistre de benzină.
Astea de unde au mai apărut? am întrebat.
Yin mi-a făcut cu ochiul.
Ne pregătim de aşa ceva de multă vreme, a spus el.
De la mănăstire am plecat spre nord, şi după câţiva kilometri am părăsit şoseaua pentru a apuca pe o cărare mai largă, pe care am mai făcut o bună bucată de drum fără să scoatem o vorbă.
Adevărul era că nici n-aş fi ştiut ce să spun. Fusesem de acord să fac această călătorie numai din cauza spuselor lui Lama, şi a celor făcute de Wil pentru mine pe vremuri, nu pentru că ar fi fost o decizie a mea. Am încercat să mă scutur de frică şi să-mi concentrez mintea asupra spuselor lui Lama Rigden. Oare ce însemna stăpânirea puterii propriilor mele aşteptări?
Am privit spre Yin. Era cu ochii aţintiţi la drum.
Unde ne ducem? am întrebat.
Fără să scape drumul din ochi, mi-a răspuns:
E o scurtătură spre Autostrada Prieteniei. Trebuie să mergem spre sud-est până la Tingri, lângă Everest. O să dureze cam toată ziua. De asemenea, o să câştigăm altitudine.
Locul în care mergem este sigur?
Vom fi foarte atenţi. Trebuie să-l găsim pe dl. Hanh.
Cine este?
El ştie cel mai mult despre Prima Extindere a energiei rugăciunii, pe care tu trebuie să o înveţi. Este tailandez. E un om foarte cultivat.
Nu cred că înţeleg ce e cu extinderile astea, am spus, clătinând din cap. Ce tratează?
Ştii că ai un câmp energetic, nu? Un câmp al rugăciunii care emană din tine tot timpul.
Da.
Şi ştii că acest câmp are un efect asupra lumii, asupra evenimentelor? Ştii că poate fi mic şi slab, sau extins şi puternic...
Da, presupun că da.
Ei, există moduri precise pentru extinderea şi îmbogăţirea câmpului tău, lucru care te face mai creativ şi mai puternic. Legenda spune că până la urmă toţi oamenii vor putea face asta. Tu, însă, trebuie să o faci acum, dacă vrei să ajungi în Shambhala şi să îl găseşti pe Wil.
Tu poţi face aceste extinderi? l-am întrebat.
Nu am spus asta, mi-a răspuns, încruntându-se.
Excelent, mi-am spus. Cum să trecem prin toate astea dacă Yin avea atâtea probleme? Au trecut ore de drum până am vorbit din nou. Am mâncat nuci şi legume, şi am oprit o singură dată pentru alimentarea cu benzină. După lăsarea serii, am trecut prin Tingri.
Trebuie să avem grijă aici, a spus Yin. Suntem în apropierea mănăstirii Rongphu şi taberei de bază pentru Everest, vor fi chinezi care stau cu ochii pe turişti şi alpinişti. Şi noi vom vedea peisaje superbe pe faţa nordică a Everestului.
După câteva viraje, am ajuns într-o zonă cu construcţii de lemn. În spatele lor era un bordei sărăcăcios, lipit cu lut.
Curtea din jurul locuinţei lui Hanh era imaculată, cu flori printre ronduri ornate cu pietre. Ajunşi acolo, am fost întâmpinaţi de un om masiv, într-o robă colorată, brodată manual. Părea să aibă vreo şaizeci de ani, dar se mişca foarte elastic, ca şi cum ar fi fost mult mai tânăr. Era complet ras pe cap.
Yin i-a făcut cu mâna. Omul l-a recunoscut, a zâmbit larg şi a venit spre noi.
Cei doi au vorbit o vreme în tibetană, apoi Yin a făcut un semn spre mine şi a spus:
Acesta este prietenul meu american.
Bine aţi venit, a spus. Să mergem înăuntru.
Pe când Hanh intra în casă, Yin şi-a luat pachetul şi mi-a făcut semn să-mi iau şi eu rucsacul.
Casa, pe dinăuntru, era la fel modestă. Pereţii erau acoperiţi cu picturi şi covoare tibetane. Am intrat într-un salonaş în care dădeau celelalte camere. La stânga erau o bucătărie mică şi un dormitor, iar la dreapta o încăpere care îmi evoca o sală de tratament. În centru era o masă de masaj, şi pe un perete era instalată o chiuvetă.
Yin a mai spus ceva în tibetană. Mi-am recunoscut numele. Hanh era foarte atent... Într-un târziu s-a întors spre mine şi a respirat adânc.
Ai foarte multă frică în tine, a spus el şi m-a privit insistent.
Nu mai spune, am răspuns.
A tresărit la acest sarcasm.
Trebuie să facem ceva cu asta dacă vrei să-ţi continui călătoria.
S-a ridicat şi s-a plimbat în jurul meu, privindu-mi trupul.
Cei din Shambhala, a spus el, duc un alt fel de viaţă decât ceilalţi oameni. Au fost întotdeauna altfel, de fapt, de-a lungul mileniului, au fost prăpăstii mari între energia oamenilor normali şi a celor din Shambhala. În ultima vreme oamenii au evoluat, conştiinţa lor a crescut şi prăpastia nu mai e chiar atât de mare, dar încă ea există.
În timp ce Hanh vorbea, m-am uitat spre Yin. Părea să fie la fel de nervos ca mine.
Hanh mi-a citit gândurile.
Şi lui Yin îi este frică, a spus el. Dar ştie că frica poate fi stăpânită. Nu cred că tu îţi dai seama de asta. Trebuie să gândeşti şi să acţionezi asemeni celor din Shambhala. Trebuie mai întâi să-ţi cultivi şi apoi să-ţi stabilizezi energia.
Hanh s-a oprit şi s-a concentrat din nou asupra corpului meu. A zâmbit.
Tu ai avut parte de multe experienţe, mi-a spus. Ar trebui să fii mai puternic.
Poate că nu înţeleg prea bine cum stau lucrurile cu energia, am spus.
Nu, înţelegi, a zâmbit el larg. Doar că nu vrei să-ţi schimbi modul de viaţă. Vrei să te laşi îmbătat de idei şi să trăieşti inconştient, mai mult sau mai puţin în felul în care ai făcut-o întotdeauna.
Conversaţia nu se îndrepta în direcţia dorită de mine. Frica a făcut loc unei uşoare iritări.
Cum stăteam acolo, Hanh s-a mai învârtit de câteva ori în jurul meu, privindu-mă de sus până jos.
La ce te uiţi? am întrebat.
Când evaluez nivelul energetic al cuiva, mă uit mai întâi la ţinută, a spus Hanh, ca un fapt divers. Tu nu stai prea rău, dar ai lucrat destul la ea, nu?
Avea o percepţie deosebită. În tinereţe, am crescut foarte mult şi am slăbit foarte tare. Spinarea mă durea, oboseam mereu. Situaţia s-a îmbunătăţit numai după ce am început să practic yoga, doar câteva posturi de bază în fiecare dimineaţă.
Energia nu prea urcă corect în corpul tău, a adăugat Hanh.
Poţi să spui asta când te uiţi la mine?
Te simt. Cantitatea şi puterea energiei tale îmi dă gradul tău de prezenţă în această încăpere. Desigur, ai remarcat oameni cu carismă deosebită intrând într-o încăpere, nu?
Da.
Mă gândeam la bărbatul de lângă piscină, din Kathmandu.
Cu cât ai mai multă energie, cu atât mai intens îţi simt alţii prezenţa. Deseori, această energie emerge prin ego, puternic la început, dar scăzând rapid pe parcurs. Există oameni a căror energie interioară este constantă în timp, şi creează încredere.
L-am aprobat cu un gest.
Ai în favoarea ta faptul că eşti un om deschis, a continuat Hanh. Ai avut experienţa deschiderii mistice, a influxului uriaş de energie divină, cândva în trecut...
Da, am spus.
Îmi aminteam experienţele din Peru, încă proaspete. Parcă ajunsesem la sfârşitul firului vieţii mele, gata să fiu ucis de soldaţii peruani, când dintr-o dată totul a fost inundat de calm, de euforie, de lumină. Atunci am trăit pentru prima oară ceea ce misticii numesc stare de transformare.
Cum te-ai simţit învăluit de energie? m-a întrebat Hanh. Cum s-a întâmplat?
A fost ca un val de pace, şi toate temerile mele au dispărut.
Cum s-a mişcat?
Iată o întrebare la care nu mă gândisem, dar amintirea mi-a venit foarte repede.
A urcat pe şira spinării până în creştetul capului, ridicându-mi tot corpul. M-am simţit ca şi cum aşi fi plutit. Ca şi cum aşi fi fost tras în sus, din creştetul capului.
Hanh m-a aprobat...
Cât de mult a ţinut? a întrebat.
Nu prea mult. Dar am învăţat cum să respir, cum să folosesc frumuseţea din jurul meu pentru a reduce acea senzaţie.
Lipseşte ceva în practica ta, a spus Hanh, şi asta e o respiraţie care să aducă energia în tine şi să o menţină în mod conştient la un nivel înalt. Aceasta este prima extindere pe care trebuie să o faci. Trebuie să laşi energia să curgă în tine. Acest lucru se face într-un mod foarte precis, şi cu grija ca alte lucruri pe care le faci să nu-ţi erodeze câmpul energetic, o dată ce ai apucat să-l clădeşti. Înţelegi? Toată viaţa trebuie să înveţi să întreţii un nivel energetic foarte înalt! Trebuie să fii consecvent. Trebuie să trăieşti înţelept. Hai să mâncăm, a încheiat, facându-mi cu ochiul.
A dispărut în bucătărie şi a revenit cu o tavă mare plină de mâncăruri de legume şi mici boluri cu sosuri. Ne-am aşezat împreună cu Yin la o măsuţă şi am început să mâncăm. Curând, mi-am dat scama că şi mâncarea făcea parte din informaţia pe care Hanh o transmitea.
În timp ce mâneam a continuat:
Este imposibil să menţii un nivel energetic înalt dacă mănânci hrană moartă.
Mă uitam în farfurie, fără nici o deschidere. Dacă vroia să-mi ţină o predică despre dictă, mai bine ar fi făcut să renunţe. Hanh a părut uşor înfuriat de atitudinea mea.
Eşti nebun? aproape că mi-a strigat. Supravieţuirea ta poate depinde de această informaţie, şi tu nu poţi să acorzi o clipă de atenţie unui lucru banal? Dar ce crezi? Crezi că poţi trăi oricum, şi poţi face şi lucruri importante?
A tăcut şi a privit pe lângă mine.
Cei mai mulţi oameni, a continuat el, sunt plini de energie şi de entuziasm în tinereţe, dar pe la jumătatea vieţii încep să decadă, şi se prefac că nu bagă de seamă. Şi prietenii lor trec prin aceleaşi faze de decădere, copiii lor devin activi, aşa că ei se adună şi consumă alimente cu gust bun. Nu după mult timp, încep să aibă probleme de sănătate cronice, cum ar fi bolile digestive sau boli ale pielii care încep să se simtă cu vârsta, într-o bună zi, sunt răpuşi de vreo boală mai serioasă. De obicei merg la un doctor care nu ştie nimic despre atenuarea stresului şi care-i îndoapă cu medicamente. Câteodată acestea îi ajută, câteodată nu. Cu trecerea anilor, starea li se înrăutăţeşte şi îşi dau seama că sunt pe moarte. Se consolează doar cu ideea că lucrul acesta li se întâmplă tuturor, că este inevitabil. Lucrul cel mai groaznic este că prăbuşirea energetică se întâmplă şi oamenilor care altfel încearcă să fie spirituali.
S-a plecat spre mine şi a făcut un gest larg, de parcă mulţi oameni i-ar fi ascultat discursul:
Asta se întâmplă şi cu unii dintre cei mai respectaţi lama...
N-am îndrăznit să râd.
Dacă doreşti mai multă energie şi în acelaşi timp mănânci alimente care te secătuiesc, a continuat Hanh, n-ai să ajungi nicăieri. Trebuie să ştii să evaluezi ce intră în sistemul tău, mai ales energia hranei, şi să eviţi orice îţi slăbeşte câmpul.
S-a plecat din nou spre mine:
Ştiu că ai în cap multe informaţii contradictorii despre mâncare. Şi adevărul se află printre ele. Toţi trebuie să facem propriile cercetări şi să vedem întregul tablou. Suntem fiinţe spirituale, care vin în această lume pentru a-şi ridica nivelul energetic. Totuşi, majoritatea influenţelor pe care le găsim aici sunt destinate plăcerii pur senzuale şi dezintegrării fizice. Dacă chiar crezi că eşti o fiinţă energetică, trebuie să urmezi poteca îngustă care trece printre toate tentaţiile. Uită-te în spate, la evoluţie, şi vei vedea că de la bun început omul a experimentat hrana prin încercări şi greşeli, pentru a afla care este bună şi care este periculoasă. Mănânci planta asta, supravieţuieşti; o mănânci pe cealaltă, mori. La un moment dat, omul şi-a dat seama ce îl omoară, dar acum ştim cu adevărat care este hrana care favorizează longevitatea, care ne ţine energia înaltă, sau cea care ne uzează.
O secundă a trecut, de parcă mi-ar fi lăsat timp să înţeleg.
în Shambhala ei cunosc toate acestea, a continuat el. Ştiu cum suntem noi, oamenii. Apărem ca entităţi materiale, din carne şi sânge, dar suntem atomi! Energie pură! Ştiinţa a dovedit acest lucru. Cu cât privim mai atent atomul, observăm particulele, iar la nivel şi mai fin, particulele dispar în nişte încrengături energetice ordonate care vibrează la niveluri foarte înalte. Dacă te gândeşti la hrană din această perspectivă, ceea ce introduci în sistemul tău afectează starea de vibraţie. Unele alimente ridică nivelul energetic, altele îl scad. Adevărul este foarte simplu. Boala este rezultatul scăderii vibraţiei energetice. Când energia scade sub un anumit nivel, forţele naturale ale naturii îşi asumă sarcina de a dezintegra corpul nostru.
M-a privit de parcă a spus ceva foarte profund.
Vrei să spui dezintegrare fizică? am întrebat.
Da. Priveşte lucrurile în întregul lor! Ceva moare - un câine este lovit de o maşină, un om moare după o boală grea - şi celulele corpului îşi pierd imediat vibraţia şi, chimic, devin foarte acide. Această stare acidă este semnalul pentru microbi, viruşi, bacterii şi ciuperci că este momentul să se apuce să descompună aceste ţesuturi. În universul fizic, aceasta este treaba lor. Întorc corpul înapoi în pământ.
A tăcut o clipă, apoi a continuat.
Am spus mai devreme că atunci când energia din trup scade din cauza hranei pe care o consumăm, suntem predispuşi la boală. Uite ce se întâmplă: când mănânci, hrana este metabolizată şi lasă în trup un fel de cenuşă. Această cenuşă poate avea natură acidă sau alcalină, depinde de hrană. Dacă este alcalină, va fi uşor extrasă din corp, cu puţină energie. Dacă este acidă este foarte greu ca sistemul circulator şi sistemul limfatic să o elimine, şi rămâne în organe şi ţesuturi ca materie solidă - forme cristalizate de joasă vibraţie, care creează blocaje sau disfuncţii la nivelul celulelor. Cu cât mai multe produse secundare acide se adună, cu atât mai acide vor deveni ţesuturile în sine, şi ce crezi?, un microb sau un virus tocmai trece pe acolo, şi ce-şi spune el? „Iată un corp pe care trebuie să îl descompun!”
A tras aer în piept.
Înţelegi? a continuat el. Când organismele mor, mediul din corp devine foarte acid şi microbii îl devorează rapid. Dacă începi, în viaţă fiind, să emulezi acest acid, adică starea de moarte, vei deveni ţinta atacurilor microbilor. Toate bolile oamenilor sunt rezultatele acestor atacuri.
Spusele lui Hanh erau fantastic de legate. Nu de mult citisem lucruri despre pH-ul corpului pe Internet. Mai mult, aveam o înclinaţie intuitivă spre înţelegerea acestor lucruri.
Îmi spui că alimentaţia ne predispune în mod direct la boli? am întrebat.
Da, hrana proastă scade nivelul energetic al corpului atât de mult, încât obligă natura să întoarcă în pământ materialul din care am fost făcuţi.
Ce spui despre bolile care nu sunt cauzate de microbi?
Toate bolile sunt produse de acţiunea microbilor. Cercetările voastre din Occident au dovedit-o. Au fost descoperiţi microbi asociaţi leziunilor arteriale, bolilor de inimă, tumorilor canceroase. Să nu uiţi, microbii fac doar ce ştiu ei mai bine. Dieta care creează un mediu acid este cauza tuturor bolilor.
După un moment de tăcere, a continuat:
Bagă de seamă. Noi, oamenii, suntem într-o stare energetică alcalină, adică înaltă, sau acidă, în care microbii există în noi sau vin din afară, şi încep să ne descompună. Boala este literalmente o putrezire specifică unei părţi din corpul nostru, din cauza microbilor pe care noi înşine i-am atras, dându-le semnalul că suntem morţi.
M-a privit cu un aer şmecher.
Îmi pare foarte rău că spun lucrurile astea într-un mod atât de neaoş, a spus, dar nu avem prea mult timp. Mâncarea hotărăşte aproape în întregime starea în care ne aflăm. În general, alimentele care lasă resturi acide în corp sunt grele, prea prelucrate, prea sintetizate şi dulci: carnea de tot felul, pâinea, patiseria, alcoolul, cafeaua, fructele zaharisite... Alimentele alcaline sunt verzi, proaspete şi vii: zarzavaturi şi sucurile lor, legumele, fructele, cum ar fi avocado, roşiile, grapefruit, lămâi... E foarte simplu. Suntem fiinţe spirituale care trăiesc într-o lume spirituală. Cei din Occident au fost educaţi în ideea că mâncarea gătită şi sintetizată este mai bună. Ştim cu toţii acum că ele creează un mediu de descompunere şi degenerare lentă, care se vede în timp. Toate bolile degenerative - arterioscleroza, atacurile cerebrale, artrita, SIDA şi mai ales cancerele - există pentru că ne poluăm corpurile, şi cu asta strigăm la microbii care există că suntem gata să ne dezintegrăm şi să murim. Ne întrebăm mereu de ce unii oameni, expuşi la anumiţi microbi, nu contactează şi boala... Diferenţa este mediul din interiorul corpului. Vestea bună este că şi dacă avem un mediu acid în corp, situaţia poate fi schimbată dacă ne îmbunătăţim alimentaţia şi consumăm hrana alcalină, cu nivel energetic înalt.
Gesticula cu amândouă mâinile, plin de viaţă.
Trăim încă în Evul Mediu în ceea ce priveşte corpul înalt energizat. Oamenii ar trebui să trăiască mai mult de o sută cincizeci de ani. Dar noi, de la început, ne alimentăm într-un mod care ne distruge. Vedem peste tot oameni care se dezintegrează sub ochii noştri. Lucrurile n-ar trebui să fie aşa.
A tras aer în piept, şi după o clipă a continuat:
În Shambhala nu e aşa...
A început să se mişte prin cameră, privindu-mă din când în când.
Asta e, în concluzie. Legendele spun că omul trebuie în primul rând să înţeleagă natura hranei pe care o consumă. Apoi, spun tot legendele, ne vom putea deschide către sursele interioare de energie, care ne ridică şi mai mult vibraţia.
S-a aşezat pe scaunul său la masă şi m-a privit.
Suporţi foarte bine altitudinea, mi-a spus, dar aş vrea să te odihneşti puţin.
Ar fi excelent, am spus. Sunt terminat.
Da, a spus şi Yin, am avut o zi foarte lungă.
Fii atent la visul pe care îl aştepţi, mi-a spus Hanh în drum spre camera pe care mi-o destinase.
Aştept un vis? am întrebat, mirat.
Da, mi-a răspuns Hanh. Eşti mai puternic decât crezi.
Am râs.
M-am trezit brusc şi m-am uitat pe fereastră. Soarele era sus pe cer. Nu visasem nimic. M-am încălţat şi am ieşit din cameră.
Hanh şi Yin stăteau la masă şi vorbeau.
Cum ai dormit? m-a întrebat Hanh.
Binişor, am spus aşezându-mă lângă ei. Nu-mi amintesc să fi visat.
Pentru că nu ai destulă energie, a spus Hanh într-o doară.
Din nou s-a uitat intens la corpul meu. Mi-am dat seama că evalua modul în care şedeam.
La ce te uiţi? am întrebat.
Aşa te scoli tu dimineaţa? s-a mirat Hanh.
Ce vrei să spui? am strigat, sărind de pe scaun.
După un somn, trebuie să-ţi trezeşti corpul şi să începi să primeşti energie înainte de a face orice altceva.
Hanh s-a ridicat, şi-a depărtat picioarele mult şi şi-a pus palmele pe coapse. Apoi şi-a adunat picioarele uşor şi a ridicat braţele. Corpul său s-a îndreptat dintr-o singură mişcare, până când a ajuns într-o poziţie perfect întinsă, stând pe vârfuri şi cu palmele lipite deasupra capului, cu braţele întinse.
Mă uitam la el şi mi se părea ceva neobişnuit în felul cum se mişca, dar nu puteam să-mi dau scama exact. Părea să plutească în sus, fără să-şi folosească muşchii. Zâmbea. Înainte să pot spune ceva, s-a relaxat şi s-a îndreptat spre mine.
Majoritatea oamenilor se trezesc ameţiţi, a spus el, şi se târăsc prin casă ca să-şi pregătească ceaiul sau cafeaua. Se duc la serviciu, şi se târăsc şi pe acolo, folosind foarte puţini muşchi. Urmează nişte şabloane care creează blocaje în circulaţia energiei prin corp. Trebuie să te asiguri că eşti deschis în toate felurile pentru a primi toată energia disponibilă. Trebuie să mişti toţi muşchii, în fiecare dimineaţă.
A arătat spre locul de sub buric.
Dacă te concentrezi asupra mişcării din acest loc, muşchii tăi vor fi liberi să funcţioneze la cel mai înalt nivel de coordonare. Acesta este principiul central al artelor marţiale şi dansului. Îţi poţi inventa propriile mişcări.
Spunând aceasta, s-a pornit să facă o mulţime de mişcări nemaivăzute. Ca şi cum n-ar fi avut nici o greutate, executa un fel de t’ai chi. Evident, şi acesta era o expansiune a unor mişcări clasice.
Corpul tău, a continuat el, va şti cum să se mişte pentru a-şi elimina blocajele.
S-a ridicat pe un picior, cu celălalt întins în spate, şi a atins podeaua cu degetele unei mâini. Apoi a schimbat fără veste şi piciorul şi mâna. N-am mai văzut aşa ceva, mă gândeam... Nu avea greutate, părea că pluteşte.
Mi-am scuturat capul şi am încercat din nou să mă concentrez. Se oprise din mişcare, ca şi cum ar fi îngheţat într-un instantaneu fotografic. Părea ireal. După acestea, din nou a venit spre mine.
Cum faci toate astea? am întrebat.
Am început uşor şi am respectat principiul de bază: dacă te muţi din centrul tău şi te aştepţi ca energia să curgă în tine, te vei mişca tot mai uşor. Ca să poţi face asta perfect, trebuie să fii deschis faţă de toată energia divină care vine din interior.
M-a privit.
Cât de bine îţi aminteşti deschiderile tale mistice?
M-am gândit din nou la Peru şi la experienţa mea de pe munte.
Cred că destul de bine.
 Bun, a spus. Să ieşim la aer.
Yin a zâmbit şi amândoi l-am urmat pe Hanh într-o grădină mică, cu ceva iarbă şi câţiva bolovani în culori roşii şi brune. Timp de zece minute, Hanh m-a condus prin mişcările pe care le demonstrase mai înainte, apoi am şezut amândoi pe iarbă. Soarele dimineţii scălda munţii în depărtare. Era o lumină galbenă şi caldă. Am fost copleşit de frumuseţea din jur.
Legendele spun, a început Hanh, că deschiderea spre stări înalte de energie este o abilitate care se dobândeşte. Începe de obicei cu recunoaşterea că un asemenea lucru este posibil. Continuă cu înţelegerea tuturor factorilor implicaţi în cultivarea şi menţinerea nivelului înalt de energic.
A tăcut o clipă şi m-a privit.
Ştii deja procedura de bază, a spus, dar simţurile trebuie extinse. Legendele spun că mai întâi trebuie să te linişteşti şi să priveşti în jur. Cei mai mulţi rareori privesc cu atenţie lucrurile din jurul lor. Le văd ca nişte prostii care distrag mintea de la ceva ce trebuie să facă. Să nu uiţi că tot ce este în univers este însufleţit cu energie spirituală şi este o parte a lui Dumnezeu. Trebuie să cerem insistent să fim conectaţi cu divinul din noi. Ştii că măsura în care suntem în legătură cu divinul este sensibilitatea la frumos. Pune-ţi mereu întrebarea: cât de frumoase sunt toate? Nu contează cum îţi apar la început, pot fi mai frumoase dacă încerci. Gradul de impresie a frumuseţii evaluează câtă energie divină primim.
Hanh m-a lăsat să privesc în jur o vreme, la tot ce ne înconjoară.
Când începem să stabilim această conexiune, a continuat el, şi să primim în noi energia divină, toate lucrurile au o prezenţă mai intensă în percepţia noastră. Lucrurile ies în evidenţă cu forme şi culori unice. Când acest lucru se întâmplă, primim  foarte multă energie. Vezi tu, în realitate, energia nu vine în mod direct de la lucrurile din jur decât în mică măsură, deşi o putem absorbi de la plante, din locurile sacre... Energia sacră vine din legătura pe care o avem cu divinul din noi. Tot ce e înjur, natural sau făcut de om - flori, munţi, opere de artă - este deja frumos şi prezent mai mult decât pot percepe mulţi oameni. Tot ce facem, atunci când ne deschidem în faţa divinului, este să ne ridicăm vibraţia energetică şi, astfel, abilitatea perceptivă, şi să vedem lucrurile aşa cum sunt ele. Înţelegi? Oamenii trăiesc deja într-o frumuseţe imensă, infinită în formă de culoare. Paradisul însuşi e aici. Doar că nu ne-am deschis suficient pentru energia noastră interioară, pentru a vedea.
Ascultam fascinat. Lucrurile îmi erau mai clare ca niciodată.
Concentrează-te asupra frumuseţii, a continuat Hanh, şi respiră adânc, inspiră energie, adu-o în tine.
Am inspirat adânc.
Am privit din nou spre munţi, şi spre uimirea mea am văzut că piscul cel mai înalt, pe care nu îl băgasem în seamă, era Everestul.
Da, da, priveşte Everestul, a spus Hanh.
Priveam muntele. Mi se părea că zăpezile de pe coame urcau se înălţau. Percepţia mea devenea mai fină, cel mai înalt munte al lumii mi se părea apropiat, o parte din mine, ca şi cum l-aş fi putut atinge cu mâna dacă aş fi vrut.
Continuă să respiri adânc, a spus Hanh. Vibraţia şi percepţia ta vor creşte şi mai mult. Totul va străluci ca şi cum ar radia lumină din interior.
Am continuat să inspir aerul şi m-am simţit mai uşor. Mi-am îndreptat spatele fără nici un efort. Incredibil: mă simţeam exact ca în timpul experienţei de pe munte, din Peru.
Hanh a dat din cap, afirmativ.
Abilitatea ta de a percepe frumuseţea este primul semn că energia divină urcă în tine. Dar mai există şi alte semne. Te vei simţi mai uşor, a continuat Hanh. Energia va urca în tine, te va ridica aşa cum ai spus-o chiar tu, ca şi cum te-ar trage în sus prin creştetul capului. Te vei simţi mai înţelept, vei şti mai bine cine eşti şi ce faci. Vei avea intuiţii şi vise despre ceea ce urmează pe calea vieţii tale.
A tăcut o clipă şi m-a privit. Stăteam drept, cu o ţinută mândră, fără efort.
Am ajuns la lucrul cel mai important, a spus el. Trebuie să înveţi să susţii această energie, să-i păstrezi fluxul în tine. Aici trebuie să utilizezi forţa aşteptărilor tale, puterea câmpului tău de rugăciune.
Iată acest cuvânt, din nou: aşteptare. În acest context nu îl cunoscusem până acum.
Cum să fac asta? am întrebat, oarecum confuz, simţind cum energia din trup îmi scade, iar formele şi culorile din jurul meu pălesc.
Într-un sfârşit, Hanh a reuşit să se calmeze.
Îmi pare foarte rău, a spus el, dar când ţi-am văzut figura n-am putut să nu râd. Chiar nu crezi că ai putere, nu?
Nu e vorba de asta, am protestat. Nu ştiu ce numeşti tu aşteptare.
Hanh zâmbea.
Nu ştii că duci cu tine şi în tine nişte aşteptări în această viaţă? Te aştepţi ca soarele să răsară. Te aştepţi ca sângele să circule.
Bineînţeles.
Eu spun că trebuie să devii conştient de aceste aşteptări. Numai aşa vei putea menţine şi extinde nivelul de energie pe care îl reuşeşti. Trebuie să începi să înveţi că trebuie să te aştepţi la acea energie în viaţa ta, să o faci hotărât şi conştient.
Numai aşa poţi completa prima extindere a câmpului de rugăciune. Vrei să încercăm din nou?
I-am zâmbit, şi am rămas câtva timp în acel loc, respirând adânc şi clădind câmpul energetic. Când am ajuns la nivelul de mai înainte, am făcut un semn.
Acum, a spus Hanh, trebuie să te aştepţi ca energia care te umple acum să circule prin tine şi să iasă în toate direcţiile. Vizualizează asta ca şi cum ar fi o lumină.
Am încercat să fac acest lucru...
Ieşirea de energic se întâmplă? am întrebat. Cum să-mi dau seama?
Acest lucru se întâmplă. Pentru moment, vizualizează numai.
Am respirat adânc şi am vizualizat energia ca un flux luminos care intră în mine şi ieşea apoi spre lume, în toate direcţiile.
Tot nu-mi dau seama dacă se întâmplă, am spus.
Hanh mă privea cu nerăbdare.
Ştii că energia circulă pentru că percepţia ta rămâne constantă şi înaltă, formele şi culorile sunt evidente, te simţi ca şi cum ai fi umplut de ceva care se revarsă apoi în afară.
Cum mă simt? am întrebat.
Mă privea cu neîncredere.
Hai, doar ştii şi tu răspunsul, nu?
Am privit din nou spre munţi, vizualizând energia care izvora din mine către ei. Erau tot frumoşi, mă atrăgeau ca un magnet. M-a umplut o emoţie intensă şi mi-am adus aminte de experienţele mele din Peru.
Hanh a dat din cap a aprobare...
Da, sigur! am spus. Măsura ieşirii acestei energii este sentimentul de iubire.
Hanh zâmbea.
Da, este o iubire care devine emoţia ta de fond, a spus el, care rămâne cu tine atâta timp cât energia câmpului tău de rugăciune radiază spre lume. Trebuie să păstrezi această stare de iubire.
E un lucru foarte idealist pentru oamenii obişnuiţi, am spus.
Hanh a dat din umeri.
Nu ţi-am spus că trebuie să fii un om obişnuit. Ţi-am cerut să fii un om care evoluează. Ţi-am cerut să fii un erou. Nu uita niciodată că trebuie să te aştepţi ca energia divină să vină la tine, să te umple. Când simţi că nu ai conexiunea cu ea, aminteşte-ţi această stare de iubire. Încearcă să reînvii conştient această stare. Aşteptările tale sunt cheia menţinerii acestei experienţe. Trebuie să vizualizezi lucrurile care te aştepţi să se întâmple, să crezi că vor fi cum doreşti tu, în orice situaţie. Trebuie să cultivi conştient aceste aşteptări, să le afirmi în fiecare zi.
Am rămas tăcut.
Acum, a continuat el, trebuie să ştiu: ai înţeles tot ce ţi-am spus?
Înainte să pot răspunde, a spus:
Cheia este scularea de dimineaţă. De aceea ţi-am cerut să dormi, ca să văd cum te trezeşti. Trebuie să fie o disciplină. Trezeşte-ţi corpul în energie, aşa cum ţi-am arătat. Fă mişcarea din centrul fiinţei tale, şi vei simţi imediat energia. Aşteaptă-te la ea imediat. Mănâncă numai alimente vii, şi nu după multă vreme, îţi va fi mai uşor să aduci energia divină la tine. Organizează-ţi timpul, în fiecare zi, pentru respiraţia energizantă, trezeşte-te în mişcare. Adu-ţi aminte cum te-ai evaluat. Vizualizează energia care intră în tine şi se răspândeşte apoi în lume. Fă toate astea, şi Prima Extindere este completă. Nu vei mai experimenta energia divină numai din când în când, ci o vei putea cultiva şi menţine la un nivel cât mai înalt.
S-a plecat adânc, şi fără să mai spună o vorbă a intrat în casă. Yin şi cu mine l-am urmat. O dată ajuns înăuntru, Hanh s-a apucat să aşeze mâncarea într-un coş mare.
Şi poarta? am întrebat eu.
Sunt multe porţi, a răspuns Hanh.
Cum vom găsi poarta spre Shambhala?
M-a privit fără expresie.
Ai completat până acum doar prima extindere a câmpului tău de energie şi rugăciune. Trebuie să înveţi ce să faci cu energia care izvorăşte din tine. Tu eşti un încăpăţânat, încă supus fricii şi mâniei. Va trebui să-ţi domini aceste tendinţe înainte să te apropii de Shambhala.
Cu aceasta, Han i-a dat coşul cu mâncare lui Yin şi a ieşit din cameră.


Cap. 4 - ATENŢIA CONŞTIENTĂ

Am ieşit şi ne-am îndreptat spre maşină. Mă simţeam incredibil de bine. Aerul era răcoros şi munţii din toate părţile erau strălucitori. Am urcat în maşină, şi Yin a demarat în trombă.
Ştii unde trebuie să mergem? l-am întrebat.
Ştiu că trebuie să ne îndreptăm spre Tibetul de nord-vest. Conform legendelor, aceea este poarta cea mai apropiată de locul în care ne aflăm. Dar după cum a spus şi Lama Rigden, poarta trebuie să ni se arate.
După o clipă de tăcere, Yin a continuat:
Este momentul să-ţi vorbesc despre visul meu.
Visul despre care a spus Lama Rigden? Cel în care m-ai văzut pe mine?
Da, visul în care noi doi călătoream împreună prin Tibet, căutând poarta. Şi nu o găseam. Călătoream în cercuri, de fapt ne-am pierdut. Şi în momentul în care eram mai disperaţi, am întâlnit pe cineva care ştia unde trebuia să mergem.
Şi ce s-a întâmplat în continuare?
Aici s-a terminat visul.
Cine era acel cineva? Wil?
Nu, nu cred.
Ce crezi că înseamnă acest vis?
Înseamnă că trebuie să fim atenţi.
După o tăcere îndelungată, am întrebat:
Sunt mulţi soldaţi în Tibetul de nord-vest?
Nu, de obicei. Sunt la graniţă şi în bazele militare. Problema sunt următoarele cinci, şase sute de kilometri. Să trecem de munţii Kailash şi lacul Manasarovar. Pe acest traseu sunt câteva puncte de control.
Am parcurs patru ore de drum fără nici un incident, rulând pe drumuri de ţară şi, din când în când, pe cărări puţin mai largi decât o potecă. Am ajuns la Saga fără probleme şi am pornit pe un drum despre care Yin mi-a spus că e drumul principal sudic prin Tibetul de vest. Am întâlnit camioane mari de transport aparţinând tibetanilor sau maşini, în general vechi. Am depăşit şi câţiva autostopişti.
După încă o oră, Yin a părăsit drumul principal şi a pornit pe un drum de căruţe. Maşina se zdruncina prin gropi.
Există mai încolo un punct de control chinezesc pe drumul principal, m-a lămurit Yin. Trebuie să-l ocolim.
Urcam o pantă destul de abruptă, şi când am ajuns în vârfuri dealului, Yin a oprit şi m-a dus pe marginea unei surpături. Sub noi, la destul de mare depărtare, am văzut două camioane militare chinezeşti, în jurul cărora stăteau câteva zeci de soldaţi. Dramul principal era blocat.
Nu-i bine deloc, a spus Yin. De obicei sunt doi, trei soldaţi pe la răscruci. Probabil că tot mai suntem căutaţi.
Am încercat să-mi reprim anxietatea şi să-mi menţin câmpul energetic puternic. Mi se părea că soldaţii se uitau la noi, aşa că m-am lăsat în jos.
Se întâmplă ceva, mi-a şoptit Yin.
Soldaţii opriseră un mini-van şi îl controlau. Un blond între două vârste îşi prezenta actele. Mai era cineva în maşină. Auzeam vag că se vorbeşte o limbă europeană, probabil olandeza.
De ce sunt reţinuţi? l-am întrebat pe Yin.
Nu ştiu. Poate nu au permis, poate că au pus o întrebare greşită.
Nu ştiam ce să fac. Aş fi vrut se le fiu de vreun ajutor.
Te rog, trebuie să plecăm, a spus Yin.
Ne-am urcat în maşină şi Yin a condus încet tot restul drumului pe deal şi în jos, pe partea cealaltă. În vale, am dat de alt drumeag îngust care mergea la dreapta, ocolind intersecţiile mari şi îndreptându-se tot spre nord-vest. Am apucat-o pe acel drum şi am făcut vreo zece kilometri, până când am intrat din nou în drumul principal, în Zhongba, un orăşel cu câteva hoteluri şi magazine. Oamenii mişunau pe stradă, mânând iaci şi alte animale. Au trecut şi câteva jeep-uri pe lângă noi.
Să ne amestecăm cu pelerinii care merg la muntele Kailash, a spus Yin. Vom fi mai greu de depistat.
Nu eram prea convins. De fapt, în spatele nostru, pe tot drumul erau masate camioane cu trupe chineze. M-a cuprins frica. Yin a luat-o pe o stradă lăturalnică. Un camion militar a trecut pe lângă noi fără să oprească.
Trebuie să te ţii tare, a spus Yin. Trebuie să înveţi A Doua Extindere.
S-a apucat să-mi recapituleze Prima Extindere, până când am reuşit să-mi simt energia puternică, curgând la distanţă înaintea noastră.
Acum, că te-ai concentrat, trebuie să setezi acest câmp energetic pentru un anumit efect.
Comentariul lui m-a fascinat.
Să-mi setez câmpul?
Da. Suntem capabili să îndreptăm câmpul nostru energetic de rugăciune spre o acţiune sau alta, în multe moduri. Facem asta folosindu-ne de aşteptările noastre. Ai făcut deja asta, îţi aduci aminte? Hanh te-a învăţat să te aştepţi la faptul că energia va continua să curgă în tine. Acum trebuie să te îndrepţi spre alte aşteptări, să faci acest lucru cu multă stăpânire. Altfel, energia ta va scădea imediat şi te va năpădi frica sau furia.
M-a privit cu o expresie tristă, pe care nu i-o mai văzusem.
Ce s-a întâmplat? am întrebat.
Când eram mai tânăr, un soldat chinez mi-a ucis tatăl. Îi uram, îmi era şi frică de chinezi. Trebuie să mărturisesc că şi eu sunt, în parte chinez. Este răul din mine. Amintirile şi vina îmi erodează energia, aşa că am tendinţa de a anticipa ce este mai rău. Vei învăţa că la nivelul înalt de energie, câmpul de rugăciune acţionează foarte repede şi ne aduce exact lucrul la care ne aşteptăm. Dacă ne este frică, ne aduce obiectul fricii. Dacă urâm, ne aduce şi mai mult ceea ce urâm. Din fericire, când intrăm în aşteptări negative, câmpurile noastre scad relativ repede, pentru că nu mai există conexiune cu divinul, cu iubirea copleşitoare. Frica este o aşteptare foarte puternică. De aceea trebuie să-ţi stăpâneşti aşteptările şi să îţi programezi conştient câmpul.
Mi-a zâmbit, şi după o clipă, a continuat:
Ai un avantaj pentru că nu îi urăşti pe chinezi atât cât îi urăsc eu. Ai, însă, multă frică în tine, şi pari capabil şi de o mare mânie... Ca şi mine. Poate că de aceea suntem împreună.
Mă uitam la drum, gândindu-mă la lucrurile pe care le aflam. Nu-mi venea să cred că gândurile sunt chiar atât de puternice. Reveria mi-a fost curând întreruptă de încetinirea maşinii. Am parcat în faţa unui şir de case prăfuite.
De ce opreşti? am întrebat. Atragem atenţia!
Da, dar trebuie să riscăm. Soldaţii au informatori peste tot, dar noi nu avem de ales. Nu este bine să mergem mai departe, spre vestul Tibetului, numai cu această maşină. Dacă se strică, n-o să avem unde să o reparăm. Trebuie să mai vină cineva cu noi.
Şi dacă vom fi trădaţi?
Yin m-a privit cu groază.
Acest lucru nu se va întâmpla, dacă alegem bine oamenii. Urmăreşte-ţi gândurile. Ţi-am spus că trebuie să programăm un câmp de rugăciune corect în jurul nostru. Este un lucru foarte important.
A făcut un gest să se dea jos de maşină, dar în următoarea clipă a ezitat.
Trebuie să fii mai tare decât mine aici, mi-a spus. Concentrează-te pentru setarea câmpului tău asupra lui „rten brel”.
„Rten brel”? Ce înseamnă?
E în tibetană şi înseamnă sincronicitate. Trebuie să te programezi pentru a rămâne în centrul procesului sincron, pentru a favoriza intuiţiile, coincidenţele, întâmplările care ne vor ajuta.
Ne-am dat jos din maşină. Cu un gest, Yin mi-a făcut semn să nu-l urmez.
Am aşteptat afară aproape o oră, privind oamenii cum mergeau pe stradă. Majoritatea tibetani, câţiva indieni, câţiva europeni. Mi s-a părut că-l văd şi pe olandezul de mai înainte, de la punctul de control. M-am străduit să-l disting cât mai bine, dar nu puteam fi sigur.
Unde era Yin? Nu puteam să nu mă întreb. Ultimul lucru de care aveam nevoie era o despărţire. Mă vedeam rătăcind singur şi pierdut, prin acest oraş de nicăieri, fără să ştiu unde mă duc. Ce aveam să fac?
Într-un sfârşit, Yin a ieşit din clădire. A ezitat o secundă şi a privit de mai multe ori în toate părţile înainte să vină spre maşină.
I-am găsit pe cei doi pe care-i cunosc aici, a spus în timp ce se instala la volan. Cred că ne ajung.
Vroia să fie convingător, dar tonul vocii lui trăda îndoiala.
Am pornit. După câteva minute, ne-am oprit lângă un restaurant făcut în întregime din tablă ondulată. Eu am coborât, iar Yin a parcat maşina mai încolo, pe o străduţă laterală. Eram la marginea oraşului. Nu prea se mai vedeau oameni pe stradă. În restaurant erau câteva mese de răchită împletită. Un bar îngust, vopsit în alb, ne despărţea de bucătăria în care se vedeau câteva femei lucrând. Una dintre ele a venit la noi când ne-a văzut că ne aşezăm la masă.
Yin a vorbit cu ea în tibetană. Am înţeles că s-a cerut supă. Femeia s-a întors spre mine.
La fel, i-am spus lui Yin. Şi puţină apă.
Yin i-a spus femeii, care a zâmbit şi a plecat. Mi-am dat haina jos şi am împăturit-o, punând-o între mine şi speteaza cam tare a scaunului.
Ai înţeles ce am spus mai devreme? m-a întrebat Yin pe un ton serios. Trebuie să menţii un câmp care să favorizeze evenimentele sincrone.
Am dat din cap.
Da, am spus, dar cum să programez acest câmp?
Primul lucru: trebuie să fii sigur că îţi clădeşti câmpul conform cu Prima Extindere. Asigură-te că energia curge spre tine, şi de la tine spre lume. Urmăreşte semnele. Aşteaptă-te ca această energie să fie constantă. Trebuie să programezi câmpul tău de rugăciune pentru a produce gândurile şi evenimentele necesare desfăşurării destinului tău în varianta cea mai bună.
Pentru a putea face acest lucru, trebuie să te menţii într-o stare permanentă de atenţie conştientă.
Atenţie la ce?
La evenimentele sincrone. Trebuie să fii într-o stare în care să urmăreşti permanent orice frântură de informaţie care să te ajute în împlinirea destinului tău. Evenimentele sincrone se produc orice ai face tu, dar poţi să le îndeseşti dacă eşti într-o stare de aşteptare pozitivă.
Mi-am căutat agenda. Am simţit că era cazul să iau notiţe după vorbele lui Yin... Doar că agenda mea cred că rămăsese în maşină.
E încuiată, mi-a spus Yin. Să nu te duci nicăieri altundeva.
Mi-a întins cheile. M-am dus direct la maşină, mi-am luat agenda, şi eram pe cale să mă întorc în restaurant, când zgomotul unor maşini m-a speriat. M-am ascuns şi am privit. În faţa intrării opriseră două vehicule de culoarea nisipului, două camioane chinezeşti. Şase oameni în uniforme au intrat în restaurant. De unde mă aflam, vedeam înăuntru pe una din ferestre. Toţi cei din local au fost înşiraţi lângă perete şi percheziţionaţi. Am încercat să văd dacă Yin era printre ei, dar nu l-am găsit. Oare scăpase?
O maşină de teren a oprit la intrare, şi un chinez înalt şi slab, îmbrăcat în uniformă militară, s-a dat jos. Se pare că acesta era comandantul. Cu ură, a aruncat o privire înăuntru şi s-a întors, uitându-se în toate părţile şi pe stradă, de parcă ar fi vrut să simtă ceva. M-am ghemuit în ascunziş, cu inima bubuindu-mi în piept.
După câteva clipe, am riscat o privire. Chinezii scoteau pe toată lumea din restaurant în stradă. Printre cei împinşi în camioane nu se afla şi Yin. Una dintre maşini a pornit, în timp ce comandantul vorbea cu unul dintre oamenii săi. Se pare că urma o percheziţie pe stradă.
M-am ghemuit la loc în ascunziş şi am respirat adânc. Ştiam că a rămâne acolo era riscant. Nu putea să dureze mult până m-ar fi găsit. Mă gândeam la opţiunile pe care le puteam avea. Am băgat de seamă că o alee îngustă şi murdară îşi deschidea o ieşire spre o altă stradă. Am sărit în maşină, am scos-o din viteză şi am folosit uşoara pantă a drumului pentru a rula fără zgomot pe acea alee, întorcând la dreapta după colţ. Am pornit motorul. Nu ştiam încotro să mă duc. Voiam doar ca distanţa între mine şi soldaţi să fie cât mai mare.
După câteva case, am cotit la stânga spre o zonă mai izolată. După câţiva metri mi s-a părut că mă aflam deja în afara oraşului. Am mai mers un kilometru, doi, şi am parcat în spatele unor bolovani, cât casa de mari.
Şi acum?! Mă gândeam... Eram complet pierdut, n-aveam idee unde să mă duc. M-au năpădit furia, frustrarea... Yin trebuia să mă pregătească pentru asta. Ar fi putut să-mi spună dacă cineva din oraş mă putea ajuta. Acum ce puteam face?
Un cârd de ciori, stârnit de cineva, probabil, s-a apucat să se învârtă pe deasupra mea, ţipând. Nu se vedea nimeni. După câteva clipe, ciorile au luat-o spre vest, într-un zgomot continuu. Doar una a rămas pe un bolovan... Acum puteam să mănânc puţin, şi să mă hotărăsc ce e de făcut.
În maşină, am început să mănânc nuci şi fructe uscate. Aveam şi câţiva covrigi. I-am mâncat cu nervozitate, bând, din când în când, apă dintr-un bidon. Ştiam că trebuia să-mi fac un plan. Primul gând a fost s-o pornesc mai departe, spre vest, dar m-am hotărât să n-o fac. Mă copleşea frica, şi vroiam ce dorisem şi mai înainte: să uit de aventura asta, să mă întorc la Lhasa şi apoi la aeroport. Drumul îl puteam nimeri, aş fi ajuns eu cumva. Nu-mi venea să cred că am renunţat să dau telefon când am fost la mănăstire, la Lama Rigden, sau din casa lui Hanh, ca să-mi fac ieşirea din pericolul acesta...
Între gândurile acestea, mi-a cam îngheţat inima... Se auzea zgomotul unei maşini care venea spre mine. M-am gândit să plec în trombă, dar nu era timp: vehiculul se apropia mult prea repede. Am apucat bidonul cu apă şi un pachet cu mâncare şi am fugit printre bolovani, ascunzându-mă într-un loc în care puteam să văd fără a fi văzut.
Maşina a încetinit. Când s-a oprit lângă jeep, am văzut că era mini-van-ul de mai înainte. Şoferul era chiar blondul care vorbise cu soldaţii chinezi, iar pe scaunul din dreapta se găsea o femeie. Vorbeau între ei.
Mi-am stăpânit impulsul de a ieşi din ascunzătoare pentru a vorbi cu ei, de frică. Dacă soldaţii îi făcuseră atenţi că eram urmărit, că trebuiau să anunţe autorităţile dacă mă întâlneau? Dacă mă turnau!?
Femeia se pregătea să iasă din maşină. Oare văzuseră jeep-ul meu? Mintea mi-a luat-o razna cu totul... Mă gândeam că dacă femeia va veni spre mine, o voi rupe la fugă... Chiar dacă-mi găseau maşina, eu puteam ajunge departe până la venirea soldaţilor.
Cu această idee în minte, am privit din nou spre maşină. Cei doi se uitau în jur, cu o expresie îngrijorată. Dintr-o dată, s-au repezit în maşină şi au pornit în viteză spre vest, urcând un deluşor şi apoi dispărând din calea vederii mele.
Undeva, în sinea mea, mă simţeam cam dezamăgit. Poate că m-ar fi ajutat, mă gândeam. Ar fi fost o idee să alerg la jeep şi să încerc să-i ajung, dar era mai bine să nu. Mai bine să nu tentez şansa, mă gândeam. Era mai prudent să mă întorc la planul meu şi să-mi găsesc drumul spre Lhasa, spre aeroport şi, în final, spre casă.
După o bună jumătate de oră, m-am întors la jeep şi am pornit motorul. Cioara de pe bolovan a ţipat tare şi a zburat spre vest, pe unde o luase mai devreme şi mini-van-ul. Am pornit în sens opus, spre Zhongba, apucând pe drumuri lăturalnice, sperând că pot evita şoseaua principală şi restaurantul. Am făcut câţiva kilometri buni, până când am ajuns pe vârful unui deal. Am încetinit şi am încercat să văd ce se întâmplă în vale.
Am rămas trăznit. Era un drum acolo, dar pe drum era plin de soldaţi, şi mai erau şi patru camioane mari ale armatei şi două jeep-uri, pline de soldaţi, care se apropiau cu repeziciune. Am întors cât am putut de repede şi am pornit-o în direcţia din care venisem. Speram că nu fusesem văzut. Ştiam că ar fi fost un mare noroc să merg atât de repede încât să nu fiu ajuns. Ideea era să fug spre vest, cât mai repede, şi apoi să o iau spre sud. Pe acolo trebuiau să fie destule drumuri mai ascunse. Spre sud, spre est, şi aş fi ajuns, ocolind, tot în Lhasa.
În viteză, am pornit pe un drumeag spre sud, dar era o greşeală. M-am întors din nou la şosea. În plină viteză, am văzut că nu mai aveam mult până la un punct de control. Soldaţii erau peste tot... Am oprit într-un refugiu şi m-am ghemuit între scaune, sperând să nu fiu văzut.
Ce va urma? mă întrebam. Închisoarea, probabil. Ce aveau să-mi facă? Puteam fi considerat spion...
După câteva minute, mi-am dat seama că soldaţii ignorau prezenţa mea, chiar dacă maşina mea era parcată la vedere. Pe lângă mine treceau alte maşini, căruţe, oameni pe jos, şi soldaţii îi opreau, cerându-le actele, controlându-le permisele de trecere şi făcând, uneori, şi percheziţii corporale sau în bagaje. Mie, însă, nu îmi dădea nimeni atenţie.
Spre dreapta, nu departe de mine, era o cărare care ducea spre o casă mică, de piatră. În stânga casei era o pajişte cu iarbă înaltă, şi mai încolo, o altă stradă.
Chiar în acel moment, un camion mare a oprit exact în faţa mea, blocându-mi vederea. După câteva clipe, o maşină de teren Toyota a oprit lângă camion, condusă de un bărbat blond. Se vorbea tare şi chiar se ţipa în chineză. Deşi nu vedeam ce se întâmpla, puteam să-mi închipui... Printre ţipete auzeam şi o voce rugătoare rostind în engleză, cu accent olandez. O voce temătoare.
Nu, vă rog, spunea vocea, îmi pare rău. Sunt turist. Am permis special de circulaţie pe aceste drumuri.
A mai apărut o maşină. Inima mi-a sărit din piept: din acea maşină a coborât însuşi chinezul în uniformă care părea să fi comandat acţiunea de la restaurant. M-am ascuns la loc între scaune... Treceau pe lângă maşina mea.
Dă-mi paşaportul şi permisul, a spus comandantul către olandez, într-o engleză perfectă.
Mă străduiam să aud tot ce se întâmpla... Am văzut că se întâmpla ceva în dreapta mea... Drumul spre căsuţa de piatră părea luminat uşor, la fel cum fusese cel pe care Yin şi cu mine scăpaserăm din Lhasa. Dakini!
Am pornit maşina şi am mers foarte încet spre dreapta... De-abia mai respiram. Am trecut pe lângă casă, peste pajişte, am intrat pe strada din spate şi am luat-o spre stânga. După un kilometru am făcut din nou la stânga şi am pornit-o spre nord pe acelaşi drum pe care venisem. După câteva minute eram din nou la locul cu bolovani uriaşi, şi mă gândeam se să fac. Dinspre vest am auzit ţipătul unei ciori. M-am hotărât imediat să pornesc în acea direcţie... Aş fi putut s-o fac de la început...
Drumul ducea spre o culme stâncoasă şi continua printr-o câmpie bolovănoasă. Am condus mai multe ore. Lumina după-amiezei începea să scadă. Nu se vedeau nicăieri oameni sau maşini şi nici prea multe case nu erau. După încă o jumătate de oră s-a întunecat de-a binelea. Mă gândeam să opresc într-un loc în care să înnoptez, când am văzut un drumeag pietruit, destul de îngust, spre dreapta. Am încetinit şi am încercat să văd ce era acolo: o mogâldeaţă, o grămadă de haine.
Am oprit şi am scos lanterna, pentru a vedea mai bine. Era o haină de vânt. Haina mea de vânt! Cea pe care o lăsasem în restaurant, chiar înaintea venirii chinezilor.
Am închis lumina. Yin îmi lăsase haina aici. Am coborât din maşină, am luat-o şi apoi am pornit pe drumeagul indicat, cu farurile stinse.
Am mers aşa cam şase sute de metri, pe o pantă care ducea la o casă, lângă care se vedea un hambar. Conduceam cu mare atenţie. Peste gard, am văzut câteva capre uitându-se la mine. Pe veranda casei, am văzut un bărbat care şedea pe un scaun. Când am oprit maşina , s-a ridicat. I-am recunoscut silueta: era Yin.
Am sărit din maşină şi am fugit spre el. Ne-am îmbrăţişat, zâmbind.
Mă bucur că te văd! A spus el. Ţi-am spus eu că eşti ajutat!
Era gata să fiu prins, i-am spus. Tu cum ai scăpat?
S-a încruntat.
Femeile din restaurant au avut o idee genială: m-au ascuns în cuptor. Chinezii nu s-au gândit să mă caute acolo.
Ce crezi că se va întâmpla cu cei ridicaţi de acolo? am întrebat.
M-a privit fără să spună nimic, o vreme. Apoi a oftat:
Nu ştiu... Mulţi oameni plătesc un preţ foarte mare pentru că ne ajută. Hai să luăm nişte mâncare din maşină, să pregătim ceva...
În timp ce făcea focul, Yin mi-a povestit că după plecarea poliţiei, el s-a întors la prietenii săi, şi ei fuseseră cu ideea acestei ascunzători. În acest timp, prietenii urmau să facă rost de o altă maşină.
Ştiam că, de frică, vei încerca să te întorci la Lhasa, a adăugat Yin. Dar mai ştiam şi că, dacă te hotărăşti să continui căutarea, restul va fi alegerea ta. Nu exista alt drum, aşa că am pus haina sperând că vei fi tu acela care o va vedea, şi nu soldaţii.
Ţi-ai asumat un risc, am spus.
A dat din cap afirmativ, şi a pus legumele într-o oală cu apă fierbinte. Combustibilul era bălegar de iac, uscat...
Frica mea se diminuase considerabil, acum că eram din nou împreună. Şedeam pe două scaune vechi, lângă foc.
Trebuie să recunosc că am încercat să plec. Credeam că asta era singura mea şansă de supravieţuire.
I-am povestit tot ce se întâmplase. Când am ajuns la partea cu mini-van-ul şi străinii, a sărit în sus:
Eşti sigur că era aceeaşi maşină pe care am văzut-o la punctul de control? a întrebat, apăsat.
Da, ei erau, am răspuns.
Părea cu totul exasperat...
I-ai văzut a doua oară pe acei oameni şi n-ai vorbit cu ei? m-a întrebat, cu o urmă de furie în glas. Nu-ţi aduci aminte visul meu? Noi trebuie să întâlnim pe cineva care să ne ajute să ajungem la poartă.
N-am vrut să risc să mă toarne, am protestat.
Ce??
S-a uitat la mine uluit, apoi s-a aplecat şi şi-a sprijinit bărbia în pumni.
Eram îngrozit, am spus. Nu ştiu cum de mi s-a întâmplat asta... Voiam doar să scap din toate astea. Voiam doar să supravieţuiesc.
Ascultă-mă foarte bine, a spus Yin. Şansele de a pleca din Tibet prin fugă sunt foarte, foarte slabe. Supravieţuirea e numai înainte, şi pentru a merge înainte, trebuie să folosim evenimentele sincrone.
Am privit în lături. Ştiam că era foarte posibil să aibă dreptate.
Spune-mi ce s-a întâmplat când s-au apropiat de tine, a spus Yin. Fiecare gând, flecare detaliu.
I-am spus că mini-van-ul se oprise, şi cum îmi crease un val de frică, l-am spus că femeia voise să iasă, dar îşi schimbase intenţia, şi apoi s-au dus.
Yin a dat din nou din cap.
Ai omorât sincronicitatea cu proasta utilizare a câmpului de rugăciune. Ai avut o aşteptare plină de temeri care a oprit totul.
Am privit în gol.
Gândeşte-te la ce s-a întâmplat, a continuat Yin, când i-ai auzit cum se apropiau. Aveai două variante: să te gândeşti la această apariţie ca la o ameninţare, sau ca la un ajutor potenţial. Aveai două posibilităţi. O dată ce ai recunoscut maşina, trebuia să-ţi dai seama de ceva. Era semnificativ faptul că erau nişte oameni pe care îi mai văzusem la intersecţie, mai ales că ei au creat la punctul de control o diversiune care ne-a permis să trecem fără să fim văzuţi. Din acest punct de vedere, te-au ajutat o dată, şi era posibil să te mai ajute.
Am dat din cap. Avea dreptate. Era evident că stricasem totul.
Yin a privit în gol, pierdut între propriile lui gânduri. Într-un târziu, a spus:
Ţi-ai pierdut complet energia şi aşteptările pozitive. Îţi mai aduci aminte ce ţi-am spus la restaurant? Programarea unui câmp pentru sincronicitate este o stare a minţii. E uşor să te gândeşti la sincronicitate la modul intelectual, dar dacă starea ta nu este pe nivelul de vibraţie al câmpului de rugăciune, tot ce vei face este că vei observa, din când în când, câte o coincidenţă. Câteodată vei găsi că e destul, vei fi împins înainte o vreme, dar în final îţi vei pierde direcţia. Singurul mod în care poţi stabili un flux constant al evenimentelor sincrone este să te menţii într-o stare în care câmpul tău de rugăciune direcţionează permanent acest flux spre tine, o stare de atenţie conştientă.
Nu ştiu cum să fac să ajung în acea stare.
Trebuie să te opreşti şi să-ţi aminteşti că trebuie să adopţi o atitudine atentă în fiecare moment. Trebuie să vizualizezi energia care iese din tine în afară şi îţi aduce ideile şi evenimentele cele mai potrivite. Trebuie să te aştepţi ca acestea să apară în fiecare moment. Ne programăm câmpul pentru a primi aceste idei şi evenimente printr-o vigilenţă permanentă, aşteptând mereu întâlnirea următoare. Ori de câte ori uiţi să te menţii în această stare de aşteptare, trebuie să te opreşti pentru a-ţi reaminti. Cu cât stai mai mult în această stare, cu atât va creşte incidenţa evenimentelor sincrone. Şi, mai târziu, dacă îţi vei menţine nivelul energetic ridicat, această atenţie conştientă va fi atitudinea ta constantă faţă de viaţă. Legendele spun că extinderile câmpului de rugăciune vor deveni a doua natură a omului. Ne vom programa în fiecare dimineaţă, cu aceeaşi obişnuinţă cu care ne îmbrăcăm. Aici trebuie să ajungi, în starea în care să aştepţi acest lucru în mod obişnuit.
S-a oprit o clipă şi m-a privit în ochi.
Tu, când ai auzit maşina care venea spre tine, te-ai speriat imediat, a continuat Yin. Ai intuit că s-ar putea opri lângă bolovani fără să ştii cine erau. Când te-a cuprins frica, te-ai gândit că ar putea fi duşmani, şi câmpul tău s-a proiectat asupra lor şi i-a influenţat, facându-i să creadă că lucrurile nu erau tocmai în ordine, că făceau ceva rău, aşa că au plecat.
Era fantastic ceea ce auzeam, dar era şi perfect adevărat.
Mai spune-mi despre felul în care câmpurile afectează oamenii...
A clătinat din cap.
Nu trebuie să sari etapele. Efectul câmpului asupra altor oameni este A Treia Extindere. Pentru moment, concentrează-te asupra programării unui câmp care să favorizeze apariţia evenimentelor sincrone şi asupra eliminării fricii. Ai tendinţa să te aştepţi la ce e mai rău. Adu-ţi aminte, când ne îndreptam spre Lama Rigden, de întâlnirea ta cu grupul de refugiaţi, care aveau rolul de a te conduce la mănăstire... Dacă le-ai fi vorbit... Dar în loc să te duci spre ei, ţi-a fost frică de ideea că te-ar fi putut preda autorităţilor şi ai distrus un eveniment sincron. Gândirea negativă e un şablon la tine.
Mă uitam la el şi mă simţeam tare obosit. Mi-a zâmbit şi nu mi-a mai vorbit despre greşeli, ci doar despre Tibet, în general. Către seară, ne-am oprit şi ne-am uitat la stele. Cerul era senin şi temperatura destul de scăzută. Deasupra noastră erau cele mai strălucitoare stele pe care le-am văzut vreodată, şi nu m-am putut abţine să nu o spun.
Sigur că sunt unice, a spus Yin. Doar stăm pe acoperişul lumii.
Am dormit până târziu a doua zi. După ce m-am trezit, am făcut câteva mişcări t’ai chi, împreună cu Yin. Am aşteptat cât am putut, dar prietenii lui Yin n-au apărut. Până la urmă ne-am asumat riscul de a pleca la drum cu o singură maşină, iar către prânz am pornit.
S-o fi întâmplat ceva, a comentat Yin privind la mine. Încerca să fie puternic, dar i se citea îngrijorarea pe chip.
Ieşeam spre drumul principal, când o ceaţă deasă a coborât şi a acoperit priveliştea. Munţii nu se mai vedeau.
Nici chinezii nu ne vor vedea, a remarcat Yin.
Ăsta e un lucru bun, am spus eu.
Mă întrebam cum de ştiuseră chinezii că urma să mergem la restaurant, în Zhongba. L-am pus la curent şi pe Yin cu gândurile mele.
Sunt sigur că a fost o greşeală a mea, a spus el. Ţi-am spus câtă ură şi câtă frică am în mine din cauza lor. Sunt sigur că aşteptările mele şi câmpul meu de rugăciune mi-au adus exact ce-mi doream.
Era prea mult.
Doar nu vrei să spui, am exclamat, că din cauza fricii, energia ta ni i-a adus pe cap!?
Nu, nu-i chiar aşa. Tuturor ne e frică de câte ceva. Nu asta am vrut să spun. Mintea mea a construit tot felul de viziuni despre ceea ce se va întâmpla, despre ce vor face chinezii... l-am văzut acţionând în Tibet de multe ori, le cunosc metodele, ştiu că oprimă oamenii şi îi întemniţează. Mi-am permis să-i văd în mintea mea cum ne căutau, şi n-am făcut nimic să contracarez această viziune. Ar fi trebuit să mă controlez şi să-mi impun o altă imagine, în care ei să nu mai fie contra noastră, şi să-mi programez aşteptările în acest mod. Frica mea, în general, nu-i poate aduce. Doar inconştienţa cu care am lăsat să se înfiripe o asemenea imagine, aşteptarea mea negativă a ajutat acel eveniment ca să se petreacă. Asta a fost problema. Dacă menţii prea multă vreme o imagine negativă, va sfârşi prin a deveni realitate.
Ideea mă cam uimea. Chiar aşa să fie? Observasem de multe ori cum oameni care se temeau de câte ceva - jafuri, boli sau pierderea iubitului sau a iubitei, de exemplu - trăiau chiar astfel de evenimente. Era efectul lucrurilor pe care le descria Yin?
Îmi aminteau de frica de mai înainte, în Zhongba, când Yin plecase să caute pe cineva care să meargă cu noi. Mă văzusem singur în maşină conducând către oriunde, speriat, pierdut, şi acest luciu chiar mi se întâmplase. M-a cuprins un fior. Făceam aceleaşi greşeli ca şi Yin.
Vrei să spui că evenimentele neplăcute care ni se întâmplă sunt rezultatele propriilor noastre gânduri? am întrebat.
L-am văzut pe Yin scuturându-se.
Nu, bineînţeles că nu, a spus el. Multe lucruri se întâmplă pentru că fac parte din cursul natural al vieţii omului. Şi aşteptările şi acţiunile lor au un rol. Dar noi avem o influenţă creativă în toate, credem sau nu credem. Trebuie să ne trezim şi să înţelegem că termeni de energie, de câmp al rugăciunii, o aşteptare este o aşteptare şi o speranţă este o speranţă, fie că se bazează pe teamă, fie că vine din credinţă. În cazul meu, eu nu m-am controlat suficient. Ţi-am spus că ura mea faţă de chinezi este o problemă.
Şi nu uita ce ţi-am spus, a continuat, că la nivel înalt de energie, efectul câmpului de rugăciune este foarte puternic. În lumea obişnuită, oamenii au în general un amestec de imagini ale fricii şi ale succesului care se anulează una pe alta şi, astfel, efectul câmpului aşteptărilor lor este foarte redus. La nivelul nostru, afectăm cu mare viteză lucrurile care ni se întâmplă, chiar dacă o imagine a fricii va fi repede anulată de puterea câmpului nostru. Cheia este ca mintea să fie mereu focalizată asupra aspectelor pozitive ale vieţii, nu asupra aşteptărilor panicarde. De aceea A Doua Extindere este atât de importantă. Dacă putem sta într-o stare de atenţie concentrată până la următorul eveniment, mintea rămâne orientată pozitiv, departe de teama şi de îndoială. Înţelegi ce vreau să-ţi spun?
Am dat din cap afirmativ, fără să spun nimic. Yin s-a concentrat din nou asupra drumului.
Trebuie să folosim această putere chiar acum, a spus el. Rămâi cât de atent poţi. Am putea trece pe lângă oricine pe ceaţa asta. Eşti sigur că olandezii au luat-o în această direcţie?
Da, am spus.
Atunci, dacă şi ei s-au oprit să se odihnească peste noapte, ca şi noi, nu sunt mult mai înainte, nu?
Am călătorit mult către nord-vest. Oricât am încercat să menţin starea de atenţie conştientă, nu puteam fi mereu aşa. Ceva nu era în ordine. Yin a observat şi m-a întrebat:
Eşti sigur că aştepţi un eveniment sincron?
Da, cred că da.
S-a încruntat uşor, fără să-şi ia ochii de pe mine.
Ştiam unde vroia să ajungă. Trăisem deja experienţa sincronicităţii şi în Peru, şi în munţii Apalaşi, căutând A Zecea Viziune. Fiecare ne punem, în anumite momente, întrebări asupra vieţii sau asupra vreunei situaţii. În cazul nostru întrebarea era: cum să găsim mini-van-ul, apoi pe Wil şi poarta.
În cazul ideal, o dată ce recunoaştem întrebarea fundamentală a vieţii noastre, va trebui să fim atenţi la gândurile şi intuiţiile care ne răspund. Ne vom forma o imagine mentală care va sugera un loc, o acţiune, o vorbă, un străin în viaţa noastră. Din nou, în cazul ideal, dacă urmărim intuiţiile, vor apărea coincidenţe care ne vor da informaţii în ajutorul răspunsurilor noastre. Sincronicitatea ne călăuzeşte pe cărarea vieţii, spre noi întrebări...
Ce spun legendele despre lucrurile astea? am întrebat.
Spun că oamenii vor învăţa până la urmă că rugăciunea influenţează foarte mult fluxul vieţii, mi-a răspuns Yin. Prin folosirea puterii aşteptărilor noastre, favorizăm producerea mai frecventă a evenimentelor sincrone. Dar trebuie să fim atenţi la tot acest proces, începând cu intuiţia următoare. Tu aştepţi în mod conştient o intuiţie?
Nu am avut nici una până acum, am spus.
Dar aştepţi una? m-a întrebat Yin, insistent.
Nu ştiu. Nu ştiu. Nu mă gândeam la intuiţii.
A dat din cap.
Să nu uiţi că asta e o parte a programării câmpului tău de rugăciune pentru favorizarea producerii evenimentelor sincrone. Trebuie să fii tot timpul atent şi să aştepţi să se producă întregul proces: întrebarea, intuiţia, urmarea intuiţiei, observarea coincidenţelor. Să nu uiţi niciodată să fii atent la toate şi dacă eşti atent, energia ţi-o va lua înainte şi te va plasa în fluxul evenimentelor.
Mi-a zâmbit, ca să-mi ridice moralul.
Am respirat adânc de câteva ori, simţind cum energia începea să-mi fie mai puternică. Buna dispoziţie a lui Yin era molipsitoare. Am devenit foarte atent.
I-am zâmbit şi eu. Pentru prima oară îl apreciam cu adevărat pe acest om. Erau momente când îi era la fel de teamă ca şi mie, dar intrase cu toată inima în această aventură, şi dorea mai mult decât orice să reuşim. Gândindu-mă la asta, am alunecat în vis cu ochii deschişi, eu şi Yin mergeam împreună printre dealuri pietroase, noaptea pe malul unui râu. În depărtare se vedea o lumină, un foc de tabără. Acolo vroiam să ajungem. Yin era în frunte, iar cu mă bucuram să-l urmez.
L-am privit din nou. Era cu ochii pironiţi pe mine.
Mi-am dat seama ce se întâmplase.
Cred că am prins ceva, am spus. Eram noi doi, mergând spre un foc de tabără. Crezi că înseamnă ceva?
Tu ştii, mi-a spus el.
Nu ştiu. Cum vrei să ştiu?
Dacă acest gând al tău a fost o intuiţie călăuzitoare, probabil că are o legătură cu noi doi şi cu ceea ce căutăm. Cine era în tabără? Care era senzaţia?
Nu ştiu cine era acolo. Doar că vroiam foarte mult să ajungem. Există pe aici vreun râu, cu maluri nisipoase, printre dealurile pline de pietre?
Yin a tras pe dreapta. Ceaţa începea să se ridice.
Peisajul pe aici e cum spui tu pe încă vreo sută de kilometri, a spus el.
Am dat din umeri.
Dar râul, este în apropiere?
Ochii lui Yin au sclipit.
Da, după ce ieşim din oraşul Paryang, la vreo sută cinzeci de kilometri de aici.
O clipă a tăcut, zâmbind.
Trebuie să fim foarte atenţi, a spus. Asta e urma noastră.
Am mers foarte bine, am ajuns la Paryang la apusul soarelui. Am traversat oraşul şi am mers mult după aceea, până când la un moment dat, Yin a luat-o la dreapta, pe un drum lăturalnic. Era aproape întuneric, dar se vedea un râu la câteva zeci de metri distanţă.
Pe măsură ce ne apropiam de râu, drumul se îngusta şi era tot mai plin de gropi.
Ce-i asta? a întrebat Yin, oprind brusc.
Spre dreapta, de-abia vizibilă, era o maşină. M-am străduit să o văd mai clar.
Nu e mini-van-ul, a spus Yin. E un Land Cruiser albastru.
Da, am spus. E maşina pe care am văzut-o pe drum acolo unde ne-am despărţit.
Yin a stins farurile. Ne-a înghiţit imediat întunericul.
Să mai mergem puţin, a spus Yin, lăsând maşina să ruleze în tăcere câţiva metri.
Uite! a strigat. În stânga era parcat mini-van-ul, între două pietre uriaşe. Înjur, nimeni.
Era gata să cobor din maşină, când Yin a demarat şi a parcat mai încolo, destul de departe.
Mai bine să camuflăm maşina, a spus el.
Ne-am întors pe jos la mini-van, să vedem mai îndeaproape dacă era sau nu cineva acolo.
Urmele duc în această direcţie, a spus Yin arătând spre sud. Hai să mergem.
M-am ţinut după el, printre bolovani. O lună subţire ne lumina calea. După vreo zece minute de drum, ne-am oprit. Aerul mirosea a fum.
Am mai mers o vreme în întuneric, până am văzut un foc de tabără. Lângă foc, un bărbat şi o femeie. Era cuplul olandez. Râul era puţin mai încolo.
Ce facem? am şoptit.
Trebuie să le dăm de veste că suntem aici, a spus Yin. Ar trebui s-o facem, ca să nu le fie frică de noi.
Noi nu ştim cine sunt ei, am rezistat eu.
Du-te tu înainte şi spune-le că suntem aici.
I-am privit mai cu atenţie. Erau îmbrăcaţi în pantaloni groşi şi cămăşi de bumbac. Arătau ca nişte turişti care traversau Tibetul.
Bună seara! am strigat. Ce bine că vă întâlnim!
Yin se uita la mine, întrebător.
Cei doi au sărit în picioare şi m-au privit destul de temători până am ieşit din întuneric. Cu un zâmbet larg, am spus:
Avem nevoie de ajutorul vostru.
Yin m-a urmat, şi după ce s-a plecat uşor, a spus:
Ne pare foarte rău că trebuie să vă deranjăm, dar căutăm un prieten pe nume Wilson James. Sperăm să ne puteţi ajuta.
Erau speriaţi şi nu-şi credeau ochilor că venisem acolo de niciunde. Încet, încet femeia şi-a dat seama că nu eram periculoşi şi ne-a făcut semn să şedem lângă foc.
Nu îl cunoaştem pe Wilson James, a spus ea. Dar cel pe care îl aşteptăm aici îl cunoaşte. L-am auzit menţionând acest nume.
Bărbatul a dat din cap afirmativ. Era foarte nervos.
Sper că Jacob ne va găsi până la urmă, a spus el. A întârziat deja mai multe ore.
Era gata să îi spun că văzusem Land Cruiser-ul parcat nu departe, dar am văzut că se schimbase la faţă. Devenise alb ca varul. Se uita la ceva din spatele meu. M-am întors. Din direcţia din care venisem noi se apropiau mai multe maşini, şi mulţi oameni vorbind chinezeşte. Toţi veneau spre noi.
Bărbatul a sărit în picioare şi a stins repede focul. A apucat câteva pachete şi a fugit, împreună cu femeia.
Hai, a spus Yin.
Am fugit şi noi după ci. Dispăruseră în întuneric. Yin a renunţat să-i mai caute. În spatele nostru, luminile se apropiau.
Ar trebui să încerc să recuperez maşina, a spus Yin. Dacă avem noroc, n-au dat de ea. Du-te în susul râului, mergi mai mult de un kilometru, încearcă să te depărtezi de ei. Vei da de un alt drum. Aşteaptă-mă acolo. Voi veni să te iau.
De ce nu pot veni cu tine? am întrebat.
Pentru că e prea periculos. Singur voi reuşi. Amândoi am putea fi văzuţi foarte repede.
Am fost de acord, cu o reţinere, şi am plecat printre pietroaie, la lumina lunii, în direcţia indicată. Nu mi-am aprins lanterna decât când a fost neapărat nevoie. Ştiam că planul lui Yin era nebunesc, dar putea fi singura noastră şansă. Mă întrebam ce am mai fi putut afla dacă mai vorbeam cu olandezii sau dacă apucam să-l întâlnim pe Jacob. După vreo zece minute, m-am oprit să mă odihnesc. Îmi era frig şi eram foarte obosit.
Am auzit zgomote în spatele meu. Era, fără îndoială, zgomotul făcut de mersul unui om. Probabil că erau olandezii, m-am gândit. Am încercat să prind mai bine direcţia sunetului. La vreo câţiva metri, am văzut o singură siluetă. Un bărbat. Ştiam că trebuie să vorbesc sau riscam să-l pierd.
Eşti cumva olandez? am întrebat şoptit, gândindu-mă că era bărbatul din cuplul de adineauri.
A înţepenit locului, şi nu a spus nimic, aşa că mi-am repetat întrebarea. O prostie, bineînţeles, dar trebuia să forţez lucrurile pentru a căpăta un răspuns.
Cine e acolo? a întrebat.
Sunt american, am spus. M-am întâlnit cu prietenii tăi.
Omul se uita la mine, în timp ce mă străduiam să ajung la el. Era tânăr, nu avea mai mult de douăzeci şi cinci de ani, şi părea foarte speriat.
Unde te-ai întâlnit cu ei? m-a întrebat, cu voce tremurândă.
Mă scruta cu privirea. Vedeam că îi era foarte frică. Un val de teamă a trecut şi prin corpul meu, dar m-am străduit să-mi păstrez energia sus.
În josul râului, am răspuns. Ne-au spus că te aşteaptă de mai multe ore.
Erau şi chinezii acolo? m-a întrebat.
Da, dar cred că prietenii tăi au reuşit să scape de ei.
M-a privit şi mai panicat.
Mi-au spus, am continuat, că tu cunoşti un om pe care îl caut. Se numeşte Wilson James.
A dat un pas înapoi.
Trebuie să plec de aici, a spus, întorcându-se să plece.
Te-am mai văzut undeva, am spus. Ai fost reţinut pentru control în Zhongba, nu?
Da, a spus el. Ai fost acolo?
Eram în spatele tău, în trafic. Ai fost interogat de un ofiţer chinez.
Aşa e, a spus el nervos, privind în toate părţile.
Şi Wil? am întrebat, încercând să-mi păstrez calmul. Wilson James. Îl cunoşti? Ţi-a spus ceva despre o poartă?
Tânărul n-a spus nimic. Ochii îi erau măriţi de frică. S-a întors şi a fugit printre pietre, în susul râului. L-am urmărit o vreme, dar a dispărut până la urmă în întuneric. În sfârşit, m-am oprit şi am privit spre locul unde parcasem maşina. Se vedeau lumini şi se auzeau voci.
Am luat-o din nou spre nord, dându-mi seama că-mi ratasem şansa. Nu primisem nici o informaţie de la el. Am încercat să mă scutur de senzaţia acestui eşec. Era mai important să-l găsesc pe Yin şi să încerc să scap din situaţia aceasta. Am găsit drumul despre care mi se vorbise, şi după câteva minute, am auzit zgomotul motorului unei maşini.

Cap. 5 - ATENŢIA CONTAGIOASĂ

M-am întins cât am putut în locul pe care îl puteam avea în maşină. Eram epuizat. Mă întrebam de unde avea Yin atâta energie să mai conducă. Avusesem noroc. Aşa cum gândise Yin, chinezii chiar căutaseră fără prea multă convingere. Un singur om păzea maşina olandezilor, iar ceilalţi erau în căutare, aşa că jeep-ul nostru în final nici n-a fost observat. Yin reuşise să îl pornească fără prea mult zgomot, şi totul, în rest se petrecuse conform planului.
Yin rula cu farurile stinse, concentrat asupra drumului, cufundat în întuneric.
Tânărul olandez pe care l-ai întâlnit nu ţi-a spus nimic? m-a întrebat el la un moment dat.
Nu, am spus. Era prea speriat. A fugit.
Yin a dat din cap.
E vina mea. Ar fi trebuit să-ţi spun despre A Treia Extindere a câmpului rugăciunii. Ai fi fost mai eficient, ai fi obţinut informaţii.
Era gata să întreb despre ce era vorba, dar mi-a făcut un semn să tac.
Aminteşte-ţi unde ai ajuns, mi-a explicat. Ai experienţa Primei Extinderi, a conectării la energie şi a curgerii ei prin tine, a vizualizării câmpului care merge înaintea ta oriunde te duci. A Doua Extindere pe care ţi-am explicat-o te-a învăţat să-ţi programezi câmpul energetic astfel încât fluxul vieţii tale să devină mai semnificativ. Faci asta doar fiind mai atent la aşteptările tale. A Treia Extindere este programarea câmpului tău de rugăciune cu scopul de a ridica nivelul vibraţiei la alţii. Când câmpul tău ajunge la alţi oameni în acest mod. Ei simt un influx de energie spirituală, claritate, intuiţie, şi probabil că îţi dau informaţia care îţi trebuie.
Ştiam exact ce vroia să spună. Sub îndrumarea lui Wil şi Sanchez în Peru, învăţasem cum să trimit energie spre ceilalţi. Acum, Yin îmi clarifica cele deja ştiute şi, probabil, urma să devin mai eficient.
Ştiu ce vrei să spui, am zis. Am fost învăţat că există o expresie a sinelui în fiecare persoană. Dacă te adresezi acelui sine, energia ta îl va ajuta pe acel om să ajungă la un grad mai înalt de conştienţă.
Da, a spus Yin, dar efectul este mult mărit dacă îţi foloseşti câmpul de rugăciune aşa cum se spune în legende. Trebuie să ne aşteptăm ca energia noastră să ne preceadă şi să ridice nivelul de vibraţie al altora la distanţă, încă înainte de a le putea vedea feţele.
L-am privit întrebător.
Gândeşte-te aşa: dacă practici cu adevărat Prima Extindere, energia intră în tine şi tu o trimiţi către lume aşa cum este ea - colorantă, vibrantă, faimoasă, ca o pădure plină de sevă, vie. A Treia Extindere îţi cere să vizualizezi energia ta ca pe un câmp curgând în jurul tău, care îi inundă pe toţi cei care sunt lângă tine şi le ridică vibraţia, ca să vadă şi ei lucrurile aşa cum sunt în realitate. Dacă poţi face asta, te vei calma şi vei simţi mult mai puternic evenimentele sincrone. Vei observa şi o expresie a sinelui mult amplificată pe feţele celorlalţi.
A tăcut o clipă şi m-a privit ca şi cum un alt gând i-ar fi trecut prin cap.
Şi aminteşte-ţi, a continuat, că există capcane pe care trebuie să le eviţi când vrei să ridici pe cineva. Fiecare figură este un şablon de trăsături, ca o... o... o pată de cerneală neregulată. Poţi vedea multe lucruri acolo. Poţi vedea mânia sădită de un tată violent, lipsa de expresie cauzată de o mamă neglijentă sau o faţă care te ameninţă, de exemplu. Există o proiecţie din trecutul tău, o percepţie traumatică prin care filtrezi modul în care te aştepţi ca alţii să acţioneze. Când vezi pe cineva care se aseamănă întrucâtva cu altul, care ţi-a făcut rău, ai tendinţa de a aştepta ca noul cunoscut să se comporte ca şi cel vechi. Este important să înţelegi asta şi să te controlezi. Toţi trebuie să trecem dincolo de aşteptările pe care ni le dictează experienţele trecute. Înţelegi?
Am dat din cap afirmativ, cu mare nerăbdare.
Acum gândeşte-te din nou la ce ţi s-a întâmplat la hotel, în Kathmandu. Gândeşte-te bine. Spui că omul de la piscină a schimbat dispoziţia tuturor când s-a aşezat, nu?
Am dat din nou din cap. Îmi aminteam întâmplarea: exact aşa se şi petrecuse. Omul acela adusese o altă atmosferă în locul acela, încă înainte de a scoate o vorbă.
Asta s-a întâmplat pentru că energia lui era deja programată să pătrundă în câmpul altora şi să le dea un impuls pozitiv. Gândeşte-te cum te-ai simţit tu...
Am privit o clipă în întuneric, încercând să retrăiesc acea întâmplare.
Toţi cei de acolo au trecut de la nemulţumire şi iritare la o stare mai deschisă, mai dispusă la conversaţie, am spus. Mi-e greu să-ţi explic.
Energia acelui om te-a deschis pentru nou, a spus Yin. Aşa că în loc să rămâi înţepenit în frică şi disperare sau ce mai era acolo, ai...
Yin s-a oprit brusc, privindu-mă cu mare atenţie.
Bineînţeles, a exclamat el, se putea întâmpla şi invers! Dacă omul n-ar fi fost destul de puternic când a intrat acolo, ar fi putut fi el copleşit de starea joasă a energiei voastre şi ar fi fost coborât la nivelul vostru. Asta ţi s-a întâmplat ţie când te-ai întâlnit cu tânărul olandez. Era speriat, şi frica lui te-a afectat şi pe tine. Tu ai lăsat starea lui să te învingă. Vezi tu, câmpurile energetice ale oamenilor se amestecă, şi înving cele mai puternice. Aceasta este dinamica inconştientă care caracterizează lumea. Starea energiei noastre, aşteptările noastre cele mai puternice, oricare ar fi ele, curg în afară şi afectează dispoziţia şi atitudinea celorlalţi. Nivelul conştienţei oamenilor şi toate aşteptările care ies de acolo au caracter contagios. Aşa se explică marile mistere ale comportamentului maselor. De ce oameni obişnuiţi, influenţaţi de unii care au multă teamă sau mânie, se lasă târâţi în revolte, acţiuni de linşaj sau alte fapte complet iresponsabile. De ce funcţionează hipnoza, de ce filmele şi televiziunea au asemenea efecte asupra oamenilor mai slabi la minte... Câmpul de rugăciune al fiecărui om de pe pământ interferă cu al celorlalţi, creând normele, afilierile de grup, ideile naţionaliste, ostilităţile etnice şi toate prostiile pe care le vedem peste tot.
Yin a zâmbit.
Cultura e contagioasă, a continuat el. Călătoreşti într-o ţară străină şi vezi că oamenii gândesc diferit, sunt diferiţi, au altă dispoziţie, alt aspect. Aceasta este realitatea pe care trebuie să o înţelegem şi să o stăpânim. Trebuie să folosim conştient A Treia Extindere. Când intrăm în relaţie cu oamenii şi vedem că le preluăm dispoziţia, că suntem dominaţi de aşteptările lor, trebuie să mergem înapoi, să ne încărcăm energetic şi să ne cultivăm starea câmpului de rugăciune până când vibraţia se schimbă. Dacă ai fi făcut asta cu tânărul olandez, poate ai fi aflat ceva despre Wil.
Eram impresionat. Yin părea să stăpânească perfect lucrurile despre care vorbea.
Yin, i-am spus cu admiraţie, eşti un învăţat!
Zâmbetul lui Yin a pălit.
E o mare diferenţă între a şti cum funcţionează aceste lucruri, a spus el, şi a fi capabil să le faci.
Trebuie că am dormit ore întregi, pentru că soarele era deja sus când m-am trezit, şi maşina era trasă într-un refugiu. M-am întins, şi apoi m-am lungit din nou pe banchetă. Câteva minute m-am uitat la munţi. Pe lângă noi a trecut un nomad, cu un cal şi o căruţă mică, dar nimeni altcineva. Cerul era limpede ca şi cristalul, şi de undeva se auzea cântecul unei păsări. Am oftat. Cumva, tensiunea zilei care trecuse se mai micşorase...
Yin s-a dezmorţit şi s-a ridicat, privindu-mă cu zâmbetul pe buze. A ieşit din maşină şi s-a întins, apoi a scos primusul de campanie şi a pus apa la încălzit pentru ceai. Ne-am apucat împreună de exerciţii t’ai chi.
Am auzit o maşină care se apropia din spatele nostru. Din locul unde eram, am văzut Land Cruiser-ul rulând în viteză, şi l-am recunoscut în acelaşi timp.
Este tânărul olandez, a spus Yin grăbindu-se spre maşina noastră. Am luat primusul şi am urcat şi eu. Avem noroc dacă-l prindem! a exclamat Yin, demarând în mare forţă.
Am trecut de un deluşor şi am ajuns într-o vale îngustă. Am văzut maşina pe care o urmăream la câteva sute de metri în faţă.
Trebuie să ne concentrăm pentru ca energia noastră să ajungă la el, a spus Yin.
Am respirat profund, vizualizând energia mea cum curgea pe drum, spre maşină, spre tânărul de la volan. Mi-am imaginat că el va frâna şi apoi va opri.
Imediat ce am trimis această imagine, maşina a accelerat, îndepărtându-se de noi. Eram uluit.
Ce faci?! a exclamat Yin, uitându-se la mine.
Încerc să-mi folosesc energia pentru a-l face să se oprească.
Nu aşa, a spus Yin repede. Ai obţinut efectul invers.
L-am privit mirat.
Tu ce faci când cineva încearcă să te manipuleze? a întrebat Yin.
Rezist, am spus.
Vezi!? a continuat Yin. La nivel inconştient, olandezul a înţeles că încerci să-i spui ce să facă. Se simte manipulat, are senzaţia că e cineva care îl împinge spre ceva care nu e bun, se teme şi mai mult, şi asta întăreşte hotărârea lui de a fugi cât mai repede. Tot ce putem noi face este să vizualizăm energia care porneşte de la noi şi ridică nivelul lui de vibraţie. Acest lucru îl va face să-şi învingă teama şi să intre în contact cu intuiţiile sinelui său mai înalt. Sper că acest lucru îl va face să fie mai puţin fricos şi va risca o conversaţie. Asta e tot ce putem face cu ajutorul câmpului nostru energetic. Orice altceva ar presupune că noi cunoaştem mai bine decât el cursul vieţii lui, lucru care nu e adevărat. Poate că intuiţiile lui - care vor apărea dacă îi trimitem suficientă energie - ne vor scoate afară din ţară. Trebuie să fim deschişi la orice. Trebuie doar să-l ajutăm să ia decizia în momentul în care va avea cel mai înalt nivel energetic.
Am mai luat un viraj. Maşina olandezului nu se mai vedea. Yin a frânat. Spre dreapta ne-a apărut un drum foarte tentant.
Pe acolo! am exclamat.
După vreo sută de metri, la baza unui deal, era un refugiu. Maşina olandezului era acolo, înţepenită în noroi. Se chinuia să iasă accelerând şi împroşcând în toate părţile.
Tânărul, când ne-a văzut, a deschis portiera, pregătindu-se să fugă, însă când m-a recunoscut, a oprit motorul şi a coborât. Noroiul îi ajungea până la genunchi.
Am oprit şi noi. Yin mă privea, şi am putut citi din expresia feţei lui că-mi reamintea cum trebuia să-mi folosesc energia. I-am făcut semn că am înţeles.
Putem să te ajutăm, dacă vrei, i-am spus tânărului.
Ne-a privit cu suspiciune o clipă, dar apoi s-a liniştit când Yin s-a dus să-i împingă maşina din noroi, l-am ajutat şi eu, şi până la urmă l-am scos în partea cealaltă a bălţii. L-am urmat cu jeep-ul nostru. Tânărul ne-a privit întrebându-se probabil dacă să plece sau nu, şi în final s-a hotărât să se întoarcă la noi. Ne-am prezentat, şi el ne-a spus că se numeşte Jacob.
În timp ce vorbeam, am încercat să surprind expresia cea mai elevată a feţei lui.
Dădea din cap, era încă speriat. I-au trebuit multe minute ca să afle despre noi şi să ne întrebe de prietenii săi.
Nu ştiu de ce am venit în Tibet, a spus, în cele din urmă. Întotdeauna m-am gândit că e periculos, dar prietenii mei au vrut să vin. Nu ştiu de ce am acceptat. Doamne, sunt soldaţi peste tot... De unde ştiu că suntem aici?
Ai cerut informaţii de la necunoscuţi? a întrebat Yin.
Tânărul ne-a privit încruntat.
Da. Crezi că aceia m-au pârât soldaţilor?
Yin a dat din cap afirmativ, iar Jacob s-a speriat şi mai tare, devenind nervos de-a binelea.
Jacob, trebuie să ştiu dacă l-ai întâlnit pe Wilson James, am spus.
Tânărul părea incapabil de a se concentra.
De unde ştim că soldaţii chinezi nu ne urmăresc chiar acum? a întrebat el.
Am încercat să-i prind privirea, să-l fac să se uite la mine.
Este foarte important, Jacob. Îţi aduci aminte de Wil? Are un aspect sud-american, dar vorbeşte cu accent nord-american.
Jacob era confuz.
De ce e atât de important? Trebuie să plecăm de aici...
A continuat făcând sugestii despre unde să punem tabăra până când chinezii urmau să părăsească locul, sau mai bine cum să fugim prin munţi, de-a dreptul, spre India.
Am continuat să-mi vizualizez fluxul meu energetic îndreptat spre el, să mă concentrez asupra figurii sale, căutând expresia ei cea mai calmă şi mai înţeleaptă, mai ales în ochi. Până la urmă m-a privit şi el.
De ce vrei să-l găseşti pe acest om? m-a întrebat.
Credem că are nevoie de ajutorul nostru. El este omul care mi-a cerut mie să vin în Tibet.
Jacob m-a privit atent o clipă, încercând să se concentreze.
Da, a spus el cu hotărâre. L-am întâlnit pe prietenul tău în holul unui hotel în Lhasa. Stăteam faţă în faţă la masă şi vorbeam despre ocupaţia chineză. Chinezii m-au deranjat cu stilul lor peste tot, şi vroiam să fac şi eu ceva, orice. Wil mi-a spus că mă văzuse de trei ori în ziua aceea, în trei locuri diferite, şi că acest lucru însemna ceva. Eu, unul nu ştiam despre ce vorbea.
A vorbit cumva despre un loc Shambhala? am întrebat.
Tânărul a părut interesat.
Nu chiar. A spus, în trecere, că Tibetul nu va fi liber, până când Shambhala nu va fi înţeleasă. Aşa ceva.
A vorbit despre o poartă?
Nu cred. Nu-mi amintesc prea multe din acea conversaţie. A fost şi foarte scurtă.
A spus ceva despre locul în care se ducea? a întrebat Yin.
Jacob a privit în depărtare, încercând să-şi amintească.
Cred că a spus ceva despre un loc - Dormar, cred - şi ruinele unei mănăstiri care s-ar afla acolo.
L-am privit pe Yin.
Cunosc acel loc, a spus el. Este departe, spre nord-vest la patru, cinci zile de drum de aici. Va fi un drum greu... şi friguros...
La ideea unei călătorii spre depărtările sălbatice ale Tibetului am simţit cum energia mea se prăbuşea.
Vrei să vii cu noi? l-a întrebat Yin pe Jacob.
Nu, nu, a răspuns tânărul. Trebuie să plec de aici.
Eşti sigur? a întrebat Yin. Chinezii par să fie în alertă.
Nu pot să nu încerc, a spus Jacob. Eu sunt singurul care poate merge la consulat şi trebuie să-mi caut prietenii, trebuie să-i ajut.
Yin a scris ceva pe o hârtie şi i-a dat-o lui Jacob.
Găseşte un telefon şi sună la numărul acesta, i-a spus. Spune-le numele meu şi lasă un număr unde poţi fi găsit. Te vor verifica şi îţi vor spune ce să faci.
Yin i-a mai indicat lui Jacob cel mai drept şi sigur drum spre Saga, şi apoi l-am condus la maşină.
Din maşină, tânărul ne-a spus:
Noroc! Sper să vă găsiţi prietenul.
Am dat din cap.
Şi dacă acest lucru se va întâmpla, trebuie că pentru asta am venit eu în Tibet, nu? V-am ajutat.
A pornit maşina, ne-a mai aruncat o ultimă privire şi a plecat. Ne-am dus şi noi la Jeep-ul nostru, şi în drum spre şoseaua principală, am observat că Yin zâmbea.
Crezi că ai înţeles A Treia Extindere? m-a întrebat. Gândeşte-te...
L-am privit o clipă, încercând să-i cântăresc întrebarea. Cheia era, se pare, ideea că un câmp energetic se intersectează cu altele şi ajută oamenii să se ridice la o conştienţă mai înaltă, acolo unde vor găsi intuiţii mult mai înalte. Lucrul ăsta era mai mult decât ştiam eu din Peru: câmpul energetic putea fi întins şi proiectat înaintea noastră, pentru a ridica vibraţia tuturor, chiar dacă nu le vorbim, sau nu-i vedem la faţă. Putem face acest lucru vizualizând şi aşteptându-ne ca acest lucru să se întâmple.
Desigur, nu trebuie să încercăm să-i controlăm pe ceilalţi, altfel efectul va fi contrar, cum fusese atunci când încercam să-l fac pe Jacob să oprească. I-am spus toate acestea lui Yin.
Ai înţeles aspectul contagios al minţii umane, mi-a explicat el. Într-un anumit fel, cu toţii ne împărtăşim minţile. Desigur, fiecare are un control asupra lui însuşi şi poate da înapoi, se poate izola şi poate gândi independent. Dar, cum am spus mai devreme, viziunea omului asupra lumii este un câmp uriaş de credinţe şi aşteptări. Cheia progresului este ca tot mai mulţi oameni să aducă speranţe mai înalte şi iubire în acest câmp. Acest lucru va creşte nivelul energetic şi îi va inspira pe toţi, îndreptându-i spre potenţialul lor maxim.
O secundă, Yin a părut să se relaxeze. Mi-a zâmbit.
Cultul Shambhalei, a spus el, este clădit pe ideea programării unui astfel de câmp.
Nu m-am putut abţine să nu-i zâmbesc şi eu. Călătoria asta începea să aibă un înţeles superior, într-o direcţie pe care nu o puteam defini exact.
Următoarele două zile s-au scurs în linişte, fără soldaţi chinezi. Pe drumul sudic care ducea spre nord-vest, am traversat un alt râu, lângă Mayun-La, o trecătoare montană de mare altitudine. Peisajul era impresionant, cu vârfuri acoperite de gheţuri pe fiecare parte a drumului. Prima noapte am petrecut-o în Hor Qu, într-un refugiu nemarcat pe care îl cunoştea Yin, iar a doua zi de dimineaţă ne-am îndreptat spre lacul Manasarovar.
Când ne apropiam de lac, Yin a spus:
Trebuie să fim atenţi. Acest lac, şi muntele Kailash care se află mai departe pe acest drum, sunt destinaţii pentru mulţi oamenii care vin din India, Nepal şi China, nu numai din Tibet. Este un loc sacru. Vom vedea mulţi pelerini, şi vor fi multe puncte de control ale chinezilor.
După alţi câţiva kilometri, Yin a luat-o pe un drumeag, evitând unul din punctele de control. În faţa noastră a apărut un lac. L-am privit mirat. Yin zâmbea. Priveliştea era incredibil de frumoasă, lacul apărea ca o preţioasă piatră albastră înconjurată de verdele dealurilor, totul străjuit de munţii acoperiţi cu gheţuri. Unul dintre munţi era chiar Kailash, şi Yin mi l-a arătat.
Trecând pe lângă lac, am văzut numeroase grupuri de pelerini cu multe steaguri pe care era scris ceva.
Ce sunt astea? am întrebat.
Steaguri cu rugăciuni, mi-a spus Yin. Acestea sunt simboluri care sunt specifice Tibetului de secole. Steagurile cu rugăciuni flutură în vânt şi aceste rugăciuni sunt purtate mereu şi mereu către Dumnezeu. Steagurile se dăruiesc altor oameni.
Ce fel de rugăciuni sunt scrise acolo?
Rugăciuni pentru ca iubirea să conducă lumea.
Am rămas tăcut.
Ce ironie, a adăugat Yin. Cultura tibetană este cu totul dedicată vieţii spirituale. Suntem, probabil, cel mai religios popor, şi am fost atacaţi de cel mai ateu guvern de pe pământ, cel chinez. Este un contrast evident pentru toată lumea. Va învinge ori o viziune, ori cealaltă...
Fără altă vorbă, am trecut printr-un alt oraş mic, şi apoi am ajuns în Darchen, cea mai apropiată localitate de muntele Kailash. Yin a angajat doi mecanici, cunoştinţe vechi, să ne verifice maşina. Am tras într-o tabără împreună cu alţi localnici, cât de aproape de munte s-a putut, încercând să nu ridicăm suspiciuni. Nu-mi puteam lua ochii de la piscuri.
De aici, Kailash arată ca o piramidă, am spus.
Yin a dat din cap, afirmativ.
Ţi-am spus, este foarte puternic.
Soarele scăpăta dincolo de orizont şi peisajul era uluitor. Cerul apusului era acoperit cu nori de culoarea piersicii, iar pantele muntelui Kailash străluceau într-un spectacol de galben şi portocaliu care-mi tăia respiraţia.
De-a lungul vremurilor, mari împăraţi au venit de la distanţe de mii de kilometri ca să vadă aceste privelişti ale Tibetului, a spus Yin. Ca şi cum prima rază a dimineţii şi ultima strălucire a serii ar fi avut puteri deosebite şi ar fi întinerit pe cei care le priveau.
Am dat din cap în timp ce el vorbea, incapabil să-mi desprind privirea de lumina misterioasă din jur. Mă simţeam mai tânăr şi foarte calm. În faţa noastră, spre Kailash, văile şi dealurile erau scăldate în lumini şi umbre brune, în contrast cu vârfurile care păreau să radieze o lumină din interior. Priveliştea era mai presus de realitatea care poate fi imaginată. Pentru prima oară mi-am dat seama de ce erau tibetanii atât de spirituali. Numai o clipă în această lumină, şi te simţeai pur şi simplu înălţat, în deplină conştienţă.
A doua zi de dimineaţă, foarte devreme, am pornit-o din nou pe drumul nostru, şi în cinci ore am ajuns la Ali. Cerul era acoperit şi temperatura în scădere vertiginoasă. Yin a făcut tot ce a putut ca să evităm centrul oraşului.
Este o zonă chinezească acum, a spus el, cu tabere şi cazărmi pentru soldaţi. Aş vrea să reuşim să trecem nebăgaţi în seamă.
Am ieşit din oraş spre nord. La un moment dat, am văzut o clădire nouă, cu câteva camioane mari parcate în apropiere. Nu era nimeni lângă ele.
Yin a văzut-o în acelaşi timp şi a evitat-o pe un drum lateral, în ultimul moment. Am oprit nu mult mai departe.
O nouă chinezărie, a spus el. Nici nu ştiam că e aici. Du-te şi uită-te dacă nu cumva am fost remarcaţi.
În acel moment a început să ningă des, parcă în ajutorul nostru. Am plecat. Când am trecut din nou pe lângă clădire, am observat că majoritatea ferestrelor aveau storurile trase.
Ce e aici, de fapt? am întrebat.
Presupun că birourile unei exploatări petroliere. Dar cine poate şti...
Ce ne facem cu vremea asta?
Se pare că vine furtuna. Asta s-ar putea să ne ajute.
Crezi că vor veni după noi şi aici, nu? am întrebat.
M-a privit cu mare tristeţe, apoi cu furie.
Ăsta e oraşul în care a fost omorât tata! a spus.
Am dat din cap.
E un lucru îngrozitor să vezi aşa ceva...
S-a întâmplat multor tibetani, a adăugat Yin, privind în gol înainte.
Aproape că simţeam ura din el.
Este foarte important să nu ne gândim la asta, a spus el scuturând din cap. Mai ales pentru tine. Ţi-am mai spus, eu s-ar putea să nu-mi pot controla furia. Tu trebuie să fii mai tare decât mine, şi să continui şi singur dacă e nevoie.
Ce?
Ascultă-mă cu atenţie. Trebuie să înţelegi exact unde te afli. Ai învăţat primele trei extinderi. Ai fost capabil să-ţi ridici nivelul energetic în mod constant, ai creat un câmp puternic dar, ca şi mine, încă mai ai multă frică, multă ură. Mai sunt lucruri pe care trebuie să ţi le spun, despre constanţa fluxului tău energetic.
Adică? am întrebat.
Fluxul tău energetic trebuie să devină mai stabil, să izvorască din tine şi să meargă spre lume indiferent de situaţia particulară în care te afli. Dacă vei face asta, cele trei extinderi pe care le-ai învăţat vor fi constante şi vor deveni un mod de viaţă pentru tine.
A Patra Extindere? am întrebat.
Începutul celei de A Patra Extinderi. Asta e ultima informaţie pe care o avem despre extinderi. Restul este cunoscut numai celor din Shambhala. În cazul ideal, extinderile lucrează împreună în modul următor: energia rugăciunii provine din conectarea divină şi se propagă înaintea ta, aducându-ţi sincronicitatea care îţi trebuie şi ridicând câmpul tuturor celor pe care îi atinge, dându-le mai multă expresie. Astfel, evoluţia misterioasă a vieţii, conştiinţa şi misiunile tuturor celor de pe planetă vor atinge un maxim al potenţialului. Din nefericire, drumul este plin de obstacole, de provocări care aduc frica, îndoiala, şi astfel câmpul nostru dispare. Mai rău, frica produce imagini negative, aşteptări rele care aduc în viaţa noastră lucrurile de care ne temem. Trebuie să înveţi să fii constant în vibraţia cea mai înaltă a energiei tale, ca să fii în mijlocul fluxului pozitiv cât mai multă vreme. Problema cu frica, a continuat Yin, este că frica este foarte subtilă şi se insinuează foarte repede. Vezi tu, imaginea fricii este de obicei ceva ce nu ne dorim. Ne e frică de eşec, de ruşinea noastră sau a familiei noastre, de pierderea libertăţii, de pierderea persoanei iubite sau a vieţii. Lucrul cel mai greu este că atunci când începem să simţim o asemenea frică, se schimbă adesea în furie, şi folosim această furie pentru a ne propulsa forţele şi a lupta împotriva a ceea ce percepem ca ameninţare. Simţim frică sau furie, nu? Aceste două emoţii vin din acelaşi izvor: aspectele vieţii pe care vrem să le păstrăm. Legendele spun că atâta timp cât frica şi mânia provin din preocuparea că vom pierde ceva, modul în care aceste emoţii pot fi evitate este detaşarea în toate situaţiile.
Zăpada cădea şi mai multă, mereu mai multă. Yin se străduia să vadă drumul şi vorbea fără să se întoarcă spre mine.
Ia cazul tău, de exemplu, a continuat el. Îl căutăm pe Wil şi mai căutăm şi poarta spre Shambhala. Legendele spun că vreodată, în acelaşi timp, noi doi ne-am programat câmpurile exact pe intuiţiile şi evenimentele făcute să ne ajute şi că trebuie să ne detaşăm de orice lucru, de aceea te-am prevenit mai devreme să nu fii ataşat de ideea dacă Jacob va opri sau nu. Importanţa detaşării este marele mesaj al lui Buddha şi darul pe care toate religiile Orientului l-au făcut omenirii.
Ideea nu-mi era străină, dar pentru moment nu vedem unde bate.
Yin, am spus, dar cum e posibilă detaşarea completă? Ideea asta e ca un turn de fildeş pentru mine. Trebuie să-l ajutăm pe Wil, poate fi o problemă de viaţă şi de moarte. Nu se poate să fim indiferenţi la asta!
Yin a tras pe dreapta şi a oprit. Nu se mai vedea nimic.
N-am spus că nu trebuie să ne pese, a continuat el. Am spus că nu trebuie să ne ataşăm de un curs al lucrurilor sau de altul. Ceea ce obţinem de la viaţă, este, oricum, diferit de ceea ce am vrut, mai mult sau mai puţin. A fi detaşat înseamnă a înţelege că există întotdeauna un scop mai înalt, în toate lucrurile, în toate evenimentele. Mereu există un fir strălucitor, un sens pozitiv, pe care putem să clădim.
Am dat din cap. Aşa ceva ştiam din Peru.
Înţeleg, am spus, că trebuie să privim lucrurile în acest mod, în general, dar nu există şi limite? Dacă putem fi torturaţi, sau omorâţi? E greu să te detaşezi de aşa ceva, sau să vezi un fir al evenimentelor...
Yin m-a privit insistent.
Dacă tortura este rezultatul faptului că nu am fost destul de detaşaţi în timpul evenimentelor care ne-au dus la situaţia critică? Legendele spun că atunci când învăţăm detaşarea, energia noastră va fi mereu la un nivel atât de sus încât întâmplările negative vor fi evitate de la sine. Dacă putem fi mereu puternici, mereu aşteptând lucruri pozitive, chiar dacă evenimentele nu sunt ce ne-am gândit că ar trebui să fie, minunile vor începe să se întâmple.
Nu-mi venea să cred.
Spui că toate relele care se întâmplă se datorează ratării unui eveniment sincron care le-ar fi putut evita?
Yin m-a privit zâmbind.
Exact asta spun...
Dar e groaznic! am strigat. Nu poţi să dai vina pe, să zicem, un om care suferă de o boală mortală, spunând că e vina lui că e bolnav, că a scăpat ocazia de a-şi găsi vindecarea!
Nu, nu e vorba de vină, aici. Toţi facem ce putem mai bine. Ce ţi-am spus este un adevăr care trebuie acceptat dacă vrem să avem un nivel energetic foarte înalt. Trebuie să ne menţinem câmpul cât mai puternic, şi pentru asta trebuie să credem întotdeauna, cu putere, că vom fi feriţi de astfel de probleme. Câteodată vom pierde... Cunoaşterea omului este incompletă. Putem muri sau putem fi torturaţi din cauza lipsei unei informaţii. Dar adevărul este unul singur: dacă am avea toată cunoaşterea umană, am fi feriţi de toate pericolele. Am ajunge la puterea supremă doar afirmând că suntem deja acolo.
Aşa vom rămâne detaşaţi şi flexibili, şi vom construi un câmp foarte puternic pentru speranţele noastre.
Lucrurile începeau să se lege. Yin îmi spunea că trebuie să presupunem că evenimentele sincrone ne vor îndrepta mereu spre o cale sigură, că vom şti dinainte ce mutări să facem pentru că această abilitate este destinul nostru. Dacă credem asta, mai devreme sau mai târziu realitatea va arăta aşa pentru toţi oamenii.
Toţi misticii, a continuat Yin, spun că încrederea totală este foarte importantă. Apostolul Ioan din Biblie descrie rezultatul acestei încrederi: „a fost băgat într-un vas cu ulei fierbinte şi a scăpat neatins. Alţii au fost aruncaţi între lei flămânzi şi au scăpat neatinşi”. Crezi că astea sunt doar mituri?
Cât de mare încredere trebuie să ai ca să ajungi la un asemenea nivel de invulnerabilităţi? am întrebat.
Un nivel apropiat de Shambhala, a răspuns Yin. Nu vezi cum se potrivesc lucrurile? Dacă aşteptările şi rugăciunile noastre vor fi suficient de puternice, vom produce evenimente sincrone şi vom proiecta energie spre ceilalţi, astfel că şi ei vor produce evenimente sincrone. Nivelul energetic va creşte. Între timp, dakini...
A privit în gol, speriat parcă de ceea ce tocmai spusese.
Ce-i cu dakini? am întrebat.
Nu mi-a răspuns.
Yin, am insistat, trebuie să-mi spui totul. Dakini unde îşi au locul în toată povestea asta?
A oftat adânc şi a spus:
Eu pot să-ţi spun numai lucrurile pe care eu însumi le înţeleg. Legendele spun că numai cei din Shambhala îi cunosc suficient pe dakini, şi că noi trebuie să fim foarte atenţi. Mai mult nu-ţi pot spune.
M-am înfuriat.
Presupun că despre asta vom afla mai multe mai târziu, când vom ajunge în Shambhala!
M-a privit cu tristeţe.
Ţi-am spus deja cât de dure au fost experienţele mele cu soldaţii chinezi... Ura şi mânia îmi erodează câmpul energetic. Dacă, într-un moment sau altul, voi vedea că te trag înapoi, va trebui să dispar, iar tu îţi vei continua drumul singur.
M-am holbat la el, refuzând să mă gândesc la asta.
Doar aminteşte-ţi, a continuat el, ce ţi-am spus despre detaşare, şi despre credinţa că vei fi mereu călăuzit departe de orice pericol.
A tăcut o clipă. A pornit maşina şi am plecat mai departe, prin ninsoarea spulberată de vânt.
Pot pune pariu chiar acum, a mai spus, că vei fi testat în credinţă.


Cap. 6 – TRAVERSAREA

După ce am rulat spre nord aproape patruzeci de minute, Yin a virat şi a apucat pe un drum de camioane care ducea spre un lanţ muntos înalt aflat la treizeci, patruzeci de kilometri distanţă. Zăpada cădea tot mai deasă. Mai întâi slabe, şi apoi din ce în ce mai clare, zgomote joase s-au suprapus peste hârâitul motorului nostru.
Yin şi cu mine ne-am uitat unul la altul. Recunoscusem zgomotul.
Elicoptere! a strigat Yin ieşind de pe drum şi parcând între nişte pietre, cu o mişcare bruscă. Ştiam eu! Cum Dumnezeu de zboară pe o vreme ca asta!
E greşeala mea! a strigat Yin, încercând să acopere zgomotul.. Trebuie să pleci! Dă-te jos din maşină! Acum!
Ce? am strigat cu. Ai înnebunit? Unde să mă duc?
Să nu uiţi să fii atent! mi-a ţipat Yin în ureche. Auzi ce-ţi spun? Du-te mereu spre nord-vest, spre Dormar! Trebuie să ajungi în munţii Kunlun!
Cu o mişcare hotărâtă, a deschis portiera şi m-a împins din maşină.
Am căzut în picioare, apoi m-am rostogolit de câteva ori până la un troian de zăpadă. Când m-am ridicat, am încercat să văd unde era maşina, dar plecase deja. Zăpada viscolită mă orbea. M-a cuprins o frică îngrozitoare.
O mişcare mi-a atras atenţia. Printre fulgi am zărit silueta unui bărbat înalt, la câţiva metri în dreapta mea, îmbrăcat în pantaloni din piele de iac şi cu o haină din blană de oaie. Sc uita la mine foarte calm, cu figura pe jumătate acoperită de un fular de lână. Ochii aceia îmi erau cunoscuţi. de unde? După câteva secunde s-a întors şi a dispărut.
Fără veste, trei sau patru explozii au luminat drumul pe care o apucase Yin, dislocând pietrele şi împrăştiind zăpada. De-abia puteam respira de fum. M-am ridicat şi am încercat să fug, dar mai multe explozii m-au înconjurat, şi aerul s-a umplut cu un gaz irespirabil. Capul începea să mi se învârtă.

* * *
Am auzit muzica înainte de a redeveni conştient pe de-a-ntregul. Un compozitor chinez pe care îl cunoşteam. Am sărit în sus şi am văzut că mă găseam într-un dormitor chinezesc elegant. Patul era împodobit şi drapat în mătase. Purtam un fel de cămaşă. Fusesem îmbăiat. Camera era destul de mare, şi pe fiecare perete era alt model de lambriu. O chinezoaică mă privea prin uşa abia crăpată.
Am văzut uşa dându-se de perete, şi un ofiţer chinez în uniformă a intrat în cameră. M-au trecut toţi fiorii. Era acelaşi comandant pe care îl mai văzusem de câteva ori. Inima îmi bătea cu putere. Am încercat să-mi extind energia, dar prezenţa ofiţerului mă anula complet.
Bună dimineaţa, mi-a spus el. Cum te simţi?
Destul de bine, dacă e să luăm în considerare faptul că am fost gazat.
A zâmbit.
Te pot asigura că efectul nu e prea grav, mi-a spus.
Unde mă aflu?
în Ali. Doctorii mi-au spus că eşti în ordine. Trebuie să-ţi pun câteva întrebări. De ce călătoreai cu Yin Doloe, unde vă duceaţi?
Doream să vizitez nişte mănăstiri vechi.
De ce?
M-am hotărât că nu e cazul să-i spun mai multe.
Sunt turist. Am viză turistică. De ce am fost atacaţi? Ambasada americană ştie că am fost reţinut?
Comandantul mi-a zâmbit şi m-a privit direct în ochi.
Sunt colonelul Chang. Nu ştie nimeni că eşti aici, şi dacă ai călcat legea, nici nu te poate ajuta nimeni. Dl. Doloe este un criminal, un membru al unei organizaţii religioase interzise care se perpetuează fraudulos în Tibet.
Se pare că temerile mele cele mai serioase deveniseră realitate.
Eu nu ştiu despre ce vorbeşti, am spus. Vreau să dau un telefon.
De ce Yin Doloe şi ceilalţi caută această Shambhala?
S-a apropiat de mine.
Cine este Wilson James?
Un prieten.
Se află în Tibet?
Cred că da, dar cu nu l-am întâlnit.
Chang m-a privit cu dezgust şi, fără să mai spună nimic, a ieşit.
Situaţia e urâtă de tot, m-am gândit... Mă pregăteam să mă dau jos din pat, când asistenta a intrat cu câţiva soldaţi, unul dintre ei ţinând în mână o maşinărie cum nu mai văzusem.
Înainte să pot să fac vreo mişcare, s-au repezit la mine şi m-au ţinut întins pe pat, trecând maşinăria peste tot corpul meu. Făcea un zgomot ca un bâzâit de albine. La un moment dat au proiectat un fascicol de raze luminoase direct pe faţa mea. Lumina s-a plimbat de la stânga spre dreapta, ca şi cum ar fi vrut să mă scaneze.
Cum au terminat treaba, soldaţii şi-au luat maşinăria şi au ieşit din cameră. Asistenta a mai rămas o clipă, uitându-se la mine cu atenţie.

Ce-a fost asta? am bâlbâit.
Doar un electroencefalograf, a spus ea într-o engleză greoaie.
S-a dus apoi spre un dulap, l-a deschis şi mi-a luat de acolo hainele spălate, călcate şi împăturite cu grijă.
De ce? am insistat.
În acel moment, uşa s-a deschis din nou şi colonelul Chang a intrat. A luat un scaun de lângă perete şi s-a aşezat lângă pat.
Poate că trebuie să-ţi spun cu ce ne confruntăm aici, a spus, aşezându-se pe scaun, cu un aer obosit. Există multe secte religioase în Tibet, şi toate au ideea proastă de a răspândi în lume zvonul că tibetanii sunt un popor religios, oprimat de chinezi. Nu neg că politica noastră din anii ’50 şi din timpul Revoluţiei Culturale a fost dură, dar în ultimii ani aceste lucruri s-au schimbat. Încercăm să fim cât de toleranţi putem, dar politica oficială a regimului chinez este atee. Aceste secte ar trebui să ştie că şi Tibetul s-a schimbat. Mulţi chinezi locuiesc aici, şi unii dintre ei s-au născut aici, şi nu sunt toţi budişti. Trebuie să trăim cu toţii, împreună. Tibetul nu se poate întoarce la regimurile vechi, ale Lama-şilor. Mă înţelegi? Lumea s-a schimbat. Chiar dacă am vrea să redăm libertatea Tibetului, acest lucru nu ar fi cinstit faţă de chinezi.
A aşteptat să spun şi eu ceva. Mă gândeam să-i spun că China a colonizat forţat Tibetul pentru a-i dilua cultura şi identitatea... În loc de asta am spus:
Cred că vor să fie liberi ca să-şi urmeze credinţele religioase, fără nici o influenţă.
Noi le-am permis asta, dar ei se schimbă mereu. Când credem că ştim cine conduce lucrurile, se produce o schimbare. Cred că am ajuns la relaţii bune cu o parte a oficialităţilor din ierarhia budistă, dar sunt mulţi care au plecat în India, ca de exemplu grupul din care face parte dl. Doloe, care urmează o legendă transmisă verbal şi agită spiritele cu Shambhala. Acest lucru tulbură liniştea oamenilor. În Tibet este mult de lucru. Poporul e foarte sărac. Trebuie să se ridice calitatea vieţii în Tibet.
M-a privit şi a rânjit rece.
De ce este atât de luată în serios legenda cu Shambhala? m-a întrebat. E o idee puerilă de-a binelea! Tibetanii cred că există o realitate spirituală în spatele lumii fizice pe care o vedem. Şi această Shambhala, deşi pe Pământ, este un tărâm spiritual.
Nu-mi venea să risc o dezbatere pe tema asta cu el.
Cum de pot să creadă că un asemenea loc există? a continuat el. Noi am cartografiat din aer fiecare metru pătrat din Tibet, l-am scanat din satelit şi n-am văzut absolut nimic.
Am rămas tăcut.
Ai idee unde ar fi locul ăsta? m-a întrebat. De asta eşti aici?
Aş vrea foarte mult să ştiu unde e, am spus, sau ce e, dar îmi e teamă că nu ştiu. Şi nici nu vreau să am probleme cu autorităţile chineze.
M-a ascultat fără să spună nimic, aşa că am continuat.
Aş vrea să contactez Ambasada Americană, dacă se poate.
A încercat să-şi ascundă nerăbdarea, dar i se citea în ochi foarte clar. M-a privit o vreme, apoi s-a ridicat să plece. În uşă, s-a întors şi mi-a spus, scurt:
- Nu e nevoie. Eşti liber.
Câteva minute mai târziu mă plimbam pe străzile din Ali, zgribulindu-mă în haină. Nu mai ningea, dar era îngrozitor de frig. M-am scotocit prin buzunare. Surprinzător, toate erau la locul lor: briceagul, portofelul cu acte şi bani, o pungă de migdale.
Mă simţeam obosit. Mă durea capul. Era şi asta o formă de anxietate? Mă întrebam... Efectele gazului? Altitudinea? Am încercat să le ignor pe toate.
Ali era un oraş modern, pe străzi erau şi chinezi şi tibetani, şi maşini peste tot. Clădirile erau bine întreţinute, drumurile erau bune, în contrast cu ceea ce văzusem călătorind până aici. Nu părea să fie cineva în jur care să vorbească engleza. După câţiva metri de astfel de privelişti şi gânduri a început să mă doară capul şi mai tare. M-am aşezat pe marginea drumului, începea să mă cuprindă panica. Ce să fac? Ce se întâmplase cu Yin? De ce mă lăsase colonelul chinez să plec? Lucrurile nu prea aveau sens.
La acel gând, imaginea lui Yin mi-a apărut în minte şi cu ca şi lucrurile pe care mi le spusese. Îmi lăsam energia să se prăbuşească. Frica mă învăluise cu totul şi uitasem de toate. Am respirat adânc, încercând să îmi ridic nivelul energetic.
După câteva minute am început să mă simt mai bine. O clădire mare mi-a atras atenţia. Avea la uşă o placă în chineză, pe care nu înţelegeam ce scria, dar aşa cum arăta, părea să fie o pensiune sau un hotel. M-am simţit uşurat. Probabil voi găsi acolo şi telefon, şi alte grupuri de turişti de care să mă lipesc.
M-am ridicat şi m-am îndreptat spre intrare, cu ochii pe toate laturile străzii. Eram cât puteam de atent. Nu eram urmărit, se pare. Când am ajuns la uşă, am auzit un zgomot, ca şi cum ar fi căzut ceva pe zăpadă. Venea dinspre o alee îngustă, destul de aproape. Pe stradă treceau câţiva bătrâni. Din nou, o piatră a aterizat într-un troian de zăpadă exact lângă mine.
Am încercat să văd în întuneric de unde venea.
Eu sunt, a spus o voce.
Era Yin.
M-am grăbit pe alee şi l-am găsit ascuns după un zid de beton.
De unde ai ştiut unde sunt? am întrebat.
N-am ştiut, a răspuns. Am ghicit.
S-a aşezat lângă zid, şi am observat că avea haina arsă pe spate. Când a mişcat braţul, am văzut şi urme de sânge pe umăr.
Eşti rănit, am spus. Este grav?
Nu, nu. Din cauza unei grenade, am căzut şi m-am lovit de nişte pietre. Am reuşit să mă târăsc şi să dispar de acolo până au coborât ei din elicopter. I-am văzut cum te-au luat şi te-au băgat într-un camion şi cum au luat-o spre oraş. M-am gândit că dacă vei scăpa, vei căuta un hotel. Cu tine cum a fost?
I-am povestit ce mi se întâmplase, şi discuţia cu colonelul Chang.
De ce m-ai împins din maşină? am întrebat.
Ţi-am mai spus, a răspuns Yin. Eu nu-mi pot controla aşteptările încărcate de teamă. Ura mea faţă de chinezi este prea mare. Ei sunt mereu pe urmele mele. De ce ţi-au dat drumul?
N-am idee...
Yin s-a mişcat puţin, şi s-a strâmbat de durere.
Probabil, a spus, că acest Chang simte că te poate urmări şi pe tine.
Am dat din cap a îndoială. Putea fi adevărat?
Nu ştie, bineînţeles, cum funcţionează lucrurile, a continuat Yin, dar când te aştepţi ca soldaţii să apară, aşteptarea formează în egoul lui un gând care îl apropie de locul în care eşti tu. Probabil că el crede că aceasta este o putere a lui.
M-a privit tăios.
Tu trebuie să înveţi din asta. Trebuie să-ţi stăpâneşti gândurile.
M-a privit cu înţeles încă o clipă iar apoi, susţinându-şi braţul, m-a condus pe alee, prin spaţiul îngust dintre două clădiri spre ceea ce părea o ruină nelocuită.
Îţi trebuie un doctor, am spus.
Nu, nu! a spus, cu hotărâre. Ascultă-mă. Voi fi bine în curând, pentru că există aici oameni care mă vor ajuta, dar nu pot merge cu tine la minele mănăstirii. Trebuie să pleci singur.
M-am oprit brusc, cu un nod de frică în gât.
Nu cred că pot.
Trebuie să-ţi controlezi frica asta, mi-a spus Yin, alarmat, trebuie să fii detaşat. E nevoie de tine pentru Shambhala. Trebuie să pleci singur.
S-a străduit să se ţină în picioare în timp ce se apropia de mine.
Nu înţelegi că poporul acesta a suferit foarte mult? Au aşteptat tot timpul momentul când Shambhala va fi revelată lumii întregi. Gândeşte-te la oamenii care ne-au ajutat să ajungem până aici! mi-a spus, forţându-mă să-l privesc în ochi. Mulţi dintre ei au riscat totul! Unii au fost închişi, alţii au fost împuşcaţi!
Tremuram.
Uită-te la mine, i-am spus. De-abia mă mai ţin pe picioare.
S-a încruntat brusc.
Nu crezi că taică-tău a fost la fel de speriat când a ajuns pe plajele din Franţa, în război? La fel mulţi alţii... Dar a făcut- o! Dacă n-ar fi făcut-o nici el, nici alţii? Războiul ar fi fost pierdut. Libertatea tuturor ar fi fost pierdută. Noi, în Tibet, ne-am pierdut libertatea, şi ce se întâmplă acum nu ne priveşte numai pe noi. Lucrurile sunt deasupra persoanelor noastre. Ceea ce trebuie să se întâmple onorează sacrificiile mai multor generaţii, înţelegerea Shambhalei, folosirea câmpurilor de energie în acest moment al istoriei, este un pas necesar în evoluţia omenirii. Este încununarea unei întregi generaţii. Dacă dăm greş, eşuează cu noi şi toţi cei dinaintea noastră..
A privit în gol, cu lacrimi în ochi. Grimase de durere îi deformau chipul.
Aş merge, dacă aş putea, a spus. Cred că tu eşti singura noastră şansă.
S-a auzit zgomotul de camioane. Două maşini cu trupe au trecut prin faţa hotelului.
Nu ştiu unde să mă duc, am spus.
Mănăstirea cea veche nu este departe, a spus Yin. Ajungi acolo în doar o zi. O să găsesc pe cineva să te conducă.
Ce trebuie să fac aici? Ai spus mai devreme că urmează un test. La ce te-ai referit?
Pentru a reuşi să treci prin poartă, trebuie să permiţi energiei divine să treacă prin tine şi să îţi programezi câmpul aşa cum ai învăţat. Ştii cum iese acest câmp din tine şi merge spre ceilalţi; ştii ce efect are asupra lucrurilor care ţi se întâmplă. Cel mai important lucru: controlează-ţi frica, rămâi detaşat. Te mai temi încă. Nu vrei să-ţi pierzi viaţa.
Bineînţeles că nu vreau să-mi pierd viaţa! am strigat. Am pentru ce să trăiesc.
Da, ştiu, ştiu, mi-a spus cu blândeţe. Dar acestea sunt gânduri foarte periculoase. Trebuie să nu te mai gândeşti la eşec. Eu nu pot face asta, dar tu poţi. Trebuie să fii sigur cu toată credinţa de care eşti în stare că vei fi salvat, şi că vei reuşi.
O secundă a tăcut, încercând să-şi dea seama dacă îl înţelesesem.
Altceva? am întrebat.
Da, a spus el. Când totul se duce de râpă, să continui să afirmi că Shambhala îţi vine în ajutor. Fii atent la...
S-a oprit, dar ştiam ce vroia să spună.
A doua zi dimineaţă mă găseam în cabina unui camion vechi, înghesuit între un cioban şi copilul lui de patru ani. Yin ştia ce avea de făcut. În ciuda durerilor, ne târâsem spre un adăpost, o casă veche de cărămidă, unde ni se oferise mâncare caldă şi un pat moale în care să ne petrecem noaptea. Yin a rămas treaz până târziu, stând de vorbă cu oamenii. Puteam doar bănui că ar fi vorba de membri ai grupului său. N-am pus nici o întrebare. Ne-am trezit devreme, şi nu după mult timp, camionul în care mă aflam a părăsit locul, cu mine înăuntru.
Acum călătoream pe un drum acoperit cu mâzgă, care urca în serpentine spre înălţimile munţilor. După o curbă, am văzut cu groază că locul din care plecasem era plin de soldaţi şi maşini.
Stai! i-am spus şoferului .Yin are nevoie de ajutor. Trebuie să ne oprim.
Bătrânul a dat din cap.
Trebuie plecăm, trebuie plecăm!
A vorbit apoi în tibetană cu copilul, privindu-mă câteodată, ca şi cum ar fi trebuit să ştiu ceva ce nu ştiam Am traversat o trecătoare, şi apoi am început să coborâm.
Frica îmi strângea stomacul. Eram în mare îndoială. Dacă Yin reuşise să scape şi avea nevoie de mine? Pe de altă parte, ştiam ce ar fi vrut el să fac. Ar fi insistat să plec mai departe. Am încercat să-mi păstrez energia sus, dar o parte din mine nu putea să nu se întrebe dacă nu cumva toate poveştile despre porţile Shambhalei nu erau doar poveşti... Şi chiar dacă erau adevărate, de ce să intru eu şi nu altcineva, Jampa sau Lama Rigden, de exemplu? Lucrurile nu prea aveau sens.
Am încercat să mă scutur de aceste gânduri şi să-mi menţin nivelul energiei înalt, privind la piscurile acoperite cu zăpadă. Am traversat câteva orăşele, printre care şi Dormar. După o supă rece şi câteva roşii uscate, am adormit. Am dormit multă vreme. Când m-am trezit, era după-amiaza târziu, şi fulgi mari începuseră din nou să cadă. Curând, drumul a fost acoperit cu un strat alb şi proaspăt de zăpadă. Am continuat să călătorim printr-un decor tot mai pietros, mai muntos. Aerul devenea tot mai rarefiat. La distanţă se mai vedea un lanţ de munţi, mai înalţi.
Trebuie că sunt munţii Kunlun, m-am gândit, cei despre care îmi povestise Yin. O parte din mine nu avea nici o încredere în evenimente, dar cealaltă ştia că eu, de unul singur, stăteam faţă în faţă cu monolitul chinez, cu tot cu soldaţii lui şi ateismul său sceptic.
Din spatele nostru, am auzit huruitul unui elicopter. Inima mi-a sărit din piept, dar am încercat să mă menţin calm şi atent.
Bătrânul a ignorat ameninţarea şi a continuat să conducă încă vreo jumătate de oră, apoi a zâmbit şi mi-a arătat ceva înainte. Prin ninsoare se vedea o clădire mare de piatră în vârful unei coline. În partea ei stângă se vedeau câteva ziduri prăbuşite, în spate se vedeau coloane înalte de piatră, acoperite cu zăpadă. Mănăstirea avea trei sau patru etaje. Acoperişul lipsea, probabil putrezise de mult. M-am uitat foarte atent, să văd dacă era vreo mişcare. Nimic. Părea complet abandonată, şi de multă vreme.
La baza muntelui, la câteva zeci de metri sub mănăstire, camionul a oprit şi bătrânul m-a îndemnat cu un gest spre structura cea nemişcată. Am ezitat, privind la zăpada viscolită de afară. Bătrânul a insistat cu gestul, mai nervos, de parcă ar fi trebuit să mă grăbesc.
Am luat pachetul pe care mi-l pregătise Yin şi am pornit urcuşul. Temperatura era în scădere dar speram că sacul de dormit şi cortul pe care le căram în spate să nu mă lase să îngheţ peste noapte. Dar soldaţii? Camionul cu care venisem mi-a dispărut din raza vederii. Nu se auzea nici un sunet.
Privind în jur, am găsit o scară cioplită în piatră care ducea în susul dealului şi am început urcuşul. După vreo cincizeci de metri, m-am oprit şi am privit în jur. Nu se vedeau decât piscuri înzăpezite de munţi...
Pe măsură ce m-am apropiat de mănăstire, am văzut că, de fapt, nu era pe un deal, ci pe o surplombă uriaşă a muntelui din spate. Poteca ducea exact la deschiderea care fusese o dată o poartă uriaşă. Am intrat cu prudenţă. Pietre uriaşe erau împrăştiate peste tot. Mă găseam într-un coridor imens.
Am trecut de câteva încăperi care se deschideau în amândouă părţile. În final, am ajuns într-o sală mare, care avea o uşă spre spatele mănăstirii. Jumătate din zidul din spate era prăbuşit, şi pietrele de construcţie, unele mai mari decât o masă, zăceau împrăştiate peste tot.
Cu coada ochiului, am prins o mişcare lângă zidul prăbuşit. Am îngheţat. Ce era, oare? Cu grijă, am mers până la surpătură şi m-am uitat afară, în toate direcţiile. Nu erau mai mult de treizeci de metri până la peretele drept al muntelui. Nu era nimeni acolo.
Am văzut din nou o mişcare vagă, tot în marginea câmpului privirii. Părea să fie mai departe, lângă peretele muntelui. Am simţit cum mi se încreţeşte pielea. Ce se întâmpla de fapt? Ce vedeam? M-am gândit să-mi iau bagajul şi să cobor unde mă lăsase camionul, dar n-am făcut-o. Îmi era frică, dar energia mea era puternică.
M-am concentrat cât de bine am putut şi am pornit, prin zăpada care cădea într-una, spre dealurile unde mi se păruse că văd mişcare. Am ajuns acolo, dar n-am găsit nimic. Peretele muntos pe lângă care treceam era plin de crevase verticale, inclusiv una mai largă. Părea un fel de peşteră. Când m-am uitat mai atent, am văzut că avea câţiva metri adâncime. Era prea îngustă ca să fie bună ascunzătoare, şi mai era şi plină cu zăpadă. Am căutat urme, dar deşi zăpada avea aproape douăzeci de centimetri, nu am găsit altele decât pe ale mele...
Zăpada cădea mai deasă acum, aşa că am intrat din nou în mănăstire şi am găsit un colţ într-una din încăperi, protejat de zăpadă şi vânt. Mă cuprinsese şi foamea. Am pornit primusul şi m-am apucat să-mi pregătesc o supă la plic.
Priveam la apa care fierbea şi mă gândeam la cele întâmplate. Nu mai era mai mult de o oră până la căderea întunericului şi nu ştiam unde mă aflam. Nu aveam nici o lanternă în bagaj. De ce nu fusese Yin mai grijuliu? Butelia primusului nu avea cum să mă ţină toată noaptea. Trebuia să găsesc lemne sau bălegar de iac.
Mintea îmi juca feste. Cum ar fi fost să stau toată noaptea în întuneric. Dacă zidurile astea vechi începeau din nou să se prăbuşească în vânt?
La acest gând, am auzit un zgomot de surpare într-o încăpere vecină. Am dat fuga acolo şi am văzut acum o parte din zid se desprinsese şi pietrele se rostogoleau pe jos.
- Dumnezeule! am strigat. Trebuie să plec de aici!
Am oprit primusul, mi-am luat bagajul şi am ieşit afară.
Trebuia să îmi găsesc adăpost în viscolul acela, aşa că am alergat la peretele din spatele mănăstirii, sperând să găsesc o crevasă suficient de mare ca să încap acolo.
Am căutat degeaba. Nici una nu era nici destul de largă, nici destul de adâncă. Vântul se înteţise. Un troian de zăpadă a căzut în faţa mea. M-am uitat în sus şi am văzut zăpada strânsă pe brâne, deasupra mea. Dacă se pornea vreo avalanşă? Cu ochii minţii vedeam zăpada prăbuşindu-se cu mare viteză.
Din nou, în timp ce mă gândeam', am auzit un zgomot ca un pârâit, deasupra şi în dreapta mea. Am fugit spre mănăstire în ultima secundă, când zăpada s-a prăbuşit la mai puţin de douăzeci de metri de mine. Înainte să ajung la ziduri, m-am împiedicat şi am căzut într-un troian. De ce mi se întâmplau toate astea?
Mi-am amintit de Yin. Spusese: „La acest nivel al energiei, efectul aşteptărilor tale este instantaneu. Vei fi supus unui test.”
M-am ridicat. Bineînţeles! Acesta era testul! Nu-mi controlam frica. Am fugit înapoi în mănăstire şi mi-am făcut tabăra acolo. Temperatura scădea repede, şi ştiam că trebuia să-mi asum riscul să stau acolo. În timp ce îmi aranjam cortul, îmi imaginam cu putere că toate zidurile stau la locul lor.
M-a cuprins frigul. Trebuia să fac ceva... Mă vedeam stând lângă un foc. Combustibil! Trebuia să găsesc ceva care arde.
M-am uitat în jur. În alte camere, nimic. N-am ajuns la jumătatea holului, când am rămas trăznit. Mirosea a fum, a lemn ars! Uluitor!
Am înaintat cu grijă, privind în fiecare colţişor al fiecărei încăperi. Nu era nimic. În ultima cameră am văzut un foc de tabără şi o stivă de lemne.
Am intrat şi am privit înjur. Nu era nimeni acolo. Camera avea şi o altă uşă decât pe cea pe care intrasem eu, care dădea afară, şi mai avea şi o jumătate de acoperiş. Era chiar cald. Oare cine făcuse acest foc? Am ieşit pe uşa cealaltă şi m-am uitat înjur. Nici o urmă pe zăpadă... M-am întors în încăpere şi am văzut, în cadrul uşii celeilalte, o siluetă înaltă. Am încercat să mă concentrez să văd cine era, dar, uluitor, o vedeam numai cu coada ochiului. Mi-am dat seama că era omul pe care îl văzusem atunci când mă împinsese Yin afară din maşină. Când am încercat din nou să-l privesc direct, a dispărut. Mi s-a făcut părul măciucă. Nu-mi venea să cred că mi se întâmpla aşa ceva.
Cu mare atenţie, am ieşit în hol şi m-am uitat în toate părţile. N-am văzut nimic. M-am gândit din nou să fug din mănăstire înapoi la munte, dar ştiam că temperatura scădea rapid, şi nu prea vroiam să mor îngheţat. Singura mea opţiune era să mă duc să-mi iau lucrurile şi să mă întorc la acel foc. Asta am şi făcut, privind cu atenţie fiecare colţişor.
M-am aşezat. O pală de vânt mi-a lovit focul şi a împrăştiat cenuşă şi scântei peste tot. Priveam la flăcările care se reînteţeau, când mi-a venit un gând: îmi imaginasem un foc şi el se manifestase. Era prea mult să cred că aveam un câmp energetic chiar atât de puternic! Exista o singură explicaţie. Cineva mă ajuta. Silueta pe care o văzusem era un dakini!
Oricât de ciudat ar fi fost acest gând, m-am liniştit şi m-am relaxat. Am mai pus câteva lemne pe foc, mi-am făcut supa şi mi-am desfăcut sacul de dormit. După câteva minute, am mâncat şi m-am întins să dorm.
Când m-am trezit, primul lucru pe care l-am făcut a fost să privesc înjur. Focul se stinsese, şi prima geană a zorilor se vedea afară. Zăpada cădea tot atât de bogată ca şi cu o zi înainte. Ceva mă trezise. Ce?
Se auzea huruit de elicoptere, tot mai tare. Se îndreptau spre mine. Am sărit în picioare şi mi-am strâns rapid lucrurile. În câteva secunde, elicopterele erau exact deasupra mea, adăugând şi curentul lor la vântul care sufla în trombe.
Fără veste, pereţii mănăstirii au început să se surpe şi să cadă înăuntru, ridicând un val de praf orbitor. Am fugit prin spate, abandonându-mi bagajul. Crivăţul sufla orizontal zăpada. Nu vedeam decât până la vreo trei, patru metri în faţă, dar ştiam că în această direcţie aveam să ajung la peretele muntelui, unde fusesem cu o zi înainte.
M-am luptat să ajung la pantele stâncoase. Erau la vreo douăzeci de metri în faţa mea, dar ştiam că în lumina zorilor nu ar fi trebuit să fie atât de vizibile. Părea că muntele era scăldat într-o lumină lăptoasă, mai ales în jurul crevaselor mai mari pe care le explorasem ieri.
Mi-am dat seama ce însemna asta. Am fugit spre lumină în timp ce mănăstirea se prăbuşea în spatele meu. Când am ajuns la perete, elicopterele păreau să fie exact deasupra mea. Resturile zidurilor vechi se prăvăleau pe pământ, scuturându-l şi dislocând zăpada... Am văzut lângă mine o crevasă suficient de largă. O peşteră, în sfârşit!
M-am împiedicat la intrare şi am nimerit într-un întuneric complet, în care îmi pipăiam drumul înainte. Am dat de un perete, şi apoi de o altă deschizătură nu mai înaltă de un metru şi jumătate. M-am aplecat spre dreapta şi m-am târât, prinzând o rază de lumină care venea din faţă, de la mare distanţă. M-am luptat să înaintez.
La un moment dat, m-am împiedicat de o piatră mare şi am căzut cu capul înainte în praf şi pietriş, julindu-mi coatele. Huruitul elicopterelor mă împingea înainte. Am ignorat durerea şi am continuat să mă târăsc spre locul de unde venea lumina. După câteva zeci de metri vedeam aceeaşi deschizătură, dar nu părea să fie mai aproape. Am continuat să merg încă o oră, croindu-mi drumul spre luminiţa pe care o aveam în faţă.
Părea, în sfârşit, să se apropie, şi când am ajuns la câţiva metri de ea, am fost întâmpinat de o briză de aer călduţ, cu un parfum pe care îl simţisem şi mai devreme, la mănăstire. La distanţă de mine s-a auzit un glas uman, melodios şi cald, care a reverberat în corpul meu, inducându-mi o stare de euforie. Era oare chemarea despre care-mi vorbise Lama Rigden? Chemarea Shambhalei?
Am urcat încă puţin şi am privit înăuntru, prin deschizătură, în faţa mea se desfăşura o privelişte incredibilă. Priveam o vale largă, verde şi pastorală, întinsă sub un cer senin. În spate, vârfuri de munţi acoperiţi cu zăpadă. Totul era minunat de strălucitor în soare. Nu era cald, dar nici frig, şi plantele creşteau, luxuriant, peste tot. În faţa mea, dealul cobora într-o pantă uşoară spre fundul văii.
Am trecut prin deschizătură şi am pornit-o în jos, spre vale. Mă simţeam copleşit de energia degajată de acel loc şi concentrarea mea începea să aibă probleme. Luminile şi culorile se învolburau. Am simţit cum alunecam în genunchi. M-am rostogolit pe deal fără să pot să mă opresc, ca şi cum aş fi fost pe jumătate adormit, pierzând complet noţiunea timpului.


Cap. 7 - INTRÂND ÎN SHAMBHALA

Am simţit o atingere: mâini omeneşti luându-mă pe sus şi ducându-mă undeva. Mă simţeam în siguranţă, parcă pluteam, într-o stare euforică. După o vreme, am simţit din nou mireasma cea dulce, mult mai puternică acum, care îmi umplea parcă toată fiinţa.
Încearcă să deschizi ochii, mi-a spus o voce feminină.
Mă străduiam să mă concentrez. Am reuşit să disting silueta unei femei foarte înalte, probabil de aproape un metru nouăzeci, îmi întindea o ceaşcă.
Bea, m-a îndemnat.
Am deschis gura şi am luat o înghiţitură de supă. O supă gustoasă, cu roşii, ceapă şi broccoli foarte dulce. Mi-am dat seama că simţul gustului îmi era mai puternic decât înainte. Deosebeam foarte exact fiecare ingredient. Am băut toată ceaşca. În câteva momente, mintea mi-a devenit mai clară şi am reuşit să mă concentrez asupra a ceea ce aveam în jur.
Mă aflam într-o casă, sau ceva care semăna cu o casă. Era cald. Stăteam întins pe o canapea de culoare verde albăstruie. Podeaua era pavată cu dale de piatră brună, şi am văzut multe ghivece cu plante înşirate lângă pat. Deasupra, însă, era cerul liber, şi vedeam crengi de copac întinse din toate părţile. Adăpostul nu avea nici acoperiş, nici pereţi!
Ar trebui să te simţi mai bine acum, mi-a spus femeia. Dar trebuie să respiri.
Vorbea o engleză perfectă. Am privit-o mut. Părea asiatică. Era îmbrăcată într-o rochie tibetană ceremonială, brodată, şi purta nişte papuci moi şi simpli. Judecând după profunzimea privirii şi înţelepciunea care îi răzbătea prin voce ar fi putut avea cam patruzeci de ani, dar aspectul şi elasticitatea corpului mă ducea cu gândul la o persoană mult mai tânără. Deşi corpul era perfect proporţionat, toate trăsăturile ei mi se păreau supradimensionate.
Trebuie să respiri, a repetat. Ştiu că ştii s-o faci, altfel nu ai fi aici.
Am înţeles, până la urmă, ce vroia să spună, şi am început să respir, inspirând frumuseţea acelor locuri, vizualizând energia cum intra în fiinţa mea.
Unde mă aflu? am întrebat. Aici este Shambhala?
Femeia mi-a zâmbit şi mi-a făcut un semn afirmativ.
Nu-mi credeam ochilor, nu mă puteam minuna destul de frumuseţea feţei ei. Era luminoasă.
O parte din ea, mi-a răspuns. Ceea ce numim inelele Shambhalei. Mai departe, spre nord, sunt templele sacre.
Mi-a spus că se numea Ani, şi mi-am spus şi eu numele.
Spune-mi cum ai ajuns aici...
Într-un mod destul de dezordonat, i-am depănat întreaga poveste, începând cu un rezumat al discuţiilor mele cu Natalie şi cu Wil, viziunile, excursia în Tibet, inclusiv întâlnirea cu Yin şi Lama Rigden, poveştile despre legende, şi în final i-am spus cum găsisem poarta. N-am uitat să menţionez percepţiile luminoase, opera aparentă a fiinţelor numite dakini.
Ştii de ce te afli aici? m-a întrebat.
Am privit o clipă în tăcere.
Tot ce ştiu este că mi s-a cerut să vin, de către Wil, şi că este important să găsesc Shambhala. Mi s-a spus că aici se cunosc lucruri de care este mare nevoie în lume.
A dat din cap şi a privit în depărtare, cufundată în gânduri.
De unde ştii o engleză atât de bună? am întrebat, simţindu-mă din nou slăbit.
Vorbim multe limbi aici, mi-a zâmbit ea.
Ai întâlnit un om pe nume Wilson James?
Nu, dar prin această poartă se poate intra în inelele altor locuri. Probabil că este pe aici pe undeva.
S-a dus spre plante şi a adus un ghiveci, aşezându-l lângă mine.
Cred că trebuie să te odihneşti puţin, a spus. Încearcă să absorbi energia de la aceste plante. Programează în câmpul tău intenţia primirii energiei de la ele şi culcă-te.
Am închis ochii, urmându-i instrucţiunile întocmai, şi am adormit în câteva momente.
Mai târziu, am fost trezit de un fâşâit. Femeia era din nou lângă mine. S-a aşezat pe marginea canapelei.
Ce zgomot a fost acesta? am întrebat.
Vine de afară.
Prin sticlă.
Nu e sticlă, e un câmp energetic care arată ca sticla, dar nu se poate sparge. În lumea de afară nu a fost încă inventat.
Cum se creează? E electronic?
În parte, dar trebuie participare mentală pentru a fi activat.
Am privit la peisajul de afară. Erau şi alte adăposturi împrăştiate pe dealurile cu plante line, pe pajişti, peste tot până în adâncul văii. Unele aveau pereţi translucizi, ca şi cea a lui Ani, în care mă aflam. Altele păreau a fi făcute din lemn, în stil tibetan. Toate se încadrau perfect în peisaj.
Şi casele de acolo, cu arhitectură diferită? am întrebat.
Sunt create printr-un câmp de forţă, a spus ea. De multă vreme nu mai folosim metal şi lemn. Creăm exact ceea ce dorim, cu ajutorul câmpurilor.
Eram fascinat.
Şi amenajările din interior, apă, curent electric?
Apa se manifestă din vaporii atmosferici, iar câmpurile produc orice este nevoie.
Am privit complet neîncrezător în jur.
Mai spune-mi despre locul acesta. Câţi oameni sunt aici?
Câteva mii? Shambhala e un loc foarte mare.
M-am ridicat în capul oaselor, punându-mi picioarele pe podea. Mă cam durea capul. Vederea mi s-a tulburat.
Femeia s-a ridicat şi mi-a mai adus o ceaşcă de supă.
Bea asta, şi respiră încă puţin împreună cu aceste plante, mi-a spus.
Am făcut întocmai, şi energia mea s-a mărit la loc. Pe măsură ce respiram mai profund, totul a devenit mai strălucitor, mai frumos decât înainte. Inclusiv Ani. Faţa ei era şi mai radioasă, strălucind din interior, exact ca a lui Wil în trecut.
Dumnezeule! am exclamat, privind înjur.
E mult mai uşor să-ţi ridici nivelul energetic aici decât în celelalte lumi, a spus Ani, pentru că aici toată lumea dăruieşte energie la toată lumea şi îşi programează câmpul pentru niveluri mai înalte.
A spus „niveluri mai înalte” cu oarecare emfază, de parcă ar fi avut un înţeles mai special, dincolo de cuvinte.
Nu-mi puteam lua ochii de pe privelişte. Fiecare formă, de la plantele din ghivece până la dalele pavajului şi copacii de afară, părea să radieze lumină din interior.
Incredibil, am spus. Mă simt de parcă aş fi într-un film ştiinţifico-fantastic.
M-a privit cu seriozitate.
Multe din ideile filmelor ştiinţifico-fantastice sunt profetice. Ceea ce vezi este progresul. Suntem oameni ca şi tine, şi evoluăm în acelaşi mod în care tu şi celelalte lumi veţi evolua vreodată; asta dacă nu vă sabotaţi pe voi înşivă.
În acel moment un băiat de vreo paisprezece ani a intrat în încăpere, m-a salutat politicos şi a spus:
Perna ne-a chemat din nou.
Am auzit, a spus Ani. Adu hainele noastre, şi una pentru oaspete.
Nu-mi puteam lua ochii de la băiat. Avea în privire mai multă maturitate decât părea, şi avea un aspect familiar. Îmi amintea de cineva, dar nu ştiam de cine.
Poţi veni cu noi? m-a întrebat Ani, întrerupându-mi şuvoiul gândurilor. Cred că este important să vezi.
Unde ne ducem? am întrebat.
În vecini, să vedem ce se întâmplă. Vecina mea crede că a conceput un copil, acum câteva zile, şi doreşte să-i fac un control.
Eşti medic?
Nu avem medici, pentru că nu mai avem bolile pe care le cunoşti tu. Am învăţat cum să ne menţinem energia deasupra acelui nivel. Eu îi ajut pe oameni să-şi monitorizeze, să-şi extindă şi să-şi păstreze energia.
De ce spui că este important să văd asta?
Pentru că s-a întâmplat să fii aici în acest moment, mi-a spus ea, privindu-mă ca şi cum aş fi fost ageamiu. Sper să înţelegi evenimentele sincrone.
Băiatul s-a întors şi ne-am prezentat. Numele său era Tashi. Mi-a dat o jachetă de culoare albastru deschis, care arăta ca o haină de vânt obişnuită, dar nu avea nimic cu care să se încheie, şi nici cusături. Materialul fusese presat şi părea să fie un fel de bumbac. Era foarte uşoară.
Cum se face asta? am întrebat.
Sunt câmpuri de forţă, a spus Ani.
Ea şi Tashi au trecut prin perete cu un fâşâit. Am încercat să-i urmez, dar am fost împins înapoi. Parcă mă lovisem de plexiglas. Băiatul a izbucnit în râs.
Un fâşâit, şi Ani a intrat înăuntru, zâmbind.
Ar fi trebuit să-ţi spun ce să faci, îmi pare rău. Trebuie să vizualizezi câmpul de forţă care se deschide pentru tine. Doar să manifeşti această intenţie.
Am privit-o sceptic.
Vezi în minte cum se deschide, şi apoi treci prin el.
Am făcut întocmai şi am înaintat. Am văzut câmpul
deschizându-se. Arăta ca o distorsiune în spaţiu, ca razele de căldură care ies din asfaltul şoselelor în soare. Cu un fâşâit, am ieşit pe alee. Ani m-a urmat.
Unde mă aflam?
Urmându-l pe Tashi, am mers pe o potecă în josul dealului. Privind înapoi, am văzut că locuinţa lui Ani era cu totul ascunsă de copaci. Apoi altceva mi-a atras atenţia. Lângă casă se găsea o cutie, de mărimea unei valize, pătrată, neagră şi cu aspect metalic.
Ce este asta? am întrebat-o pe Ani.
E generatorul de putere, a spus ca. Ne ajută la încălzirea casei şi la programarea câmpurilor de forţă.
Eram confuz:
Cum adică vă ajută?
Mergea înaintea mea pe potecă. A încetinit, şi când am ajuns umăr lângă umăr, mi-a spus:
Generatorul de putere de lângă casă nu face nimic de unul singur. El amplifică energia câmpului de rugăciune spre un nivel mai înalt, ca să putem manifesta în mod direct ceea ce dorim.
Am privit-o întrebător.
Ce ţi se pare atât de fantastic în asta? a întrebat Ani, zâmbind. Ţi-am spus: toate astea înseamnă progres.
Nu ştiu, am spus. În tot timpul acesta în care am încercat să ajung în Shambhala nu m-am gândit prea mult cum va fi aici. Am crezut că va fi un grup de înţelepţi care meditează într-un loc. Şi iată că am găsit o cultură, o tehnologie... Este fantastic...
Nu tehnologia este importantă. Noi o folosim pentru a ne construi puterea mentală. Asta e important.
Ce vrei să spui?
Nu e totul aşa fantastic cum crezi tu. De-abia am descoperit lecţiile istoriei. Dacă priveşti cu atenţie evoluţia omului, vei vedea că tehnologia a fost precursor al lucrurilor care, după aceea, s-au făcut doar cu puterea minţii umane. Gândeşte-te... De-a lungul vremii, oamenii au creat tehnologie care să-i ajute să acţioneze şi să se adapteze în lume. La început au fost oalele în care s-a păstrat mâncarea, uneltele cu care s-a săpat pământul, adăposturile. Pentru a crea aceste lucruri, oamenii au transformat materialele pe care le-au găsit în lucrurile pe care şi le-au închipuit înainte cu mintea. Am vrut să călătorim mai repede, aşa că am inventat roata, şi apoi toate vehiculele care există. Am vrut să zburăm, aşa că au apărut avioanele care ne-au ajutat s-o facem. Am vrut să comunicăm la mare distanţă şi la orice oră, aşa că s-a inventat telegraful, telefonul, radioul, televiziunea, şi acum vedem ce se întâmplă în alte locuri.
M-a privit întrebător.
Vezi care este şablonul? Oamenii au inventat tehnologii pentru că au vrut să ajungă în alte locuri, să intre în legătură cu alţi oameni, şi pentru că au avut credinţă că acest lucru este posibil. Tehnologia a fost ca o treaptă către ce putem face, către dreptul nostru din naştere. Rolul tehnologiei este să ne ajute să clădim în noi încrederea că putem face noi înşine toate aceste lucruri, cu puterile noastre interioare. Aşa că la începutul istoriei Shambhalei, am împins tehnologia înainte, pentru a servi în mod conştient la dezvoltarea minţii omeneşti. Am realizat care este potenţialul câmpului nostru de rugăciune şi am reproiectat întreaga tehnologic cu scopul amplificării acestui câmp. Aici, în inele, mai folosim încă dispozitivele de amplificare, dar suntem pe punctul de a le scoate din joc şi de a folosi numai câmpul aşteptărilor noastre pentru toate lucrurile pe care dorim să le facem sau de care avem nevoie. Cei din temple fac deja asta.
Aş fi vrut să-i mai pun întrebări. După o serpentină, am văzut o prăpastie largă spre dreapta. Ecoul apei care cădea mi-a ajuns la urechi.
Ce sunet e acesta? am întrebat.
E o cascadă acolo, mi-a spus Ani. Vrei să o vezi?
Nu mi-am dat seama imediat ce vroia să spună.
Vrei să spui, intuitiv? am întrebat.
Bineînţeles că vreau să spun intuitiv, a zâmbit ea. Trăim prin intuiţie.
Tashi se oprise şi se uita înapoi.
Du-te şi spune-i Pernei că venim, i-a spus Ani.
Copilul a zâmbit şi a luat-o înainte, alergând.
Am urcat panta stâncoasă, apropiindu-ne de cascadă, croindu-ne drum printre arbuşti scunzi şi deşi. Am ajuns la marginea apei. Pârâul era lat de câţiva metri şi curgea cu mare viteză. Ani mi-a făcut semn s-o urmez. Am mers de-a lungul curentului şi am coborât până sub cascadă. De acolo, puteam vedea căderea de apă de aproape douăzeci de metri.
Ceva mi-a atras atenţia, şi m-am dus până pe margine, privind în jos. Spre surprinderea mea, prin apa spulberată am văzut două siluete rozalii, îndreptându-se una spre alta. Chiar dacă lumina nu era prea puternică, mi s-a părut foarte densă, mai ales în zona umerilor şi a şoldurilor. M-am străduit să-i disting cât mai bine, şi mi-am dat seama că erau goi.
Aşadar, asta ai vrut să vezi? m-a întrebat Ani râzând.
Nu-mi puteam lua ochii de la privelişte. Ştiam că priveam câmpurile energetice ale unui bărbat şi unei femei. S-au apropiat unul de altul. Câmpurile lor s-au unit încă înainte ca ei să se fi atins. Încet, am văzut o altă formă la jumătatea câmpului femeii. După câteva minute, cei doi s-au despărţit. Luminiţa din femeie a devenit mai puternică. Cei doi s-au îmbrăţişat din nou şi păreau să stea de vorbă, dar zgomotul cascadei le acoperea glasurile. Fără veste, cei doi au dispărut.
Mi-am dat seama că făcuseră dragoste şi m-am simţit foarte stânjenit.
Cine sunt? am întrebat.
Nu i-am recunoscut, a spus Ani. Dar sunt de pe aici.
Mi s-a părut că au conceput un copil, am spus. Crezi că asta a fost intenţia lor?
Ani a izbucnit în râs.
Aici nu suntem în celelalte lumi. Bineînţeles că asta a fost intenţia lor. La acest nivel de energic şi intuiţie, aducerea unui suflet pe Pământ este un proces deliberat.
Cum de au dispărut aşa?
Au ajuns aici prin proiecţie mentală, printr-un câmp al deplasării. Dispozitivul de amplificare ne permite să facem şi aşa ceva. Acelaşi câmp electromagnetic care transmite imaginea în televiziune poate fi folosit pentru conectarea coordonatelor unui loc îndepărtat din spaţiu cu locul unde ne aflăm. Când facem asta, putem privi o scenă oriunde dorim, sau putem merge în alte locuri, folosind un câmp de rugăciune amplificat. Teoreticienii găurilor de vierme din alte culturi studiază aceste fenomene acum, doar că nu sunt în deplina conştienţă a rezultatelor acestor lucruri.
O priveam, încercând să absorb informaţiile noi.
Pari copleşit, mi-a spus.
Am dat din cap afirmativ, schiţând cu greu un zâmbet.
Hai să mergem. Suntem aşteptaţi la Perna.
Casa era la fel ca şi cea a lui Ani, doar că era pe o altă parte a dealului şi era decorată altfel. Aceeaşi cutie neagră afară, acelaşi câmp de forţă pe post de geam ca mai înainte. Am fost întâmpinaţi de Tashi şi de o altă femeie, Perna.
Perna era mai înaltă decât Ani, şi mai subţire. Avea părul negru şi lung. Purta o rochie albă, lungă, şi zâmbea, dar puteam spune că nu era totul în ordine. A dorit să fie singură cu Ani, aşa că femeile au dispărut în altă încăpere, lăsându-ne pe mine şi pe Tashi singuri în salon.
Eram gata să-l întreb ce nu era în ordine, când am simţit ca un curent în aer, în spatele meu. Distorsiunea în câmp s-a produs, ca şi la Ani acasă, doar că de data asta se întâmpla în mijlocul camerei. Am clipit, încercând să înţeleg ce se petrecea de fapt. În distorsiune a apărut un câmp cu câteva plante mici, văzute parcă printr-o fereastră. Spre marea mea surpriză, prin fereastra respectivă a intrat în cameră un bărbat.
Tashi s-a ridicat şi a făcut prezentările. Bărbatul se numea Dorjee. M-a salutat şi a întrebat unde era Perna. Tashi a făcut semn spre dormitor.
Ce s-a întâmplat? am întrebat.
Tashi m-a privit zâmbind.
Soţul Pernei a venit de la fermă, mi-a răspuns. Nu face nimeni asta în celelalte lumi?
I-am povestit pe scurt despre zvonurile şi miturile care circulau despre yoghinii care se puteau proiecta la distanţă.
Eu n-am văzut niciodată aşa ceva, am adăugat cu seriozitate. Cum se produce acest fenomen?
Vizualizăm locul în care dorim să ajungem, şi amplificatorul ne ajută să creăm o fereastră în acel loc, care se deschide exact în faţa noastră. Se creează simultan o deschidere şi în cealaltă direcţie. Aşa am putut vedea unde a fost înainte să intre aici.
Amplificatorul e cutia neagră de afară, nu?
Exact.
Şi toţi puteţi face asta?
Da, şi destinul nostru e să o facem fără amplificator.
S-a oprit, s-a uitat la mine şi m-a întrebat:
Vrei să-mi povesteşti despre cultura ta, despre locurile de afară?
Înainte de a putea răspunde, am auzit o voce în dormitor, spunând:
S-a întâmplat din nou!
Tashi şi cu mine ne-am privit.
După câteva minute, Ani, Perna şi soţul Pernei au ieşit din dormitor şi s-au aşezat în salon, lângă noi.
Eram atât de sigură că sunt însărcinară, a spus Perna. Puteam vedea energia, am şi simţit-o câteva momente, şi apoi a dispărut. Trebuie să fie tranziţia.
Tashi o privea fascinat.
Ce crezi că s-a întâmplat? am întrebat.
Am intuit că a fost o sarcină paralelă, şi copilul s-a dus în altă parte, a răspuns Ani.
Dorjee şi Perna s-au privit îndelung.
Vom încerca din nou, a spus Dorjee. De obicei nu se întâmplă de două ori aceleiaşi familii.
Trebuie să plecăm, a spus Ani.
S-a ridicat şi a îmbărbătat gazdele. Eu şi Tashi am urmat-o prin câmpul de forţă.
Eram uimit. În anumite chestiuni, civilizaţia de aici mi se părea comună, în altele era cu totul fantastică. Încercam să înghit tot ce vorbisem şi auzisem. Ani ne-a condus la o belvedere, de unde se deschidea toată valea.
Cum de există un loc cu temperatură atât de înaltă în Tibet? am întrebat.
Temperatura e controlată de câmpurile noastre, iar pentru cei cu un nivel energetic scăzut, suntem invizibili. Legendele spun că acest lucru se va schimba când se produce tranziţia.
Eram uluit de-a binelea.
Cunoşti legendele? am întrebat.
Ani a dat din cap, afirmativ.
Bineînţeles. Shambhala este originea legendelor şi marii majorităţi a profeţiilor de-a lungul istoriei. Ajutăm la inducerea informaţiei spirituale în alte culturi. Ştim că e doar o chestiune de timp, şi tot mai mulţi dintre voi ne veţi găsi.
Ştiaţi şi de mine, personal? am întrebat.
Nu, nu ştim de cineva anume. Dar ştim că în momentul în care nivelul de energie şi conştienţă creşte, în general, voi veţi lua Shambhala în serios şi veţi veni aici. Aşa spun legendele. În momentul mutaţiei sau tranziţiei Shambhalei, vor veni oameni din alte culturi. Şi nu vor fi unii sau alţii din Orient, care ne-au găsit câteodată, ci şi occidentali care vor fi ajutaţi şi susţinuţi ca să vină aici.
Spui că legendele prezic o tranziţie. Ce este asta?
Legendele spun că în momentul în care celelalte culturi încep să înţeleagă etapele extinderii câmpului de rugăciune uman - conectarea la energia divină, proiectarea energiei în lume prin iubire, programarea câmpului energetic pentru favorizarea evenimentelor sincrone, energizarea altora şi detaşarea - restul lucrurilor pe care le facem aici, în Shambhala, vor fi şi ele cunoscute.
Adică restul celei de A Patra Extinderi?
Da. Pentru asta eşti aici. Asta trebuie să vezi.
Poţi să-mi vorbeşti despre asta?
A negat cu un gest.
Trebuie să faci lucrurile gradat, pas cu pas. Mai întâi trebuie să-ţi dai seama încotro se îndreaptă omenirea. Nu cu mintea, ci cu ochii, cu simţirea. Shambhala este modelul acelui viitor.
Am dat din cap afirmativ.
Este momentul ca lumea să afle de ce sunt capabili oamenii, încotro se îndreaptă evoluţia. O dată ce acest lucru se înţelege, veţi putea să vă extindeţi câmpul şi mai mult, veţi deveni şi mai puternici. Dar trebuie să înţelegi că eu nu deţin informaţii despre A Patra Extindere. Eu te voi conduce doar câţiva paşi, dar cei din temple cunosc mult mai mult.
Ce sunt templele? am întrebat.
Sunt inima Shambhalei, locul mistic pe care ţi l-ai imaginat. Acolo se desfăşoară adevărata muncă a Shambhalei.
Şi unde se află?
A arătat spre nord, peste vale, spre un grup circular de munţi, aflat la o oarecare distanţă.
Dincolo de piscurile acelea, a spus.
Cât am vorbit noi, Tashi a rămas tăcut, ascultându-ne. Ani l-a privit şi l-a mângâiat pe cap.
Am avut o intuiţie că Tashi va fi chemat la templu, a spus ca, dar îmi face impresia că pe el îl interesează mai mult lumea voastră...
M-am trezit brusc, transpirat. Visasem că eram la templu cu Tashi şi cu altcineva, pe punctul de a înţelege A Patra Extindere. Ne găseam într-un labirint de piatră de culoarea bronzului, şi în depărtare se vedea un templu de culoare albăstruie. O persoană în costum tibetan stătea afară. În vis, fugeam de ofiţerul chinez pe care îl întâlnisem şi îl văzusem în realitate de câteva ori. Acesta mă urmărea prin temple, şi rând pe rând, acestea erau distruse. Îl uram din toată inima pentru ceea ce făcea.
M-am ridicat şi am încercat să mă concentrez, de-abia amintindu-mi cum mă întorsesem acasă la Ani. Acum mă găseam într-un dormitor, şi era dimineaţă. Tashi stătea pe un scaun, lângă pat, şi mă privea.
Am oftat, încercând să mă calmez.
Ce s-a întâmplat? m-a întrebat el.
Am avut un coşmar, am spus.
Vrei să-mi povesteşti despre celelalte lumi?
Tu nu poţi merge acolo printr-o gaură de vierme, sau cum îi spuneţi voi?
A negat cu un gest.
Nu se poate, nici în templu. Bunica mea a intuit că s-ar putea, dar nu a reuşit nimeni din cauza diferenţelor energetice dintre cele două locuri. Cei de la templu pot vedea ce se întâmplă afară, dar atât...
Mama ta pare să cunoască multe despre celelalte lumi.
Noi primim informaţii de la cei care stau în templu. Vin deseori pe aici, mai ales când simt că e momentul ca unul dintre noi să se alăture lor.
Să se alăture lor?
 Aproape toţi de aici aspiră la un loc în templu. Este o mare onoare, şi o şansă de a influenţa celelalte lumi.
Cum vorbea, m-a izbit maturitatea din vocea lui. Parcă ar fi avut cel puţin treizeci de ani. Chiar dacă era dezvoltat fizic, avea figură de copil.
Şi tu? am întrebat. Vrei să te duci la templu?
Mi-a zâmbit şi a privit spre cealaltă încăpere, de parcă nu ar fi vrut ca mama să-i audă spusele.
Nu, eu îmi doresc să merg în celelalte lumi. Vrei să-mi povesteşti despre ele?
I-am spus cât de multe am putut: cum trăiesc oamenii, ce se mănâncă, despre lupta pentru democraţie, despre corupţia pe care o favorizează banul, despre problemele de mediu. Era entuziasmat, spre mirarea mea. Mă aşteptam să fie alarmat, furios, dezamăgit.
Ani a intrat în cameră. Simţise, probabil, că se discuta ceva foarte important. Nici unul dintre noi n-a spus nimic. M-am întins din nou pe pernă.
Trebuie să mai băgăm nişte energie în tine, mi-a spus ea. Vino cu mine.
M-am îmbrăcat şi ne-am dus împreună afară, în spatele casei. Era acolo o peluză, cu iarbă înaltă, şi lângă copaci, nişte arbuşti care semănau cu asparagus. Mi-a cerut să mă dezmorţesc, şi am încercat să fac exerciţiile pe care le ştiam de la Yin.
Stai aici, mi-a spus ea după ce am terminat, şi încearcă să-ţi amplifici energia.
Şedea lângă mine. Am început să respir adânc, concentrându-mă pe frumuseţile din jur, vizualizând fluxul energetic. Ca şi altă dată, culorile şi formele au început să iasă în evidenţă.
Am privit-o pe Ani, şi am remarcat expresia de înţelepciune a feţei ei.
Foarte bine, a spus ea. Nu erai bine ieri când ne-am dus la Perna. Îţi mai aminteşti ce s-a întâmplat.
Sigur, am spus.
Îţi aminteşti ce s-a întâmplat când a spus că credea că a conceput?
Da.
A simţit că aşa era, şi apoi imediat energia a dispărut.
Ce crezi că s-a întâmplat? am întrebat.
Nimeni nu ştie exact. Aceste dispariţii se întâmplă de multă vreme. Am păţit-o chiar eu pentru prima oară, acum paisprezece ani. În acel moment, eram sigură că eram însărcinată cu gemeni, un băiat şi o fată, şi apoi, după o clipă, unul dintre ei a dispărut. L-am născut pe Tashi, dar am simţit mereu că sora lui este în viaţă undeva. De atunci, multe femei de aici au avut această experienţă. Erau sigure că au conceput şi, dintr-o dată, nu mai aveau nimic în pântec. Toate au născut între timp, dar n-au uitat acel eveniment. Acest fenomen s-a întâmplat cu regularitate în Shambhala în ultimii paisprezece ani.
A tăcut o clipă, apoi a reluat:
Se leagă într-un fel de tranziţie, poate chiar de prezenţa ta aici.
Nu ştiu, am spus, privind în gol.
Tu nu ai nici o intuiţie?
M-am gândit o secundă, şi apoi mi-am amintit de vis. Eram pe punctul de a i-l povesti, dar neştiind ce înseamnă, m-am abţinut.
Nu am intuiţii, doar multe întrebări.
A dat din cap şi a aşteptat.
Cum merg lucrurile aici? Ce fac oamenii, cu ce se ocupă?
Am evoluat până la un punct în care nu mai folosim bani, mi-a explicat Ani, şi nu mai producem şi nu mai construim lucruri ca în celelalte culturi. Cu zeci de mii de ani în urmă, am venit din culturile care produceau lucrurile de care aveau nevoie, ca voi. Dar, cum ţi-am spus, am înţeles gradat că destinul real al tehnologici era a fi folosită pentru dezvoltarea abilităţilor noastre mentale şi spirituale.
Mi-am mângâiat haina.
Tot ce aveţi este creat din câmpuri energetice?
Da.
Şi ce le ţine în această formă?
O dată create, aceste câmpuri rezistă atâta timp cât energia nu este perturbată de fenomene negative.
Şi hrana?
Hrana se creează în acelaşi mod, dar este mai bună dacă este cultivată şi crescută în mod natural. Plantele răspund energiei noastre şi ne dau foarte mult înapoi. Desigur, nu avem nevoie să mâncăm prea mult ca să menţinem nivelul de vibraţie. Majoritatea celor din temple nu mănâncă deloc.
Şi puterea? De unde iau aceste amplificatoare puterea necesară?
Energia este liberă. Cu multă vreme în urmă, am descoperit un aparat care folosea ceea ce voi numiţi fuziune la rece. Creează energic virtual liberă în cultura noastră, şi acest lucru ne-a eliberat de coruperea mediului şi ne-a ajutat să automatizăm producţia de bunuri, în masă. Gradat, toţi ne-am concentrat asupra căilor spirituale, asupra percepţiilor sincrone şi am descoperit adevăruri noi asupra existenţei noastre, pe care le-am împărtăşit şi celorlalţi.
În timp ce vorbea, am recunoscut că descria viitorul omenirii, aşa cum apărea el în A Noua şi A zecea Viziune.
Pe măsură ce ne desăvârşim spiritual aici, în Shambhala, a continuat Ani, înţelegem că scopul oamenilor de pe această planetă este să evolueze într-o cultură spirituală în toate aspectele ei. Apoi ne-am dat seama că avem o putere uriaşă în noi, şi că putem îndeplini ceea ce trebuie. Am învăţat extinderile şi le-am utilizat pentru a îmbunătăţi tehnologiile, cum ţi-am mai spus, şi pentru a le facilita creativitatea. Acum trăim simplu şi natural şi singura tehnologie de care ne mai folosim este cutia neagră, care ne ajută să creăm mental tot ceea ce dorim.
Această evoluţie s-a petrecut aici?
Nu, nu. Shambhala s-a mutat de multe ori.
Această afirmaţie m-a şocat, aşa că am cerut şi alte explicaţii.
Da, a continuat ea, legendele sunt foarte vechi şi vin din multe izvoare. Miturile despre Atlantida şi Meru vin de la civilizaţii vechi, care au existat în trecut şi unde s-a întâmplat evoluţia iniţială a Shambhalei. Dezvoltarea tehnologiei a fost pasul cel mai dificil pentru a pune progresul în serviciul dezvoltării spirituale; a fost posibil numai când fiecare şi-a dat seama că înţelegerea lucrurilor spirituale este mai importantă decât banul şi politica. Aceste lucruri au avut nevoie de timp, pentru că oamenii erau cu totul blocaţi de frică - credeau că ei trebuie să manipuleze evoluţia umană cu ego-urile lor - şi doreau să folosească avantajele tehnologici în mod negativ, controlându-i pe ceilalţi. În multe dintre civilizaţiile trecute puţini erau cei care încercau să-i supună pe ceilalţi cu ajutorul maşinilor care amplifică energia, motorizând şi controlând gândurile altora. De multe ori, asemenea încercări au dus la războaie, distrugeri în masă, şi omenirea a luat-o de multe ori de la început. Culturile exterioare au această problemă acum. Există oameni care vor să controleze pe toată lumea prin supraveghere, circuite integrate implantate în organism, prin scanarea undelor cerebrale. Poate că te întrebi ce s-a întâmplat cu ceea ce au lăsat în urmă culturile vechi. De ce nu s-a găsit aproape nimic? Glaciaţia şi deriva continentelor au îngropat multe lucruri şi apoi, o dată ce o cultură progresează până la punctul în care bunurile materiale sunt create mental, dacă se întâmplă un pas greşit şi negativismul prăbuşeşte nivelul energetic, totul dispare.
M-am cutremurat. Tot ce spunea ea se lega foarte bine, dar era cumplit de nesigur. Una era să emiţi o ipoteză că omenirea merge spre un viitor spiritual, şi cu totul alta să te pomeneşti într-o cultură care deja se găsea la acest nivel.
Ani s-a apropiat de mine.
Să nu uiţi că lucrurile pe care le vezi aici sunt în cursul natural al evoluţiei umane. Suntem mai avansaţi decât voi, dar pentru că noi am făcut asta, pentru voi va fi mai uşor.
A tăcut. Mi-a venit să râd.
Energia ta arată mai bine acum, a constatat Ani.
Nu-mi aduc aminte de când n-am mai fost atât de atent.
A dat din cap, încurajator.
Aşa cum am spus, există un nivel al energiei pe care cei de aici din Shambhala, reuşesc să îl menţină. Este contagios. Sunt mulţi oameni aici care ştiu cum să aducă energie în sine şi să o proiecteze către ceilalţi, creând un efect de multiplicare, şi fiecare primeşte energie şi dăruieşte câmpurilor de rugăciune ale celorlalţi în acelaşi timp. Îţi dai scama cum creşte? Toate ipotezele, toate aşteptările acestei culturi se unesc în acelaşi flux şi produc un câmp de rugăciune uriaş. Nivelul pe care îl dobândeşte o cultură este determinat aproape exclusiv de cât de conştienţi sunt membrii ei de existenţa câmpurilor speranţelor lor, în primul rând, şi de cât de mult reuşesc să practice extinderile, în al doilea rând. Când se practică extinderile, energia erupe. Dacă oamenii din culturile exterioare ar şti cum să facă energia să circule, făcând din extinderile câmpurilor de rugăciune o prioritate, ar ajunge la nivelul Shambhalei într-o clipită! Asta încercăm să facem la temple. Folosim extinderile pentru a ajuta la ridicarea nivelului de conştiinţă în culturile exterioare. Facem asta deja de mii de ani.
Am cântărit o clipă ceea ce auzisem, apoi am întrebat:
Poţi să-mi spui ce ştii despre A Patra Extindere?
M-a privit cu seriozitate.
Ştii că trebuie să urmezi calea pas cu pas, a spus ea. Ai fost ajutat, şi ca să ajungi aici, ai aflat primele trei extinderi şi o parte din a patra. Acum trebuie să te opreşti şi să înţelegi exact cum se întâmplă aceste lucruri. Când se completează o extindere, energia persoanei respective devine mai puternică. Acest lucru se întâmplă pentru că atunci când trimiţi energia înainte, pentru a favoriza elementelor sincrone şi a ridica nivelul celorlalţi, când îţi creşti şi susţii energia cu detaşare şi credinţă, promovezi un plan divin, şi cu cât acţionezi şi gândeşti mai în armonie cu divinul, puterea ta este mai mare. Îţi dai seama? Funcţionează ca un aparat de siguranţă încorporat, după cum nu mă îndoiesc că ai observat. Dumnezeu nu îţi dă putere decât dacă eşti în acelaşi rând cu intenţia universală.
Mi-a atins umărul şi a continuat:
Ceea ce ai de făcut acum este să te luminezi asupra direcţiei în care se îndreaptă omenirea, asupra evoluţiei culturii umane. Acest lucru trebuie să se întâmple. De aceea şi tu, şi alţii, trebuie să vedeţi şi să înţelegeţi Shambhala. Acesta este pasul următor în A Patra Extindere. Trebuie să înţelegi viitorul care se află în intenţia noastră. Ai înţeles deja cum stăpânim şi cum folosim tehnologia, şi cum o plasăm în serviciul evoluţiei spirituale interioare. Experimentarea extinderilor va amplifica energia ta şi îţi poţi programa asta în câmpul tău de rugăciune. Trebuie să înţelegi funcţionarea acestui lucru. Ştii deja cum să trimiţi câmpul înaintea ta, cum să favorizezi fluxul sincron pentru tine şi pentru alţii. Îţi extinzi câmpul, şi nu numai că îl proiectezi pentru a-i ridica şi ajuta pe cei din jur, ci o faci pentru ei şi pentru idealul lor spiritual şi cultural, similar cu ceea ce se vede aici, în Shambhala. Faci asta, şi îi ajuţi să-şi găsească rolul în evoluţie.
Am dat din cap, nerăbdător să aflu mai multe.
- Nu trebuie să o iei prea repede, a spus Ani. N-ai văzut tot ce trebuie să vezi despre viaţa noastră aici. Nu numai că stăpânim tehnologia, ci am şi restructurat deja lumea în care trăim, concentrând-o pe de-a-ntregul asupra evoluţiei spirituale, asupra misterelor existenţei, asupra vieţii însăşi...


Cap. 8 - PROCESUL VIEŢII

Am pornit-o la plimbare printre pietre şi copaci, mai multe sute de metri. Ani sfârşise conversaţia noastră cam abrupt, spunând că avea treabă, avea de făcut nişte pregătiri despre care-mi va povesti mai târziu... Aşa că mă plimbam singur.
Priveam frunzişul verde şi întrebările îmi umpleau mintea. Ani spusese că trebuia să văd cum s-a modelat cultura Shambhalei, concentrată asupra procesului vieţii. Oare ce însemna asta?
Cântăream întrebarea, când am observat un om pe potecă, venind spre mine. Era în vârstă, avea probabil cincizeci de ani, şi mergea cu pas hotărât. Când a ajuns lângă mine, m-a privit o clipă în ochi, după care m-a ocolit şi şi-a continuat drumul. Cu colţul ochiului am văzut că a întors capul, să mă privească încă o dată.
Mi-am continuat plimbarea, oarecum iritat. Omul nu se oprise şi nu se angajase în nici o conversaţie. M-am întors şi m-am luat după el, sperând să-l prind din urmă. El ocolise o stâncă de pe potecă şi dispăruse din raza vederii mele. Când am ajuns şi eu acolo, dispăruse chiar de tot. Eram dezamăgit. M-am întors acasă la Ani fără să-mi mai bat capul cu asta.
Ani m-a întâmpinat, cu nişte blugi şi o cămaşă în mână.
- O să ai nevoie de astea, mi-a spus.
Ia te uită! am spus. Ţi-ai folosit câmpul să creezi astea!
Începi să înţelegi, a râs ea.
M-am aşezat pe un scaun. Nu mă simţeam ca şi cum aş fi înţeles ceva.
A venit tatăl lui Tashi, a spus Ani.
Unde e? Am întrebat.
Înăuntru, cu Tashi.
A făcut un gest spre dormitor.
De unde a venit?
De la templu. E acolo de o vreme.
Am rămas mut de uimire.
Şi a venit aici?
Da, înainte de a te întoarce tu.
Cred că am trecut pe lângă el pe potecă.
Cred că a venit ca să ne pregătească, a spus Ani.
Pentru ce?
Pentru tranziţie. Crede că e momentul ca Shambhala să se mute.
Eram pe punctul de a întreba mai multe, când am observat că avea privirea absentă. Era cufundată în gânduri.
Ai spus că l-ai văzut pe tatăl lui Tashi pe potecă? m-a întrebat.
Am dat din cap afirmativ.
Atunci trebuie că mesajul pe care îl aduce este important şi pentru tine.
Trebuie să fim foarte conştienţi de acest proces.
S-a oprit o clipă, privindu-mă cu înţeles.
Ai spus de procesul vieţii. Ce înseamnă asta aici, în Shambhala? am întrebat.
Să privim întreg tabloul evoluţiei unei societăţi de când începe să-şi ridice nivelul energiei rugăciunii. Primul lucru care se întâmplă este că oamenii care creează tehnologia o vor face mai eficientă, mai automatizată, astfel încât majoritatea bunurilor de consum vor fi produse de către roboţi. Acest lucru se întâmplă deja şi în lumile exterioare şi e pozitiv, în ciuda faptului că e încă periculos, pentru că pune multă putere în mâinile a puţini. De asemenea, provoacă şomaj, şi mulţi oameni trebuie să-şi modifice viziunea asupra câştigării pâinii zilnice. Lucrul pozitiv este faptul că pe măsură ce producţia se automatizează, economia globală va începe să se orienteze spre informaţii şi servicii - oferind informaţia oportună pentru ceilalţi - şi, din necesitate, oamenii vor deveni mai intuitivi, mai atenţi, mai concentraţi asupra percepţiei evenimentelor sincrone din viaţă. Pe măsură ce cunoaşterea spirituală creşte şi oamenii devin conştienţi de puterea creativă pe care o pot atinge cu câmpul lor de rugăciune, tehnologia mai face încă un pas. Pasul nostru următor este descoperirea amplificatorului de unde, care îi va ajuta pe toţi să creeze mental tot ceea ce doresc. Când se întâmplă acest lucru, cultura devine liberă să se concentreze exclusiv pe aspectele spirituale, pe ceea ce noi numim procesul vieţii. Aici ne aflăm noi, în Shambhala, şi aici vor ajunge şi celelalte culturi. Întreaga noastră societate este educată între realitatea mai largă a spiritului. La un moment dat, fiecare cultură va fi conştientă că suntem fiinţe spirituale şi că trupurile noastre sunt atomi într-o stare de vibraţie oarecare, o vibraţie al cărui nivel poate fi ridicat dacă legătura noastră cu puterea rugăciunii va fi mai profundă. Aici, în Shambhala, înţelegem acest lucru, şi înţelegem şi că am venit aici dintr-un plan pur spiritual pentru a îndeplini ceva. Am venit cu misiunea de a aduce toată lumea în starea de conştiinţă spirituală deplină, generaţie după generaţie. De aceea am participat la procesul vieţii de la bun început, chiar dinainte de naştere...
M-a privit, să vadă dacă înţelegeam, şi apoi a continuat:
Există întotdeauna o relaţie intuitivă între mamă, tată şi copilul cel nenăscut.
Ce fel de relaţie? am întrebat.
Mi-a zâmbit.
Toată lumea ştie că sufletele încep să contacteze părinţii, înaintea concepţiei. Îşi fac simţită prezenţa, mai ales pentru viitoarea mamă. Este o parte a procesului de decizie asupra părinţilor potriviţi.
Am privit-o uluit.
Acest lucru se întâmplă deja în lumile exterioare, mi-a explicat ea în continuare. Oamenii au început doar acum să vorbească despre asta, să-şi dezvolte percepţiile. Întreabă orice mamă, şi vezi ce spune... Acelaşi tip de intuiţie este implicat şi în procesul căsătoriei, dacă te gândeşti mai bine. Pe măsură ce oamenii învaţă să-şi caute perechea în mod conştient, vor observa că pasiunea este esenţială, dar nu şi suficientă. Intuim cum va arăta viaţa noastră alături de persoana aleasă. Evaluăm - fie că suntem pe deplin conştienţi, fie că nu - dacă stilul de viaţă alături de acea persoană reprezintă un pas înainte faţă de mediul şi atitudinea în care am crescut noi. Vezi unde vreau să ajung? Alegerea perechii potrivite este importantă din punct de vedere evolutiv. Pe măsura dezvoltării spirituale, oamenii se vor alege unii pe alţii în mod conştient, pentru a clădi un cămin, o atmosferă care să reprezinte un mod de viaţă mai apropiat de adevăr, în comparaţie cu cel al generaţiilor trecute. Intuitiv, ştim că trebuie să adăugăm ceva la înţelepciunea lumii pe care am găsit-o. Înţelegi cum se desfăşoară acest proces? Când primim o intuiţie despre un copil care vrea să se nască din noi, o dată cu ea vin şi întrebări. De ce vrea acest copil să se nască în familia noastră? Cum va vrea să fie când va creşte? Cum va extinde înţelegerea lucrurilor pe care a găsit-o la noi?
Stai puţin, am spus. Nu trebuie să fim atenţi, să nu facem ipoteze despre viitorul copiilor noştri? Dacă greşim, dacă încercăm să ne împingem copiii în situaţii care nu sunt potrivite pentru ei? Mama mea credea că eu voi deveni predicator, şi a fost până la urmă foarte departe de realitate.
Acestea sunt numai intuiţii. Realitatea va fi aproape de gândul nostru, dar nu exact aceeaşi. De secole, căsătoriile sunt aranjate şi copiii sunt forţaţi să urmeze profesiile şi carierele indicate de părinţi. Vezi? Astfel, intuiţiile au fost greşit folosite. Putem învăţa din greşelile lor. Nu primim informaţii complete despre copiii noştri şi nici nu trebuie să-i controlăm în totalitate. Primim doar intuiţii, imagini tulburi despre ce vor face ei cu viaţa lor... Oricum, mama ta n-a greşit prea mult în ceea ce te priveşte...
Am râs. Ani avea, bineînţeles, dreptate.
Acum vezi unde se îndreaptă lucrurile. Ştim că atunci când mama şi tatăl intuiesc cum va folosi copilul înţelepciunea pe care o primeşte de la ei, cum o va extinde, sufletul nenăscut face acelaşi lucru. Are o viziune asupra a ceea ce vrea să îndeplinească. După aceasta urmează momentul concepţiei.
M-a privit o clipă.
Mai ţii minte ce am văzut la cascadă?
Da.
Ce crezi despre ce s-a întâmplat?
Lucrurile păreau să se facă în perfectă conştienţă.
Da, aşa a fost. O dată ce cuplul a hotărât să încerce să conceapă, pentru a aduce în lume sufletul pe care l-au intuit, actul fizic este o fuziune a câmpurilor energetice, astfel încât într-un mod real, orgasmul va deschide o poartă în cer, prin care sufletul va trece.
Mă gândeam la cele văzute la cascadă. Câmpurile energetice ale celor doi se uniseră, şi un nou câmp începuse să crească.
În gândirea materialistă a lucrurilor exterioare, a continuat Ani, unirea sexuală a fost redusă doar la biologie, la actul fizic. Aici, cunoaştem partea spirituală, adevărata realitate a lucrurilor. Cei doi şi-au unit câmpurile energetice în unul singur, şi copilul a fost produsul acestei uniri. Din nou, ştiinţa preferă să explice concepţia ca o combinare aleatorie de gene, şi bineînţeles că, privită la microscop, chiar aşa arată. Genele mamei şi ale tatălui se combină pentru a produce un copil, ale cărui caracteristici vor fi sincrone cu tot ce au mai bun cei trei. Îţi dai seama? Copilul are destinul ca intenţie vizualizată în viaţa sa preluată, iar genele combinate îi dau modul precis, tendinţele, talentele care sunt necesare împlinirii acestei intenţii. Oamenii de ştiinţă din lumile exterioare vor găsi, probabil, o explicaţie pentru acest proces. De aceea este atât de periculoasă combinarea genelor, făcută de doctori şi oamenii de ştiinţă. Constatarea bolilor este un lucru pozitiv, dar intenţia de a crea o inteligenţă superioară, un talent sau doar perceperea egoului, sunt dezastruoase. Această practică a dus la dispariţia unor civilizaţii trecute. Ceea ce vreau să spun, a încheiat Ani, este că aici, în Shambhala, luăm procesul de perpetuare în serios. În forma sa ideală, intuiţia părinţilor şi cea a copilului conlucrează pentru a oferi copilului cea mai bună pregătire pentru îndeplinirea scopului vieţii sale.
Spusele ei m-au făcut din nou să mă gândesc la concepţiile ratate din Shambhala.
Ce crezi că se întâmplă cu energia concepţiei care dispare? am întrebat.
A ridicat din umeri, privind spre uşa camerei lui Tashi.
Nu ştiu, a spus. Probabil că vom afla de la tatăl lui Tashi.
O altă întrebare mi-a răsărit în minte:
Nu înţeleg: cine merge în templu şi cine rămâne în inele?
Ani a început să râdă.
Cred că pentru tine e o mare confuzie... Cultura noastră este împărţită în cei care învaţă, şi cei care sunt chemaţi la templu. Mulţi dintre cei din templu se întorc aici din când în când, pentru câteva zile, pentru a menţine relaţiile, mai ales cu copiii. Situaţia se poate schimba oricând, călăuzită de intuiţii. Cei care muncesc în templu vin să înveţe, şi cei care învaţă se duc în templu. Este un eveniment fluid şi sincron.
O secundă a tăcut. I-am făcut semn să continue.
Următorul pas în procesul vieţii este ajutorul pe care îl dăm copilului să crească. Fiecare uită de ce a venit, ce a vrut să facă cu viaţa lui, aşa că unui copil trebuie să i se explice împrejurările care au înconjurat evenimentul naşterii lui. Este important ca să i se creeze un context de viaţă, astfel încât să afle ce s-a întâmplat înainte de sosirea lui şi unde este locul său. Acesta include istoria familiei în care s-a născut, în urmă cu câteva generaţii. Noi păstrăm înregistrări care seamănă cu benzile video. Stocarea de date se face electronic. Tashi, de exemplu, şi-a putut vedea familia până la şapte generaţii în urmă, a aflat despre vieţile lor, visele lor, realizările şi eşecurile lor, şi, la sfârşitul vieţii lor, ce ar fi făcut altfel. Toate aceste informaţii foarte importante au ajuns la tineri, care au fost ajutaţi astfel să clădească drumul vieţii lor învăţând din greşelile şi înţelepciunea celor de mai înainte. Tashi a învăţat multe de la străbunii săi. Ruda sa favorită este însă bunica.
Eram uluit.
Să faci astfel de înregistrări e o idee foarte bună! Mă întreb de ce nu o facem şi noi, acasă.
Nu o faceţi pentru că amânaţi mereu discuţiile despre moarte până în ultimul moment, şi adesea este prea târziu. Viaţa în celelalte culturi este încă prea ancorată în material, nu pe procesul în sine. Lucrurile vor deveni mai uşoare o dată cu trecerea timpului, când lumile exterioare vor învăţa să-şi susţină vibraţia şi vor învăţa extinderile câmpului de rugăciune. Acum reduceţi viaţa la banalităţi, la mondenităţi, însă ea este un proces constant, misterios, de informare.
Mă privea ca şi cum în spatele cuvintelor ei ar fi fost un sens mult mai profund.
Tu însuţi trebuie să depăşeşti această tendinţă şi să rămâi concentrat asupra procesului care ţi se întâmplă ţie. Ai venit în Shambhala într-un moment în care este tranziţie. Tatăl lui Tashi este aici, şi vorbeşte cu Tashi despre Viitorul său şi situaţia templului. Tashi încă nu intuieşte plecarea sa spre templu. Este interesat de lumea voastră. Tu ai apărut exact în toiul acestui fenomen. Asta înseamnă ceva, nu?
Ca şi cum ar fi fost o subliniere a cuvintelor lui Ani, am auzit amândoi un zgomot îndepărtat, ca un murmur, care a dispărut foarte repede.
N-am mai auzit niciodată aşa ceva, a spus Ani, confuză.
M-a trecut un fior.
Cred că e un elicopter, am spus.
Mi-a trecut din nou ideea de a-i povesti visul meu, dar înainte să o pot face, ea a vorbit din nou:
Trebuie să ne grăbim. Trebuie să afli cine suntem, ce cultură am creat. Vorbeam despre importanţa ideii ca tinerii să înţeleagă succesiunea de generaţii care a trăit înaintea lor. Toţi care trăiesc în inele află aceste lucruri la vârstă foarte fragedă. Atunci când spiritualitatea lor se trezeşte şi simt de ce au venit.
Ani a ridicat degetul.
Toţi cei de aici, a spus ea răspicat, ştiu că lumea evoluează prin succesiunea generaţiilor. O generaţie stabileşte un mod de viaţă şi face faţă unor provocări, iar generaţia care-i urmează extinde această viziune asupra lumii. Din nefericire, în lumile exterioare, evoluţia aceasta de-abia a început să fie luată în serios. E mai frecvent cazul în care părinţii vor ca tinerii să fie exact ca ci, să aibă aceeaşi viziune asupra lucrurilor. Dorinţa aceasta este normală, într-un fel, pentru că toţi dorim ca urmaşii noştri să respecte alegerile noastre. Dar în multe cazuri acest proces devine antagonic. Părinţii critică alegerile copiilor, copiii critică ideile demodate ale părinţilor. Până la un punct, asta face parte din proces: copiii contemplă viaţa părinţilor şi îşi spun: aş fi făcut unele lucruri ca şi ei, altele diferit... Toţi copiii simt ce nu a fost complet în viaţa părinţilor lor. Acesta este sistemul: ne alegem părinţii în parte pentru a aduce ceea ce lipseşte, pentru a adăuga lucrurile de care este nevoie în înţelegerea umană, şi începem acest proces prin a fi nemulţumiţi de ceea ce găsim în viaţa lor. Totuşi, acestea nu trebuie neapărat să fie antagonice. O dată ce cunoaştem procesul vieţii, putem participa conştient la el. Părinţii sunt deschişi criticii copiilor, şi le vor sprijini visele. Desigur, părinţii trebuie să-şi extindă vederile şi să evolueze o dată cu copiii, lucru care nu este uşor.
Mai auzisem undeva toate astea. Ani făcea tot ce putea ca acest proces al evoluţiei să-mi fie foarte clar. Am mai pus câteva întrebări, şi ea mi-a mai dat detalii timp de vreo zece minute, despre viaţa în inelele exterioare ale Shambhalei. Mi-a explicat că o dată ce copiii câştigă înţelegerea istoriei familiei lor, următorul pas era să înveţe extinderea câmpului de rugăciune şi creativitatea. Aşa cum făceam şi eu. Apoi, trebuiau să facă lucruri care duceau cultura înainte, să-i înveţe pe cei din inele sau să-şi folosească energia rugăciunilor la templu.
- Aşa va arăta viaţa şi în lumile exterioare, a spus Ani. Unii se vor dedica pedagogiei, alţii vor intra în instituţiile culturii şi le vor împinge spre idealul spiritual.
Eram pe punctul de a întreba despre cei din templu, când uşa de la camera lui Tashi s-a deschis. Tashi a ieşit, urmat de tatăl său.
Tata vrea să te cunoască, a spus Tashi.
Bătrânul s-a închinat. Tashi a făcut prezentările, apoi ne-am aşezat la masă. Tatăl lui Tashi era îmbrăcat în pantaloni de păstor, din piele de oaie, şi cu o vestă tibetană, imaculate. Era scund şi îndesat. Mă privea cu ochi de copil, plin de entuziasm.
Ştii că Shambhala va intra în tranziţie? m-a întrebat.
Am privit spre Ani, şi apoi spre el.
Numai vag, ceva din legende.
Legendele spun, a explicat bătrânul, că într-un moment dat se va produce un salt, şi în Shambhala, şi în celelalte culturi. Acest salt se va petrece numai dacă nivelul de conştiinţă din lumile exterioare va atinge un anumit punct. Când acest lucru se va întâmpla, Shambhala se va mişca.
Se va mişca? am întrebat. Unde? Ştii unde?
Mi-a zâmbit.
Nu ştie nimeni cu exactitate.
Afirmaţia lui m-a umplut de anxietate. Am simţit o uşoară ameţeală. Pentru o secundă mi s-a tulburat vederea.
Nu e atât de puternic, a spus Ani.
Tatăl lui Tashi m-a privit.
Sunt aici pentru că intuiţia mea îmi spune că este foarte important ca Tashi să meargă la templu în timpul acestei tranziţii. Legendele spun că acesta este un moment de mare deschidere, dar şi de mare pericol. Pentru o vreme, activitatea celor din templu va fi întreruptă. Nu vom putea oferi prea mult ajutor.
S-a întors spre fiul său.
Asta se va întâmpla exact când situaţia în culturile exterioare va deveni critică. De multe ori în istorie, oamenii s-au dezvoltat spiritual, şi apoi şi-au pierdut calea şi au căzut înapoi în ignoranţă. Şi-au utilizat greşit tehnologiile, întrerupând cursul natural al evoluţiei. De exemplu, chiar acum, în culturile exterioare există oameni care deformează procesul natural al producerii hranei prin intervenţii genetice asupra seminţelor, cărora le conferă caracteristici care nu se regăsesc în natură. Asta se face pentru a căpăta control asupra pieţelor. La fel se întâmplă şi cu industria farmaceutică, unde remedii naturale disponibile pentru toată lumea se modifică genetic în scopul vânzării. În sistemul energetic al corpului, aceste alterări au consecinţe îngrozitoare asupra sănătăţii. Acelaşi lucru se întâmplă cu alimentele iradiate, cu aditivii din apă, ca să nu mai spun nimic despre medicamente. În acelaşi timp, tehnologia media a ajuns la un nivel unde influenţa ei este dramatică. Dacă va servi numai scopurilor monopolurilor şi ale politicienilor corupţi, realitatea care se va crea va fi distorsionată, nenaturală. Corporaţiile ce unesc şi controlează tot mai multă tehnologic, creează nevoi false prin reclame şi publicitate, şi problema se amplifică necontrolat. Puterea guvernelor se bazează pe supravegherea permanentă, chiar şi în ţările cele mai democratice. Pretextând combaterea terorismului şi a traficului de droguri, guvernele s-au infiltrat tot mai mult în viaţa particulară a oamenilor obişnuiţi. Deja tranzacţiile băneşti în numerar sau restrâns foarte mult, iar tranzacţiile cu cărţi de credit şi Internetul sunt complet monitorizate. Pasul următor va fi forţarea spre o societate în care banii nu circulă fizic, controlată de o autoritate centrală. Această evoluţie spre autoritate centralizată, fără caracter uman, într-o lume virtuală super-tehnologizată, despărţită de procesele naturale, o societate în care viaţa a fost trivializată şi distorsionată, duce la dezastru. Când starea de sănătate se transformă într-un fapt comercial, cu mâncare mai proastă, boli, medicamente, rezultatul este Armageddonul. Acest lucru s-a mai întâmplat de câteva ori în istorie. Se va întâmpla din nou, probabil, doar că de data aceasta la scară mult mai mare.
Cu un zâmbet, s-a întors spre Ani.
Doar că acest lucru nu trebuie să se întâmple. De fapt, ne aflăm la un singur pas distanţă de conştiinţa care va schimba situaţia. Dacă am putea să ne centrăm pe deplin pe ideea că suntem fiinţe spirituale trăind într-o lume spirituală, atunci hrana, sănătatea, tehnologia, media şi guvernele îşi vor lua rolul natural în evoluţie. Dar pentru ca acest lucru să se întâmple, extinderile câmpului energetic trebuie să fie complet înţelese în lumile exterioare. Activitatea noastră de la templu trebuie înţeleasă. Tranziţia Shambhalei este o parte a acestui proces, doar că trebuie să se profite de ocazie.
S-a întors din nou spre Tashi, cu o privire încărcată de semnificaţii.
Pentru ca acest lucru să se întâmple, generaţia ta trebuie să se unească cu ultimele două într-un câmp de rugăciune integrat, care să unească toate religiile.
Tashi părea confuz. Tatăl său s-a apropiat de el şi a continuat:
Peste tot în lume generaţia născută în primele decenii ale secolului XX, generaţia războiului mondial, cum ar spune prietenul nostru venit din lumile exterioare, a folosit tehnologia cu mult curaj şi a salvat democraţia şi libertatea de ameninţarea unor dictatori care îşi doreau imperii. Au câştigat cu puterea tehnologiei şi au continuat să extindă această tehnologie în economia mondială. Generaţia următoare a venit pe pământ, şi intuiţia i-a spus să se concentreze pe materialism sau, în unele ţări, pe dorinţa de lucruri materiale, şi şi-a făcut tot mai mult loc ideea că viaţa, de fapt, înseamnă mult mai mult. Prea multă poluare, prea mare influenţa oamenilor de afaceri asupra guvernanţilor, prea multă supraveghere din partea instituţiilor care se ocupau cu siguranţa statului. Critica este modul normal în care evoluează o generaţie nouă, pe care intuiţia o duce înainte. Ei au crescut într-un climat materialist, greu dobândit şi acela, sau în alte ţări, pe dorinţa de a avea lucrurile materiale, doar că au descoperit că există un scop spiritual în spatele istoriei umane, care putea fi înţeles. Cam asta s-a întâmplat în Occidentul anilor ’60 şi ’70. Sistemul bazat pe materialism a fost respins, a început explorarea altor religii, filozofia a căpătat popularitate, gândurile tuturor s-au îndreptat tot mai mult spre dezvoltarea potenţialului uman. Toate acestea au fost rezultatul unei serii de viziuni care spunea că viaţa e mai mult decât ce se vede în lumea materială.
M-a privit şi a clipit cu înţeles, ca şi cum ar fi ştiut totul despre experienţele mele trecute.
Intuiţiile acestei generaţii sunt foarte importante, a continuat el, pentru că pun tehnologia şi abundenţa materială într-o altă perspectivă, şi anume aceea de a susţine cultura nu numai prin supravieţuire, ci şi din punct de vedere al dezvoltării spirituale.
O secundă a tăcut.
Şi acum, în anii ’70 şi ’80 a apărut o nouă generaţie, care va împinge cultura umană şi mai înainte. S-a întors spre Tashi: tu şi cei de aceeaşi vârstă cu tine sunteţi oamenii acestei generaţii, îţi dai seama ce însemni în lume?
Tashi a căzut pe gânduri. Şi cu mă gândeam tot la această întrebare. Fiii şi fiicele generaţiei rebele au fost caracterizaţi printr-o reacţie la idealismul părinţilor lor şi la ambivalenţa lor în ceea ce privea tehnologia, o reacţie care i-a făcut să aibă mai mult spirit practic şi, în fond, să înţeleagă tehnologia mai presus decât orice pe lume.
Toţi s-au întors spre mine, de parcă mi-ar fi citit gândurile. Tashi dădea din cap în semn de aprobare.
Şi noi am simţit că tehnologia are un scop spiritual, a spus el.
Vedeţi acum cum lucrează împreună cele trei generaţii? a întrebat bătrânul, învăluindu-ne pe toţi cu o privire caldă. Generaţia războiului a luptat împotriva tiraniei şi a dovedit că democraţia triumfa şi leagă între ele toate societăţile şi popoarele. Apoi au venit rebelii, în mijlocul abundenţei, şi au semnalat problemele acestei expansiuni, poluarea, pierderea legăturii cu natura şi spiritualitatea care există din negura istoric. Acum, noua generaţie a venit pentru a se concentra din nou asupra economiei, pentru a remodela tehnologia, astfel încât aceasta să susţină evoluţia mentală şi spirituală aşa cum s-a întâmplat aici, în Shambhala... În loc de a lăsa tehnologia să cadă exclusiv în mâinile celor care o folosesc numai pentru restrângerea libertăţii şi control...
Dar această generaţie nu este conştientă de ceea ce face, am spus.
Nu este complet conştientă, a spus bătrânul. Dar conştiinţa de sine şi viziunea nouă se extind în fiecare zi. Trebuie să programăm un câmp de rugăciune care să îi ajute să se îndrepte în această direcţie. Trebuie să fie un câmp larg şi puternic. Noua generaţie trebuie să ne ajute să unificăm religiile. E foarte important, pentru că altfel se va găsi mereu cineva care să controleze şi această generaţie şi să folosească tehnologia pentru ideile lor nebuneşti.
Am auzit din nou huruit de elicoptere la mare distanţă.
Începe tranziţia, a spus tatăl lui Tashi, privindu-şi fiul. Trebuie să ne pregătim. Am vrut doar să spun că generaţia ta trebuie să ne ajute acum să mergem înainte. Tu ai un rol în răspândirea cunoaşterii Shambhalei în lumile exterioare. Doar că numai tu poţi decide ce vei face.
Tânărul privea în gol.
Tatăl i-a pus mâna pe umăr, l-a îmbrăţişat şi a ieşit din casă. Tashi l-a urmărit din ochi, şi s-a dus apoi în camera sa.
Am urmat-o pe Ani în grădină, cu capul plin de întrebări.
Unde a plecat tatăl lui Tashi? am întrebat.
Se pregăteşte pentru tranziţie, a răspuns ea, privindu-mă lung. Nu va fi uşor. Toţi vom pleca, pentru o vreme. Mulţi dintre cei din templu au venit să ajute.
Am dat din cap a neînţelegere.
Ce crezi că se va întâmpla? am întrebat.
Nu ştie nimeni. Legendele nu spun exact, Ştim doar că va fi tranziţie.
Nesiguranţa îmi prăbuşea din nou nivelul energetic. M-am aşezat pe o bancă. Ani s-a aşezat lângă mine.
Ştiu, însă, ce trebuie să faci tu, a spus ea. Trebuie să înveţi restul celei de A Patra Extinderi. Restul lucrurilor se vor rezolva de la sine.
Aveam o strângere de inimă.
Concentrează-te asupra a ceea ce ai învăţat aici. Ai văzut cum trebuie să evolueze tehnologia, ai văzut cum cultura noastră se concentrează asupra procesului vieţii, miracolului naşterii şi evoluţiei conştiente. Ştii că aici apare şi cea mai mare inspiraţie, şi cel mai mare amuzament. Viaţa materialistă din celelalte culturi păleşte în comparaţie cu toate acestea. Suntem fiinţe spirituale şi viaţa noastră trebuie să evolueze spre misterele familiei, spre talent şi spre căutarea menirii fiecăruia. Acum ştii exact cum arată o asemenea cultură. Legendele spun că deplina cunoaştere a direcţiei evoluţiei culturilor extinde câmpul fiecăruia şi îi dă mai multă putere. Când te conectezi şi vezi câmpul curgând înaintea ta, aducând sincronicitatea şi ridicând energia celorlalţi, poţi face tot ce faci cu aşteptări mult mai înalte, pentru că ştii exact unde ne duce pe toţi acest proces, dacă rămânem cu adevărul şi evităm frica şi furia.
Avea dreptate. Extinderile se completau perfect.
Dar n-am văzut totul, am spus.
M-a privit direct în ochi.
Nu trebuie să înţelegi complet A Patra Extindere. Mai e ceva, doar că energia ta trebuie să fie şi mai puternică.
În acel moment am auzit din nou elicopterele, şi sunetul m-a umplut de mânie. Păreau că se apropie. Cum era posibil? Cum de ştiau unde era Shambhala?
Dracu să-i ia! am exclamat, aducând oroarea în ochii lui Ani.
Ai multă furie în tine, a spus ea.
E greu să nu te înfurii când vezi ce face armata chineză.
Această furie este ca un şablon în tine. Ai fost, desigur, prevenit asupra efectului ei...
Mi-au venit în minte explicaţiile lui Yin.
Da, am fost, dar mi se pare că mereu greşesc...
Vedeam îngrijorare în ochii ei.
Trebuie să te stăpâneşti, a spus ea. Să nu te condamni prea mult. Asta produce un câmp negativ care te ţine pe loc. Pe de altă parte, nu poţi ignora acest impuls al furiei. Trebuie să ai mereu în minte această problemă, să-ţi aduci mereu aminte de ea, să rămâi conştient, şi în acelaşi timp să-ţi programezi câmpul energetic, pentru a reuşi să spargi şi să arunci vechiul şablon.
Ştiam că drumul nu era uşor şi că mi se cerea multă muncă.
Ce trebuie să fac acum? am întrebat.
Ce crezi?
Să mă duc la templu?
Aceasta este intuiţia ta?
M-am gândit din nou la ceea ce visasem, şi i-am spus. A făcut ochii mari.
Ai visat că vei merge la templu cu Tashi? a întrebat.
Da, am răspuns.
Ei bine, nu crezi că ar trebui s-o ştie şi el?
Am mers spre camera lui Tashi şi am atins peretele.
Intră, a spus el.
A apărut o deschizătură. Tashi stătea întins pe pat. S-a ridicat imediat şi mi-a făcut semn să mă aşez pe un scaun care se afla acolo.
O clipă a tăcut, ca şi cum ar fi ţinut greutatea întregii lumi pe umerii săi. În cele din urmă a spus:
Nu ştiu ce să fac.
La ce te gândeşti? am întrebat.
Nu ştiu, sunt atât de confuz. Tot ce pot gândi este să plec în lumile exterioare. Mama spune că trebuie să-mi găsesc singur drumul. Aş vrea atât de mult ca bunica să fie aici...
Unde e bunica ta?
Pe undeva pe la templu.
Ne-am privit multă vreme, apoi a adăugat:
Dacă aş putea înţelege visul pe care l-am avut...
Ce vis? am sărit eu.
Mă aflam cu un alt grup. Nu le vedeam feţele, dar ştiam că printre ei era şi sora mea. Am mai văzut şi un loc cu o apă, a continuat, după o scurtă tăcere. Cumva ajunsesem în lumile exterioare.
Am avut şi eu un vis, am spus. Erai cu mine. Eram într-un templu, totul era albastru, şi am găsit acolo pe cineva...
Un zâmbet s-a ivit pe faţa lui Tashi.
Ce spui? Crezi că ar trebui să mă duc la templu, şi nu în celelalte lumi?
Nu, am spus. Nu asta vreau să spun. Mi-ai spus că toată lumea crede că e imposibil să ajungi dincolo prin templu. Dar dacă nu este aşa?
Faţa lui s-a luminat.
Vrei să spui, să merg la templu şi să încerc să ies dincolo pe acolo?
Am tăcut, doar privindu-l.
Asta trebuie să fie! a spus el, ridicându-se de pe pat. Poate că e adevărat că am fost chemat.


Cap. 9 - ENERGIA RĂULUI

Mici nu ieşisem bine din cameră, când zgomotul elicopterelor s-a auzit şi mai aproape.
Ani a intrat în casă şi a scos trei rucsacuri din dulap. Ni i-a dat, împreună cu două haine. Am observat că toate păreau făcute clasic, din materiale, cu cusături. Eram pe punctul de a cere lămuriri, dar Ani ne-a scos repede afară din casă şi ne-a condus pe o potecă, spre stânga.
În timp ce mergeam, Ani s-a apropiat de Tashi, şi l-am auzit spunându-i că luase decizia de a merge la templu. Huruitul elicopterelor se auzea tot mai aproape, iar cerul mai înainte senin se acoperise de nori denşi.
La un moment dat, am întrebat-o pe Ani încotro mergem.
Spre peşteri, a spus ea. Ai nevoie de timp ca să te pregăteşti.
Am coborât pe o potecă pietroasă care traversa pantele unui deal, spre un platou aflat în partea cealaltă. Acolo, Ani ne-a împins într-un mic adăpost, unde ne-am ghemuit cât am putut, ascultând cu mare atenţie. Elicopterele făceau cercuri deasupra dealurilor şi apoi au venit drept deasupra noastră.
Ani era terorizată.
Ce se întâmplă? am strigat.
Fără să mai spună nimic, Ani a ieşit din adăpost şi ne-a făcut semn s-o urmăm. Am fugit aproape un kilometru peste platou, apoi am ajuns între alte dealuri, ne-am oprit şi am aşteptat. Ca şi mai înainte, după câteva cercuri, elicopterele au ajuns din nou deasupra noastră.
Curentul de aer ne-a lovit, aproape să ne răstoarne. În acelaşi timp, toate hainele ne-au dispărut de pe corp, în afară de cele groase.
Mă gândeam eu că se va întâmpla şi asta, a spus Ani, şi a scos alte haine din rucsacuri.
Eu mai aveam cizmele, dar ale lui Tashi şi Ani dispăruseră. S-au încălţat cu cizme din rucsac, şi după ce ne-am îmbrăcat am pornit să ne căţărăm pe stânci, până când am ajuns pe un alt platou. Ningea puternic şi temperatura scădea rapid. Pentru moment, elicopterele păreau că ne-au pierdut.
Am privit înapoi spre valea cea verde. Zăpada acoperise totul, şi plantele păreau că se ofilesc în zăpadă.
Este efectul energiei soldaţilor, mi-a explicat Ani. Distruge câmpul nostru de mediu.
Priveam prin ninsoare în direcţia de unde venea zgomotul elicopterelor, şi simţeam cum mă cuprinde mânia. Aproape imediat s-au îndreptat din nou spre noi.
Să mergem! a strigat Ani.
M-am apropiat de foc, zgribulit de frigul dimineţii. Mersesem mai mult de o oră, şi apoi petrecusem noaptea într-o peşteră, în ciuda mai multor rânduri de haine groase pe care le aveam pe mine, eram îngheţat. Tashi era ghemuit lângă mine. Ani se uita cu prudenţă spre lumea îngheţată de afară. Ningea de mai multe ore.
S-a dus totul, a spus ea. Nu mai e nimic altceva decât gheaţă.
M-am dus şi cu lângă ea şi am privit afară. Valea verde, cu sute de case, nu mai era decât o limbă de gheaţă între doi versanţi stâncoşi. Se vedeau, ici şi colo, rămăşiţele contorsionate ale copacilor, dar nici o pată de culoare nu mai era. Toate casele dispăruseră, iar râul care susura în josul văii îngheţase.
Cred că temperatura a scăzut cu şaizeci de grade, a spus Ani.
Cum? am întrebat eu.
Când ne-au găsit chinezii, puterea gândurilor şi aşteptărilor lor de vreme rea au contracarat câmpul pe care îl programasem noi şi care păstra o temperatură moderată. De obicei, puterea câmpului produs de cei din templu era suficient de mare ca să-i ţină pe chinezi departe, dar şi ei au ştiut că este momentul pentru o tranziţie.
Au fost lăsaţi deliberat să ne găsească?
Aceasta e singura cale. Dacă tu şi ceilalţi care ne-au găsit aţi fost lăsaţi înăuntru, nu se putea ca soldaţii să nu intre. Voi nu sunteţi suficient de puternici pentru a ţine gândurile negative departe de minţile voastre. Chinezii v-au urmat şi aici.
Spui că este greşeala mea? am întrebat.
E în ordine. E o parte a procesului.
Asta nu mă consola. M-am dus înapoi lângă foc. Ani a venit şi ea. Tashi ne pregătise o supă.
Trebuie să ştii, a spus Ani, că totul este în ordine cu oamenii din Shambhala. Toate astea erau aşteptate. Toţi cei care au fost în vale sunt în siguranţă. S-au întors destui din templu pentru a-i putea scoate prin ferestrele spaţiale spre locuri sigure. Legendele ne-au pregătit foarte bine.
A tăcut un semn spre vale.
Trebuie să te concentrezi asupra a ceea ce faci, a continuat ea. Tu şi Tashi trebuie să ajungeţi la templu fără să fiţi capturaţi de soldaţi. Ceea ce Shambhala a făcut pentru omenire trebuie cunoscut.
S-a oprit. Am auzit zgomotul unui elicopter aflat la distanţă. A scăzut în intensitate până a dispărut.
Tu trebuie să fii cu atât mai atent, a spus ea. Am crezut că ştii că nu trebuie să permiţi gândurilor negative să-ţi intre în minte, mai ales cele pline de ură.
Ştiam că are dreptate, dar eram încă nelămurit cum funcţiona totul. M-a privit intens.
Mai devreme sau mai târziu te vei găsi faţă în faţă cu şablonul furiei tale.
Mă pregăteam să-i pun o întrebare, când am văzut afară mulţi oameni mergând pe o pantă îngheţată, la dreapta noastră.
Ani a sărit în picioare şi l-a privit pe Tashi, îngrijorată.
Nu mai e timp, a spus ea. Trebuie să plec, trebuie să-i ajut pe aceşti oameni să găsească ieşirea. Tatăl tău mă aşteaptă.
Nu poţi să vii cu noi? a întrebat Tashi, apropiindu-se de ea.
Ani i-a făcut un semn spre oamenii de afară. Copilul avea lacrimi în ochi.
Nu pot, a spus ea îmbrăţişându-l cu căldură. Locul meu e aici, trebuie să ajut oamenii în procesul tranziţiei. Dar nu-ţi fa griji. O să te găsesc, oriunde ai fi.
S-a îndreptat spre ieşirea din peşteră.
O să fie bine, a spus, întorcându-se spre noi. Dar atenţie, nu-ţi vei putea menţine energia sus dacă eşti copleşit de furie. Nu trebuie să ai duşmani.
S-a oprit şi m-a privit, şi apoi a spus ceva ce auzisem de multe ori în această călătorie:
Şi nu uita, mi-a zâmbit ea, că eşti ajutat...
Tashi m-a privit peste umăr şi mi-a zâmbit în timp ce ne luptam să găsim calea prin troiene. Se făcea tot mai frig. Mă luptam să-mi menţin energia. Ca să ajungem la muntele pe care se găseau templele trebuia să urcăm panta pe care ne aflam, şi apoi alta. Ne urmasem drumul aproape o jumătate de kilometru, şi acum părea că dădusem de o prăpastie. Sub noi era o faleză de vreo treizeci de metri.
Tashi s-a întors şi m-a privit.
Trebuie să ne dăm drumul jos, a spus. N-avem cum să ocolim.
E prea periculos, am protestat eu. S-ar putea să fie stânci sub zăpadă. Dacă alunecăm fără control ne putem lovi.
Energia mea scădea. Tashi a zâmbit, nervos.
Bine, a spus. Nu e o problemă dacă ţi-e teamă. Menţine-ţi vizualizarea pe rezultate pozitive. Frica îi va aduce pe dakini mai aproape.
Stai puţin, am spus. Nimeni nu mi-a mai spus lucrul ăsta! Ce vrei să spui?
N-ai fost niciodată ajutat în mod misterios, inexplicabil?
Yin mi-a spus că Shambhala mă ajuta.
-Şi?
Nu înţeleg această relaţie. Am încercat să mă lămuresc ce îi determină pe dakini să ne ajute.
Numai cei de la templu ştiu asta. Eu ştiu numai că frica îi aduce mai aproape pe aceşti păzitori, dacă avem un anumit grad de credinţă. Ura îi îndepărtează.
Tashi m-a împins peste buza prăpastiei şi am început să alunecăm pe zăpadă fără nici un control. Am agăţat cu piciorul o piatră şi m-am dat peste cap. Ştiam că dacă m-aş fi lovit la cap, acolo rămâneam. Dar în ciuda fricii am reuşit să menţin o viziune a unei aterizări sigure.
Cu acel gând, un sentiment ciudat a început să mă cuprindă, şi m-am simţit invadat de pace. Teroarea subzista. Câteva momente mai târziu, am atins fundul prăpăstiei şi am reuşit să mă opresc. Tashi s-a oprit în mine. Un moment, am stat nemişcat, cu ochii închişi. I-am deschis încet amintindu-mi de alte situaţii periculoase când fusesem cuprins de o pace inexplicabilă.
Tashi se scutura de zăpadă. I-am zâmbit.
Ce? m-a întrebat el.
Cineva a fost aici.
Tashi a pornit la drum.
Ai văzut ce se întâmplă dacă gândeşti pozitiv? a spus. Orice senzaţie de putere temporară care vine din mânie nu suportă comparaţie cu acest mister.
Am dat afirmativ din cap, sperând să nu uit aceste cuvinte.
Am mers pe firul văii încă vreo două ore, trecând peste râul îngheţat şi încercând să urcăm panta ce ducea spre munţi. Zăpada cădea tot mai tare.
Dintr-o dată, Tashi s-a oprit.
S-a mişcat ceva în faţă, a spus el.
Ce-a fost? am întrebat, străduindu-mă să văd prin perdeaua de fulgi.
Un om, cel puţin aşa mi s-a părut. Să mergem.
Am continuat să urcăm. Vârful părea să fie la vreo patru sute de metri deasupra noastră.
Ar trebui să fie o potecă pe undeva, a spus Tashi. Să ocolească vârful, pentru că nu putem trece peste el.
În faţa noastră s-a auzit un zgomot: zăpadă şi pietre care alunecau la vale. Tashi şi cu mine ne-am privit şi apoi am înaintat cu prudenţă, printre nămeţi. Am văzut un om care se scutura de zăpadă. Părea epuizat. Avea un genunchi bandajat, şi sângele îi trecuse prin faşă. Nu-mi puteam crede ochilor: era Wil!
E în ordine, i-am spus lui Tashi. Îl cunosc.
M-am ridicat şi m-am târât spre pietre. Wil ne-a auzit şi s-a lăsat pe o parte, alunecând spre noi.
Eu sunt, i-am spus.
O clipă s-a ridicat, apoi a căzut din nou în zăpadă. Purta o jachetă albă şi pantaloni groşi.
Era şi timpul să apari, mi-a spus. Te aşteptam mai devreme.
Tashi s-a uitat la genunchiul lui Wil. Le-am făcut prezentările. Cât de repede am putut, i-am povestit lui Wil prin ce trecusem: întâlnirea cu Yin, fuga de chinezi, învăţămintele, trecerea prin poartă şi sosirea în inelele Shambhalei.
N-am ştiut cum să dau de tine, am adăugat, cu un gest spre vale. S-a distrus totul. Este efectul prezenţei chinezilor.
Ştiu, a spus Wil. Am dat şi eu peste ei.
Wil ne-a povestit despre întâmplările sale. Ca şi mine, învăţase extinderile câmpului energetic cât de bine putuse, şi fusese primit în Shambhala. Fusese în altă parte a inelelor, unde fusese educat în cunoaşterea legendelor de către o altă familie.
E foarte greu să ajungi la temple, a spus Wil. Mai ales acum, că au venit soldaţii chinezi. Trebuie să fim siguri că nu ne angajăm într-un câmp de rugăciune negativ.
Nu mă descurc atât de bine cu asta, am spus.
M-a privit încruntat.
Dar de asta te-ai întâlnit cu Yin. Nu ţi-a spus ce se poate întâmpla?
Cred că înţeleg cum să evit, imaginile generate ale fricii. Ura mea împotriva chinezilor mă tot coboară.
Wil părea şi mai alarmat, şi era pe punctul de a spune ceva, când am auzit zgomotul unor elicoptere care se apropiau. Am mai mers vreo douăzeci de minute fără o vorbă. Vântul era mai puternic, şi ne sufla zăpada drept în faţă.
Wil s-a oprit şi s-a lăsat într-un genunchi.
Ascultă, a spus. Ce e asta?
Alt elicopter, am spus, încercând să mă lupt împotriva enervării.
Şchiopătând, Wil a pornit din nou spre pantele îngheţate, dar eu nu l-am urmat imediat. Se mai auzea ceva în afară de elicopter, un zgomot care semăna cu un tren care frânează.
Atenţie! a strigat Wil de deasupra. Avalanşa!
Am încercat să mă dau la o parte, dar era prea târziu. Forţa întreagă a zăpezii care se rostogolea m-a lovit în faţă şi m- a doborât pe spate, în josul pantei. Mă rostogoleam, alunecam, câteodată acoperit complet de zăpadă, sub greutatea avalanşei, câteodată deasupra masei uriaşe în mişcare.
După o eternitate, am simţit că mă opream. Eram înghesuit, incapabil să mă mişc, cu corpul într-o poziţie contorsionată sub zăpadă. Am încercat să respir, dar nu aveam aer. Ştiam că voi muri...
În acel moment, cineva m-a apucat de mână şi m-a tras afară. Se săpa în jurul meu, şi curând capul mi-a fost eliberat din zăpadă. Am tras aer în piept cât am putut, aşteptându-mă să-l văd pe Wil.
În locul lui, am văzut vreo zece soldaţi chinezi, dintre care unul încă mă ţinea de mână. Mai departe, venind spre mine, se găsea însuşi colonelul Chang. Fără o vorbă, a făcut semn soldaţilor să mă ducă la elicopter. S-a coborât o scară de frânghie şi soldaţii au urcat, apoi m-au tras şi pe mine sus cu o plasă. Colonelul a dat un alt ordin, şi toţi s-au urcat în elicopter. Au tras scara, şi am plecat.
M-am ridicat şi am privit pe fereastra cortului. Mai erau încă şapte corturi mari, ca şi cel în care mă aflam, şi trei mai mici. Un generator de curent zumzăia mai încolo, iar spre stânga se vedeau câteva elicoptere la sol. Zăpada nu mai cădea dar era un strat de mai mulţi centimetri peste tot.
Spre dreapta de-abia se vedea. După cum erau pantele muntelui, am dedus că zburasem înapoi în centrul văii. Vântul urla, fluturând antreul cortului.
Fusesem hrănit, fusesem obligat să fac baie fierbinte şi mă găseam îmbrăcat în haine chinezeşti, foarte călduroase... În sfârşit, nu-mi mai era frig...
La intrarea în cort aveam un soldat de gardă. Îmi urmărea fiecare mişcare cu o privire îngheţată care mă cutremura. Obosit, m-am aşezat pe unul dintre paturile de campanie din colţ. Încercam să-mi evaluez situaţia, dar nu puteam gândi. Eram confuz, înţepenit, atât de plin de temeri încât chiar şi eu îmi dădeam seama că nu eram prea atent. Nu înţelegeam de ce mă simţeam atât de neputincios. Cred că trăiam cea mai intensă panică din viaţa mea.
Am încercat să respir adânc, să încerc să-mi reconstruiesc energia, dar n-am putut nici măcar să încep. Becurile care atârnau din tavanul cortului umpleau încăperea cu o lumină slabă; erau umbre peste tot. Nu se găsea nimic frumos în jur.
Prelata care ţinea loc de uşă s-a dat de-o parte, şi soldatul de pază a sărit în picioare. Colonelul Chang a intrat în încăpere şi şi-a scos jacheta, salutând din cap. Apoi s-a uitat la mine. Eu mi-am întors capul în altă parte.
- Trebuie să vorbim, mi-a spus, şi s-a aşezat pe un scaun pliant la vreo doi metri de mine. Trebuie să-mi răspunzi la întrebări. Acum.
M-a privit câteva clipe, încruntat.
De ce eşti aici? a întrebat.
M-am hotărât să-i răspund cât de cinstit puteam.
Sunt aici pentru a studia legendele tibetane. Ţi-am mai spus.
Cauţi Shambhala, deci.
Am rămas tăcut.
Aşa este, nu? m-a întrebat. E aici, în valea asta?
Stomacul mi s-a strâns de frică. Oare ce mi-ar face dacă n-aş răspunde?
Nu ştii? am întrebat, în loc de orice răspuns.
Cred că tu şi secta ilegală din care faci parte ziceţi că asta e Shambhala, a spus el, cu un zâmbet tăios.
O secundă a părut că se gândeşte la altceva.
Am mai supravegheat şi alţi oameni de aici, a continuat, l-am şi urmărit, dar şi-au pierdut urmele prin zăpadă. Unde sunt? Cine sunt?
Nu ştiu, am spus. Nu ştiu nici măcar unde suntem noi.
S-a întors spre mine.
Am mai găsit şi resturile unor plante care nu de mult au fost vii. Cum e posibil? Cum au putut creşte aici?
L-am privit tară să spun nimic.
Ce ştii despre legendele Shambhalei? m-a întrebat, cu un zâmbet rece.
Foarte puţine lucruri am bâlbâit.
Eu ştiu multe. Mă crezi? Am avut acces la scrierile vechi, şi pot să-ţi spun că sunt extraordinar de interesante, ca şi mitologia. Gândeşte-te, o comunitate ideală, compusă din fiinţe iluminate care sunt mai avansate, ca minte decât oricine de pe planetă... Mai ştiu şi restul: ideea că oamenii din Shambhala au o putere permanentă, o forţă a binelui pe care o răspândesc în lume şi împinge omenirea spre evoluţie. Fascinant, nu crezi? O vechitură, dar care poate fi apreciată măcar pentru asta... dacă n-ar fi atât de periculoasă şi greşită pentru poporul tibetan. Dacă ar fi fost realitate, s-ar ti descoperit până acum, nu? Dumnezeu, spirit, toate astea sunt vise copilăreşti. Ca şi ideea că există dakini, un fel de fiinţe îngereşti care interacţionează cu noi şi ne ajută.
Tu în ce crezi? l-am întrebat încercând să-i abat atenţia.
A arătat cu degetul spre cap.
Cred în puterea minţii. De aceea trebuie să vorbeşti cu noi, să ne ajuţi. Suntem interesaţi în puterile psihice, în undele cerebrale şi efectul lor asupra electronicii şi oamenilor la distanţă. Dar nu confunda toate acestea cu spiritualitatea. Puterea minţii e un fenomen natural care poate fi cercetat ştiinţific.
A terminat această ultimă afirmaţie cu un gest plin de mânie, care mi-a provocat un spasm de frică. Ştiam că omul era deosebit de periculos şi că ar fi făcut orice fără nici o remuşcare.
Mă privea. Ceva de pe prelata din spatele lui mi-a atras atenţia, o strălucire, de parcă un bec ar fi trimis, pentru o clipă, mai multă lumină. Probabil că a fost o fluctuaţie a generatorului.
Colonelul s-a ridicat şi s-a apropiat de mine, tot mai furios.
Crezi că mic îmi place să bâjbâi prin pustietatea asta? Supravieţuirea oamenilor din locul ăsta îmi depăşeşte puterea de înţelegere. Dar n-am de gând să plec. Voi aduce atâtea trupe în vale până când o vom bate pe toată cu piciorul. Voi găsi tot ce se află aici! Praf o să-i fac pe toţi!
S-a oprit o clipă, apoi mi-a zâmbit cu ostentaţie şi a spus:
Noi ştim să ne apreciem prietenii. Înţelegi?
Un alt val de frică mi-a strâns stomacul, dar în cu totul alt fel. Simţeam şi dispreţ. Începusem să urăsc dimensiunea răului din acest om.
Am privit din nou în spatele lui, spre locul care mi se păruse mai devreme luminat, dar acum mi s-a părut inexpresiv şi plin de umbre. Lumina dispăruse. Mă simţeam foarte singur.
De ce faci toate astea? l-am întrebat. Poporul tibetan are dreptul la propriile convingeri religioase. Voi încercaţi să le distrugeţi cultura. Cum de puteţi face aşa ceva?
Furia părea să mă facă mai puternic. Opoziţia mea l-a încărcat şi pe el cu energie.
Ca să vezi, ai şi tu păreri! a pufnit. ,Păcat că eşti atât de naiv. Şi guvernul vostru vă controlează în toate felurile... S-au făcut implanturi de circuite integrate în corpurile potenţialilor creatori de probleme. Şi asta nici nu e tot! a strigat. Ştiu că atunci când omul gândeşte, creierul său radiază o anumită formă a undelor cerebrale. Guvernele plătesc cercetare pentru construirea unor aparate care să identifice aceste forme, mai ales cele ale furiei şi sentimentelor antiguvernamentale.
Aceste afirmaţii m-au îngheţat. Vorbea despre utilizarea negativă a amplificării undelor cerebrale. Ani îmi povestise cum o greşeală de acest fel distrusese câteva civilizaţii istorice.
Şi ştii de ce aşa-zisele guverne democratice fac asta? Pentru că se tem mai mult de oamenii pe care îi conduc decât noi. Cetăţenii noştri ştiu că rolul guvernului este de a conduce. Ştiu că există limitări ale unor distrugeri. Poporul tău crede în dezvoltarea individuală. Poate că se putea, în trecut, dar acum, într-o vreme în care o armă care încape într-o valiză poate distruge un oraş întreg, nu mai ţine. Omenirea nu poale supravieţui cu această libertate. Direcţia, valorile, societatea, toate trebuie controlate şi îndreptate spre mai bine, de aceea legenda Shambhalei este atât de periculoasă. Se bazează în mod absolut pe dezvoltarea individuală.
În timp ce vorbea, mi s-a părut că aud o mişcare în spate, dar nu m-am întors. Mă concentrasem cu totul asupra atitudinii omului din faţa mea. Iată vocea tiranici modeme cu ce avea mai rău, mă gândeam. Cu cât vorbea mai mult, dispreţul meu creştea.
Ce nu vedeţi voi, am spus, este că oamenii au o motivaţie interioară de a crea binele în lume.
Doar nu crezi ce-ai spus! a strigat el, cu un zâmbet cinic. Nimic din istorie nu spune că oamenii ar fi altfel decât lacomi şi egoişti!
Dacă ai avea puţin spirit, ai vedea binele!
În vocea mea începea să răzbată furia.
Nu! a strigat el. Spiritualitatea este problema! Atât timp cât există religiile, nu va fi niciodată unitate între oameni. Chiar nu înţelegi? Fiecare intuiţie religioasă este o barieră inflexibilă în calea progresului. Fiecare se războieşte cu celelalte. Creştinii îşi pierd timpul şi banii încercând să îi convertească pe toţi la doctrina lor. Evreii vor să rămână izolaţi în visul lor de lipsă a tuturor posibilităţilor de alegere. Musulmanii cred în puterea colectivă a urii sfinte. Noi, cei din Orient, suntem mai rău decât toţi. Ignorăm realitatea şi ne îndreptăm toată atenţia spre o lume interioară pe care, de fapt, nu o înţelege nimeni. În haosul acesta metafizic, nimeni nu se concentrează asupra progresului, asupra uşurării problemelor săracilor, asupra educării şi alfabetizării tuturor copiilor din Tibet. Dar nu-ţi mai fa griji, a continuat el. Noi suntem aici şi veghem la rezolvarea acestei probleme. Tu ne-ai ajutat. De când ai fost vizitat de Wilson James acasă, în America, noi ţi-am urmărit toate mişcările, ca şi pe ale grupului de olandezi. Ştiam că vei veni şi te vei amesteca în toate astea.
Probabil că figura mea părea surprinsă...
Da, da, ştim totul despre tine! Activitatea noastră în America este mai liberă decât crezi. Agenţia noastră naţională de securitate monitorizează Internetul. Crezi că noi nu facem asta? Secta asta n-o să poată niciodată să-mi scape. Cum crezi că v-am urmărit, chiar şi pe o vreme ca asta? Cu puterea minţii. A minţii mele. Pur şi simplu ştiam unde te afli. Chiar şi când ne-am pierdut în sălbăticie, tot am ştiut. Ţi-am simţit prezenţa. La început l-am urmărit pe amicul tău, Yin. Acum te urmăresc pe tine. Şi asta nu e tot. Nu mai e nevoie să-mi folosesc instinctul ca să te localizez. Acum am forma undelor cerebrale.
A făcut semn spre uşă.
În câteva minute, specialiştii mei au montat noul echipament de supraveghere. Cu asta îi vom putea localiza pe toţi pe care i-am scanat.
La început nu mi-am dat seama la ce se referă, dar apoi mi-am amintit ce păţisem în Ali după ce fusesem gazat. Soldaţii mă puseră sub o maşină. Din nou m-a cuprins frica, şi imediat, o furie şi mai mare.
Eşti nebun de-a binelea! am strigat.
Exact, pentru tine sunt nebun. Dar eu sunt viitorul.
Mă privea de sus, cu faţa înroşită de furie.
Stupizenia ta s-a terminat! Acum trebuie să-mi spui totul! Ai înţeles? Totul!
Ştiam că nu-mi spusese toate acestea cu intenţia de a mă lăsa apoi în libertate, dar în acel moment nu-mi mai păsa. Vorbeam cu un monstru, şi mă copleşea furia. Eram gata să-mi dau drumul în cuvinte, să-l blestem, când o voce din afara cortului s-a auzit, slabă:
Nu! Asta te va slăbi!
Colonelul s-a întors. I-am urmărit privirea. La uşă stătea un alt soldat şi, lângă el, aşezat la o masă mică, era Yin. Soldatul l-a trântit la pământ.
Am sărit în picioare şi m-am îndreptat spre Yin, în timp ce colonelul a spus ceva în chinezeşte santinelelor şi a ieşit. Yin era plin de tăieturi şi vânătăi pe faţă.
Yin, cum te simţi? l-am întrebat, ajutându-l să se ridice.
Sunt bine, a spus el. Au venit imediat după plecarea ta. Spune-mi ce s-a mai întâmplat! Ai găsit Shambhala?
Ochii îi străluceau. Mi-am dus degetul la buze.
Probabil că ne-au lăsat împreună ca să audă ce vorbim, am şoptit. Fii sigur că locul ăsta e plin de microfoane. N-ar trebui să vorbim.
Trebuie să riscăm, a spus Yin. Vino lângă sobă. Zgomotul de aici va împiedica să ne audă. Spune-mi.
În următoarea jumătate de oră i-am povestit despre ceea ce găsisem în Shambhala, şi apoi, de-abia şoptit, i-am spus de temple.
Ochii i s-au mărit...
Deci n-ai aflat restul celei de A Patra Extinderi?!
E la temple, am şoptit.
I-am povestit despre Tashi, Wil şi ceea ce spunea Ani că trebuia să aflăm despre activitatea celor de la temple.
Ce ţi-a mai spus? a întrebat Yin.
Mi-a mai spus că nu trebuie să avem duşmani, am răspuns.
Yin s-a strâmbat de durere...
Tu ai abordat greşit lucrurile cu colonelul, mi-a răspuns el după o clipă. Ţi-ai folosit ura şi dispreţul pentru a te menţine puternic. Aşa am greşit şi eu. Ai avut noroc că nu te-a omorât imediat.
Am sărit în sus. Emoţiile îmi scăpaseră cu totul de sub control, şi ştiam...
Nu-ţi mai aduci aminte cum aşteptările tale negative au îndepărtat cuplul olandez şi tu ai pierdut un eveniment sincron important? Atunci ţi-a fost frică de ei, ai crezut că îţi vor face rău. Au simţit aşteptările tale, s-au gândit că dacă se opreau din drum greşeau, aşa că au plecat.
Îmi aduc aminte.
Orice ipoteză, aşteptare, speranţă orientată negativ pe care o avem în legătură cu alţi oameni e, de fapt, o rugăciune care iese la lumină şi acţionează pentru a crea acea realitate în acei oameni. Adu-ţi aminte, minţile noastre sunt legate între ele, gândurile şi aşteptările noastre ies în afară şi îi influenţează pe ceilalţi, îi fac să gândească în acelaşi fel cu noi. Asta ai făcut tu chiar adineauri. Te-ai aşteptat ca Chang să fie rău.
Stai, stai! Doar l-am văzut aşa cum este...
Nu mai spune! Ce parte din el ai văzut? Ego-ul sau sinele său mai înalt?
Yin avea dreptate. Crezusem că învăţasem aceste lucruri o dată ce înţelesesem A Zecea Viziune, dar nu mă comportam ca atare.
A fost în stare să mă urmărească, am spus. A spus că m-a găsit folosindu-se de minte şi intuiţia sa.
Te-ai gândit la el? m-a întrebat Yin. Te-ai aşteptat să te urmărească?
Trebuie că da.
Nu-ţi mai aduci aminte? Asta mi s-a întâmplat şi mie mai devreme, şi tu faci acelaşi lucru. Aşteptările tale au creat în mintea lui Chang inspiraţia care l-a făcut să te găsească. A fost o acţiune a ego-ului, dar a făcut-o pentru că tu te aşteptai - de fapt, te rugai - ca el să te găsească. Nu-ţi dai seama? Am vorbit despre asta de atâtea ori... Câmpul nostru de rugăciune acţionează constant asupra lumii, proiectând în afară aşteptările noastre, cu efect aproape instantaneu asupra altor persoane. Din fericire, cum am spus, rugăciunea negativă nu este atât de puternică pentru că, emiţând-o, te desprinzi imediat de energia sinelui superior, dar are un efect... Acesta este procesul care se ascunde în spatele Regulii de Aur.
O clipă l-am privit fără să înţeleg. Până la urmă mi-am dat seama: în Biblie există o regulă de conduită, care spune să nu faci altora ce nu vrei să ţi se facă ţie... Nu vedeam legătura, aşa că l-am rugat pe Yin să-mi explice.
Această regulă ar trebui urmată, a spus el, pentru a crea o societate bună. Pricepi? Este o afirmaţie etică. Adevărul, însă, este că în spatele eticii există un principiu spiritual, energetic, karmic, o idee foarte, foarte bună. Este important să respecţi această regulă pentru că te afectează direct. O exprimare mai completă ar trebui să sune aşa: fă celorlalţi ceea ce vrei să-ţi facă şi ei ţie, pentru că modul în care gândeşti despre ei determină exact modul în care te vor trata. Rugăciunea pe care o trimiţi împreună cu sentimentele şi aşteptările tale tinde să-ţi aducă înapoi exact ce aştepţi.
Am dat din cap. Lucrurile începeau să se contureze.
În cazul colonelul, când ai tras concluzia că este un om rău, câmpul tău energetic s-a proiectat asupra lui şi l-a influenţat, adăugându-i acea tendinţă. Aşa că a început să se poarte exact cum te-ai aşteptat tu, cu furie, cu mânie, fără milă. Nefiind conectat cu energia divină, egoul său este slab şi maleabil, şi va intra în pielea personajului care te aştepţi tu să fie. Adu-ţi aminte cum funcţionează acest lucru în general, în cultura umană. Acest efect se vede peste tot. Oamenii împărtăşesc atitudini, stări de spirit. Totul este foarte contagios. Când ne uităm la alţii şi emitem opinii de genul: e gras, e slab, prost, urât, îmbrăcat sărac, trimitem către ei energie şi, ca rezultat, mai târziu vor gândi şi ei aşa despre ei înşişi. Ne angajăm astfel într-un curent de energie a răului. Astfel se produce molipsirea cu aşteptările negative.
Dar ce putem face? am protestat. Nu trebuie să vedem lucrurile aşa cum sunt ele?
Bineînţeles că trebuie să vedem lucrurile aşa cum sunt ele, dar după asta ar trebui să ne orientăm aşteptările de la ce este la ce ar putea fi. În cazul colonelului, trebuia să-ţi dai seama că în ciuda acţiunii lui rău orientate, desprinse cu totul de spirit, sinele lui este capabil să vadă lumina într-o clipă. Această aşteptare trebuia menţinută, pentru că atunci chiar l-ai fi ajutat, cu câmpul tău, să-şi amplifice energia şi conştienţa chiar în acea direcţie. Trebuie să te întorci mereu la această stare, întotdeauna. Nu contează ce vei avea în faţă.
A tăcut, zâmbind. Mi s-a părut ciudat zâmbetului lui, pe faţa atât de tumefiată şi tăiată...
Ai fost bătut? l-am întrebat.
Nu mi s-a întâmplat nimic la care să mă aştept, mi-a răspuns, subliniind încă o dată ceea ce spusese mai înainte. Îţi dai seama ce important este acest lucru? Nu poţi continua să înveţi extinderile până nu vei înţelege asta. Furia va fi mereu o tentaţie. Te face să te simţi bine. Îţi face capul să creadă că e mai puternic, dar tu trebuie să fii mai inteligent decât atât. Nu poţi ajunge la cel mai înalt nivel de energie creativă până nu reuşeşti să alungi rugăciunea negativă de orice fel. Există destul de mult rău în lume şi fără aportul tău inconştient. Acesta este marele adevăr din spatele codului tibetan al compasiunii.
Priveam în gol, ştiind că Yin spunea lucrul esenţial. Alunecasem din nou în furie. De ce făceam asta tot mereu?
Yin m-a privit în ochi.
Iată şi încununarea acestei idei. În corectarea comportamentului contraproductiv - în cazul tău, mânia, condamnarea - este foarte important să nu proiectezi o rugăciune negativă asupra posibilităţilor tale. Înţelegi ce spun? Dacă emitem comentarii defetiste, de genul: „Nu pot să depăşesc această problemă”, sau „Eu n-o să fiu niciodată altfel”, de fapt ne rugăm să rămânem aşa cum suntem. Trebuie să reuşim să menţinem o viziune a unei energii mai înalte, să ne depăşim condiţia. Trebuie să ne îndreptăm folosind propria noastră energie a rugăciunilor.
S-a lăsat pe speteaza scaunului.
Asta este lecţia pe care o am de învăţat, a spus el. N-am înţeles niciodată atitudinea compasivă pe care o are Lama Rigden faţă de guvernul chinez. Ei ne distrug ţara, eu îi vreau afară. Eu n-am fost niciodată prea aproape de soldaţi, ca să le văd ochii şi să văd cum arată oamenii prinşi într-un regim tiranic. Dar o dată ce am văzut în spatele ego-urilor lor, în spatele organizaţiei căreia îi aparţin, mi-am dat seama că nu mai e cazul să mai adaug ceva din aşteptările mele negative la această energie a răului. Am reuşit să menţin o viziune mai înaltă şi despre mine. Am reuşit să învăţ asta, şi poate că din cauza asta reuşesc să menţin viziunea că o vei învăţa şi tu.
M-am trezit o dată cu primele zgomote ale dimineţii în tabără. Cineva muta butoaie goale, sau lăzi metalice. Am sărit în picioare şi m-am îmbrăcat. Santinela de la uşă fusese înlocuită cu doi soldaţi, care mă priveau cu mutre adormite. M-am uitat prin deschizătura care servea drept geam. Ziua era întunecată, cerul era acoperit şi vântul bătea destul de tare. În corturile vecine se vedeau mişcări. La unul s-a dat la o parte prelata care servea drept uşă. Colonelul se îndrepta spre cortul în care mă aflam.
Vine colonelul, am spus.
O să te ajut cât pot, a spus Yin. Dar trebuie să-i aplici un câmp de rugăciune diferit. Asta e singura noastră şansă.
Prelata s-a dat la o parte, şi soldaţii au sărit în poziţie de drepţi. Colonelul a intrat, şi cu un gest le-a făcut semn să iasă. S-a uitat apoi lung spre Yin înainte de a se îndrepta spre mine.
Am respirat adânc, încercând să-mi amplific energia cât de mult posibil. Am vizualizat energia izvorând din mine şi m-am străduit să nu văd în el un sadic ameninţător, ci un suflet plin de teamă.
Vreau să ştiu unde sunt templele, a spus colonelul cu o voce scăzută, în timp ce îşi scotea vestonul.
Singurul mod în care le vei putea găsi este amplificarea energiei tale până va fi suficient de înaltă, i-am spus.
Ce vrei să spui?
Mi-ai spus că tu crezi în puterea minţii. Una din calităţile ci este ridicarea nivelului energetic. Ştii asta?
Care nivel?
Ai spus că undele cerebrale sunt o realitate, şi că pot fi manipulate cu ajutorul unor aparate. Ce-ai spune dacă ai afla că ele pot fi comandate şi din interior, amplificate şi că nivelul tău energetic poate creşte pe această cale?
Cum e posibil!? Aşa ceva n-a fost niciodată studiat ştiinţific.
Nu-mi venea să cred. Omul părea să-şi deschidă mintea. M-am concentrat asupra expresiei feţei lui, care părea să fie un real interes faţă de ce-i spuneam.
E posibil, am continuat. Undele cerebrale, sau poate alt fel de unde, care ajung mai departe, pot fi amplificate până la punctul în care influenţăm evenimentele.
A sărit în sus.
Vrei să spui că poţi folosi undele cerebrale ca să faci lucruri să se întâmple!?
Am văzut din nou o strălucire pe prelata din spatele lui.
Da, da, dar numai acele lucruri care duc viaţa noastră în cursul ei firesc. Altfel energia se prăbuşeşte imediat.
Cursul ei firesc? a întrebat el, clipind, fără să înţeleagă.
În spatele lui strălucirea era tot mai puternică. Urmărindu-mi direcţia privirii s-a întors şi s-a uitat şi el în acea direcţie.
La ce te uiţi? m-a întrebat. Şi spune-mi ce-ai vrut să spui cu „cursul ei firesc”. Eu mă consider un om liber. Pot să-mi îndrept viaţa încotro vreau.
Bineînţeles, adevărat! Dar există şi o direcţie optimă, inspirată, care îţi dă o satisfacţie mai mare decât toate celelalte, nu?
Nu-mi venea să-mi cred ochilor: lumina din spatele lui se tot amplifica. Nu mai îndrăzneam să mă uit direct acolo.
Nu ştiu despre ce vorbeşti, mi-a spus.
Părea confuz, dar eu am rămas concentrat pe expresia de ascultare şi interes de pe figura lui.
Suntem cu toţii liberi, am spus, dar aparţinem unui for superior cu care ne putem conecta. Fiinţa noastră adevărată este mai mare decât credem.
Omul se uita în gol. Undeva în conştiinţa lui părea să înţeleagă.
Am fost întrerupţi de schimbarea gărzii. Privind afară, am văzut că vântul de mai devreme se transformase într-o adevărată furtună. Lucrurile se loveau între ele, altele erau împrăştiate şi suflate în toate părţile.
Santinela care ridicase prelata striga ceva tare, în chinezeşte. Colonelul s-a întors la mine şi la Yin, şi exact în acel moment o rafală a smuls aripa stângă a cortului nostru, acoperindu-l cu prelată şi pe el, şi pe soldaţi.
Yin şi cu mine ne-am trezit în plină ninsoare.
Yin, am strigat, sunt dakini!
S-a luptat să se ridice în picioare.
Asta e şansa ta! a strigat el. Fugi!
Hai! am spus, trăgându-l de braţ. Putem pleca împreună.
Nu pot! m-a împins el cu un gest. O să te împiedic să fugi.
Eu zic că putem fugi amândoi!
Eu am făcut lucrul pe care trebuia să-l fac! a strigat Yin, încercând să acopere vântul. Pentru asta am fost aici! Acum trebuie să faci şi tu la fel! Nu cunoaştem încă restul celei de A Patra Extinderi!
L-am îmbrăţişat, am luat haina lăsată pe scaun de colonel şi am fugit afară, în furtună.


Cap. 10 - RECUNOAŞTEREA LUMINII

Am fugit spre nord aproape o jumătate de kilometru, după care m-am întors să văd ce se întâmpla în tabără. Se auzeau zgomotele distrugerii pe care o făcea vântul acolo şi ţipete disperate.
În faţa mea era o mare albă. Mă luptam să ajung în munte, când am auzit strigătul colonelului, plin de furie:
Te voi prinde! Te voi găsi oriunde! Nu vei reuşi!
Am fugit cât de repede puteam, prin stratul de zăpadă. Următoarea jumătate de kilometru am parcurs-o într-un sfert de oră... Din fericire, vântul era încă puternic, şi ştiam că avea să dureze ceva vreme până când chinezii şi-ar fi putut ridica elicopterele în aer.
Am auzit, de-odată, un zgomot slab. Putea fi vântul, dar mi s-a părut că disting o voce spunându-mi numele. Cineva se mişca prin zăpadă. Era Wil. Ne-am îmbrăţişat.
Doamne, cât mă bucur că ne-am întâlnit! Cum ai ştiut că sunt aici?
Am urmărit direcţia în care au plecat elicopterele, a spus el, şi am mers până când am dat de tabără. Am stat toată noaptea. Dacă n-aş fi avut primusul la mine, cred că aş fi murit îngheţat. Mă gândeam cum să scap de aici, dar furtuna a rezolvat problema. Hai, trebuie să încercăm din nou să ajungem la temple.
Ezitam.
Ce s-a întâmplat? m-a întrebat Wil.
Yin este în tabără, i-am spus. E rănit.
Wil a tăcut o clipă, privind spre tabără.
Probabil că vor organiza o patrulă de căutare, a spus el. Înapoi nu putem merge. Îl vom ajuta mai târziu. Dacă nu plecăm de aici şi nu ajungem la temple înaintea lui Chang, totul este pierdut.
Ce s-a întâmplat cu Tashi? am întrebat.
Ne-am despărţit când a început avalanşa, dar l-am văzut mai târziu urcând sus pe munte.
Am mers mai mult de două ore şi, ciudat, pe măsură ce ne depărtam de tabăra chineză, vântul slăbea în intensitate, deşi ninsoarea nu se oprea deloc. În timpul călătoriei i-am povestit şi lui Wil cele auzite de la Yin, şi convorbirile cu colonelul.
Fără să mai vorbim, Wil a deschis drumul prin zăpadă timp de încă două ore. Apoi s-a oprit şi s-a aşezat lângă un nămete uriaş. Ne-am decis să ne odihnim.
Un moment ne-am privit, amândoi respirând încă greu. Wil a zâmbit şi a întrebat:
Ai înţeles ce ţi-a spus Yin?
Am rămas tăcut. Chiar dacă am văzut lucrurile funcţionând cu colonelul, mi se părea greu de crezut.
Eram prins într-un câmp de rugăciune negativ, am spus. Aşa a putut colonelul să mă urmărească.
Nu putem continua drumul dacă nu vom trece amândoi de această etapă, a spus Wil. Energia noastră trebuie să fie mereu foarte înaltă şi să o menţinem aşa înainte de a completa A Patra Extindere. Trebuie să fim foarte atenţi, să nu atribuim nici un fel de răutate celor care sunt prizonierii fricii. Trebuie să-i privim realist şi să ne luăm toate precauţiile. Dacă rămânem la suprafaţa personalităţii lor şi menţinem o imagine negativă despre ei, aşteptându-ne să ne facă rău, energia noastră le va alimenta paranoia şi chiar noi le vom da idei de cum să ne facă exact ce aşteptăm. De aceea e atât de important să nu-ţi laşi mintea să vizualizeze lucruri rele care ar putea să ne aştepte. E o rugăciune care acţionează şi creează toate evenimentele.
Am dat din cap, ştiind că nu înţelegeam complet lucrurile. Dacă era aşa, atunci avem o mare greutate de dus. Trebuia să ne controlăm fiecare gând. I-am vorbit şi lui Wil despre această îngrijorare a mea. A râs.
Bineînţeles că trebuie să ne controlăm fiecare gând! a spus el. Trebuie să facem asta oricum, pentru a nu pierde nici o intuiţie. Mai mult, acest lucru este necesar pentru a ne menţine mereu atenţia şi conştiinţa treze, şi pentru a vizualiza mereu atenţia amplificată a tuturor. Legendele sunt foarte clare. Câmpul de rugăciune trebuie să fie extins, puternic, şi nu trebuie să ne permitem niciodată să-l utilizăm negativ. Nu vom putea merge mai departe până nu vom învăţa să evităm complet această problemă.
Câte legende ţi-au fost descrise? am întrebat.
Wil s-a apucat să-mi povestească aventurile sale mai în detaliu decât o făcuse mai înainte.
Când am venit la tine acasă, a început el, eram nedumerit de prăbuşirea energiei mele, de la ce fusesem pe o vreme când studiam A Zecea Viziune. Aveam tot felul de gânduri care implicau Tibetul, iar la mănăstirea lui Lama Rigden, m-am întâlnit cu Yin care mi-a povestit visele sale. N-am înţeles totul, dar vise din acelea avusesem şi eu. Ştiam că şi tu erai implicat, şi că amândoi aveam ceva de făcut aici. Atunci am început să studiez legendele în detaliu şi să învăţ extinderile câmpului energetic. Pregătisem totul ca să ne întâlnim în Kathmandu, dar am aflat că eram urmărit de chinezi, aşa că i-am cerut lui Yin să vină să te ia. Trebuia să am încredere în ideea că mai târziu ne vom întâlni.
Wil a tăcut un moment, a scos din buzunar o faşă nouă şi s-a apucat să-şi schimbe bandajul de la genunchi. Eu priveam întinderea muntoasă şi albă din spatele nostru. Norii s-au crăpat o clipă, şi am putut vedea, sub soarele dimineţii, lumini şi umbre răspândite în toată valea. Priveliştea m-a umplut de bucurie, şi într-un anumit fel am început să mă simt în acele locuri ca la mine acasă, ca şi cum o parte din mine ar fi înţeles, în sfârşit, acel tărâm.
Am băgat de scamă că Wil mă privea.
Probabil că trebuie să îţi spun tot ce există în legende despre câmpul de rugăciune, a spus el. Trebuie să înţelegi cum se leagă toate lucrurile.
Am dat din cap.
Totul începe cu realizarea ideii că energia rugăciunii este o realitate, a spus Wil, şi că izvorăşte din noi, afectând întreaga lume. O dată ce ştim acest lucru, putem afla şi că acest câmp, precum şi efectul pe care îl avem asupra lumii pot fi extinse, şi începem cu Prima Extindere. Mai întâi trebuie să îmbunătăţim calitatea energici pe care o inspirăm fizic. Hrana grea, sintetică sau prea gătită conţine şi generează acid în structurile noastre moleculare, coborând nivelul vibraţiei şi cauzând boli. Hrana vie are efect alcalin şi ridică nivelul de vibraţie. Cu cât mai pură este vibraţia, cu atât ne va fi mai uşor să ne conectăm la energia subtilă care se află în noi. Legendele spun că vom învăţa să aducem în mod constant în noi acest nivel înalt al energiei utilizând capacitatea de percepţie a frumosului ca măsură. Cu cât e mai înalt nivelul energiei, mai frumoase ne apar lucrurile pe care le vedem. Vom învăţa să vizualizăm energia izvorând din noi şi curgând spre lume, şi vom folosi starea de iubire ca o măsură a faptului că acest lucru se întâmplă. Astfel vom fi conectaţi interior aşa cum am învăţat în Peru. Numai că acum am învăţat prin vizualizare. Această energie formează un front care ajunge oriunde înaintea noastră şi rămâne constant puternică.
S-a oprit şi m-a privit în ochi. După o pauză scurtă, a continuat:
A Doua Extindere începe atunci când programăm acest câmp de rugăciune extins pentru a amplifica fluxul sincron din viaţa noastră. Facem acest lucru rămânând mereu într-o stare de atenţie conştientă şi de aşteptare a următoarei intenţii sau coincidenţe care să împingă lucrurile înainte în viaţa noastră. Această aşteptare trimite energia în afară şi mai departe şi o face şi mai puternică, pentru că acum ne aliniem intenţiile la procesul de creştere şi evoluţie care se structurează în univers.
Din nou a luat o pauză dramatică, privindu-mă semnificativ:
A treia Extindere implică o altă speranţă: câmpul nostru extins ridică nivelul energetic al altora, ajutându-i să se conecteze cu divinul din ei şi să recunoască intuiţiile trimise de propriul lor sine mai înalt. Acest lucru amplifică posibilitatea ca ei să ne ofere informaţii intuitive care să ridice nivelul sincroniei. Aceasta este etica interpersonală despre care am învăţat în Peru, doar că acum ştim cum să folosim câmpul de rugăciune pentru a-l face mereu mai puternic.
S-a oprit din nou o clipă, apoi a tras aer în piept şi a continuat:
A Patra Extindere începe în momentul în care învăţăm să menţinem acest flux de energie spre exterior, în ciuda situaţiilor care provoacă furie sau frică. Facem aceasta prin menţinerea unei stări de detaşare faţă de cursul evenimentelor, chiar dacă dorim o anumită desfăşurare a proceselor. Trebuie întotdeauna să căutăm o semnificaţie pozitivă şi întotdeauna, dar întotdeauna, să ne aşteptăm ca acest proces să ne salveze, oricare ar fi lucrurile care se petrec. O asemenea atitudine mentală ne ajută să rămânem concentraţi asupra fluxului şi ne împiedică să formăm imaginea negativă a lucrurilor care s-ar putea întâmpla în caz de eşec. În general, dacă ni se formează o imagine negativă în minte, trebuie să vedem dacă este o atenţionare intuitivă şi, dacă e aşa, să facem ce trebuie să facem, dar trebuie să ne întoarcem mereu la speranţa că o sincronie mai înaltă ne va trece dincolo de problemă. Acest lucru ne stabilizează câmpul şi fluxul energetic, cu o puternică speranţă şi aşteptare care a fost întotdeauna numită credinţă.
Mi-a zâmbit.
Această parte a celei de A Patra Extinderi, a continuat el, ne spune că trebuie să ne păstrăm energia puternică tot timpul. O dată ce stăpânim acest lucru, vom merge înainte pentru a o extinde tot mai mult. Următorul pas în A Patra Extindere începe când înţelegem pe deplin ideea că lumea se îndreaptă spre un ideal exprimat în A Zecea Viziune şi modelat de Shambhala. Proiectarea energiei înspre afară în acest mod are o importanţă uriaşă. De aceea înţelegerea Shambhalei este esenţială. Cunoaşterea lucrurilor făcute în Shambhala extinde aşteptările noastre despre ce poate face întreaga omenire. Vom vedea cum oamenii de pretutindeni vor stăpâni tehnologia şi o vor utiliza în scopul dezvoltării spirituale, şi apoi vor începe să se concentreze asupra procesului vieţii, asupra motivului real pentru care am apărut pe această planetă: de a crea o cultură pe Pământ în care fiecare să fie conştient de rolul său în evoluţia spirituală, şi să-i înveţe acest lucru şi pe copiii săi.
S-a oprit din nou şi m-a privit cu înţeles.
Acum vine partea cea mai grea, a continuat el. Pentru o şi mai mare extindere, trebuie să facem mai mult decât a rămâne în general orientaţi pozitiv şi a evita apariţia imaginilor unor evenimente negative. Trebuie să lăsăm toate gândurile negative afară din capul nostru şi în legătură cu alte persoane.
După cum ai văzut, dacă frica din noi se transformă în furie şi cădem în judecarea a ceea ce este mai rău în ceilalţi, o rugăciune negativă se proiectează asupra lor şi îi obligă să facă exact lucrurile la care ne aşteptăm. De aceea profesorii care aşteaptă lucruri mari de la studenţii lor de obicei le obţin, şi cei care se aşteaptă la lucruri slabe au parte de ele. Majoritatea oamenilor cred că este un lucru rău să spui ceva negativ despre ceilalţi, dar n-are importanţă, poţi să gândeşti... Acum ştim că acest lucru are importanţă. Gândurile contează foarte mult.
Exact în timp ce Wil spunea aceste lucruri, mă gândeam la focurile de armă din unele şcoli din Statele Unite. I-am spus şi lui Wil despre asta.
Copiii de pretutindeni, a spus el, sunt mai puternici acum decât înainte, şi găştile şi grupurile din şcoli nu ar trebui ignorate de profesori. Dacă există copii umiliţi, de care se râde, ţapi ispăşitori mereu, ei vor fi afectaţi de aceste idei negative mai mult decât înainte. Aceştia vor începe să-i lovească mai mult şi mai des pe cei care îi oprimă. Şi asta nu se întâmplă numai cu copiii, ci în toate aspectele culturii umane. Numai prin înţelegerea efectului câmpului de rugăciune vom realiza ce se întâmplă. Gradat, devenim tot mai puternici, şi dacă nu suntem atenţi la aşteptările noastre, vom face mult rău celorlalţi.
Wil s-a oprit din vorbit şi m-a privit din nou semnificativ.
Asta ne aduce la punctul în care ne aflăm, presupun, a spus el.
Am dat şi eu din cap, realizând cât de mult îmi lipsise.
Unde spun legendele că ne îndreptăm de aici? am întrebat.
Spre lucrul care pe mine mă interesează cel mai mult, mi-a răspuns Wil. Legendele spun că nu ne putem extinde câmpul mai departe până nu îi vom recunoaşte şi înţelege pe deplin pe dakini.
I-am povestit multele mele experienţe cu aceste creaturi ciudate şi cu luminile suspecte de la venirea mea în Tibet.
Tu ai avut astfel de experienţe şi înainte de a veni în Tibet, a spus el.
Avea dreptate. În multe momente în timpul căutării celei de A Zecea Viziuni mi s-a părut că eram ajutat de nişte foarte ciudate forme de lumină.
Aşa e, am spus. S-a întâmplat şi când eram împreună în Apalaşi.
Şi în Peru, a adăugat Wil.
Am încercat să-mi amintesc, dar nu mi-a venit nimic în minte.
Mi-ai povestit de momentul în care te aflai la răscruce de drumuri şi nu ştiai încotro să o iei, a spus el. Unul dintre drumuri ţi-a apărut mai luminos, şi ai ales acea direcţie.
Da, am spus, amintindu-mi foarte clar acea întâmplare. Crezi că era un dakini?
Wil se ridicase în picioare şi îşi punea rucsacul în spate.
Da, a spus el. Ei sunt luminiţele care ne călăuzesc drumurile.
Rămăsesem mut. Asta însemna că oricând întâlneam un obiect mai luminos sau o direcţie care părea mai strălucitoare şi mai atrăgătoare, sau o carte care ne atrage atenţia, era lucrarea acestor fiinţe!
Ce mai spun legendele despre dakini? am întrebat.
Spun că sunt aceiaşi în fiecare cultură, în fiecare religie, orice nume le-am da noi...
L-am privit întrebător.
Le putem spune îngeri, a continuat Wil, dar nu contează. Dakini sau îngeri, sunt aceleaşi fiinţe. Şi îşi fac lucrarea în acelaşi mod...
Aveam şi alte întrebări, dar Wil o pornise deja în sus pe pantă, evitând porţiunile cu zăpadă mai multă. L-am urmat, cu mintea plină de curiozitate. Nu vroiam să las conversaţia noastră să se termine acolo.
La un moment dat, Wil s-a întors şi m-a privit.
Legendele spun că aceste fiinţe i-au ajutat pe oameni de la începutul vremurilor, şi se vorbeşte despre ele în scrierile mistice ale tuturor religiilor. Conform legendelor, fiecare dintre noi ajunge să le perceapă la un moment dat. Dacă îi recunoaştem, dakini îşi vor face prezenţa şi mai simţită.
Modul în care accentuase cuvântul „recunoaştem” m-a făcut să mă gândesc la o semnificaţie mai specială.
Dar cum să facem asta? am întrebat, în timp ce mă căţăram pe o piatră.
Wil s-a oprit. Mi-a întins mâna să urc şi cu lângă el, şi a spus:
Conform legendelor, trebuie să recunoaştem cu adevărat că se află aici. Acesta este un lucru foarte dificil pentru minţile noastre occidentale. Un lucru e să crezi că dakini sau îngerii sunt un subiect de discuţie fascinant, dar cu totul altceva este să te aştepţi să-i percepi în viaţa reală.
Ce trebuie să facem?
Să privim înjur cu atenţie, pentru a vedea orice lumină.
Dacă ne menţinem energia înaltă şi recunoaştem, asta înseamnă că vom vedea tot mai multe elemente luminoase? am întrebat.
Exact, a spus Wil. Lucrul cel mai greu este să ne antrenăm să percepem schimbările subtile din lumina din jurul nostru. Vom vedea tot mai multe...
Înţelegeam ce-mi spunea, dar mai aveam o întrebare:
Şi ce se întâmplă cu situaţiile când dakini sau îngerii intervin în viaţa noastră fără să-i recunoaştem? Acest luciul mi s-a întâmplat.
I-am povestit despre bărbatul cel înalt pe care l-am văzut când Yin m-a împins din maşină în Ali; i-am povestit şi despre focul de tabără care apăruse de neunde în ruinele mănăstirii din munte, înainte să intru în Shambhala.
Se pare că ţi s-a arătat îngerul tău păzitor, a spus Wil. Legendele menţionează că fiecare avem unul.
O clipă m-am uitat la el, fără să vorbesc.
Deci miturile sunt adevărate, am spus într-un sfârşit, şi avem fiecare un înger păzitor.
Mintea îmi alerga cu o sută de kilometri pe oră. Nu mi se păruse niciodată mai clară realitatea acestor fiinţe.
Dar ce-i face să ne ajute în anumite momente şi nu în altele? am întrebat. Wil a ridicat din umeri şi a spus:
Acesta este secretul pe care trebuie să-l descoperim.
Ajunseserăm în vârful muntelui. În spatele nostru, soarele răzbătea printre nori şi părea că avea să se încălzească puţin.
Mi s-a spus că templele sunt pe partea cealaltă a acestei culmi, a spus Wil, oprindu-se puţin sub vârf. Această parte este cea mai grea.
Cuvintele lui m-au mirat.
De ce? am întrebat. Ce vrei să spui?
Trebuie să aplicăm toate extinderile şi să ne menţinem energia foarte puternică. Legendele spun că numai dacă energia este suficient de puternică vom putea vedea templele.
În exact acel moment am auzit elicopterele la distanţă.
Să nu uiţi ce ai învăţat, a spus Wil. Dacă începi să te gândeşti la răul pe care îl reprezintă soldaţii chinezi, dacă simţi furie sau dezgust, trebuie imediat să te gândeşti la sufletul fiecăruia dintre soldaţii care te urmăresc. Vizualizează energia ta ieşind din tine şi intrând în câmpul lor, ridicându-i şi ajutându-i să se conecteze la lumina din interior, unde vor putea descoperi intuiţiile mai înalte. A face altfel înseamnă a trimite o rugăciune în afară care va produce şi mai mult rău.
Am dat din cap. Înţelesesem. Am privit în jos, încercând să menţin câmpul orientat pozitiv.
Acum gândeşte-te la dakini, şi aşteaptă să vezi lumina.
Am privit la vârful dinainte, şi Wil a pornit din nou la drum.
Când am ajuns pe creastă, n-am văzut nimic în partea cealaltă. Erau numai alte creste înzăpezite şi văi. Am încercat să prind cât mai multe detalii.
Acolo! a strigat Wil, arătând spre stânga.
M-am străduit să văd. Ceva în vârful unei creste părea să strălucească uşor. Când am reuşit să privesc direct locul indicat, am văzut că nu era nimic acolo, era doar mai luminos. Dai- văzut cu colţul ochiului, îmi părea că spaţiul însuşi strălucea.
Să mergem! a spus Will.
M-a tras de braţ. Ne-am făcut cu greu drum prin troiene, spre panta luminoasă pe care o văzusem. Zona strălucea tot mai tare pe măsură ce ne apropiam de ea. Deasupra acelui loc erau blocuri mari de piatră care păreau aliniate. La o privire mai atentă am observat că unul dintre ele era uşor mai în spate decât celelalte şi lăsa locul unei potecuţe înguste care ducea spre stânga, în jos pe panta muntelui. Când am ajuns la acea trecătoare, am văzut că de fapt erau nişte trepte cioplite în piatră. Şi acestea apăreau luminoase şi nu erau deloc acoperite de zăpadă.
Dakini ne arată calea, a spus Wil, încă trăgându-mă de braţ.
Am trecut prin deschizătură şi am început să coborâm pe trepte. În ambele părţi ale drumului erau pereţi de piatră de mai mulţi metri, care ne ascundeau aproape toată lumina. Mai mult de o oră am coborât aşa, până când am văzut stâncile desfăcându-se deasupra noastră.
Câţiva metri mai încolo am dat de un platou, şi treptele s-au terminat. Platoul, mai mult lung decât lat, înconjura un perete de stâncă spre stânga.
Acolo! a arătat Wil.
La vreo câteva zeci de metri distanţă de noi se vedea o mănăstire căzută total în ruină, care părea veche de mii de ani. Ne-am apropiat de ea. Temperatura creştea şi o ceaţă umedă se ridica de pe pietre. În faţa mănăstirii, platoul se lărgea considerabil. Ajunşi lângă ruine, ne-am urmat cu atenţie drumul printre pereţii prăbuşiţi, până când am ajuns în partea cealaltă.
Acolo am fost opriţi din drumul nostru. Cărarea plină de pietre pe care mersesem se transformase într-o podea pavată cu dale şlefuite, de culoare cenuşie deschisă, aliniate sub paşii noştri. L-am privit pe Wil, care se uita drept înainte. În faţa noastră se afla un templu intact, înalt de douăzeci de metri şi de două ori mai lat. Era construit dintr-o piatră de culoare cărămizie, iar coloanele şi colţurile clădirii erau din piatră cenuşie. La intrare erau două uşi uriaşe, înalte de aproape zece metri.
Ceva s-a mişcat în ceaţa de lângă templu. Am privit spre Wil şi el a dat din cap, facându-mi semn să-l urmez. Ne-am apropiat de clădire.
Ce-a fost asta? l-am întrebat pe Wil.
A făcut un alt semn cu capul spre locul din faţa noastră. La mai puţin de cinci metri se afla un fel de formă.
M-am străduit să mă focalizez şi de-abia am reuşit să disting conturul a ceva ce părea să fie o siluetă umană.
Trebuie să fie unul dintre adepţii care locuiesc în acest templu, a spus Wil. Vibrează mai înalt decât noi. De aceea îi vedem forma ceţoasă.
Forma s-a îndreptat spre intrarea în templu şi a dispărut. Wil şi cu mine ne-am dus până la uşă. Părea să fie făcută tot din piatră, şi totuşi când Wil a împins-o, s-a răsucit fără zgomot, cu multă uşurinţă, de parcă nu ar fi cântărit nimic.
Înăuntru era o sală mare, rotundă. Centrul ei era mai jos, ca o scenă până la care se cobora în mai multe trepte. Am văzut o altă formă mai jos, pe o altă treaptă, care îmi apărea mai clară decât cealaltă. Când s-a întors spre noi, am văzut că era Tashi. Ne-am îndreptat spre el.
Înainte să ajungem la Tashi, o fereastră spaţială a apărut exact în mijlocul încăperii. Imaginea s-a tot mărit până când l-a acoperit şi pe Tashi. Era foarte strălucitoare. Era o vedere din spaţiu a Pământului.
Locurile se schimbau într-o succesiune rapidă: am văzut în fereastră un oraş european, apoi unul din Statele Unite, şi în final unul din Asia. În toate locurile, oamenii mergeau pe străzi aglomerate, spre birouri sau alte locuri de muncă. Cum se vedea în diferite oraşe în diferite locuri ale planetei, oamenii interacţionau în muncă şi ridicau nivelul energetic.
Am început să vedem şi oameni care-şi schimbau ocupaţia, urmându-şi intuiţia şi fiind tot mai inspiraţi şi creativi pe măsură ce făceau asta, inventau tehnologii mai sofisticate şi mai rapide, şi servicii mai eficiente. În acelaşi timp, am început să vedem scene cu oameni încă plini de temeri, rezistând la schimbări şi încercând să domine şi să controleze.
Apoi ne-a fost prezentată o sală de conferinţe, unde un grup de femei şi bărbaţi erau angajaţi în discuţii aprinse. Văzând şi auzind câteva lucruri, am înţeles tema conversaţiei: majoritatea se pronunţau în favoarea unei noi coaliţii între marile companii de tehnică de calcul şi telecomunicaţii şi un grup internaţional de servicii de supraveghere. Cei care reprezentau grupul de supraveghere argumentau că lupta împotriva terorismului necesită accesul la fiecare linie telefonică, inclusiv la comunicaţiile pe Internet, şi identificarea secretă a tuturor calculatoarelor, astfel încât autorităţile să poată intra şi monitoriza fişierele oricui.
Şi asta nu era tot. Vroiau mai multe sisteme de supraveghere. Unii chiar speculau pe ideea că dacă problema viruşilor de calculatoare continua prea mult, Internetul trebuia să fie preluat cu totul, împreună cu computerele şi comerţul implicat pretutindeni. Accesul trebuia controlat printr-un cod de identificare special, pe care trebuia să-l ai dacă vroiai să faci afaceri electronic.
Unul chiar a emis ipoteza că noi sisteme de identificare ar trebui implementate pentru aceste cazuri, cum ar fi o scanare a irisului sau a palmei, sau poate chiar ceva bazat pe citirea undelor cerebrale.
Alţi doi oameni, un bărbat şi o femeie, au început să argumenteze vehement împotriva acestor idei. Unul a menţionat Cartea Revelaţiilor şi semnul fiarei. Pe măsură ce vedeam şi auzeam lucruri, am văzut că sala de conferinţă avea o fereastră. Lângă clădire era o şosea, pe care trecea o maşină. Mai încolo de şosea, doar deşertul şi câţiva cactuşi.
Am privit spre Wil.
Această discuţie, se petrece chiar acum, a spus el, în acest prezent, undeva în lume. Parcă ar fi în sud-vestul Statelor Unite.
Exact în spatele mesei la care stătea grupul care discuta am văzut şi altceva. Spaţiul devenea mai larg. Ba nu, mai luminos...
Dakini, i-am şoptit lui Wil.
Am continuat să privim şi să ascultăm. Conversaţia a început să se schimbe. Cei doi care argumentaseră împotriva supravegherii extreme păreau să aibă parte de tot mai multă atenţie din partea grupului. Oponenţii începeau să-şi reconsidere poziţia.
Fără veste, atenţia noastră a fost distrasă de la imaginea pe care o priveam de o vibraţie foarte puternică în podeaua şi pereţii templului. Am fugit la o altă uşă, în capătul celălalt al clădirii, încercând să distingem ceva prin praf. Se auzeau pietrele căzând. Când am ajuns la uşă, aceasta s-a deschis, şi o siluetă pe care nu am distins-o prea bine a ieşit repede.
Trebuie să fi fost Tashi, a spus Wil.
S-a grăbit apoi spre uşă şi a deschis-o. Am fugit prin deschiderea astfel creată, şi un alt zgomot a umplut încăperea care rămase în spatele nostru. Ruina veche pe care o văzusem mai devreme se prăbuşea. În spate, undeva se auzeau răgetele elicopterelor.
Colonelul ne urmăreşte din nou, am spus. Dar eu am în minte numai imagini pozitive. Cum de a reuşit?
Wil mă privea întrebător. Mi-am amintit de remarca lui Chang: avea tehnologia prin care mă putea urmări oriunde. Avea forma undelor mele cerebrale.
I-am spus repede acestea lui Wil, apoi am strigat:
Poate că trebuie să plec în altă direcţie, ca să-i îndepărtez pe soldaţi de templu!
Nu, nu! a spus Wil. Trebuie să fii aici, e nevoie de tine. Va trebui să fim mereu înaintea lor până-l găsim pe Tashi.
Am urmat aleea de piatră pe lângă alte şapte temple. Şi privirea mi-a fost atrasă de o uşă, la stânga. A observat şi Wil.
De ce te-ai uitat la uşa aia? m-a întrebat.
Nu ştiu, am spus. Pur şi simplu mi-a atras atenţia.
M-a privit fără să mă creadă.
Bine, bine, am spus. Hai să vedem ce-i acolo.
Am intrat şi am găsit o altă încăpere de formă rotundă, mult mai mare decât cealaltă, probabil de mai multe zeci de metri în diametru. O altă fereastră spaţială se deschidea în centru. Când am intrat, l-am văzut pe Tashi la câţiva metri distanţă, şi i-am făcut semn lui Wil.
- L-am văzut şi eu, a spus Wil.
Ne-am făcut drum prin întuneric, ca să-l ajungem.
Tashi s-a întors şi ne-a văzut, apoi a zâmbit uşurat înainte de a privi spre scena care se petrecea în fereastra din mijlocul sălii. Acolo vedeam o scenă plină cu lucruri tinereşti: poze, mingi, jocuri, grămezi de haine. În colţ se vedea un pat în dezordine, şi sub masă era aruncată o cutie de pizza, goală. La masă, un adolescent în vârstă de vreo cincisprezece ani meşterea ceva la un aparat plin de fire. Era îmbrăcat în pantaloni scurţi, nu purta cămaşă, iar figura îi părea supărată şi hotărâtă.
În timp ce ne uitam, scena s-a schimbat, şi am văzut o altă cameră, unde era un alt adolescent, în blugi şi tricou, stătea pe pat şi se uita fix la telefon. S-a ridicat şi a făcut câţiva paşi prin cameră, şi apoi s-a aşezat din nou. Aveam impresia că se lupta să ia o decizie. În final, a ridicat receptorul şi a format un număr.
În acel moment, scena s-a lărgit şi am putut vedea ambele camere. Tânărul fără cămaşă a răspuns la telefon. Cel în tricou se ruga pentru ceva, şi celălalt se înfuria. În final, cel fără tricou a trântit telefonul şi s-a aşezat din nou la lucru.
Celălalt băiat s-a îmbrăcat cu o jachetă şi a ieşit. În câteva momente, cel care lucra a auzit bătând la uşă, s-a ridicat şi a deschis. Era chiar tânărul care vorbise mai devreme la telefon. A încercat să-i trântească uşa în faţă, dar oaspetele a împins-o, a intrat şi a continuat să-i spună ceva, cu gesturi de rugăminte, arătând spre aparatul desfăcut de pe masă.
Băiatul fără tricou a scos o armă şi a îndreptat-o spre intrus. Acesta din urmă a dat înapoi, dar a continuat să se roage. Cel cu arma s-a înfuriat tot mai tare, şi-a împins victima lângă perete şi i-a pus ţeava pistolului la tâmplă.
În acel moment am început să observăm o zonă de lângă ei, care devenea tot mai luminoasă.
Am privit spre Tashi, care s-a întors şi el spre mine în acelaşi timp, şi apoi ne-am uitat amândoi spre scenă. Ştiam că eram din nou martorii lucrării unui dakini.
Băiatul cu jacheta continua să implore, iar celălalt să îl ţină strâns lângă perete. Dar încet, încet, cel cu arma a început să se relaxeze. A lăsat arma şi s-a aşezat pe pat. Oaspetele s-a aşezat pe un scaun.
Puteam auzi acum şi ce-şi spuneau, şi am înţeles că băiatul cu arma nu era acceptat de ceilalţi în şcoala pe care o frecventa. Majoritatea colegilor se ocupau de tot felul de alte activităţi, care implicau talent, dar el nu avea curajul şi încrederea de a merge cu ei. Râdeau de el, îl făceau prost şi fraier, şi el se simţea ca un nimeni, pierdut şi singur. Situaţia îl umplea de mânie şi de un fals sentiment al puterii, care-l făcea să riposteze violent. Aparatul la care lucra era o bombă artizanală.
Ca şi mai înainte, am simţit o zdruncinătură sub picioare şi clădirea a început să se clatine. Am fugit spre uşă, şi de-abia am reuşit să ieşim, când jumătate din templu s-a prăbuşit în spatele nostru.
I-aţi văzut pe cei din templu, ne-a întrebat Tashi, pe cei care trimiteau energie celor doi băieţi?
Şi eu şi Wil am recunoscut că nu.
Erau sute, a continuat băiatul, şi lucrau cu toţii la problema furiei în cazul tinerilor.
Ce făceau, anume? am întrebat.
Îşi extindeau câmpul energetic, vizualizându-i pe băieţii din scenă ridicaţi spre o vibraţie mai înaltă, ajutându-i astfel să treacă peste frică şi furie şi să găsească în ei o intuiţie mai înaltă, care să-i ajute să rezolve situaţia. Energia lor l-a ajutat pe băiatul cu jachetă să fie mai convingător. În cazul celuilalt, tot energia l-a ajutat să se ridice la o identificare de sine deasupra celei respinse de societatea din jur. Nu a mai simţit nevoia de aprobare a celorlalţi pentru a fi cineva. Asta i-a diminuat furia.
Asta se întâmpla şi în celălalt templu, nu? am întrebat. Îi ajutau să se împotrivească acelor care vroiau să controleze totul.
Wil s-a uitat spre mine.
Cei din templu proiectau un câmp de rugăciune care era menit să ridice nivelul de vibraţie al tuturor, lucru care a avut efectul scăderii temerilor celor care cereau supravegherea totală, şi a dat curaj celor care nu-şi susţineau ideile, şi care astfel au găsit îndrăzneala necesară pentru a vorbi, chiar şi în acel cadru.
Tashi l-a aprobat cu un semn, apoi a spus:
Trebuia să vedem toate acestea. Sunt situaţii cheie care trebuie câştigate dacă vrem ca evoluţia noastră spirituală să continue, dacă vrem să depăşim acest punct critic al istoriei.
Şi dakini? am întrebat. Care era rolul lor?
Ajutau la ridicarea nivelului energetic, a spus Tashi.
Da, am insistat eu, dar tot n-am înţeles ce anume îi face să se ducă acolo şi să acţioneze. Cei din temple mai fac şi altceva ce noi nu ştim încă.
În acel moment, un zgomot puternic ne-a atras atenţia: restul clădirii din care tocmai ieşiserăm se prăbuşea la pământ.
Tashi a sărit în picioare aproape involuntar şi a luat-o la fugă în jos, pe potecă.
Haideţi! a strigat el. Trebuie să o găsim pe bunica!


Cap. 11 - SECRETUL SHAMBHALEI

Am rătăcit prin temple ore întregi, în căutarea bunicii lui Tashi, străduindu-ne să fim mereu înaintea soldaţilor chinezi şi văzând activitatea celor din fiecare încăpere rotundă. În fiecare am putut vedea o situaţie critică a lumii de afară.
Într-un templu, toţi se concentrau pe probleme alienării tineretului, a proliferării violenţei induse de filme şi jocuri video, care crea iluzia că acţiunile dure, făcute la mânie, şi rezultatele lor catastrofale nu se întâmplă în realitate, şi se forma o imagine falsă despre lume, care era cheia violenţei şi a atacurilor armate din şcoli.
Am văzut cum creatorilor acestor jocuri li s-a trimis energie care i-a ridicat spre percepţii intuitive superioare, şi astfel şi-au dat seama ce efect aveau creaţiile lor asupra copiilor. În acelaşi timp, şi o serie de părinţi au fost ajutaţi să observe ce făceau copiii lor şi să acorde mai mult timp modelării realităţii pentru aceştia.
Un alt templu se concentra asupra unei dezbateri din medicină: se discutau unele abordări noi de prevenire a bolilor şi de asigurare a longevităţii. Vârfurile medicinei - organizaţii din diferite ţări, directorii unor clinici de cercetare, institutele guvernamentale care dădeau cele mai însemnate premii, marile companii farmaceutice - toţi lucrau conform unei paradigme proprii secolului al XIII-lea, în care se ducea lupta împotriva simptomelor unor boli, fără a se pune prea mult în discuţie ideea de prevenire.
Ţinta lor erau microbii, genele, celulele canceroase, şi majoritatea problemelor erau considerate ca rezultate inevitabile ale procesului de îmbătrânire. În această optică, marea majoritate a fondurilor mergea spre cercetarea care căuta formule magice: medicamente care să ucidă microbii şi celulele maligne sau care să reprogrameze genele. Aproape nimic nu mergea spre căutarea unor mijloace de stimulare a sistemului imunitar şi prevenire a bolilor.
Într-una dintre scenele la care am fost martori, şi care trata tot teme medicale, un grup întreg de oameni de ştiinţă s-a ridicat şi a spus că medicina trebuia să-şi schimbe abordarea şi să rezolve misterul apariţiei bolilor, inclusiv bolile inimii şi ale sistemului circulator, tumorile şi maladiile degenerative.
Aceştia pledau - cum o făcuse şi Hanh - pentru evitarea consumării unei hrane încărcate de toxine, care modifică starea alcalină, sănătoasă a corpului spre o stare inertă, cu energia scăzută, care creează climatul în care microbii proliferează şi distrug organismul. Fiecare boală, spuneau ei, este rezultatul acestei descompuneri lente a celulelor, iar microbii nu atacă niciodată fără cauză. Hrana pe care o consumăm creează premiza apariţiei bolilor.
Alţii care participau la acea conferinţă acceptau cu greu aceste argumente. Credeau că undeva exista o greşeală. Cum să fie boala un lucru atât de simplu? Şi atunci întreaga industrie a sănătăţii, care avea consumatori şi implica fonduri de milioane de dolari în medicamente şi operaţii scumpe unde rămânea? Factorii de decizie şi oficialii trebuiau făcuţi să creadă că banii aceia erau necesari şi bine utilizaţi. Unii erau chiar de acord cu implanturi microelectronice în organismul oamenilor, pentru a controla şi identifica situaţia individului, aşa cum o doreau serviciile de siguranţă. Erau cu totul implicaţi în astfel de programe. Puterea şi poziţia lor depindeau de ele. Stilul şi nivelul lor de viaţă erau în joc.
Mai mult, lor le plăcea hrana pe care o consumau. Cum ar fi putut recomanda oamenilor să-şi schimbe dieta, dacă nu se vedeau pe ei înşişi făcând acest lucru? Nu, era inacceptabil.
Doctorii noului val de cercetare îşi susţineau cazul ştiind că se întrunea climatul potrivit schimbării paradigmei. Pădurile erau distruse, sacrificate turmele de vite, în toate ţările occidentale. Aceasta, spuneau ei, era o problemă de care devenea conştientă tot mai multă lume.
Mai mult, generaţia rebelilor din toate ţările ajunsese la vârsta bolilor, şi toţi văzuseră ce eşec înregistrase sistemul medical instituit de părinţii lor. Căutau alternative noi.
Încet, încet, am văzut o modelare a conflictului. Cei care pledau pentru nou au început să fie ascultaţi mai cu atenţie.
În alt templu, am fost martorii aceluiaşi tip de dezbatere, dar de data aceasta în domeniul legilor. Un grup de avocaţi cerea ca procesul să înceapă cu poliţia însăşi. Mai mulţi ani, avocaţi repudiaţi au fost martorii unor fabricări de probe false, ori pregătirii martorilor mincinoşi, care să ascundă adevărul, să construiască apărarea imaginară şi să hipnotizeze şi să manipuleze juriile. Acum se cerea o ridicare a standardelor. Unii avocaţi spuneau că trebuie să se treacă la o viziune mai înaltă asupra activităţii lor, unde să se înţeleagă rolul de fapt al apărătorului, şi anume acela de a reduce conflictul, nu de a-l amplifica.
De asemenea, în alte temple se trata problema corupţiei politice. Am văzut scene din alegerile oficialilor din Washington D.C., dezbateri cu uşile închise despre susţinerea sau nu a unor campanii de reformă financiară. Se discuta mai ales abilitatea partidelor politice de a aduna cantităţi incomensurabile de contribuţii ale persoanelor sau grupărilor cu diverse interese şi a le cheltui pe publicitate în media, care distorsiona realitatea în direcţia în care doreau ei. Astfel, depindeau financiar de marile corporaţii, şi evident, erau obligate (partidele) să le asigure acestora favoruri considerabile, cu ştiinţa tuturor.
Aceşti politicieni corupţi rezistau argumentelor reformatorilor, care susţineau că democraţia niciodată nu-şi va atinge idealul dacă se bazează pe imagini deformate şi nu pe dezbateri publice deschise, unde cetăţenii ar putea judeca la rece şi comportamentul, şi expresia, şi capacitatea de asumare a adevărului pentru toţi candidaţii şi ar putea alege omul potrivit pe baza unor intuiţii corecte.
Am continuat să trecem dintr-un templu în altul, şi mi-a fost foarte clar că fiecare trata un aspect particular al vieţii. Am văzut conducători cuprinşi de frică, inclusiv cei ai Chinei, care au fost ajutaţi să adere la comunitatea globală şi să implementeze reforme economice şi sociale.
Şi în fiecare caz, locul din jurul celor implicaţi se lumina, şi cei aflaţi în suferinţe, cei care de frică încercau să controleze şi să manipuleze ca să-şi asigure un ascendent de putere personală deveneau, gradat, mai flexibili şi mai interactivi.
Continuam să străbatem labirintul de temple în căutarea bunicii lui Tashi, şi mie îmi veneau în cap mereu aceleaşi întrebări. Ce se întâmpla, de fapt, acolo? Care era relaţia între dakini, sau îngeri, şi extinderile câmpurilor de rugăciune care se practicau acolo? Ce ştiau cei din temple, şi noi nu?
La un moment dat ne-am găsit în faţa templelor înşirate pe kilometri întregi, cât vedeam cu ochii. Cărări se deschideau în toate direcţiile. În spate, undeva, se mai auzeau elicopterele. Un alt templu uriaş, la vreo sută de metri în spatele nostru, s-a prăbuşit cu zgomot.
Ce se întâmplă cu oamenii din templu? l-am întrebat pe Tashi.
Priveam la praful care se ridica din dărâmături.
Să nu-ţi faci griji, sunt bine, a spus Tashi. Ei se pot muta în alt loc fără a fi văzuţi. Problema e că rolul lor de a trimite energia a fost întrerupt.
Ne-a privit pe amândoi.
Dacă nu ajutăm cu nimic în acele situaţii, ce se va întâmpla? a întrebat.
Wil s-a apropiat de Tashi.
Trebuie să ne hotărâm încotro s-o luăm. Nu mai e timp.
Bunica mea e pe undeva pe aici. Tata mi-a spus că se află în unul din templele centrale.
Priveam labirintul de forme din piatră.
Nu văd unde este centrul, am spus.
Nu asta voia tata să spună, ci faptul că bunica se află într-un templu unde se lucrează asupra problemelor centrale de evoluţie ale omenirii.
Tashi privea la templele cele mai îndepărtate.
Tu îi vezi pe oamenii de aici mai bine decât noi, i-am spus. Nu-i poţi întreba unde să mergem?
Am încercat să le vorbesc, mi-a răspuns el, dar energia mea nu este destul de puternică. Poate că dacă aş putea rămâne aici o vreme...
Nici nu şi-a terminat bine vorba, şi un alt templu s-a prăbuşit cu zgomot, de data aceasta mult mai aproape.
Trebuie să rămânem înaintea soldaţilor, a spus Wil.
Stai, stai! a spus Tashi. Cred că văd ceva.
Privea spre labirintul de temple. M-am uitat şi cu în aceeaşi direcţie, dar n-am văzut nimic diferit faţă de mai înainte. Wil a ridicat şi el din umeri.
Unde? l-am întrebat pe Tashi, dar el alerga deja pe o potecă spre dreapta, facându-ne semn să-l urmăm.
După o goană de vreo douăzeci de minute, ne-am oprit în faţa unui templu care semăna destul de mult cu celelalte, doar că era puţin mai mare, şi roca brun închis era scăldată într-o lumină albăstruie.
Tashi a rămas nemişcat, privind direct la uşa masivă de piatră.
Ce e, ce s-a întâmplat? a întrebat Wil
Departe, în urma noastră, am auzit un zgomot, şi un alt templu s-a prăbuşit.
Tashi s-a întors spre mine.
Templul din visul tău, în care spuneai că am găsit pe cineva, era albastru?
Da, am spus, era albastru.
Wil s-a îndreptat spre uşă şi a împins-o. Ca şi mai înainte, piatra masivă s-a răsucit în balamale cu multă uşurinţă.
Templul era plin de oameni. Ca şi mai înainte, vedeam numai o formă slabă a majorităţii siluetelor. Toţi erau în mişcare, se adunau în jurul nostru. Am simţit cum urcă în mine o mare bucurie. Toţi păreau că se întorc spre centrul templului apoi. Ne-am întors şi noi, şi ca şi mai înainte, am văzut deschizându-se o fereastră spaţială. Scene din Orientul Mijlociu au început să se perinde, urmate de imagini din Vatican, Asia, toate mergând spre un dialog crescând între marile religii instituţionalizate.
Am urmărit scene care indicau o creştere înecată, dar sigură, a toleranţei. Experienţa devoţiunii religioase şi iluminarea erau aceleaşi în creştinism, în tradiţiile catolică şi protestantă, ca şi în religiile orientale, iudaism sau islam. Doar că fiecare accentua un aspect diferit al acestei interacţiuni cu Dumnezeu.
Religiile orientale subliniau efectele asupra conştiinţei, experienţa luminii, a sentimentului unităţii cu universul, eliberarea din dorinţele ego-ului şi detaşarea. Islamul accentua sentimentul de unitate care apare prin împărtăşirea experienţei cu ceilalţi, şi inerenta putere a grupurilor formate astfel. Iudaismul se centra pe importanţa unei tradiţii bazate pe o legătură istorică, pe experienţa poporului ales, şi pe ideea că fiecare om în viaţă este responsabil pentru propagarea evoluţiei spirituale a omenirii.
Creştinismul se bazează pe ideea că spiritul se manifestă în fiinţa umană nu numai ca o conştiinţă amplificată ca fiind o parte a lui Dumnezeu, ci şi ca un sine mai înalt, ca şi cum am deveni o fiinţă extinsă, mai completă, mai puternică şi capabilă, cu o călăuză interioară şi cu o înţelepciune mai înaltă care o ajută să acţioneze, ca şi cum expresia umană a lui Dumnezeu, Iisus Christos, ar privi acum prin ochii fiecăruia.
În scena dinaintea noastră, puteam vedea efectele acestei noi toleranţe şi unităţi. Tot mai mult se punea accentul pe ideea legăturilor şi lucrurilor comune, şi nu pe diferenţe. Părea că există o voinţă tot mai mare de a rezolva conflictele etnice şi religioase, o mai bună comunicare între conducătorii religioşi, o nouă înţelegere a puterii rugăciunii şi a extinderii câmpului ei pentru unitatea religiilor.
Privind, am înţeles cu totul de ce Lama Rigden şi Ani spuseseră că era absolut necesară unificarea religiilor, că acesta va fi semnul că secretele Shambhalei vor începe să fie cunoscute.
În acel moment, scena din fereastra pe care o priveam s-a schimbat. Am văzut un grup de oameni care se bucurau de naşterea unui copil. Toţi râdeau, şi treceau copilul de la unul la altul. Cei din grup erau diferiţi unul de altul. Am avut impresia că reprezentau şi popoare, şi religii diferite. La o privire mai atentă, am identificat şi părinţii copilului. Mi se păreau foarte cunoscuţi. Ştiam că nu puteau fi ei, dar semănau foarte bine cu Perna şi soţul ei.
Aveam impresia că vedeam un lucru de importanţă supremă, dar nu ştiam care.
Scena s-a schimbat din nou, şi aveam acum în imagine o regiune tropicală din Asia de sud-est, poate chiar din China. Ca şi mai înainte, am fost conduşi într-o casă unde se aflau oameni diferiţi între ei, bucurându-se de naşterea unui copil şi adresând felicitări proaspeţilor părinţi.
Tu chiar nu vezi ce ni se arată? a spus Tashi. Acolo se duc concepţiile ratate în Shambhala. În diferitele familii, în toată lumea. Este un proces de canalizare. Copiii îşi câştigă energie genetică mai înaltă, din Shambhala, înainte de a fi lansaţi în lume.
Wil îşi privea vârful cizmei, gânditor. Apoi s-a întors spre noi.
Acesta este saltul, a spus el. Despre asta vorbesc legendele. Shambhala nu se mută în alt loc, ci în multe locuri de pe tot globul
Ce? am întrebat.
Ştii că legendele spun că războinicii Shambhalei vor lovi la Răsărit şi vor învinge puterile întunericului, şi vor crea acolo societatea ideală, mi-a spus Tashi. Acest lucru nu se întâmplă cu cai şi spade. Se întâmplă prin efectul câmpurilor noastre extinse, şi astfel conştiinţele Shambhalei se răspândesc în lume. Dacă toţi, din toate religiile, care cred în conexiunea cu divinul vor evita rugăciunea negativă şi vor lucra împreună, vom putea toţi să folosim Extinderile şi vom prelua astfel rolul Shambhalei.
Dar noi nu ştim tot ce fac ei, am spus. Nu cunoaştem restul secretului!
Exact când am spus acest lucru, scena din fereastră s-a schimbat din nou. Vedeam acum întinderile muntoase acoperite cu zăpadă, şi un grup de elicoptere militare chineze venind spre noi. Am văzut alte temple căzând în ruină şi dispărând în praf. Scena s-a schimbat din nou, din exteriorul în interiorul clădirii în care ne aflam.
Ne-am văzut pe noi înşine în încăpere, şi în jurul nostru nu mai erau siluete de ceaţă, ci imagini clare de oameni. Mulţi erau călugări tibetani, mulţi erau altceva. Unii apăreau în haine specifice cultelor orientale sau în costume hasidice, alţii chiar purtând robe şi crucifixuri creştine. Erau şi musulmani...
Interesant, una semăna chiar cu o vecină care locuia lângă mine, şi fără să vreau, privirea mi-a întârziat asupra ei. Am alunecat în visare cu ochii deschişi, acasă la mine. Cu mintea vedeam totul foarte clar, munţii din faţa ferestrei mele, izvorul. Mi-am amintit gustul apei de acasă. M-am văzut pe mine însumi cum mă aplecam şi o beam...
Am auzit din nou vuietul elicopterelor, foarte aproape de noi, şi din nou zgomotul prăbuşirii unui alt templu.
Tashi a plecat de lângă noi. L-am văzut apropiindu-se de o călugăriţă tibetană.
Cine este? l-am întrebat pe Wil.
Probabil bunica lui, mi-a răspuns acesta.
Cei doi îşi vorbeau, dar eu nu înţelegeam cuvintele. Apoi s-au îmbrăţişat şi Tashi s-a întors lângă noi.
Eu îl priveam în fereastra spaţială, dar când a ajuns lângă mine, întreaga scenă a dispărut. Fereastra era încă acolo, dar imaginea din ea era neclară, şi în cele din urmă s-a pierdut, de parcă era un televizor care prindea o frecvenţă pe care nu era nici un canal.
Tashi strălucea.
Nu vă daţi scama, a spus el, acesta este templul de unde voi doi aţi fost urmăriţi tot timpul cât aţi încercat să intraţi în Shambhala. Aceşti oameni au folosit câmpul lor de rugăciune ca să vă ajute pe voi. Fără ei, nici unul din noi n-am fi aici.
Am privit în jur, şi mi-am dat seama că nu mai vedeam forma nimănui.
Unde au plecat? am întrebat.
Au trebuit să plece, a spus Tashi privind la fereastra goală din mijlocul camerei. Acum suntem pe cont propriu.
În acel moment, templul s-a scuturat sub un şoc, şi câteva pietre au căzut.
Soldaţii! a strigat Tashi. Sunt aici!
Sunetul elicopterelor venea de afară, de aproape.
Fără veste, fereastra spaţială s-a luminat din nou şi ne-a arătat chinezi coborând din elicoptere, în faţa templului în care ne aflam. Colonelul Chang mergea înainte, dând ordine soldaţilor. Îi puteam vedea foarte clar faţa.
Trebuie să-i ridicăm vibraţia cu energia noastră, a spus Wil.
Tashi a dat din cap, şi apoi ne-a condus prin Extinderi. Am vizualizat energia noastră pătrunzând în câmpurile chinezilor, mai ales în cel al lui Chang, aducându-i spre o nouă conştiinţă şi uşurându-le intuiţii mai înalte.
Cum îi priveam faţa, Chang s-a oprit şi a privit în sus, ca şi cum ar fi simţit valul de energie care îl cuprindea.
Am căutat să surprind expresia elevată a sinelui lui, şi am observat o licărire nouă în ochii lui, şi chiar o umbră de zâmbet. S-a întors spre soldaţi.
Concentraţi-vă pe faţa lui, am spus. Pe faţa lui.
Când am făcut asta, s-a oprit din nou. Unul dintre soldaţi, aparent cel care îl seconda la comandă, s-a oprit şi a început să-i pună întrebări. Câteva secunde, Chang l-a ignorat, dar încet, încet, subordonatul a început să-i atragă atenţia, tot făcând gesturi spre templul în care ne aflam. Chang şi-a regăsit concentrarea şi expresia mânioasă i-a revenit pe faţă. A făcut un semn, şi toţi soldaţii l-au urmat. Veneau spre noi.
Nu funcţionează, am spus.
Dakini nu sunt aici, a spus Wil, cu ochii în ochii mei.
Trebuie să plecăm! a strigat Tashi.
Dar cum? a întrebat Wil.
Prin fereastră, a spus Tashi. Bunica mi-a spus că putem ieşi prin acea fereastră, spre lumile exterioare. Trebuie să fim ajutaţi energetic din afară.
Cum adică? am întrebat. Cine să ne ajute?
Nu ştiu, a spus Tashi.
Trebuie să încercăm! a strigat Wil. Acum!
Tashi era confuz.
Cum treceai prin ferestre în inele exterioare? l-a întrebat, scuturându-l.
Acolo aveam amplificatoare, a spus el. Nu ştiu dacă pot fără.
Ani a spus că toată lumea care locuia în inele se afla la un nivel la care se putea manifesta fără tehnologie. Gândeşte. Cum ai făcut-o?
Tashi se lupta cu el însuşi.
Nu ştiu, de fapt. O făceam automat. Cred că mă aşteptam să se întâmple, şi se întâmpla instantaneu.
Fă-o, Tashi, a spus Wil. Fă-o acum...
Tashi s-a concentrat cât a putut, şi apoi s-a întors spre mine.
Trebuie să ştiu unde vreau să mă duc, ca să pot vizualiza locul. Unde mergem?
Stai puţin! am spus. Gândeşte-te la visul pe care l-ai avut! Ai văzut apă?
Tashi s-a gândit o clipă, apoi a spus:
Era un loc lângă un izvor...
Un izvor! am strigat. Un izvor cu un bazin mic din piatră!
Cred că da, a spus el, cu ochii măriţi.
M-am întors spre Wil.
Ştiu unde este. E un izvor în nordul văii în care locuiesc. Acolo trebuie să mergem.
În acel moment templul s-a zguduit din nou din temelii. Imagini cu ziduri care se prăbuşeau mi-au năvălit în minte, dar cumva am reuşit să le alung, încercând să menţin ideea că totul va rămâne în picioare şi că vom reuşi să scăpăm. Mă simţeam cum trebuie să se fi simţit tatăl meu, prins în capcană într-un război care nu era al lui, dar pe care nici nu-l putea evita. Doar că bătăliile mele se purtau în minte.
Concentrează-te! am strigat. Ce trebuie să facem?
Mai întâi să vizualizăm locul în care vrem să mergem, a spus Tashi. Descrie acest loc pentru noi.
În grabă, am încercat să descriu izvorul şi ce era în jurul lui în cel mai mare detaliu: poteca, copacii din jur, felul în care curgea apa, culoarea frunzelor în acest anotimp. Apoi, şi eu şi Wil am încercat să-l ajutăm pe Tashi, concentrându-ne asupra imaginilor. Fereastra spaţială ne-a indicat chiar acel loc. L-am văzut foarte clar.
Asta e! am strigat.
Wil s-a întors spre Tashi.
Şi acum? Bunica ta a spus că avem nevoie de ajutor.
Prin fereastră am văzut o persoană, şi cu toţii ne-am concentrat asupra acelei forme difuze. M-am străduit să-mi dau seama cine era, mai ales că părea tânără, cam de vârsta lui Tashi.
Într-un sfârşit, imaginea s-a limpezit, şi am recunoscut-o.
Este Natalie, fiica vecinului meu, am strigat.
Prima mea intuiţie cu ea era exact în acest loc.
Este sora mea! a spus Tashi zâmbind larg.
Un alt zid al templului s-a prăbuşit.
Ea ne ajută, a strigat Wil, împingându-ne spre fereastră. Să mergem!
Cu un sunet ca un fâşâit, Tashi a trecut prin fereastră, urmat de Wil. Chiar când am ajuns eu în fereastră, un alt zid s-a prăbuşit, şi colonelul Chang a apărut în partea cealaltă.
M-am întors şi l-am privit, şi apoi am intrat în fereastră.
Avea figura hotărâtă. A pus mâna pe staţia radio.
Ştiu unde te duci! mi-a strigat, în timp ce restul templului se prăbuşea. Ştiu!
Când am păşit în fereastră, am pus piciorul direct pe terenul cunoscut şi am simţit o briză caldă pe faţă. Eram acasă.
Am privit în jur. Tashi şi Natalie stăteau împreună, se priveau în ochi şi vorbeau foarte, foarte repede. Aveau feţele inspirate, ca si cum tocmai ar fi descoperit ceva. Wil era şi el lângă ei.
În spatele lor se afla tatăl lui Natalie, Bill, şi alţi câţiva vecini din comunitate, părintele Brannigan, Sri Dero, Julie Carmichael, pastorul protestant. Toţi păreau nedumeriţi.
Bill a venit la mine.
Nu ştiu de unde ai apărut, dar slavă Domnului că eşti aici...
Am făcut un semn spre adunare.
Ce caută lumea asta aici? am întrebat.
Natalie le-a cerut să vină. A vorbit despre nişte legende, ne-a arătat cum să creăm un câmp de rugăciune, tot felul de ciudăţenii. Aparent, aceste idei sunt o inspiraţie a ei. Spunea că putea vedea ce ţi se întâmpla, şi cu toţii am văzut pe cineva supraveghindu-ţi casa.
Am privit spre deal şi era gata să întreb ceva, când Bill a vorbit din nou:
Natalie a spus ceva foarte ciudat. A spus că are un frate. Cine e băiatul cu care vorbeşte?
O să-ţi explic mai târziu, am spus. Cine îmi supraveghează casa?
Bill nu mi-a răspuns. Wil şi ceilalţi s-au apropiat de noi.
În acel moment, am auzit maşini apropiindu-se dinspre dealul vecin. Un microbuz albastru a tras exact lângă casa mea. Doi bărbaţi au coborât, ne-au văzut şi au urcat pe o surplombă la vreo douăzeci de metri deasupra noastră.
Serviciile de contraspionaj chineze! a spus Wil. Chang i-a alertat. Trebuie să creăm un câmp.
Mă aşteptam ca clericii prezenţi să întrebe despre ce era vorba, dar nu, au fost de acord cu un gest. Natalie a condus procesul de Extindere, cu Tashi alături.
Să mergem cu energia Creatorului, a spus ea. Lăsaţi-o să vină în corpul vostru să îl umple. Lăsaţi-o apoi să curgă, ieşind din creştetul capului şi prin ochii voştri în lume, formând un câmp de rugăciune constant, până când veţi vedea numai frumuseţe şi veţi simţi numai iubire. Într-o stare de atenţie crescută, să ne aşteptăm ca acest câmp să ajungă la oamenii care ne caută, ajutându-i să intre în contact cu intuiţiile lor superioare.
Sus, pe deal, cei doi au început să coboare spre noi.
Tashi s-a întors spre Natalie şi i-a făcut un semn.
Acum, a spus Natalie, trebuie să dăm putere îngerilor.
Ce? am exclamat cu, întorcându-mă spre Wil.
Mai întâi, a continuat Natalie, trebuie să fim siguri că am programat câmpul nostru să intre în câmpurile acestor oameni. Vizualizaţi că acest lucru se întâmplă. Ei nu ne sunt duşmani, ci sunt nişte suflete rătăcite în frică. Apoi trebuie să-i recunoaştem pe îngeri, şi să-i vizualizăm apropiindu-se de aceşti oameni. Cu toată puterea aşteptărilor noastre, să vizualizăm amplificarea pe care o produc ei în câmpul nostru de rugăciune. Să dăm putere îngerilor, ca ei să dea energie sufletelor acestor oameni mai mult decât o putem face noi, ridicându-i până la acel nivel de conştiinţă la care nu vor mai fi capabili de rău.
Priveam spre cei de pe deal, căutând zona mai luminată care ar fi indicat prezenţa unor dakini, străduindu-mă să mă concentrez, dar n-am observat nimic.
Nu merge, am şoptit către Wil.
Uite! a strigat el. Uite acolo, în dreapta!
O luminiţă s-a apropiat şi a învăluit un om care se îndrepta spre cei doi potenţiali duşmani. Purta uniforma de ajutor de şerif.
Cine este? l-am întrebat pe Bill. Mi se pare cunoscut.
Nu e un om, a spus Wil.
Am privit din nou, şi am văzut cum ajutorul de şerif discuta cu cei doi. Lumina s-a extins, deşi omul stătea pe loc, până când i-a cuprins şi pe cei doi, şi microbuzul lor. Cei doi s-au întors şi au plecat.
Extinderea a funcţionat, a spus Wil.
Nu-l mai ascultam. Ochii mei rămăseseră fixaţi asupra ajutorului de şerif care se întorcea spre noi. Era înalt şi brunet. Unde îl mai văzusem?
Mi-am amintit exact când a dispărut. Era acelaşi cu bărbatul de lângă piscină, din Kathmandu, cel care îmi vorbise primul despre rugăciune, şi pe care îl mai văzusem cu coada ochiului de mai multe ori. Cel pe care Wil îl numise îngerul meu păzitor.
Aceştia pot apărea ca oameni, dacă e nevoie, a spus Tashi.
El şi cu Natalie s-au apropiat de mine.
Tocmai am completat ultima Extindere, a continuat el. Acum ştim secretul Shambhalei. Ei au privit în lume şi au găsit situaţii cheie pe care le-au îndreptat prin puterea rugăciunii, dar şi cu ajutorul tărâmului îngerilor. Rolul îngerilor este să amplifice.
Nu înţeleg, am spus. De ce n-a mers când am încercat să-l oprim pe Chang, înainte să evadăm prin fereastră?
Eu nu cunoşteam ultimul pas, a spus Tashi. Nu mi-am dat seama de ce făceau cei din temple până nu am vorbit cu Natalie. Noi l-am ajutat pe Chang, ceea ce era necesar, dar n-am ştiut cum să dăm putere îngerilor, ca să vină şi să intervină în energia noastră. Trebuie să începem cu recunoaşterea lor dar, la acel nivel de energie, trebuie să le dăm puterea să acţioneze. Acest lucru trebuie făcut cu foarte multă hotărâre. Trebuie să le cerem să vină.
Tashi s-a oprit, privind gânditor spre orizont, cu un zâmbet pe faţă.
Ce este? am întrebat.
Ani şi restul Shambhalei, a spus el. Se concentrează cu noi. Îi simt.
A cerut atenţia tuturor.
Mai e ceva ce trebuie să facem, a continuat el. Putem să-i rugăm pe îngeri să protejeze această vale.
Natalie a condus din nou procesul de programare a unui câmp special care curgea de pe culmile împădurite în toate direcţiile în vale. Am dat putere îngerilor să ne protejeze.
Vizualizaţi un înger prezent pe fiecare culme, a spus ea. Shambhala a fost mereu protejată. Şi noi putem fi protejaţi.
Cu toţii am continuat să ne concentrăm asupra munţilor mai multe minute, apoi cei doi tineri au început să discute între ei, foarte intens.
Noi ascultam. Vorbeau despre ceilalţi copii care apăruseră prin Shambhala, şi despre necesitatea de a-i trezi la această nouă conştiinţă, oriunde s-ar fi aflat ei. Copiii care acum sunt mai puternici ca niciodată. Mai sănătoşi, mai puternici şi mai inteligenţi în moduri cu totul noi. Mulţi sunt implicaţi în activităţi în afara şcolii, mai mult ca înainte. Muzica, dansul, sportul, scrisul... Mulţi îşi cultivă talentul de la vârste foarte fragede, lucru neobişnuit pentru generaţiile dinainte.
Există o singură problemă. Puterea aşteptărilor lor este mult mai mare, dar n-au învăţat încă să controleze efectele gândurilor lor. Nu încă. Acum trebuie să înveţe cum funcţionează câmpurile de rugăciune. Noi putem să îi ajutăm.
Toţi clericii s-au îndreptat spre casa lui Bill, împreună cu Natalie şi Tashi, încă foarte prinşi în discuţia lor.
Am fost cuprins de un val de scepticism. După toate cele pe care le văzusem, aveam multe îndoieli: nu ştiam dacă oamenii pot, cu adevărat, să dea puterile îngerilor.
Chiar crezi că noi putem să-i punem pe îngeri să ne ajute, pe noi sau pe alţii? l-am întrebat pe Wil. Avem noi chiar atâta putere?
Nu e uşor, a spus Wil. De fapt, pentru cei cu intuiţii negative este chiar imposibil. Nimic nu funcţionează dacă nu suntem conectaţi cu adevărat la energia Creatorului, dacă nu reuşim să ne proiectăm conştient energia înaintea noastră, spre ceilalţi. Dacă implicăm în acest proces o fărâmă de ego, de mânie, totul se prăbuşeşte şi îngerii nu vor răspunde. Îţi dai seama? Suntem agenţii lui Dumnezeu pe pământ. Putem afirma şi menţine viziunea voinţei divine, şi dacă reuşim în mod puternic să ne aliniem acestui viitor pozitiv, vom avea destulă energie a rugăciunii pentru a da putere îngerilor să acţioneze.
Ştiam că avea dreptate.
Vezi unde duc toate astea? a continuat Wil. Totul este în A Unsprezecea Viziune. Cunoaşterea câmpurilor de rugăciune duce lumea cu un pas înainte. Când am înţeles A Zecea Viziune - că scopul omului pe această planetă este să creeze o cultură ideală, spirituală, prin menţinerea acestei viziuni - ceva încă ne lipsea. Nu ştiam cum să menţinem viziunea. Nu cunoşteam în detaliu cum să ne folosim credinţa şi aşteptările la nivel energetic. Acum ştim Realitatea Shambhalei, secretul câmpurilor de rugăciune ne-au dat aceste informaţii. Putem acum menţine viziunea unei lumi spirituale şi putem acţiona pentru a o aduce în realitate, prin puterea noastră creativă. Cultura umană nu poate progresa până nu vom folosi în mod conştient această putere, în scopul evoluţiei spirituale. Trebuie să facem ce făceau oamenii din temple: să ne programăm metodic câmpul de rugăciune pe acele situaţii cheie care contează. Rolul mediei, mai ales al televiziunii, este să scoată la iveală aceste situaţii problematice. Trebuie să nu ne scape nimic, nici o discuţie, nici o dezbatere ştiinţifică, nici o luptă a luminii cu întunericul. Trebuie să ne folosim câmpul de rugăciune în toate situaţiile.
A privit în jur.
Putem face acest lucru în grupuri mici, a continuat, în biserici, în cercurile de prieteni. Dar cum ar fi dacă puterea fiecărei religii s-ar adăuga la un câmp unificat, gigantic? Acum câmpul este fragmentat, uneori chiar anulat de ură şi de rugăciunea negativă. Oamenii buni îşi lasă gândurile să amplifice răul, crezând că acest lucru nu are importanţă... Dar dacă lucrurile se schimbă? Dacă programăm un câmp, cel mai mare din toată istoria, care să cuprindă toată planeta şi să ridice vibraţia tuturor care au tendinţa de a-i controla şi supraveghea permanent pe alţii? Dacă toţi cei progresişti, din toate grupurile şi organizaţiile, ar şti să facă acest lucru? Dacă am putea extinde acest câmp atât de mult!?
O secundă, tăcerea a plutit în aer.
Dacă am crede cu toţii în tărâmul îngerilor, a continuat Wil, şi am şti că este dreptul nostru din naştere să le dăm puteri? Nu cred că ar mai fi situaţie care să nu se schimbe imediat. Noul mileniu poate fi cu totul altfel. Am putea fi adevăraţi războinici ai Shambhalei, câştigătorii bătăliei viitorului.
S-a oprit din vorbit şi m-a privit cu multă seriozitate.
Asta e provocarea acestei generaţii. Dacă nu reuşim, toate sacrificiile trecutului au fost zadarnice. Poate că nu vom rezolva stricăciunile făcute asupra mediului, poate că nu vom reuşi să eliminăm total controlul, dar lucrul cel mai important este să începem să construim o reţea conştientă a „gândurilor”. Să-i unim pe toţi războinicii... Toţi cei care au această cunoaştere, să se adune în această viaţă cu cei care doresc să o aibă.
Tăceam. Spusele lui Wil mă duceau cu gândul la Yin şi la cei aflaţi sub tirania chineză. Oare ce se mai întâmplase acolo? Fără ajutorul lui Yin nu am fi fost acolo. I-am spus şi lui Wil pe unde îmi zburau gândurile.
Îl putem găsi, a spus el. Televiziunea este doar un precursor la perfecţionarea ochilor minţii. Să nu uiţi asta... Încearcă să-ţi formezi imaginea locului în care el se află.
Am încercat să-mi golesc mintea, cu gândul la Yin. Mi-a apărut faţa colonelului Chang, şi am dat înapoi. I-am spus lui Wil ce mi se întâmpla.
Aminteşte-ţi cum arăta când se trezea, a spus Wil, şi caută acea expresie în imaginea ta.
Am găsit acea expresie cu ochii minţii şi aproape imediat l-am putut vedea pe Yin într-o celulă de închisoare, înconjurat de gardieni.
L-am văzut pe Yin, am spus.
Am încercat să-mi extind câmpul şi să dau putere tărâmurilor mai înalte, până când întreaga încăpere în care se afla a fost scăldată în lumină. Apoi am vizualizat acea lumină răspândindu-se şi cuprinzându-i pe toţi cei care îl păzeau şi îl ţineau închis.
- Încearcă să vizualizezi un înger lângă Yin, mi-a spus Wil, şi lângă colonel.
Mă gândeam la codul tibetan al compasiunii...
Will mi-a zâmbit, în timp ce eu mă concentram din nou asupra imaginilor. Yin va fi salvat. Tibetul va fi liber.
În acel moment nu mai aveam nici o îndoială.



